
ELŐSZÓ 


A magyar napipolitika jólismert, megunt, remény- 
telen országából, amikor csak tehetem, egy másik, is- 
meretlen Magyarországba menekülök. Ismeretlen azért, 
mert a háború előtti magyar politika egyik legfőbb bűne 
még mindig változatlan erővel él. A magyar föld, az 
aszfalton és villanyvilágításon túli magyar világ élete 
ma is távol van a napisajtó, a parlament, a tudomány 
gondjaitól idegenül, elvonottan, a közvélemény is csak 
nagynéha rezzen fel egy-egy üzenetére. És sok egyéb 
bajunk között talán az a legsúlyosabb. Ezért apad el, 
ezért lesz sivárrá és terméketlenné a közélet, ezért 
sekélyesedik el a politika, ezért válik üressé, eszmény- 
telenné a vezetőosztályok élete, ezért fásul el a jelen 
és ezért nem akarunk vagy nem tudunk a jövendő 
szemébe nézni. 

Ezért van az, hogy nekünk is, akik onnan jöttünk, 
akik egész életünkben kötelességünknek érezzük együtt- 
élni az egyetemes magyarság minden gondjával, akik 
mindenütt ott szeretnénk lenni, ahol magyar van, ne- 
künk is egész újszerűen hat, egészen felfedezésszámba 
megy, valahányszor nekiindulunk ennek a világnak. 
Ez a könyv is egy ilyen felfedezőútról számol be, egy 
felfedezőútról abba a világba, mely itt van a közelbe, 
kézzel is kitapintható, mégis távolinak látszik, mint 
egy elsüllyedt Atlantisz, egy külön elsüllyedt világ. 

Három magyarországi utazásom összefüggő napló- 
jegyzeteit tartalmazza ez a könyv és mikor az olvasó 

elé teszem, eszembe jut egy legenda arról, hogy a 
tengerszemek, a havasok magasságában alvó Zzöld- 
szemü tavak, az őskorban eltűnt, visszahúzódott óceá- 
nok ittmaradt darabjai, azonban a hegyek alatt a 
föld geológiai mélységein át ma is az óceán vizéből 
táplálkoznak. Abból frissülnek fel, annak életjelenségeire 
reagálnak, annak álmait álmodják. Ha az óceánon 
vihar készül, megmozdul a tengerszem is odafenn, 
valahol kétezer méter magasságban, vagy kétezer 
kilométer távolságban ősanyjától, a végtelen tengertől. 
A magyar napipolitika a valóság arasznyi közelsége 
dacára is ilyen tengerszem távolságban és magas- 
ságban él a föld és a nép óceáni életétől, de a tenger- 
szemek legendás földalatti kapcsolatai nélkül. Az én 
utazgatásaim az Ismeretlen országban és ez az uti 
beszámoló is ezen a szakadékon akarnak enyhíteni. 
Ezek az útijegyzetek a magyar óceánról akarnak hirt 
adni. Annak gondjait, reményeit, hitét, kétségbeesését 
próbálják felszínre hozni, vagy mindezekből valamit, 
egy lélekvesztőre valót. Ha többet nem, annyit talán 
visszaadnak belőlük, mint a partravetett kagyló a ten- 
ger zúgásából. 

Milotay István 


I. 


VÉGLETEK ALFÖLDJE 


1. 
A LEGPROLETARABB ALFÖLDI VAROS:DEBRECEN 


Debrecen. 

A Tiszát már jó félórája magunk mögött hagytuk. 
Fölöttünk a hideg, mosolytalan tavaszi ég, körülöt- 
tünk a hajdúsági tanyavilág végtelensége. A mezők 
még félénken, betegen zöldéinek, jó egy hónappal 
elmaradt a természet. A tavaszi madárvilág is ügy 
hallgat és fázik, olyan csönd van, mintha minden 
madárszó be lenne zárva valahová a föld alá, amely 
sehogyse akar fölengedni, A tanyaházak fátlanul, ár- 
ván dideregnek az ólmos ég alatt, elszórva a roppant 
síkságon, megérthetetlenül minden idegen szemlélő 
számára. Egyszer egy külföldi úr, akivel az Alföldön 
jártam, azt mondta nekem, a tanyavilág keletkezését 
és méreteit hallva: 

— Soha ehhez foghatót nem láttam, Se a kirgiz 
nomádok, se a mongolok, se a nomadizáló arab 
törzsek, se a berberek Afrikában, a Szaharában nem 
élnek ilyen szétszórtan. Még azok is sátortelepekbe 
tömörülnek. A magyarság borzasztó összeférhetetlen 
megszervezhetetlen, individuális nép lehet, ha ebből 
a felépülési módból lelki hajlamaira és politikai saját- 
ságaira következtetni lehet... 

Idézem barátomnak a francia urat és azon tűnő- 
dünk, hogy ki fog ezen valaha segíteni. Hogy lehet 
ezt a mellényt újra gombolni, az Alföldnek és az 
országnak ezt a legnagyobb problémáját megoldani? 
Hány Széchenyi kellene ehhez? Barátom, aki elibénk 
fáradt a Tiszáig s aki nagy szakértője a tanyakérdés- 
nek, azt mondja: Hátha még tudta volna az a francia 
úr, hogy az alföldi városok lakosságának 28-48 szá- 
zaléka a tanyákon él. Kecskemét lakosságából, pél- 

dául, 38.000 ember, tehát közel ötven százalék. Szeged 
határában közel 10.000 tanyaház van 40.000 lélekkel. 
A vásárhelyi határban több mint 5000, Debrecen hatá- 
rában 50.000 ember él így, a cívis város népességé- 
nek 48 százaléka. Böszörmény 28.000 lakosából, ahová 
most éppen igyekszünk, több mint 8000 lélek, tehát 
közel 30 százalék. Az egész Alföldön több mint egy- 
millióra rúg a tanyákon élő lakosság száma. Ha 
tudná az a francia úr, mit jelent ez az individuális 
életmód, huszonöt-harminc kilométernyire a várostól, 
a piactól, templomtól, az orvostól s a határokban 
elszórt iskoláktól is hat-nyolc kilométernyire és ha 
tudná, hogy az ország legmagyarabb népességében, 
amely így kint a természet ölén lakik, micsoda pusz- 
títást visz véghez a tüdővész, hogy 12 és 20 év kö- 
zött a lakosság 85 százaléka fertőzött ettől az epi- 
démiától s hogy a csecsemőhalandóság helyenként 
55, sőt 60 százalékig fölrúg. Es ha tudná, hogy a 
tanyarendszer következtében Hajdúban húsz, Jásznagy- 
kunszolnokban ugyanennyi, de a Duna-Tisza közén 
harminc-negyven százalék az analfabéták száma! De 
éhhez azt is tudnia kellene, hogy Vásárhely hatá- 
rában az ezer kilométer törvényhatósági útból csak 
negyvennyolc kilométer van kiépítve, Debrecenben pe- 
dig 684 kilométerből csak 180 s ha tudná, hogy az 
egész Alföldön a községi utakból több mint 3000 
kilométerből csak 276 kilométer nevezhető csinált 
útnak... 

Ezeken a kérdéseken vitázunk, mikor hirtelen 
meg kell állnunk. Egy kis baj van a kocsinkkal. Mi- 
alatt a hibát reparálják, szembe jön velünk egy másik 
autó, az utasok ránk kiabálnak, szabolcsi ismerősök 
ülnek benne. 

— Hová mentek? — kérdezik. 

— Megyünk fölfedezni az országot! 

— No hát gyertek hozzánk! Van hatvan-nyolcvan 
százalék fagykárunk. Azt fedezzétek fel. A minisz- 
térium úgy sem akar tudni róla. 

Böszörményben két helyre is meginvitálnak ben- 
nünket. Elmegyünk a mezőgazdasági munkások gyű- 
lésére, akik mint nemzeti alapon álló szocialisták szer- 
vezkednek. Foltos ködmönök, hadviselt csizmák, kir- 
gizsapkák szoronganak a nagy sivár teremben. Nagy 
áhítattal hallgatják a szónokot, aki a kisember nehéz 
helyzetét ecseteli. Nincs munkaalkalom, borzasztó sokat 
nélkülöztek a télen, kicsi a napszám, a gazdáknak is 
rosszul megy. 

- Nagyon elgyengültünk a nagy télben, - 
mondja az egyik szervezett polgártárs, kiborotvált 
Kossuth-szakállal, őszbecsavart nagy hatalmas bajusz- 
szal. Se a kormány, se a város nem törődik velünk. 
El fogunk pusztulni. 

A hadviselt gazdák körében, amelynek Csorba 
Antal ügyvéd az elnöke, még talán nagyobb nyug- 
talanság, még fojtottabb a hangulat, még türelmetle- 
nebb az elkeseredés. Pedig itt Kálmán Ferenc veze- 
tésével csupa jobbmódú gazdaember tolong együtt. 
Kimeríthetetlen panaszuk a fagykárról, az elbírhatat- 
lan adókról, a drága kölcsönökről, a kormány kedvez- 
ményes vetőmagjáról, amely többe kerül, mintha a 
helyi zsidótól vásárolnák meg. A kör elnöke, az al- 
kalmi szónok, olyan hangokat üt meg, amelyek mö- 
gött a forradalmi kétségbeesés és elszántság indulata 
reszket. 

- . Azt mondják az urak, hogy integritás kell! 

— kiáltja közbe dühösen egy hang a kályha mellől. 

— El is megyünk, ha kell, de előbb fölnézünk Pestre! 
- s úgy rázza az öklét, mintha fegyvert emelne 
benne. 

- . Nyújtsa az fel a kezét, akinek adóssága van, 
vagy aki szaladgál utána! — mondja az elnök s 
előbb röstelkedve, aztán annál elszántabban minden 
kéz a levegőbe emelkedik. Ezen aztán nevetnek. Nem 
is lehet ennyi bajt és panaszt, ennyi gondot nevetés 


nélkül elviselni. 

Böszörmény egészséges, hatalmas mezőgazdasági 
város, szinte ideális birtokmegoszlási viszonyokkal s 

az agrárproletáriátus mégis ijesztő mértékben növek- 
szik. Kimegyünk az úgynevezett Boda-telepre, a zele- 
méri erdők alá, ahová ennek a böszörményi sze- 
génységnek egy része menekült, miután Amerikába 
nem menekülhet. Ahhoz több útiköltség kellene. Ki- 
pusztult, nyomorult szőlők közt, sivár homokkertek- 
ben mintegy ezer lélek verődött itt össze, meghúzzák 
magukat a romladozó, elhagyott pajtákban, vagy 
magUA tákoltak össze, ahogy tudtak, valami viskó- 
félét maguknak. Napszámból, erdei munkából tengetik 
az életüket, télen seprűt, kosarat fonnak s azzal házal- 
nak Böszörményben, vagy a debreceni piacon. Na- 
ponta tíz-tizenöt kilométert kell megtenniük, hogy 
egy pengő árut árulhassanak belőle. Szabó tanító úr 
kalauzol bennünket, havas esőben végigjárjuk a háza- 
kat, közben csatlakozik hozzánk Görgey Márton vár- 
megyei főjegyző úr, megyeszerte a szegénység ba- 
rátja és istápolója. Gorkij Maxim nyomorképei szín- 
telen vázlatok ahhoz képest, ami itt egy-egy hajlék-t 
ban elénk tárul. Egy kunyhóban, amely egyetlen földes 
lyukból áll, az egész bútorzat egy rozoga ágy, min- 
den ágynemű nélkül, törekszalmával megtömve és 
egy sárból tapasztott tűzhely. És itt lakik és itt itt 
él egy négygyermekes család és alszik a puszta földön 
rongyaiba takarva. Mikor megkérdezzük, mikor ettek 
húst, úgy révednek a levegőbe, mintha valami fan- 
tasztikus szót hallanánk. Utánagondolnak a szónak, 
mint egy történelmi dátumnak, amely oly régen volt, 
hogy nehéz előkotorni az emlékezetből. Hisz nekik 
már a kenyér is nagy dolog, az is sokszor napokon 
át hiányzik. Hús? Egy évben talán egyszer, valami 
hihetetlen véletlen folytán. Tizenöt-húsz vityilót be- 
járunk, még szegényebbeket vagy jobbmódúakat és 
mindenütt ugyanez a kép, olyan változatokkal, ame- 
lyek elállítják a szívet és torkonragadják az embert 
némaságukkal. És mindenütt tömérdek gyermek. Négy, 
öt, hat, nyolc. Sokhelyen úgy szedik elő a kicsinye- 
ket a padkáról, az ágy alól, a láda mögül, mint a 
nyúlfiakat. És hullanak is, mint a nyúlfiak. Ahol tíz 
volt, ott már csak öt van, ahol tizenkettő, ott négy, 

esetleg három, a nyomorúság minden elkorcsosító- 
következményeivel. Húszesztendős fiúkról azt hiszed 
hogy a nyolcadikat járják és hatévesekről az arcuk 
után ítélve azt, hogy a harmincadikat tapossák. A 
tanító úr iszonyú adatokat mond el szellemi képes- 
ségeik elhanyatlásáról. Talán száz jelentkezett  közü- 
lük katonának a toborzáskor és kettő vált be a 
százból. És az egész kisközség csak most tudott ki- 
harcolni magának egy talpalatnyi földet, ahová leg- 
alább temetkezhessek, eddig azért is Böszörménybe 
kellett menniök. Legelőjük azonban nincs, azt nem 
tudnak kapni. Ezer embernek nincs egyetlen tehene. 
Az erdőben nem szabad legeltetniök, mert kiszedik 
a madárfészket. De a jó Isten irgalmas. Ezek az 
emberek már nem érzik a nyomort, az már olyan 
mértéktelen, hogy nincs hozzá mértékük. Elvesztet- 
ték a nélkülözéssel szemben minden reakcióképessé- 
güket. Semmi gyűlölet, semmi lázadás bennük. Bol- 
dogok, hogy ha valaki szóba áll velük. S a gyerekek, 
asszonyok, akik tudták, hogy jövünk, amerre járunk, 
ibolyával árasztanak el. És mindez a böszörményi 
és debreceni határ találkozásán. Köröskörül a magyar 


Kánaán... 

Es ez nem egy klinikai telep, nem egzotikum, 
nem egyetlen a maga nemében. Debrecen maga kö- 
röskörül ilyen proletártelepekkel és kertségekkel van 
övezve. A város határa százhatvanezer hold, abból 
nyolcvanezer hold a városi birtok s ki tudja és ki 
hinné el, hogy Debrecen az Alföld legproletarizáltabb 
városa? Ezekben a kertségekben és ezeken a tele- 
peken legalább tizenöt-húszezer ember él a budaiaké- 
hoz hasonló, vagy azokénál csak hajszálnyival em- 
beribb életföltételek között. Jól ismerem képviselő 
koromból a szegénységnek e gyűjtőhelyeit. Csak az 
erdőirtók és erdőtelepítők létszáma, az úgynevezett 
vákáncsosoké, családtagjaikkal együtt legalább négy 
ezer főre rúg. A környező nagy hajdú városokból 
magából az óriási debreceni határból az évtizedei 
folyamán úgy sodródott, úgy halmozódott össze ez mun- 

kanélkülivé vált szegénység, mint ahogy a szél ha- 
muba gyűjti és összesodorja az erdőben egy-egy ha- 
talmas fa körül az éveken át felgyülemlő avart. Egyik 
Kísérőnk, a város szociális és gazdasági viszonyai- 
nak alapos ismerője, azt magyarázgatja, hogy a 
város a maga óriási földvagyonával semmit se tett 
ennek az elszegényedésnek megakadályozására s az 
arányos — birtokmegoszlás előmozdítására. Barátunk 
idézi Szeged és Kecskemét ellenkező példáját, mind 
a kettő másképp gazdálkodott ezzel a vagyonnal. El- 
határozó módon folyt bele saját mezőgazdasági lakos- 
ságának sorsába egy helyes, demokratikus, program- 
szerű földpolitikával s ezzel szolid alapját vetette 
meg egyenletesebb jólétének és az egészségesebb virág- 
zásnak. Kecskemét — mondja barátunk — hetvenkét- 
ezer holdnyi birtokából közel negyvenkétezer holdat 
értékesített kisbérletek útján. 1857-ben a város Alpár 
és Szentkirály pusztákon volt 22.000 katasztrális 
holdnyi birtokát adta el 20-25 holdas részletekben 
a város polgárainak. Ugyanúgy értékesítette Urrét és 
Ágasegyháza pusztákat 10-40 katasztrális holdnyi 
részletekben. Ezeket egész sor puszta eladása követte 
1902-ben, legújabban 1920. és 1921-ben háromezer 
katasztrális hold földet adott el a város ugyan- 
ilyen célokra. Ezzel vetette meg a híres gyü- 
mölcs- és  szőlőtermelésnek alapjait. Debrecenben 
mindennek semmi nyoma. A város a maga bir- 
tokait, az egész apró, szétszórtan fekvő  birtok- 
részektől eltekintve, amelyek természetesen másként 
nem is értékesíthetők, nagy- és középbérletek formá- 
jában hasznosítja, amelyek négy-ötszáz holdtól négy- 
ezerholdas kategóriákig terjednek. Extenzív, latifun- 
diumos birtokpolitikát követ s lakosságának szociá- 
lis és gazdasági tagozódásában így jutott el odáig, 
hogy ma egyik legnagyobb tűzfészke a végletekre 
hajló elszegényedésnek. Egy református pap bará- 
tunk elmondja, hogy ez a szegénység a politikai 
elégedetlenség és nyugtalanság mellett a legfantasz- 
tikusabb vallási tévelygésekben éli ki magát. Sehol se 
burjánzanak annyira ezek a demagóg,  kegyeletes, 


13 


misztikus célokat hirdető, a világ végét, a gazdagok 
bukását, az örökbékét jövendölő felekezetek, mint 
éppen a debreceni határban és a város alatt. Jó pár- 
ezerre rúg a metodista, adventista, baptista, nazaré- 
nus és millenáris ta szekták híveinek száma. Miután 
sehol sincs se lelki, se szociális, se gazdasági táma- 
szuk, mennek azok után a lidércfények után, ame- 
lyeket vallási őrjöngök, nyomortól megviselt lelkek, 
vagy jói számító, üzletet hajszoló agitátorok gyújta- 
nak meg előttük. Itt a bodai telepen az erdők alatt, 
a zeleméri csonka torony árnyékában, Baltazár püspök 
úr tanyaházától nem messze, már szintén kinézték ma- 
guknak az imaházhoz való telket s nyárára már fel 
is épül az egyszobás pajta, amelyből egyelőre tem- 
plom lesz, hogy aztán fedelet adjon a legbetegebb 
és legképtelenebb gazdasági és társadalmi rögesz- 
méknek. 


2. 


A HORTOBÁGY PROBLÉMÁJA 


Nagyhortobágy. 


Az országúton, amely a Hortobágy felé visz, 
lépten-nyomon egy-egy tehéncsorda, juhnyáj vagy 
apró ménes miatt kell lassítani. Ahogy a várostól 
egyre jobban távolodunk, úgy sokasodnak körülöttünk 
mellettünk ezek a bandukoló állatkaravánok. Mintha 
valami pásztorkodó, legeltető nomád nép kelt volna 
vándorútra. Vászonnal fedett ekhós szekerek köve- 
tik a nyájakat. A terelők hangos kurjongatása, éles 
füttyszó, kutyaugatás, a tehenek kolompja s a vezérlő 
kosok pergőnyelvű kis harangja adja a Zzenekíséretet 
ehhez az ősképhez, amely mintha Feszty Árpád nagy 
vásznából lenne kiszakítva. Az évezredes magyar 
pusztai élet hangulata lebeg az egész fölött. 


Hajtják a jószágot a Hortobágyra. Nemcsak Deb- 
recenből, de köröskörül a nagy pusztával határos 
hajdúsági gazdavárosok, Nádudvar, Szoboszló, Böször- 
mény, Kába, Hajdúszovát, Balmazújváros lábasjószága, 
a módosabb állattartó gazdák tehene, lova, birkája 
a hosszú, bőjtös is tallózás után vándorol és áram- 
lik az ígéret földjére. A gyep még alig serked ugyan, 
legfeljebb a juhnyájak ha haraphatnak rajta valamit, 
hideg is van, a gyenge borjura, bárányra pusztító 
idő, de nincs mit enni odahaza. Majd csak ad a jó 
Isten egy háromnapos esőt s utána meleg napfényes 
időt. Van valami ősi, elemi ösztön ebben a megmoz- 
dulásban, ebben a legelőkeresésben. Hermann Ottó 
írja valahol egyik munkájában, hogy a hunok és az 
ázsiai lovas népek fölkerekedését s világhódító vállal- 
kozásait Európa felé, alapjában véve az ősi legelők 
kiszáradása, elhomokosodása idézte elő, A nagy ín- 

ség és szárazság lódította előre ezeket a keleti pász- 
tor- és lovastömegeket új égtájak felé. Mintha ennek 
a nomád ösztönnek utolsó halvány felpislákolása haj- 
taná itt körülöttünk ezt a lábrakelt nagyvásárt is. 

Borzasztó tele lehetett errefelé a jószágnak. Ló 
és szarvasmarha egyaránt olyan siralmas állapotban 
van, hogy az embernek megesik a szíve rajtuk. A 
hosszú téli szőrt még le se vetették, de az alól is 
kilátszik egész csontszerkezetük. Csípőcsontjaikra ta- 
risznyát lehetne akasztani s oldalbordáikat messziről 
megszámolhatod. Akárhánynak jártányi ereje sincsen, 
nem bírja már az utat s a szekérbe emelve cipelnek 
tovább egy-egy szegény disznót vagy tehenet. A kis 
borjuk remegve bújnak az anyjuk alá, a bárány- 
kák keservesen bégetnek. Az első hűvös éjszaka után, 
amit a fagyos, alig fölengedett földön töltenek, úgy 
fognak ezek hullani, mint a legyek. Mennyi újabb 
kár a hosszú tél sok szenvedése után! 

k 


Este egy baráti társaságban, kiváló  gazda- 
szakemberek között, a magyar szemtermelés csődjé- 
ről beszélgetünk, arról a roppant válságról, amely a 
kukorica—- és búzatermelésre berendezkedett egész al- 
földi mezőgazdaságot fenyegeti, ha idejében átmenetet 
nem találunk az intenzívebb, gyümölcsöt, zöldséget 
és aprómarhát favorizáló agrárkultúrára. De hol van 
ez a hortobágyi szisztéma, még csak a szemtermeléstől 
is, nemhogy a kert-, vagy a zöldséggazdaságról ál- 
modozhatna?! Ez a negyvenezerholdas puszta legelő 
a maga szegénységében, veszni indult, elkopott 
pásztorromantikájával együtt, roppant luxus volt nem- 
csak Debrecen városára, de az egész nagy régi 
Magyarországra is. De Csonkamagyarország viszonyai 
között továbbra is így fenntartani ezt az utolsó re- 
érthetetlenebb dolgok közé tartozik. Rengeteg tinta 
elfolyt, sok-sok disputa kavargott már a háború előtt 
is arról, hogyan lehetne ezt a parlagi kincset haszno- 
sítani, a Hortobágyot az intenzívebb magyar mező- 

gazdaság körébe vonni. Kis könyvtárat kitenne az 
idevonatkozó szakvélemények, röpiratok, tudományos 
munkák száma. Ez a sok okoskodás azonban mind 
elhangzott, elröpült, mint a pusztai szél, a tervek 
terveknek maradtak s a Hortobágy gazdasági érte- 
lemben ma is az, ami volt negyed—- vagy akár fél- 
századdal ezelőtt. De még csak nem is az, mert 
az évekkel együtt egyre csökken jelentősége és hasz- 
nálhatósága, mint legelőterületnek is. 1914-ben még 
35.000 úgynevezett számos jószágot hajtottak ki a 
Hortobágyra, 1922-ben már alig huszonkétezret, 1926- 
ban pedig mindössze tizenötezret. Katasztrális holdak- 
ban számítva tehát egy számos állatra évről-évre egyre 
több legelő jut a negyvenezer holdból s ezzel szem- 
ben mégis évről-évre rosszabbul üt ki a pusztai legel- 
tetés mérlege. Ha hűvös, esős idő van, ami a jó 
legelőt jelenti, akkor a hűlés miatt pusztul a jószág, 
ha pedig korán beüt a nyár és a szárazság, akkor 
már júniusban hazaszorulnak, nincs mit keresniök a 
kiégett sziken. 

Kaán Károly a magyar Alföldről írott nagyszabású 
gazdaságpolitikai tanulmányában megállapítja, hogy a 
Hortobágy, ez a tenger nagy földbirtok, az utazó ide- 
geneknek nyújtható látványosságon kívül katasztrális 
holdankint csak másfél pengőt hoz Debrecen városá- 
nek. Szentannay Sámuel, a karcagi gazdasági iskola 
igazgatója, kimutatja, hogy a hortobágyi különböző 
pásztorbér mellett átlag tíz kilogram búza értéke jut 
egy állatra. Ez a kereset pedig úgyszólván csak ötven 
gazdasági cseléd bérének felel meg. Ezzel ellentétben, 
ha a negyvenezer katasztrális holdas birtokot mező- 
gazdaságilag művelnék, Szentannay közepes számításai 
szerint is, tizenkétezer ember találna rajta megélhetést. 
Ennek a számításnak a helyességét igazolja az, ja kö- 
rülmény is, hogy a 9300 kataszteri holddal kisebb 
mezőhegyesi állami ménesbirtokot az 1925. évi nép- 
összeírás szerint már több, mint nyolczer lélek lakta, 
a nagybirtok formájában való kezelés mellett is. Fors- 
ter Géza annakidején azt a javaslatot tette, hogy fiók- 
községek alakjában be kellene telepíteni és mező- 

gazdasági művelés alá kellene fogni a pusztát, ami- 
vel együtt járna a szikes földek megjavítása is. 1912- 
ben egy szakértő bizottság, amelyben résztvett a föld- 
mivelésügyi minisztérium is, azt állapította meg, hogy 
a hortobágyi legelő területéből tizenkétezer katasz- 
trális holdat lehetne mezőgazdasági művelés alá vonni. 
A többit meghagynák rétnek és legelőnek, megfelelő 
öntözőberendezésekkel kapcsolatban. Bíró János, aki 
legutóbb bírálta el a Hortobágy talaját, abból 42 
százalékot jó és közepes, 58 százalékot pedig gyen- 
gébb minőségűnek talált. A Hortobágy hasznosítására 
kiküldött bizottság 1906-ban egy 13.500 holdas nagy- 
bérletet, 6500 hold terjedelmű 500 holdas középbér- 
leteket és 4000 hold kiterjedésű középbérleteket és 
4000 hold kiterjedésű 40-60 holdas kisbérleteket akart 
létesíteni. Kénytelen volt a felosztási tervezetet úgy 
megcsinálni, hogy e bérleteknek is jusson külön le- 
gelő, azaz olyan rész, ami eke alá nem való. A há- 
ború alatt a város nyomasztó pénzügyi viszonyaink 
hatása alatt Grüner Lipót, a város gazdasági tanács- 
noka készített egy tervet a város összes földbirtokai- 
nak hasznosítására. Ez a terv bérleti, kapitalista ala- 
pon akarta a nagy kérdést megoldani. Azt ajánlotta, 
hogy egy főbérlőségnek kell bérbe adni a mezőgazda- 
ságilag használható összes városi birtokokat, mert a 
kisbérlőnek nincsen tőkéje, ami tetemes beruházásra 
képessé tenné, azonfelül csak a nagybérlő fejthet ki 
rendszeres, a befektetett tőkének megfelelő üzemterv 
szerinti gazdálkodást, csak ilyen nagybérlő létesíthet 
nagyszabású mezőgazdaságot és mezőgazdasági gyár- 
ipart, csak így keletkezhetik a Hortobágyon cirok- 
seprő-, gyapjúmosó- és posztógyár, bőr-, sörfőző-, 
konzerv- és cukorgyár, len-, kender-, gyékény- és 
vesszőfonó-telep. A város a terv szerint pusztán adta 
volna át a földeket s a főbérlőség látta volna él 
nemcsak gazdasági épületekkel, hanem közlekedési 
eszközökkel, iskolákkal, más kulturális intézményeikkel. 
A bérletekből és a Hortobágyból kapott bérjövedelem 
e tervszerint negyvenöt százalékkal apasztotta volna 
a város pótadóterheit, amelyek akkor már megütötték 


18 


a 120 százalékot. Ezzel a nagybérleti, tisztán pénzügyi 
szempontokat szolgáló megoldással szemben a nem- 
Zeti és szociális érdekek a falutelepítés mellett szólnak. 
Ha csak három nagy községet sikerülne három-négy- 
ezer lakossal a Hortobágyon létesíteni, akkor a Deb- 
recenben és a szomszédos hajdú városokban elszapo- 
rodott földnélküli proletárság mindjárt milyen más 
életlehetőséghez jutna? TÍíz-tizenkétezer ember talál- 
hatna új életet s teremthetne maga és maradékai, 
egyben az ország számára is új, virágzó kultúrát 
a negyvenezerholdas pusztaságon. 
k 


Ma is sokan vannak Debrecenben, akiknek az a 
meggyőződésük, hogy a város gazdálkodása mind- 
addig nem fog érni semmit, amíg annak vezetését 
egy igazán hatalmas vállalat nem veszi a kezébe. 
Ha csak egy nagyszabású állami, mezőgazdasági kor- 
mányzati program nem siet egy másféle megoldással. 
A városházán, — mondják ezek a gazdasági szak- 
emberek -, a helyi klikk— és pártpolitika kicsinyes 
szempontjai uralkodnak, ezek miatt lehetetlen hosszú 
időre szóló életképes hasznosítási terveket megvaló- 
sítani. A múltban a cívisekre támaszkodó független- 
ségi párt s az inkább értelmiségi, lateinerrétegeket 
képviselő kormánypárt meddő harcai állották az út- 
ját minden ilyen szándéknak. Most más jelszavak 
alatt ugyanez folyik. Egyrészről a hegymegi-Kiss Pálék 
avult, negyvenkilences polgári radikalizmusa ágál it- 
ten, másrészről az egységes párt szűk látókörű, min- 
dent elsorvasztó bürokratikus és hatalmi érdekei do- 


minálnak. 
kk 


A Hortobágy-problémának egy része voltaképpen 
nem is városi feladat. Szervesen összefügg azzal a 
nagy kérdéssel, amelyet az egész Alföld vízzel való 
ellátása és tervszerű öntözése ölel magába s amely 
a nagy ármentesítések múltán s azok gazdasági követ- 
kezményeivel szemben egyre égetőbb szükségletté 
válik. Egy ilyen, a Hortobágyot átszelő öntözőcsatorna 

terve már kétszáz évvel ezelőtt fölmerült. III. Károly, 
1727-ben egy olyan csatornát tervezett Tiszadobtól 
Gyomáig, amely hajózható lett volna s ilyen víziutat 
biztosított volna Debrecen számára. Ehhez a tervhez 
azonban a debreceni tanács minden hozzájárulást meg- 
tagadott. 1864-ben a város a Tisza-szabályozás által 
okozott károk elhárítása végett az uralkodóhoz for- 
dult. A helytartótanács által leküldött királyi biztos 
a város anyagi támogatásával Tiszalöktől Gyomáig 
vezetendő csatorna útján akart a bajokon segíteni. 
De ez a terv épúgy papiroson maradt, mint a III. 
Károlyé. íme, — mondja Ecsedy István, akivel együtt 
szánakozunk a leromlott állatkaravánokon, — mindig 
szidjuk az osztrák elnyomást s utólag rájövünk, hogy 
azok se mindig csak a rosszat akarták s azon- 
felül nem a malom alól nézték a hortobágyi kérdést, 
mint nézzük jómagunk évtizedek óta. 

Az öntözés kérdésének megoldására és a szikes 
területek megjavítására talán ugyanannyi terv merült 
fel, mint a mezőgazdasági hasznosításra nézve. Az 
úgynevezett Keglevich-kutatóktól kezdve, amelyek kis 
költséggel, egyéni kezelésben próbálnak ezen a bajon 
segíteni, a Szentannay-féle karcagi kísérletekig, se szeri, 
se száma ezeknek. Legutóbb Vigh Emil, az Országos 
Központi Hitelszövetkezet nyugalmazott igazgatója bo- 
csátott közre egy roppant érdekes tanulmányt, amely 
egészen világközi arányokban fogja föl ezt a kérdést. 
Ő a Duna-Tisza vizének fölhasználásával és öntöző- 
kutak létesítésével az Alföld egész hatmillió katasztrá- 
lis holdnyi területét számításaiba vonja. Kétszázezer 
kilométer acélcsőhálózat lefektetésével, 16-18 nagy 
víz- és villanyerő telep berendezésével, 40.000 darab 
motoros-szivattyú s néhányszáz kilométernyi drótkö- 
télpálya fölhasználásával akkora projektum az övé, 
amelynek méretei a transzszibériai vasút építését felül- 
haladják s nagyobb föladatot jelentene, mint a 
Panama- és Szuez-csatornák földmunkálatai együtt- 
véve. Vigh Emil a gigászi terv megoldásához; a nemzet- 
közi pénzpiac segítségével akarna tőkét szerezni, ami 
18.000 millió pengő  alapbefektetésre rúgna,  har- 

nine éven át évenkint 600 millió pengő kontro- 
lálásával. 

Mindezekből a tervekből egyelőre csak a kétezer 
katasztrális holdnyi hortobágyi halastavak és az ezek- 
hez szolgáló öntözőcsatornák és zsilipek valósultak 
meg. 


Dél fele jár az idő, a nap melegszik s a látóha- 
táron köröskörül hullámzó tengert ringat a délibáb 
5 a tenger hullámain fákat, szélmalmokat és város- 
tornyokat. Sokszor egyenest, sokszor tótágast álla- 
tiak ezek a képek, szétfoszlanak és újra összeverőd- 
lek, de mindig elérhetetlenek maradnak. 


A hortobágyi csárda előtt egy derék piktor isme- 
rősünk köszönt. Két éve lakik a Hortobágyon, hogy 
a puszta titkait, képeit, szín- és fényhatásait, télének, 
lyarának megejtő jelenségeit kilesse és  ecsetjével 
visszaadja. Meg van róla szentül győződve, hogy az 
ősmagyar képeknek, az ősmagyar léleknek a festé- 
szetben is külön kifejező eszközöket, vonalakat és 
formákat kell találni. Itt birkózik két év óta, mint 
egy aszkéta ezzel a hitével, ezekkel a színekkel lés 
vonalakkal, a maga külön délibábjaival, amelyeket 
valószínűleg épúgy nem fog utólérni, mint ahogy a 
Hortobágy hasznosítói hiába kergették eddig a ma- 
guk józan vagy révedező fata morganáitt... 


3. 


A LAKATLAN KASTÉLY 


Balmazújváros. 


Az utón szembe jön velünk egy alacsony, hajlott- 
hátu, vörösbajuszú kis parasztember. A hátán valami 
ekevasat, vagy ilyenféle alkatrészt cipel. Görgey Már- 
ton, aki mindenkit ismer s akit viszont mindenki 
ismer, mindjárt névről szólítja. Valahová Debrecen 
alá megy szántani, tíz-tizenöt kilométert kell gya- 
logolnia, pedig a háborúban tüdőlövést kapott s az 
ilyenkor mindig visszafáj. 

Nézem ezt a földből kinőtt, földszínű kis em- 
bert, vásott ködmönében, nagy csizmáiban s eszembe 
jut az az este, mikor először találkoztam ezekkel a 
hires balmazújvárosi emberekkel. Híressé azzal váltak, 
akaratukon kívül, hogy a Jászi-féle radikális szocio- 
lógia, amely azt tűzte ki feladatául, hogy sarkaiból 
vesse ki a történelmi Magyarországot, Balmazújvá- 
városra járt, ha döntő argumentumokat keresett a 
maga agitáció ja számára. Tizenöt-húsz esztendőn át 
a Világ és a Huszadik Század hasábjain Balmaz- 
újváros úgy szerepelt, mint klinikai tenyésztőtelepe 
mindannak a szociális és gazdasági nyomorúságnak, 
amellyel a történelmi latifundium, az arisztokratikus 
nagybirtok sújtja a magyar parasztságot. Egy este 
a pesti klubhelyiségben egy előadássorozat keretében 
megint Balmazújváros volt a főtéma s erre az al- 
kalomra egy  nyolc-tiztagú deputációt is  fölhoztak 
Jásziék, hogy rajtuk, mint múzeumi vagy állattani áb- 
rákon, szemléltessék a hallgatóság előtt a maguk igaz- 
ságait. Ez a hallgatóság, az intellektuell budapesti 
zsidóság köréből került ki, jólöltözött hölgyek és 
urak, orvosok, ügyvédek, tanárok és bankhivatalno- 
kok szorongtak a teremben, mintha egy izgalmas 

premierre készültek volna s a derék balmazújvárosi 
népek ott feszengtek szegényes ünneplőjükben a pó- 
dium előtt, hogy mindjárt kéznél legyenek Jászi ta- 
nár urnák magyarázatai közben. Jásziék úgy vezették 
őket elő, mint ahogy valamikor Kolumbus Kristóf 
hozta hajóján az első indiánusokat a spanyol király 
elé, azonmód meztelenül, üveggyönggyel nyakukban, 
némi háncsköténnyel derekukon. A Lipót— és Teréz- 
város forradalmasított hölgyei és urai is úgy néztek 
Vadász Ferencre és társaira, mint a spanyol udvar 
előkelőségei San Salvador ősvad gyermekeire. 
mk 


Huszonöt kilométert mehet az ember egyhosszá- 
ban az újvárosi Semsey-birtokon, de ha kérdi, kié 
ez a gazdaság itt vagy ott, ameddig a szem ellát, 
mindig csak azt a választ kapja: a Lichtschein (nagy- 
ságos úré, vagy a Stark nagyságos úré. Hét ilyen 
külön-külön többezerholdas gazdaság van két nagy- 
bérlő kezén. Maga Semsey László gróf, a mostani 
tulajdonos csak mintegy nyolcszáz holdon gazdálko- 
dik. Az egész újvárosi határ 45.000 katasztrális hold, 
de ebből a forradalom előtt több mint 85 százalékot, 
pontosan 38.400 katasztrális holdat, a Semsey-urada- 
lom foglalt el. A földreform végrehajtása és a vitézi 
telkek felajánlása után kerekszámban 35.000 hold 
maradt a Semseyék kezén. Ebből körülbelül 18-19.000 
hold hitbizományi birtok. Balmazújvárosnak 14.000 la- 
kosa van, akiknek tehát mintegy kilencezer holdnyi 
terület jut. Ebből azonban 2578 hold közelgő, 752 
beltelek és út, 70 vasúti pályatest, 480 hold pedig 
erkölcsi testületek tulajdona, úgy hogy ennek leszámí- 
tásával az egész határnak csak mintegy hét százaléka 
marad a lakosság számára. Jászi Oszkárék azonban 
Lichtscheinékról és társaikról sohase beszéltek. Az 
újvárosiak iszonyú földéhségét, szegénységét, jobbágyi 
nyomorúságát mind a Semseyék terhére írták, a Licht- 
scheinok óvatos kihagyásával. Pedig az utóbbiak az 
elmúlt évtizedek alatt hatalomban és vagyonban csak- 
nem egyenlő rangú társai lettek a Semseyeknek. Licht- 

sehein Dezsőnek a bérletein kívül közel 17.000 ka- 
tasztrális holdnyi magánbirtoka van, új foglalás egy- 


kori grófi uradalmakból. 
:k 


A község főterén, szemben a templommal, ott 
áll a régi Semsey-kastély. Óriási komor épület, két 
emeletre húzva, úgynevezett copf-stílusban, a múlt 
század közepén épülhetett A hozzátartozó gazdasági 
épületekkel együtt elfoglalja a nagy térség egész egyik 
oldalát. De milyen nyomasztó magánosság és elhagya- 
tottság árad a nagy szürke épület esőverte falairól, 
elhomályosodott, itt-ott betöredezett ablakaiból, rom- 
ladozó kőkerítéséről, rozsdás vaskapujáról s a mö- 
götte és körülötte szomorkodó, elgazosodott, csene- 
vész parkról! A Józsa Gyuri híres füredi kastélya, 
vagy Kárpáthy Jánosnak, a magyar nábobnak sárga 
kúriája jelenik meg az ember képzeletében. De itt 
ebben a kastélyban, senki se lakik, szobáit ma jórészt 
magtárnak használják, kapuján se hintó, se autó be 
nem jár. Legfeljebb egy-egy pár napra, őszi vagy 
téli vadászatok idején. Azt mondják, hogy Semsey 
Andor, az előző tulajdonos, negyven éven át talán 
kétszer se volt itt. Valami kellemetlenséget okoztak 
neki az újvárosiak s úgy megharagudott rájuk, hogy 
négy évtizeden át feléjük se nézett. Semsey Andor 
roppant nagy úr volt. Neve, mint mecénásé, halhatat- 
lan a magyar tudományos élet történetében, világ- 
hírű ásvány- és közetgyűjteményei híres kincsei a 
Nemzeti Múzeumnak. Az Akadémiának fejedelmi ala- 
pítvánnyal áldozott. Magyar tudósok és tudományos 
munkák egész sorozata élvezte nagyúri áldozatkész- 
ségét Semsey maga is tudós volt s gyűjteményein 
és a tudományokon kívül alig érdekelte valami. így 
történt, hogy az újvárosi 38.000 holdas uradalom, a 
nagyúri gazda mellett, évtizedeken át gazda nélkül 
maradt, illetve a Lichtscheinok kezén a bérbeadott 
latifundiumok sorsát élte, a tizezernyi, föld nélkül 
tengődő újvárosi néppel, a roppant puszta határral 
s az időtől szürkülő elhagyatott kastéllyal. 

Az ember elmereng ennek a furcsa és tragikus 
abszentizmusnak lelki rúgóin, gazdasági és szociális 
következményein. íme, nem különös dolog, még a 
tizenkilencedik század végén is megtörténhetett, hogy 
egy nagy magyar urat közel negyvenezer holdnyi bir- 
toka se tudta úgy magához kötni, hogy életét és 
érdeklődését, ha legalább úgy mellékesen is, de annak 
szentelte volna? Pedig ehhez a negyvenezer holdhoz 
a tulajdonoson kívül ezer és ezer léleknek ikenyér- 
gondja, egzisztenciális érdekei, sorskérdései fűződtek. 
A magyar arisztokráciának sok mindent szemére lehet 
vetni, de sok egyéb között megvolt az a kétségbe- 
vonhatatlan érdeme, hogy magasabb életigényeinél, 
világlátottságánál, a művészetek és a természeti szép- 
ségek iránti fogékonyságánál fogva ott, ahol meg- 
telepedett, a maga közvetlen környezetében egy vonzó 
és nagyszabású kert- és kastélykultúra kivirágzását 
mozdította elő, s ezzel példát adott más társadalmi 
rétegeknek is. A Dunántúl, a Felvidéken, Erdélyben 
vagy az Alföldön is ez a kastélykultúra sokszor 
valóságos oázist jelentett az elmaradottság sivatagá- 
ban. Ha nem mindenütt jártak is elől jó példával az 
intenzív, modern gazdálkodás tekintetében, lakóhelyü- 
ket az építészet és a parkültetvények segítségével 
nyugateurópai színvonalon tartották. Az újvárosi Sem- 
sey-kastély körül mindebből semmi sincs. Az ember 
szinte nem tudja, miért építették. Semsey Andor a 
tudós és mecénás minden érdeklődését a holt kőöőze- 
tekre pazarolta, azokra, amelyeket a föld termel ki 
magából és azokra, amelyek meteoritok alakjában más 
csillagokról, a világűrből hullanak le hozzánk. Ezekből 
egy-egy egzotikus példány után messze külföldi útra 
el tudott menni. A balmazújvárosi negyvenezer hold- 
nyi televényt a Lichtscheinék gondjaira bízta. Pedig 
igen-igen nagy magyar s a legnemesebb lelkek közé 
tartozott, akiket csak a tizenkilencedik század második 
fele felmutathat. 


Álldogálunk a kastély előtt és arról beszélgetünk, 
hogy négy évtized alatt egy nagyszabású, gyakor- 

lati érzékű, modern magyar gazda mi mindent te- 
remthetett volna ezen a negyvenezer holdon, micsoda 
intenzív mezőgazdasági kultúrát, öntözést, erdőülte- 
tést, állattenyésztést s hogy segíthetett volna, saját 
érdekeit is segítve, azon a földéhségen, mely az új- 
városi tizezer lelkét olyan olthatatlanul égeti! Mit 
tudtak volna ezek produkálni egy tizenöt-húszezer 
holdnyi területen, amit örökbérlet vagy járadékbirtok 
formájában részükre átengedtek volna! Mert ez az 
újvárosi nép, s erről híresek az egész Hajdúságban, 
szorgalom, igénytelenség, gyakorlati észjárás és 
munkaképesség dolgában páratlan emberfajta. Az ura- 
dalom által idetelepített, de régen elmagyarosodott 
svábok s a törzsökös magyar lakosság versenyez 
egymással ezekben a tulajdonságokban. Otthon azon- 
ban alig tud mit kezdeni mindezekkel. A lakosságra 
eső határ a következő birtokmegoszlás képét mutatja: 
hat családnak van 100 holdtól 500 holdig terjedő 
birtoka, 29-nek 15-100 holdig, 40-nek 10-15-ig, 80- 
nak 5-10-ig, 275-nek 1-5 holdig 640 olyan család 
van, amelynek a házon kívül nincs egy talpalatnyija 
se. A mezőgazdasági cselédek száma megközelíti a 
háromszázat. A földreform alkalmával kiosztottak 4000 
hold földet 2100 ember között s ezenfelül több mint 
ezer házhelyet. Miután azonban az újvárosi határ 
szűk nekik, s az uradalomból magából nem hódithatnak, 
ez a nép ráveti magát a szomszédos határokra. Nem 
megy Amerikába, hanem megy Nádudvarra, Csegére, 
Hajdúszoboszlóra, Debrecenbe s mint a lassú vízár, 
szerzi, mossa, harapdálja magához a nyugalmasabb, 
passzívabb, jobbmódú hajdúsági gazdák birtokait. Va- 
lami iszonyú aktivitás van bennük. Pocsolyák, kubik- 
gödrök közé telepítve, minden logika szerint el kel- 
lett volna fogyniok, pusztulniok s ehelyett meg tud- 
ták vetni lábukat ott, ahol a kubikgödrökön kívül, 
úgyszólván semmi nem volt az övék s legveszélyesebb 
versenytársai lettek más határok földért birkózó la- 
kosságának. Hihetetlen, lebírhatatlan, elpusztíthatatlan 
erő ez és mi lenne még, ha nem ütközne mindenütt 
vasfalakba, ha csak egy kicsit, csak annyit, ameny- 

nyit az emberszív diktál, segítene nekik kormány, 
hatóság, vagy bármely más előrelátó és kitervező 


hatalom ! 
kk 


A Bánomlak -— így hívják azt a telepet, ahol 
az új házhelyeket kapták, — egyik földes szobájában 
egy egyszerű parasztasszony áll velem szemben. Két 
kisgyerek kapaszkodik kétoldalt a kötőjébe. Olyanok, 
mint a vaskos, viruló élet, akkora szemekkel bámulnak 
rám, majd elnyelnek. Én nem hiszem, hogy ha Semsey 
Andor valaha csak egyszer is ilyen gyermekszemekbe 
nézett volna, itt tudta volna hagyni olyan isokáig, 
élete fogytáig, az újvárosi népet. Ezekből a szemek- 
ből minden meteornál és minden tudománynál fénye- 
sebb és megindítóbb emberi igazság szólt volna 
őhozzá is s akkor ezt az igazságot és a maga élete 
célját nem a hulló csillagok kihűlt köőzeteiben, de 
az újvárosi televény fekete barázdáiban kereste volna. 


4. 
AZ ÚJ KÖZIGAZGATÁS 


Berettyóújfalu. 


Nehéz a Lichtschein úr birodalmából kikerülni. 
Mint a bakák szokták mondani hosszú masírozás köz- 
ben: már-már lemegyünk a térképről s jobbra-balra 
még mindig csak őt látjuk. A hosszúpályi határban 
tizenegyezer holdja húzódik utánunk. Valamikor Zichy - 
birtok volt. Az egész határ különben mindössze tizen- 
ötezer hold, a falunak ötezer lakosa van, van még 
két ötszázholdas középbirtok s így az ötezer lakosra 
körülbelül kétezer hold jut. Kaptak nyolcszáz holdat 
földreform címén, egy-egy igénylő átlag két holdat, 
Instrukció és tőkehiány miatt a legtöbb azt se tudja 
tartani. A kis parcellák hamarosan gazdát cserélnek, 
felszívja őket a nagyobb gazdák húsz-harmincholdja. 
Az ilyen földreform igazán csak arra jó, hogy új táplá- 
lékot adjon a keserűségnek és elgedetlenségnek vége- 
szakadatlan civódásoknak és panaszoknak. Aki valamit 
kapott, azért nincs megelégedve, aki semmit se kapott 
s ilyen az óriási többség, az azt a valamit irigyli 
a másiktól és harmadiktól. A Lichtschein latifundium 
szorító ölelése pedig semmit se enyhült. Külön szocio- 
lógiai tanulmányt lehetne írni róla, mit jelent egy ilyen 
falu élete, ahol mindenkinek sorsát, a napszámos zsel- 
lérét éppen úgy, mint a papokból, jegyzőből, tanítóból 
álló értelmiség életföltételeit és érdekeit a Lichtschein 
név szabja meg és tölti ki. 


Valamikor sokat elmélkedtünk a földkérdéssel kap- 
csolatban a magyar középbirtokos-osztály vezető sze- 
repéről, arról a hivatásról, melyet a falu életében be 
kell töltenie s amelyre hagyományai, életviszonyai, a 

néppel való együttélése képesítik. Se az aránytalan 
nagybirtok, se a nagybérlet tulajdonosa ezt a pozíciót 
be nem töltheti. Ezért keseregtünk annyit a középosz- 
tály romlásáról s ezért halljuk Hosszúpályiban, a Licht- 
schein úr árnyékában, lépten-nyomon a bernátfalvi 
Bernáthok nevét emlegetni, akik ezt a középbirtokosi 
hivatást itt évszázadokon át betöltötték s akikről ma 
is úgy beszélnek a népek, hogy amíg ők virágzottak 
itt, addig volt hova menni, ha egyébért nem, legalább 
tanácsért, jó szóért, gyámolításért. Ahol ez az össze- 
kötő, áthidaló birtokkategória kiesik a falu életéből, 
micsoda iszonyú, áthidalhatatlan űr támad ott, mennyi 
erkölcsi és társadalmi feladat marad betöltetlenül s a 
földnélküli véglet milyen tehetetlenül, forradalmi indu- 
latokkal telítve néz fel a másik végletre, a behemót 
nagybirtok urára, akivel se lelki, se faji, se társadalmi 
közösséget nem érezhet semmiféle viszonylatban! 


kk 


Meg lehet ezeket a kérdéseket pusztán közigazga- 
tási vagy kormányzati intézkedésekkel oldani? Ha 
meg lehetne, a bihari közigazgatás képesítve lenne rá. 
Nem tudom, hol lehetne egyszerre ennyi kitűnő embert 
együtt találni a vármegyei adminisztráció szolgálatá- 
ban. Fráter László alispánt oda lehetne állítani azok 
közé, akikről a modern magyar közigazgatási tiszt- 
viselőt mintázni kellene. Ha valaha az volt az alispáni 
és általában a megyei tisztségek ismertetőjegye, hogy 
nem pénzért, nem a fizetésért látták el őket, de 
nemesi kötelesség gyanánt a megyében szervezett tár- 
sadalommal szemben, akkor Fráter alispán munkás- 
ságának legalább nyolc-tizedrésze ma is olyan felada- 
tokat ölel fel, amelyeket személyes áldozatkészségből, 
önzetlenségből és szociális érzékből teljesít. Maga a 
hivatal, az akták elintézése gyerekjáték a társadalmi, 
kulturális és emberbaráti agilitás nagy tömegéhez ké- 
pest, melyet önként vesz a vállaira. Két motívum 
hajtja őt előre ezen az utón fáradhatatlanul. Az egyik 
az a becsvágy, hogy csonkavármegyéjét itt a határ- 
szélen, közigazgatásilag — mintaképnek tekintsék. A 

másik a felelősségérzet az alsóbb osztályok, a leg- 
szélesebb néprétegek, a tömegkisember nehéz helyze- 
tével szemben, amelyet egy szűk látókörű és romlott 
kormányzati rendszer balfogásai és tehetetlensége tetéz. 
Ezt az érzéket és felelősségérzést talán a hosszú orosz 
hadifogság szemlélődései érlelték meg benne s a két 
magyar forradalom tapasztalatai. Ezért akarja nem- 
csak az aktával elintézhetőt elintézni és kezében tar- 
tani, de lelket akar adni mindazoknak az intézmények- 
nek, amelyeknek az volna a céljuk, hogy a nép érdek- 
lődéséhez való hozzáférkőzést biztosítsák a vezető ér- 
telmiség számára. Ezért olyan fáradhatatlan a levente- 
intézmény megkedveltetésében és kifejlesztésében, ezért 
járja szakadatlanul faluról-falura a megmaradt vár- 
megyét, hogy minden panaszt személyesen halljon és 
mindenen maga próbáljon segíteni, nem a bürokrácia 
eszközeivel, de a személyes példa és ráhatás útján. Ő 
azt mondja, hogy ha a városi, ipari proletariátus lelke 
részben elveszett és elfordult a társadalom egészétől 
és eszményeitől, végzetes történelmi katasztrófa lenne, 
ha a falu lelkében is ugyanez a fordulat következnék 
be. Mindezen túl külön nagy gondja neki a vármegye 
új székhelyének megalapítása és székhellyé fejlesztése. 
Mert Biharország is nagyot esett, Nagyváradról Be- 
rettyóújfalura, s milyen tragikus gond ez most, csinál- 
janak-e egy új Nagyváradot Berettyóújfaluból, úgy, 
mintha a mostani állapotot véglegesnek számítanák, 
vagy mindent csak úgy tegyenek és úgy építsenek, 
mintha mindez csak átmenet volna. Mindent csak ideig- 
lenesnek, addig a pillanatig, amikor újra a kőrösparti 
metropolisba térhet vissza az idemenekült töredékélet 
s amikor csonka Bihar megyéből majd újra Bihar- 
ország lesz? Nem ugyanaz a gond ez kicsiben, ami 
nagyban és egészben a csonka országé és az úgyneve- 
zett konszolidációé? 


De segíthet-e bármennyi egyéni jóakarat, bár- 
mennyi tehetség és ambíció, ha még úgy vállalja is 
azt a trianoni pluszt, amit a munka és kötelességtelje- 
sítés terén Fráter alispán és társai vállaltak, ha mind- 


30 


ezt végeredményben a konszolidációs rendszer felülről 
szétáramló korruptsága ellensúlyozza? Amit Fráter al- 
ispán és társai csinálnak, ahhoz a lelket önmagukból 
veszik, nem felülről kapják. Nem Budapest jóvoltából, 
hanem Budapest ellenére él bennük ez a lélek. Amit 
felülről kapnak, az csak arra jó, hogy bénítsa, elked- 
vetlenítse őket s a végcél és remény helyett munká- 
juk reménytelenségével töltse el. Sose felejtem el azo- 
kat az órákat, amelyeket a hivatalos és nem hivatalos 
bihari vezetőemberekkel töltöttem. Mennyire tisztában 
vannak a mai rendszer csődjével, a minisztériumok 
tehetetlenségével, a központi bürokratizmus nagyképű- 
ségével és rosszakaratával! Két-három évvel ezelőtt 
még mennyi meggyőződéssel hittek a mai uralom cél- 
jaiban, jelszó volt közöttük is, hogy ha sok is a baj, 
csak pár évig kell kitartani s aztán jön a nagy válto- 
zás, az a nagy fordulat, amelynek titkával táplálták 
őket, a nagy külpolitikai siker, amelyre minden hitüket 
és számításukat föltették, s amelyről azt gondolták, 
hogy annak birtokában aztán játszva megoldjuk majd 
a belső szociális problémákat is. És az évek múltak 
és mindebből semmi se következett be. Milyen csaló- 
dás, milyen meghasonlás ez azoknak, akik lelküket 
és jóhiszeműségüket adták oda a konszolidáció ámí- 
tásaihoz. Most itt állnak mindenből kifosztva. Két- 
három évvel ezelőtt ilyen társaságokban mindenütt 
csak az ámulat és a vak bizalom megnyilatko- 
zásait hallhattad, ma, ha rákerül a szó, még nem 
mernek föllázadni régi önmaguk ellen, nem merik 
nyíltan bevallani a szörnyű belső összeomlást, hallgat- 
nak, de mennyi minden van e hallgatás mögött! Sehol 
egy mentő szó. A biztonság fölényes mosolya, amely 
éveken át egy nagy titkot ígért és rejtegetett, lehám- 
lott ezekről az arcokról is és bizalmas pillanatokban 
előtűnik mögüle a tanácstalan szorongás és kétségbe- 
esés, a mi lesz? nagy-nagy sötét kérdőjele. 

Ez a nyugtalanság és tanácstalanság hat közre 
jórészt abban is, hogy a közigazgatás új utakon, a 
társadalmi intézmények útján próbál a paraszttömegek 
lelkéhez férkőzni s így próbálja azt vezetése alatt 

tartani. Érzik, hogy baj lehet és hogy a régi módszer 
nem segít többé. Vannak, persze, snájdig emberek is, 
akik végső esetben az úgynevezett snájdig megoldá- 
sokra tesznek fel mindent. Egy főszolgabíró azt mondta 
nekem: Ha baj van, baltával verem szét a fejét an- 
nak, aki valamit próbál! Minden községből nyilván- 
tartom a veszedelmes embereket. Van ötszáz lövészem, 
a többi nem az én gondom! 

De nem keli hozzá nagybirtok, se Lichtschein-, se 
Semsey-féle latifundium, hogy bajok legyenek. Csak 
Jásziék, a szobaszociológusok szokták egy kaptafára 
húzni a világot. Pedig a világnak még egy ilyen kis 
helyen is ezer arca és ezer életformája van. Derecskén 
például, jóllehet, még ide is utánunk nyúl Lichtschein 
úr a maga ezerkétszáz holdjával, a tizennyolcezer 
holdnyi határban nincs több más nagybirtok. Ez a 
kisgazdák birodalma. Kétszáz hold a legnagyobb gazda- 
vagyon, aztán jönnek a nyolcvan, hatvan, negyven- 
holdas kategóriák, de a tizezernyi lakosság nagy több- 
sége a tizenöt-húszholdas birtokosok közé tartozik. 
Soha tisztességtudóbb, szorgalmasabb, józanabb, becsü- 
letesebb népet. A gyermekáldás itt is a szegénység 
arányában növekszik, de az öt-hat apróság az átlag- 
istenáldás. Persze, sok az egészen nincstelen kisember. 
Azt mondja nekünk a Polgári-körben az egyik: Három- 
százan megyünk föl reggelenkint a munkapiacra s jó, 
ha tizenöt-húsz közülünk napszámot kap! A kisgazda, 
aki azelőtt napszámost is tartott, ma összehúzza magát 
s ha csak lehet, maga dolgozik. Tizenöt-tizennyolc 
százalékos a hitel s a föld csak nyolcpercentes hoza- 
dékot ad. Nehéz ezt a diferenciát akármilyen szorga- 
lommal és igénytelenséggel kiegyenlíteni. Várad kel- 
lene nekünk, uram! — mondják egyhangúlag. — Mert 
a kisember itt zöldségtermelésből, hagyma— és gyü- 
mölcskultúrából és az aprómarhából él. Mindennek 
pedig Várad volt a piaca. Naponta nyolcvan-száz 
megrakott szekér indult hajnalonként oda. Most hova 
tegyük, hova vigyük? Olyan áron kell adni, amilyet a 

zsidó megszab érte. — íme, a derecskeiek nem várták 
a kormánykezdeményezést, se a kertgazdasággal, se 
az aprómarhával. De mit tegyenek, mikor azok a 
gazdasági szervek, vagy érdekképviseletek, amelyeknek 
az volna a hivatása, hogy ezt az új termelési irány- 
zatot szervezzék, hitellel ellássák, közvetítéséről és 
piacáról gondoskodjanak, nem érzik a trianoni plusz 
kötelességét. Csak mint hivatalok dolgoznak s innen 
lentről a derecskéi szorgalom, igénytelenség és szívós- 
ság hiába kapkod segítő kezük után. 

Az egyik Vezendi nevű kétszázholdas gazdáról 
beszélik, hogy aratás, cséplés idején úgy alszik az 
asztag körül a cselédek és munkások között, hogy az 
egyik sarkát a másik lábának a nagyujjára támasztja. 
Ha mélyebben el talál aludni, leesik az egyik láb 
a másikról s mindjárt föl kell ébrednie. Ez a Vezendi 
uram ébresztő órája. Leleményes dolog, de olyan ko- 
rán még ő se tud fölkelni, hogy a sok adónak és a 
magas kamatoknak eleget tegyen. 


5. 
AMERIKAI REFORMOK SÁRRÉTUDVARIN 


Sárrét. 


Mióta utón vagyunk, a sok mindenféle benyo- 
máson túl, melyeket a gazdasági bajok, a szegény- 
ség panaszai, a középosztály erkölcsi és politikai két- 
ségbeesése, a földkérdés nyomasztó árnyéka, a kul- 
túrfölény és a népjólét tiszántúli tünetei gerjeszte- 
nek bennünk, szinte egy pillanatra se tudunk meg- 
szabadulni valami furcsa, szorongó alapérzéstől, ami 
állandó idegességgel és nyugtalansággal tölt el. Eleinte 
nem tudtunk számot adni róla magunknak, honnan 
származik ez az érzés, aztán rájövünk: a trianoni 
határ közelségéből. Mert ezt a határt Debrecenből 
ugyanolyan közelinek kellett éreznünk, mint  Be- 
rettyóújfaluból s innen lefele Gyulának tartva ugyan- 
úgy párhuzamosan futunk vele. Voltunk, úgy, hogy pár 
kilométer választott el tőle, azután megközelítettük 
puskalövésre, aztán egy kicsit eltávolodtunk megint 
tőle, de soha annyira, hogy ne éreztük volna: itt 
van valahol, látni se lehet, mégis úgy hat, mint 
egy áthághatatlan magas fal. Lépten-nyomon beleszö- 
vődik az emberek hétköznapi beszélgetésébe azzal a 
közömbösséggel, melyet a lassú megszokás támaszt 
s amely éppen azért iszonyú, mert ennyire megszo- 
kottnak hat. Próbáljuk magunkban ébrentartani azt 
az illúziót, hogy átmehetünk Nagyváradra, vagy be- 
ugorhatunk Szalontára, hogy Makóról majd átszalad- 
hatunk Aradra, amint ez valamikor olyan természe- 
tes volt, olyan magátólértetődő. S aztán egyszerre 
mintha megütnének, ráeszmélünk, hogy mindez csak 
volt, hogy többé nem lehetséges, hogy be vagyunk 
zárva, hogy egy drótkerítésen bélül kell szaladgál- 

nunk s jobb tőle távolmaradni, ha lehet, hogy ne is 
lássuk, akkor talán így, egy pillanatra el se hisszük, 
létezését. Oláh Gyurka azt mondja keserű tréfásan, 
neki már a balkarja, de szinte az egész baloldala 
reumát kapott ettől a gondolattól, ennek a drót- 
kerítésnek állandó közelségétől... 


kk 


A Sárréten járunk, a faluk, amelyeket elhagyoga- 
tunk egymásután, valamikor mind annak az ős mo- 
csárnak szigetein emelkedtek, amely egyrészt Kar- 
cagtól Füzesgyarmatig, másrészt Szeghalom és Ko- 
rnádi között borította ezt a vidéket. Abból a mocsár- 
világból, a tavak és nádasok óceánjából semmi se 
maradt. Az ősi humuszon búzavetés zöldéi. Itt-ott 
csillan fel egy-egy apró tócsa, egy kis megrekedt 
tavaszi vadvíz, de ha felnézünk, gólyák keringenek 
felettünk a levegőégen, lépten-nyomon gólyafészkek 
a kéményeken és gólyák méláznak a tocsogók szélén. 
Az ős vizekkel együtt elpusztult a rajtuk élő madár- 
világ s íme, a gólyák megmaradtak s még mindig úgy 
járnak vissza, mintha a régi világot keresnék. Az 
ősi ösztön, az évszázados megszokás tovább él az 
unokákban és dédunokákban s egy más világrészből 
úgy térnek ide vissza minden tavasszal, mint ahogy 
nagyapáik és ükapáik, a régi Sárrét gólyái, vissza- 
jártak, íme, ezek nem ismerik a trianoni határokat 
és nem ismerik azt az emberi önzést, amely lazt 
mondja, hogy ahol jó, ott a haza. A sovány Sárrét 
mellett ugyanúgy kitartanak, mint valamikor a Sárrét- 
eldorádó mellett... 


Milyen csodálatos világ lehetett egykor errefele. 
Fölemlegetjük a Győrffy István pompás kis könyvét, 
a Nagykunsági krónikát. Gondolom, ő beszéli el egy- 
helyütt, hogy még az ötvenes években is a szerepi 
toronyból nézve a határt, öt-hatszáz hold száraz- 

földet lehetett betekinteni, mert a község is csak 
mint egy kis sziget libegett a roppant sok víz között. 
Komádiról azt írja egy régi szemtanú, hogy mintegy 
tizenötezer holdas nádas borította az egész határt, 
úgy, hogy a faluból csak két helyen lehetett száraz- 
földön kijutni. Még a halottaikat is csónakon hord- 
ták a temetőbe. Akkor még a karcagiak is hajón 
jártak a füzesgyarmati vásárra, pedig az közel negy- 
ven kilométer távolságot tesz ki. Itt találták ki azt 
a járművet, amilyen a Sárréten kívül talán az egész 
világon nem volt, a sárhajót, amelyet a sár fölött 
ló húzott. A házakat magas cölöpökre font vessző- 
ből építették, mint Velence palotáit, vagy az őskor 
cölöpépítményeit. Milyen elzárt, megközelíthetetlen vi- 
lág lehetett ez, mennyi ősi sajátságot, évszázados Sszo- 
kást, mennyi hamisítatlan faji vonást megőrizhetett! 
Messze más vidékről is itt húzta meg magát a török 
pusztítások elől menekülő élet. Talán azért ötlik fel 
minduntalan a kapu előtt játszó gyerekeken, a ke- 
rítésen kibámészkodó arcokon valami távoli mongol 
jelleg, az öősmagyarság sajátos vonásaival. Ez az 
elzártság, ez a földrajzi megközelíthetetlenség adott 
nekünk valamikor annyi erőt a Bécsből kísérletező 
beolvasztási politikával szemben. Valamikor mint diák- 
ember magam is találtam a szabolcsmegyei levél- 
tárban olyan II. József korából származó leiratát 
a kancelláriának, amelyet én bontottam föl, közel 
százötven esztendő múltán. Akkor csak annyit írtak 
rá, hogy: német írás, s félretették. Ami benne volt 
parancs, vagy reform, az várhatta a végrehajtást íté- 
letidőkig. De viszont, vajjon nem innen származik-e, 
ebből az elzártságból, abból a sajátságos tapasztalat- 
ból, amely a mozdulatlanságban kereste az ellenál- 
lást és az életet, a magyar reformerek sorsa is, 
akiknek fölrázó, megújító kísérleteire a nemzeti lélek- 
nek ez az elzárkózása és passzivitása ugyanúgy rea- 
gál, mint az idegen, ellenséges kísérletekre? 

Sárrétudvariban meglátogatjuk Nagy Ferenc nagy- 
tiszteletű urat. Tudjuk, hogy fiatal ember, Amerikából 
hozták haza, tele van lelkességgel és agilitással. Ah- 
hoz a fiatalabb papi nemzedékhez tartozik, amely iá 
református egyházban lassan-lassan tért nyer és ma- 
gához ragadja a vezetést. Az apák és fiuk örök 
törvénye érvényesül abban az ellentétben, mely a 
régi liberális eszmekörben felnőtt, abban megköve- 
sedett kálvinista papságot az újabb generációtól el- 
választja. Ugyanaz az ellentét ez, mely a háborút 
megjárt fiatalabb közigazgatási tisztviselőket szociális 
érzékkel, a bürokratikus egyoldalúságon túl az élet 
megértésével s a haladás vágyával tölti el. Ahogy 
azok nem a vármegyeház ablakából nézik többé a 
világot, ugyanúgy ez a fiatal papság se érzi jól 
magát többé a régi eklézsiák megszokott, patriarkális, 
gondtalan légkörében. De nem is érezheti, oly égetővé 
vált körülötte a levegő, úgy megváltozott a világ, 
annyira beleütköznek minden lépésüknél az új élet 
gondjaiba és feladataiba, hogy ha akarnának, se tér- 
hetnének ki előlük. A Nagy Ferenc-féle emberek 
nemcsak szónokló papok többé. Szociális és erkölcsi 
vezetők is akarnak lenni, ha ez még oly sok meg- 
próbáltatást jelent is. Nagy Ferenc nagytiszteletű úr 
olajbarna kunsági férfi. Ha fejére képzeljük a turbánt, 
elnéznénk Amanullahnak. Kész afgán, szemvágásában, 
keleti arckifejezésében egyaránt. Egy kicsit ő is a 
tragikus sorsú reformerek közé tartozik,. Az ameri- 
kai egyházi élet demokratikus és szociális intézmé- 
nyeit próbálta Sárrétudvariban meghonosítani. Nyu- 
godt, filozofikus derűvel beszél ezeknek a kísérle- 
teknek viszontagságairól. A nők szavazati joga a 
presbitériumban, amit keresztül szeretett volna vinni, 
éppoly ellenállásra talált az udvari konzervatívek ré- 
széről, mint a felnőttek szellemi foglalkoztatására irá- 
nyuló fáradozása. Azt mondták rá az udvariak, amit 
a szabolcsiak annakidején a császár reformjaira: né- 
met írás! Nagy Ferenc nagytiszteletű úr nem csügged. 
Ha az amerikai módszerek nem váltak be, most a 
saját nyelvükön, a saját észjárásuk szerint környékezi 

meg az udvariakat s bizik benne, hogy ha nem is 
Amerikát, de egy kis íÍriss Magyarországot tud te- 
remteni a Sárrét vidékén. 

A kisgazda-osztály és a szegénység helyzetéről 
különben itt is szórói-szóra ugyanaz a kép, iamely 
utunkon eddig mindenütt kísért bennünket. A hosszú 
tél mind a két osztályt egyformán megviselte. Körül- 
belül kétszáz napszámoscsalád a télen át fölélte nem- 
csak tavalyi keresményét, de eladta és előre betáb- 
lázta az idei aratást is. Bárhogy üssön az ki, októ- 
berben már ismét semmijük se lesz s minden eddiginél 
nehezebb télnek néznek elébe. Ezzel a folyamattal 
párhuzamos a falusi kisiparos-osztály teljes pusztu- 
lása, amely, ha lehetséges, még tragikusabb a zsellé- 
rekénél és munkásokénál is. Bizony, kérem, egyenként 
beadják az ipart, — mondja nekünk az egyik te- 
kintélyes gazda. Hogy is éljenek meg ott, ahol maga 
a falu, vagy annak nagy többsége annyira kénytelen 
összeszorítani igényeit? Mindenki kontár lesz, kérem, 
— mondja egy jóravaló asztalos. Se a csizmát, se a 
kerítést, se a lószerszámot nem mi csináljuk már. 
Mindenki megcsinálja magának úgy, ahogy tudja. 
Tessék megírni, hogy az ipar a legrosszabb pálya... 

Szeretnénk Okányban kiszállni, sajnos, nincs rá 
időnk. Pedig a Szlávyak ősi fészkét érdemes lenne 
szemügyre venni. Valamikor Szlávy-birtok volt az 
egész okányi határ. Ma hatezer hold belőle az okányi 
Schwartzoké, a Szlávyaké talán kétezer. A falu szélen 
megállunk egy kis krajzleráj előtt. Egy derék fiatal 
asszonyság a boltfőnök. A falusi szegénység szükség- 
leteit árulja, az ostornyéltől kezdve a legényeknek való 
bricsesznadrágig. Hát aztán van-e hitel? — kérdezzük. 
— Csak volt, kérem, de rajtavesztettünk. Nem bízhatunk 
a szegénységben ötven fillér erejéig se. Nem azért, 

mintha nem akarnák megfizetni az adósságukat. Mindig 
adtunk nekik felírásra, de most olyan állapotba jutot- 
tak, hogy az ötven fillért se tudják előteremteni. 

Szeghalom főutccáján nagy úri társaság sötétlik 
fekete ünneplőben. A kultuszállamtitkár úr látogatja a 
várost. Szemlét tartanak, hol lehetne elhelyezni a most 
építendő új gimnázium épületét. Egy másfélmillió pen- 
gős alapítvány szakadt a város nyakába erre a célra, 
azt most gimnáziumba kell ölni. Köröskörül minden 
nagyobb mezőváros meg van már rakva gimnáziummal, 
mit tegyenek a szeghalmiak, ha ők is erre vannak 
ítélve? Jobb lenne talán, praktikusabb, valami gazda- 
sági népiskola, de a hagyatékot egy sereg örökös ólál- 
kodja körül s mindjárt lecsapnának rá, ha megváltoz- 
tatnák a rendeltetését. így hát bele kell törődni a 
gimnáziumba, sőt még örülni is illik neki. 


6. 

CSICSIKOV A BÉKÉSI PUSZTÁKON 
Békés 
Sokszor eszembe jut mostanában Gogoly furcsa 
és titokzatos utasa, Csicsikov, aki a holt lelkeket, az 
elhalt jobbágyokat vásárolja s kétfogatú kibitkájával 
járja a végtelen orosz földet. Faluról-falura, városról- 
városra szekerezik, sorraveszi a földesúri kúriákat, a 
kormányzósági székhelyeket, vendégfogadókat, útszéli 
csárdákat, ismeretséget köt mindenkivel, kalandokba 
keveredik s a végtelen utazás folyamán az orosz 
társadalom, az orosz élet ezernyi embertípusát, er- 
kölcsi és szociális viszonylatát vonultatja el olvasói 
előtt. így rajzanak bennünk is a mi új ismeretségeink 
benyomásai, amelyeket útközben szereztünk. Mennyi 
hány regényalak, hány zsánerkép, hány tárcanovella, 
hány dráma, mennyi tragikus sors és küzdelem, mennyi 
humor, milyen fantasztikus életek! De mi csak úgy 
futtában érintjük őket, elszaladunk mellettük, a rövid 
érintkezés nyomán fölvillannak a rembrandti fény és 
árnyék félhomályában, de nincs érkezésünk közelebb 
hajolni hozzájuk, elvegyülni közéjük. Pedig mit mond- 
hatnának, mennyi mindent, az ismeretlen ország isme- 
retlen életéről, egyéni gondjaikról, örömeikről, bána- 
tukról, a sajátságos magyar viszonyokról, a faluk és 
kisvárosok hétköznapjairól, a kúriák titkairól, a pap- 
lakok és községházák küzdelmeiről, a piacok drámáiról 
a tanyaházak és kiskorcsmák mélységeiről, a közigaz- 
gatás regényeiről, a vidéki fiatalság harcairól, az apák 
és fiuk ellentéteiről, az új és régi világ közti feszült- 

ségről, hősökről, a földértégő örök szerelemről? 
Este, lefekvés után, egy-egy bihari vagy békési 
grand hotelben sokáig nem tud elaludni az ember 
ettől a fölkavart, utánatóduló, zsibongó élettől, ezektől 

az alakoktól, sorsoktól, arcoktól és árnyékoktól. Foly- 
ton sajnálom magamban a budapesti írókat, azokat is, 
akik színdarabokat írnak, mert keresnék az életet s 
mégis, hogy hiányzik belőlük. Évente arra kellene 
kényszeríteni őket, hogy legalább egy-egy hónapra 
kimenjenek a világba, kövessék a Csicsikov példáját, 
járják ők is ezt az ismeretlen országot, szívják leve- 
gőjét, figyeljék életét, embereit, problémáit. Mennyi 
színnel, élettel telne meg egyszerre ez az aszfalton, 
klubokban és szerkesztőségekben csenevészedő iro- 
dalom! Arra gondolok, hogy a régi nagy magyar színé- 
szek bizonyosan azért voltak olyan színes, érdekes, 
hatalmas élet— és emberábrázolók, mert végigvándo- 
rolták az országot s ezer arcot, ezer jellemet, ezer 
vonást és helyzetet szívtak fel, figyeltek meg, alakí- 
tottak magukévá. Nem a színiakadémián, de az élet- 
ben tanulták, látták a drámát, a tragédiát, a groteszket, 
a nevetségest, a brutálist, a könnyfakasztót. És vajjon 
nem az életnek, a változatos, hányatott, sokat próbált 
életnek ugyanez a zamata, íze, sokfélesége, ereje érzik 
Jókai, Mikszáth vagy Eötvös Károly munkáin egy- 
aránt? Tolsztoj és az oroszok nagy ereje vajjon nem 
ugyaninnen van és Dickens vagy Thackeray halhatat- 
lansága nem ugyanebből táplálkozik? A mi íróink ma 
kis, egysinre rakott, szűk, szegényes életet élnek. Ezért 
ismétlik önmagukat. 

Valamikor ugyancsak Csicsikov hatása alatt ugyan- 
csak arról álmodoztam, hogy egy nyáron magam is 
taligára ülök és magam is bebarangolom fél Magyar- 
országot. Csak úgy cél nélkül, program nélkül, meg- 
állva, megszállva, megetetve ott, ahol éppen jól esik, 
a holt lelkek helyei elő lelkeket gyűjtve. Sose jutottam 
el idáig, vajjon eljutok-e még ezután? 

Ismerem, mert bejártam valamikor Nagymagyar- 
ország valamennyi városát, szinte minden megye szék- 
helyét. Ezért tudom, ezért érzem talán annyira, mit 
vesztettünk. Mert nekem ez nem papír-, nem újság- 
cikk-, nem tankönyvemlék, a valóság, elmúlt életem- 
nek drága, kiszakíthatatlan, eltörölhetetlen élménye. 
Látom-e még ezeket valaha? S látja-e még a mai 

nemzedék, amely nagyrészt nem is látta, nem is tudja 
mit jelentenek?... 


Békés megye talán legtipikusabb példája a török 
hódoltság utáni újratelepülés minden hibáinak, szo- 
ciális és gazdasági következményeinek. Haan Lajos, a 
vármegye múltjáról irt munkájában fölemlegeti, hogy 
valamikor százharminc virágzó község volt ezen a 
területen. Az újratelepítés a Rákóczi-féle szabadságharc 
után indult meg, de kétszáz év alatt, jóllehet a lakosság 
a réginek tizenhétszeresére emelkedett, csak huszonhét 
község létesült a régiek helyén. Ezek a nagy, szerte- 
terpeszkedő, sokezer lakosú békési községek és mező- 
városok ugyanúgy, mint Hajdúban vagy Csongrádban 
a hozzájuk hasonlók, fészkeivé váltak az agrárszocia- 
lizmusnak. Bennük sokasodnak el a földmunkások és 
a mezőgazdasági proletárság s az időszaki munka- 
nélküliség, a gyakori keresethiány és az ezzel járó tét- 
lenség kész melegágyai minden elégedetlenségnek, 
Kaan Károly azt mondja, hogy ha a Dunántúlhoz ha- 
sonlóan sok faluban oszlanék meg az Alföld lakos- 
sága, akkor nem alakult volna ki olyan élesen az osz- 
tálykülönbség a kisbirtokos és a mezőgazdasági mun- 
kás között, valószínű, hogy egyes helyeken nem élese- 
dett volna ki annyira az ellentét a nagybirtok és a 
mezőgazdasági szegénység között sem. Másrészt a 
közlekedési eszközök, a vasutak hálózatának jobb ki- 
fejlődését is jobban elősegítette volna a több falu te- 
lepülésével együtt járó tagozódás. A legjobb alkalom 
e bajok orvoslására a világháború utáni földreformmal 
kapcsolatban kínálkozott. Sajnos, ezt a kérdést a re- 
form épúgy nem oldotta meg, mint a többieket. 
Hogy egy példával illusztráljuk a dunántúli és békési 
viszonyok közti különbséget, említsük meg, hogy Vas 
vármegye kisebb területét 292 község és két város 
népesiti be ugyanakkor, mikor Békésben ugyanannyi 
lakosság huszonhét városban vagy községben zsúfoló- 


dik össze. 

Gyulaváriban akkor nyitunk be a községháza ta- 
nácstermébe, amikor éppen sommás pereket intéz ott 
Erdődi Lajos bíró úr. Hallgatjuk egy kicsit, amint 
két szegény ember között próbál igazságot tenni. Annyi 
józanság, annyi tekintély tartás, annyi természetes 
okosság, azonfelül szív és méltányosság van abban, 
ahogy ezt a tárgyalást vezeti, ahogy a feleket a helyes 
útra próbálja vinni, kitelne belőle akár egy kúriai 
tanácselnök. Az egész kép olyan különben, mint ha 
Bihari ismert festménye elevenednék meg előttünk. 
A tanácsbeliek, ahogy a falmelletti lócákon ülnek, a 
panaszosok és panaszlottak figurái igazán pemzli alá 
kínálkoznak. Hirtelenében négy Kossuth-képet számo- 
lok meg a falon. Mindegyik nemzetiszínű szalaggal 
és koszorúval megtisztelve. 

Ezekben az apró pörökben benne van a falu éle- 
tének minden gondja, egész keresztmetszete. A tizen- 
háromezerholdas határból tizenegyezer hold Almássy 
gróf birtoka, a földreform elvett ebből ezerötszáz hol- 
dat, úgyhogy a négyezerötszáz lelket kitevő lakosság- 
nak összesen négyezer hold jut. Aratásból és föld- 
munkából élnek. Mint kubikosok valamikor eljártak 
messze vidékre, Ausztriába, Galíciába is. A nagy 
ármentesitő " munkálatoknak megszűnésével  lassan- 
lassan maguk is szárazra kerültek s ma ezré- 
vel és ezrével várják valami új jövendő felvirradá- 
sát. Nem is segíthetne rajtuk alapjában véve egyéb, 
mintha megindulnának egyszer az Alföldön azok a 
csatornázási és öntözési munkák, amelyek a vízsze- 
gény vidékek vízellátásáról lennének hivatva gondos- 
kodni s amelyek nélkül az alföldi gazdálkodás egé- 
szen sötét perspektíváknak néz elébe. De mikor fog 
ezekhez pénz, kezdeményező erő és nagyszabású aka- 
rat jelentkezni? A gyulaváriak egyelőre a körösi kör- 
gátnál dolgozgatnak, kubikköbméterenkint 60-80 fil- 
lért kapnak, egynapi keresetük két pengő ötven-hatvan 
fillér között mozog. Aratás idején az uradalomnak 
dolgoznak. Egy ember aratási keresete a négy-öt má- 
zsát ha megüti. Ezért le kell vágnia nyolc-tíz hold 
termését. Októbertől tavaszig, a munkanélküliség ne- 

néz hónapjaiban, fölélik nemcsak a tavalyi keresetet, 
de betáblázzák az ideit is. Ilyenkor ott tartanak sze- 
gények, hogy az ágyneműiket, a tollas párnáikat ad- 
ják el a fejük alól. A friss toll kilójáért 6-8 pen- 
gőt ad a zsidó, de azért, ami már a párnában van, 
kilónként csak három pengőt. Itt is általános a nézet, 
maguk ezek a szegény emberek vallják sajnálkozva, 
hogy az iparosság lassan vkénytelen beadni az ipart.x 
Házra, betáblázásra tizennégy-tizenhat százalékra ad 
pénzt a bank, kezességre többé semmit se kapni. 
A piculabank elsorvadt. Nagy elkeseredéssel emlege- 
tik, hogy mennyit vesztettek a hadikölcsönökön és az 
árvapénzeken. Életük egyetlen nagy gondfelejtő ese- 
ménye a nagy lakodalom, amelyet a legszegényebb 
ember is bőséges eszem-iszom mellett tart meg. Nem 
bánják, kérem, -— mondja az egyik tanácsbeli, - 
ha egész életükre nyögik az adósságot miatta. A mi- 
nap is az egyik még bandát is fogadott, pedig olyan 
koldus, mint a templom egere. — Hogy ezeket a 
lakodalmakat a régi színvonalon tarthassák, többen 
összeállnak, három-négy ilyen lakzit ülnek meg egy 
füst alatt, mint mondják: yszövetkezeti alaponx, hogy 
így kevesebb költség jusson egyre-egyre. 

Este K. barátomnál, aki jómódú középbirtokos, 
mintagazda, a tiszavidéki, általában a magyar búza 
sorsáról beszélgetünk. Arról, hogy most zárolással pró- 
bálnak segíteni leromlott jó hírnevén. Barátom el- 
mondja, hogy ismer malmokat, amelyek nem is veszik 
az úgynevezett nemesített búzát, csak a régi tisza- 
vidékit kívánják. Minden dolgunk ilyen nekünk, — 
méltatlankodik a házigazda. — Miután a magunkét, 
annak karakterét, egyéniségét, amely a világpiacon 
márkát és kelendőséget jelentett, az őrlési forgalommal, 
a szerb és román búza hozzákeverésével s az úgyne- 
vezett nemesítéssel tönkretettük, most mikor a mennyi- 
séggel nem állhatunk ki a világpiacra, kapadozunk a 
régi minőség után. Külföldi búzafajtákat hoztunk be, 
nem a magyart fejlesztettük, nem annak adott tulajdon- 

ságait emeltük a maximumra, pedig minden elemi böl- 
cseség ezt diktálta volna. A búzatragédiában benne 
van tulajdonképpen az egész magyar tragédia. Hát 
nem ezt csináltuk a tudományban, nem ezt csináltuk 
az iskolai nevelésben? Nem ezt csináltuk a sportban? 
A szabadban való játékok helyett, amelyeknek évszá- 
zados kultusza volt nálunk, a német szobatornára tér- 
tünk át és most, angol példára, visszatértünk a szabad- 
sport mindenféle fajtához. S ezt csináltuk minden 
intézményünkben. Ugyanilyen majmolással hajtottuk 
végre az úgynevezett nemesítést minden téren. A parla- 
mentünk nem ezért ilyen csenevész dolog és évszá- 
zados önkormányzati alakulatainkat nem azért hagytuk 
elsorvadni, hogy a német bürokrácia terpeszkedjen 
nyomukban? Vagy, csak hogy a legújabbat említsem, 
megvoltak a régi diákéletből fakadó diákhagyomá- 
nyaink s most a bajtársi egyesületekben a német 
Burschenschaftok életét próbáljuk utánozni, miközben 
Németországban ezek maguk már sorvadni kezdenek. 
Hogy találjon vissza egy nemzet és egy társadalom 
önmagához, amikor évtizedeken keresztül minden intéz- 
ménye arra tört, hogy elnevelje, velnemesítsex saját 
évszázados lelki, fizikai és erkölcsi képességeitől és 
kiválóságaitól? 


VA 
A KENYÉR KÁNAÁNJA 


Orosháza 


Soha annyi kenyeret, mint ezekben a nagy ti- 
szántúli városokban. A debreceni kenyérsor épúgy 
eldoradója az Isten adományának, mint a böszörményi 
piaci sátorok. Békéscsabán, vagy Gyulán ugyanúgy 
találkozunk a kenyérkirakatnak ezzel a tobzódásával, 
mint Orosházán, Makón ugyanúgy már messziről meg- 
érzik friss kemenceillata, mint Mezőtúron. Ezeken 
a dus piacokon, a roskadásig megrakott polcokon, 
az óriási kosarakban mintha csak a tiszántúli kötött 
talaj minden bősége, kimeríthetetlen életereje tartana 
kiállítást. A barnahajú, apró cipóktól a hasítotthátú, 
félig kifordult belű óriási kenyerekig minden együtt 
van itt, roppant csendéletekbe halmozva, amit a sütő- 
asszonyok, vagy az alföldi pékipar fantáziája a búza- 
és gabonalisztből csak összeálmodhat. Milyen derűs, 
hívogató, étvágygerjesztő piacok ezek s egyben a 
magyar Kánaán mennyi gőgje, büszkesége fénylik a 
barna-pirosra, vagy sárgásfehérre sült kenyerek ro- 
pogós burkolatán. Tudjuk, hogy a magyar, különösen 
az alföldi nép talán a legnagyobb kenyérevő a vi- 
lágon. Nálunk az a fohász, hogy: add meg a mi 
mindennapi kenyerünket, a szó szoros értelmében 
annyit jelent: add meg az életünket, jólétünket és 
egészségünket. S ha az ember ezeket a kenyérgarma- 
dáktól roskadozó piacokat látja, önkénytelenül arra 
gondol, milyen pazarlás ez, milyen túlhabzó bőség, 
hogy lehet igen sok baj errefele, de a kenyérnek leg- 
alább senki sincsen szűkiben. A statisztika is azt 
mondja, hogy a búzával és rozzsal bevetett területből 
Csongrád megyében száz katasztrális hold szántó- 
földre 44, Hódmezővásárhely határában 38, Békés 

vármegyében 41, Hajdú vármegyében 46, Debrecen 
város határában 38 katasztrális hold esett. Búzát ta 
szántóföldek legnagyobb százalékán Békés és Hajdú 
vármegyében, aztán Hódmezővásárhely határában s 
Csanád, Arad és Torontál egyesített vármegyében 
termelnek. Ez a kenyértermés párolog és illatozik 
mindenütt a piacokon. 

És ugyanakkor a debreceni határban, vagy Bö- 
szörmény alatt a  Bodatelepen, vagy  Gyulaváriban 
ugyanúgy, mint Orosházán, lépten-nyomon hallod a 
napszámos- és földmunkáscsaládoknál: kérem, a múlt- 
kor három napig is kenyér nélkül volt a ház. Vagy: 
a gyerekeknek ma se tudtunk ebédre kenyeret adni. 
Vagy: az uram kenyér nélkül ment el a napszámba, 
mert a zsidó már nem hajlandó hitelezni. Öt-hat- 
gyermekes házaknál hallod ezt lépten-nyomon s hogy 
nem újság, nem kivételes dolog, az kitetszik abból, 
hogy minden különösebb emóció nélkül mondják. 
Nem csinálnak esetet belőle. Nem méltatlankodnak, 
nem ütődnek meg, nem háborodnak föl rajta. Meg- 
szokták. Közönséges eset, hogy két-három napig 
kenyér nélkül legyenek. Hogy ott ácsorogjanak órá- 
kon át, sokszor naphosszat ezeknek a kenyérpiacok- 
nak szomszédságában, a paradicsomi  kenyérbőség 
mosolygó és illatozó garmadáitól pár lépésnyire, sok- 
szor százas csoportokban és várják, hogy valaki je- 
lentkezzen értük s nyújtsa nekik azt a bizonyos nap- 
számot, amiből aztán odahaza is jut majd egy-egy 
karéj ezekből a fehér vagy piros-barna kenyércsodák- 
ból. Sose hittem, hogy az Alföld ilyen szívtelen tud 
lenni. Ha valaki ezt mondta volna, úgy néztem volna 
rá, mint aki azt erősítgetné, hogy az indiánok az 
Amazon mentén éhen halnak a halhiány miatt. Vagy, 
hogy a madaraknak nem jut elég a levegő-égből, 
amely körülveszi őket... 

k 


A sok kenyérnél, amelyből mégse jut mindenkinek, 
talán csak egy még nagyobb csodája van ennek az 
ismeretlen országnak: a rengeteg gyermekáldás, amely 

szinte abban a mértékben növekszik és annál szapo- 
rább, minél kevesebb jut a kenyérből egy-egy család- 
főre. Nem tudtunk olyan háznál megfordulni, szegény 
napszámos, vagy egy-két holdas kisember portáján, 
ahol legalább négy-öt gyereket ne prezentáltak volna. 
Az élők számánál talán csak a halottaké megrendí- 
tőbb. Mert ott, ahol négy-öt életben maradt, legalább 
ugyanannyi elhaltról emlékeztek meg. De azt, hogy 
négy már meghalt, vagy hogy tizenkettő volt, de csak 
hét maradt, a megszokottság s a természeti erő olyan 
közömbösségével mondják, ami szinte elállítja a szívet. 
Mi annyit beszélünk az egykéről más vidéken. Hány 
mentő terv, hány megváltó ötlet született meg ezzel a 
veszedelemmel szemben, mennyi akció jutott a zsák- 
utcába, vagy szivárgott el, mint a sekély víz a homok- 
ban, e nemzeti betegség jegyében! Milyen furcsa, nem 
tudunk belenyugodni, hogy egyes vidékeken, a Dunán- 
túl kulturált vármegyéiben nem akarják az egykelétszá- 
mot fölemelni s abba meg, hogy itt a Tiszántúl ilyen 
pusztítást vigyen végbe a gyerekhalandóság, hogy a 
négyes-ötös gyerekhalál megszokott legyen egy-egy 
családban, ezen szinte senki fenn nem akad, ennek 
okait nem keressük s ezzel szemben semmiféle akciót 
nem tartunk szükségesnek. Pedig talán az a kérdés, 
hogy ahol nyolc gyerek születik, abból legalább hatot 
megtartsunk, érdemelne annyi gondot, mint az a másik, 
hogy ott, ahol most csak egy születik, a jövőre legalább 
kettő lásson napvilágot. 
k 


Orosházán meglátogatjuk Csizmadia Andrást, a 
kerület derék kisgazdaképviselőjét. Úgy ülünk ennek 
a földből kinőtt óriásnak asztalánál, valami olyan 
érzéssel, mint a törpék Guliver árnyékában. Ahogy 
beléptünk az ajtón, épp egy pár csizmáját vitte pu- 
colni a kis cselédleány. Úgy vitte a csizmát, hogy csak 
a szöszke feje látszott ki mögüle, mintha a csizma- 
szárból pislogott volna kifele. Eszünkbe jutott az a sok 
rossz vicc, amit a pesti lapokban a kisgazda-konjunk- 
túra alatt a csizma nevében és rovására elkövettek s 

most olyan respektussal néztünk e roppant szimbólum 
után, szinte az a gondolat nyugtalanított, mi lenne, 
ha úgy véletlenül, csak úgy jókedvéből, a tyúksze- 
münkre ereszkedne ez a gigászi lábbeli. 

Csizmadia András sokszor végigtörli a homlokát, 
míg a helybeli társadalom gondjairól, bajairól beszél. 
Orosháza határa huszonkétezer hold, lakossága majd- 
nem ugyananyi. A hangadó réteg az erős, nagyhatalmú 
gazdabirtokosság, de van sok két-, három-, négy-ötszáz- 
holdas gazda. A nagytömeg, persze, sokkal alább 
adja s az egész nagy többség végeredményben itt is 
a nincstelen, vagy félig nincstelen ezrekből kerül ki. 
Csizmadia szinte étvágyat csinál nekünk, míg elbeszéli, 
hogy az orosházi borjúnak, tojásnak, aprómarhának 
valami olyan külön zamata van, ami egyéni márkát és 
keresettséget biztosit neki a pesti piacon. Mindjárt el 
is álmélkodik rajta, mikor elmondom neki, hogy Oros- 
háza 1926-ban kerekszámban 550.000 eleven csirkét 
exportált, ezenfelül 13.000 eleven kacsát s pulykát 
mintegy ezerötszázat. Leölt csirkében ez az export 
megközelítette a 400.000 darabot. De még ezek a szá- 
mok is elmaradnak a békéscsabai produkció mellett, 
mert Csaba 1,250.000 eleven csirkét exportált, Szentes 
pedig a leölt csirkéből közel 770.000 darabot. Elég 
tisztességes számok ezek, de szakértők véleménye sze- 
rint mindezt játszi könnyűséggel lehetne duplájára 
emelni, anélkül, hogy az elhelyezésnek bármi aka- 
dálya lenne. S amit az orosházi, vagy szentesi nép így 
meg tud csinálni az aprómarhával, miért ne tudná 
követni ezt a példát a többi is? Az Alföld jövőjének 
egyik kulcsa ezekben a tényekben és ezekben a szá- 
mokban van. Csak olvasni és tanulni kellene belőlük. 

Az orosházi nép különben ugyanaz a hódító ter- 
mészet, mint a balmazújvárosi. Nem fér meg a maga 
határában s veszi, bérli, vásárolja maga körül a 
szenttornyai és vásárhelyi határokat. Ezeknek jó ré- 
szén ugyanúgy orosházi emberek gazdálkodnak, mint 
ahogy az újvárosiak sVaporodnak a debreceni földeken. 

A Rákóczi-telepet künn a határban a Zselénszky- 
uradalom kétezer holdjából hasították ki. Párszáz sze- 
gény ember kapott itt házhelyet, az új házikókat fel 
is húzták, beléjük is költözködtek a FAKSZz jóvoltá- 
ból, de az iszonyú tél s az állandó munkanélküliség 
folytán a legtöbb szegény háziúr már az első rátával 
adós maradt. Remélik, hogy az aratásból majd a máso- 
dikkal együtt az elsőt is megtudják fizetni. Egy szűk 
kis kocsmahelyiségben, amely félig vegyeskereskedés, 
félig olvasókör, üldögélünk nyolc-tíz ilyen elesett 
FAKSZz-emberrel. Künn zuhog a csípős áprilisi eső 
s a dróton lógó kormos kis petróleumlámpánál mint 
rongyokból összetákolt madárijesztők gunnyasztanak 
a jótétlelkek. Olyan gond üli meg ezeket az arcokat, 
az életnek és a reménynek olyan kihalt, távoli fénye 
pislog ezekben a megtört szemekben, olyan sóhajok 
szakadoznak föl ezekből a csupafolt mándlikból, hogy 
az ember elernyed és azt kérdi magától: minek jöttél 
ide? Elnézem őket s egy pillanatra a Csizmadia And- 
rás hatalmas, vasból és búzaföldből gyúrt alakja 
áll előttem. Soha ekkora különbséget az öntudat és a 
tanácstalanság, a határozott magabízás és a kapkodó 
kétségbeesés között. Az előbbieket Csizmadia képvi- 
seli, az utóbbiak itt elevednek meg a lámpa fénykö- 
rében, ezeken az alakokon. íme, mit jelent a föld, 
ha van és mit jelent, ha nincs! Ezek itt hét kilométert 
tesznek meg Orosházáig és hetet vissza, ha munkát 
keresni mennek és többször térnek meg eredmény 
nélkül, mint eredménnyel. Most valami kis répakapá- 
lásra van kilátásuk. Úgy beszélnek róla, mintha a 
kaliforniai aranybányákba, vagy a fokföldi gyémánt- 
mezőkre indulnának. Két pengő napszámot s heten- 
kint egy kiló szalonnát és egy kiló főzőlisztet kapnak. 
Amit a tél nélkülözéseiről és szenvedéseiről beszélnek, 
azt nem bírja el a papiros. S mégis itt is, ezekből 
a lelkekből is fel-felfakad a humor és a komikum 
csodatevő forrása. Az egyik nevetve beszéli el, hogy 
miután négy gyerek van odahaza, de csak egy pár 
bocskor, hát a bocskort váltogatva jártak a 
gyerekek iskolába. Emiatt aztán a  községházára 

idézték s háromnapi fogházat kapott a községi töm- 
löcben. 

— De legalább a maga kosztján volt! — teszi 
hozzá az egyik a bajusza alatt s ezen aztán mind- 
nyájan nevetnek, mert a saját koszt itt azt jelenti, hogy 
három napig szinte semmit se evett. S csodálatos, 
hogy így elhagyatva és eltaposva, még a gazdák he- 
lyett is fáj a fejük. Belátják, hogy most azoknak is 
sok bajuk van. Úgy beszélnek ezekről a bajokról, 
az adókról, az adósságokról, szinte élvezettel, szinte 
azzal a képzelettel, hogy mindez a gond és baj a 
földdel együtt az övék is. Legalább ezeken a gondo- 
kon át gazdáknak képzelik magukat is egy pillanatra. 
Semmi elkeseredés, irigység vagy gyűlölet a jobb- 
módúakkal szemben. Csak az egyik mondja keserű 
szemrehányással: azért vannak bajban, kérem, mert 
luxust csinálnak, még hétköznap is passzent ruhákban 
járnak! Különben sem kisgazdáktól, se a nagyuraktól 
nem kivannak semmit. 

Mikor a sok panasz között föltesszük nekik a 
kérdést, hogy hát mi lenne jó, miféle segítség, az 
egyik, aki legjobban viszi a szót, egy kis gondolkodás 
után rávágja: valami gyár kellene, kérem, cukorgyár 
vagy kendergyár, kétezer ember részére, ide, átalel- 
lenbe! Nem azt mondja, hogy itt a Zselénszky-birtok, 
föld kellene, hanem a gyárat mondja. A földben már 
nem hisz, az olyan álom, amelyről lemondott. A gyárba 
kapaszkodik. Hátha az a közelebbi-, az a lehetségesebb, 
talán éppen azért, mert olyan messze dolog s mert 
azt senkitől se kell elvenni és senki se kisebbednék 
meg vele. A gyáron kívül aztán nincs is semmi jel- 
szavuk, semmi frázisuk, semmi olyan, amit az agitáto- 
roktól szoktak elszajkózni. Vagy nem hisznek már ezek- 
ben a frázisokban, vagy mostanában még nem dobtak 
ilyet közéjük. Egy nagy űr, nagy hallgatás érzik a 
gondolkozásuk mögött, amellyel ezt a legújabb, tüzet- 
gyujtó jelszót keresik. De ez az üresség, ez a hallgató 
gondolkozás annál félelmesebb... 


8. 

GONDOK EGY GAZDÁTLAN SZÉLMALOM ALATT 
Békés 

Miért tesznek ezek az alföldi, tiszántúli városok 
olyan kedvezőtlen, legtöbbször egyenesen lehangoló 
benyomást az emberre? Nemcsak azért, mert a falu és 
a város jellege keveredik bennük. A külső városrészek 
sokszor náddal fedett falusi háztengert jelentenek, míg 
a főutcák és a főtér körüli részek a hirtelen támadt 
modernség vívmányaival dicsekednek s a párévtizedes 
városi fejlődés malterkülsőségeivel. Az egészben ame- 
rikai és balkáni vonások házasodnak össze. Sokszor 
emlékeztetnek azokra a földből kinőtt szibériai váro- 
sokra, melyeket Sven Hedin, vagy Gubányi Károly 
könyveiben látunk. A történelmi múlt lezárt, kiforrott, 
karaktere, vagy a történelmi fejlődés évszázados foly- 
tonossága épúgy hiányzik belőlük, mint az a bizo- 
nyos valami, amit a táj, a földrajzi környezet lelkének 
szoktunk nevezni s ami annyira megérzik akár a finn, 
akár az orosz, akár az olasz, vagy a tiroli városké- 
peken. Oly ritka egy-egy épület, a templomokon kívül, 
amelyről száz esztendőnél távolabbi kor szólana hoz- 
zánk. Olyan városrészlet, tér vagy utca, amely régi 
időknek sajátságos helyi vagy történeti stílusát 
őrizné, még kevesebb. Az ember ezeket az úgynevezett 
modern amerikai és szibériai háztípusokat látva, föl- 
teszi magának a kérdést, miért nem alakulhatott ki 
nálunk egy magyar vagy alföldi karakterű városi épít- 
kezés? Hiszen igaz, ezek az alföldi nagy kommunitá- 
sok még félszázaddal ezelőtt is csak nevükben viselték 
a városi címet. Alapjában véve mezőgazdasággal fog- 
lalkozó óriási nagy faluk voltak s egyszerre mint 
ilyenekre tört rájuk a városi fejlődés rohamtempója, 
amely import-stílusokkal, gyári patronokkal dolgozott, 

de se ideje, se ösztöne nem volt hozzá, hogy ezt az 
alföldi magyar karaktert keresse, vagy az itt-ott adott 
magból kifejlessze. Mert erre a magra, erre a Saját- 
ságos alföldi városias házkarakterre lépten-nyomon rá- 
bukkan az ember régi debreceni, szentesi vagy derecs- 
kéi épületeken, amelyeken ennek a régi, régebben kez- 
dődött alföldi városiasodásnak lelkét érzi. Nem lehetett 
volna ezt a kúriaszerű, de már mégis városias háztíi- 
pust a kor igényeihez alkalmazva általánosítani? De 
ki gondolt volna erre nálunk, ki törődött ilyen kér- 
désekkel? Emlékszem arra a nagy vitára, amelyet a 
millenium körüli években Herman Ottó folytatott azok- 
kal a magyar tudósokkal, akik még azt is kétségbe- 
vonták, hogy a magyarság a falusi parasztház típusát 
is maga teremtette volna meg, saját igényei, szükség- 
letei és esztétikai ösztönei szerint. Ezek szerint a tudó- 
sok szerint még a parasztházat is az idegenektől, a 
szlávoktól vagy a németektől másoltuk le. Mily ra- 
gyogó választ adott erre az állításra Herman Ottó, 
mikor fölfejtette, ábrákkal és fényképekkel illusztrálta, 
hogyan alakult és hogy fejlődött ki az úgynevezett 
magyar háztípus a pásztor ősi cserényéből, szárnyéká: 
ból és vasalójából, alapjában véve mindig megtartva 
az ősi szerkezeti beosztás elemeit s az építőanyag által 
diktált külön karakterét. Egészen nyilvánvaló, hogy 
az alföldi városfejlődésben és építkezésben is adva 
voltak ezek a továbbfejleszthető karaktervonások. De 
lassan-lassan, ami kevés maradt belőlük, az is eltűnik 
s a legtöbb helyen Szibéria és Amerika vagy a 
modern Balkán lép a helyükbe. Ezért hatnak olyan 
otthontalannak, olyan gyökértelennek ezek a főterek 
és főutcák, mintha csak az utolsó félszáz esztendő 
minden kapkodása tükröződnék bennük. 


Szeghalmon a gimnázium helyett a magasabb 
mezőgazdasági szakiskolát kívántuk volna. Az oros- 
háziak aztán fölvilágosítanak bennünket, mire mennek 
a magukéval, mert ők ilyent kaptak. Az iskolának az 
lenne a hivatása, hogy a helybeli kisgazdatársadalom 

fiatal nemzedéke elsajátítsa benne a modern mező- 
gazdálkodás magasabb elméleti és gyakorlati ismere- 
teit s ezek birtokában művelje és tartsa meg apái 
földjét a magyar agrikultúrának. Csak erre kellene, 
hogy képesítsen az iskola érettségi bizonyítványa. Ezzel 
szemben annakidején addig fúrták, faragták a szak- 
iskolai érettségi képesítő erejét, annyi befolyás érvé- 
nyesült abban az irányban, hogy a gimnáziumi érett- 
ségivel egyenlő legyen, más pályákra is s a közgazda- 
sági egyetemre is képesítsen, hogy végül is sikerült 
eredeti rendeltetéséből kiforgatni. Ma az iskola növen- 
dékeinek talán csak harminc százaléka kerül ki kis- 
gazdák és kisbirtokosok fiaiból, a nagyobb részt a 
lateiner, tisztviselő vagy kishivatalnok-osztály gyer- 
mekei adják. A végzett növendékek közül pedig még 
azok is, akiket otthon várna az apai birtok, vagy to- 
vább folytatják az egyetemen tanulmányaikat, vagy 
maguk is a vasútnál, postánál, a városnál vagy más 
hivatalokban igyekeznek elhelyezkedni, hogy így sza- 
porítsák az értelmiségi proletariátus hadseregét. A 
földműves szakiskola nem a földhöz nevel, végzett 
növendékei nem kisgazdák lesznek, hanem hivatalnok 
urak. Ebből a gazdasági szakiskolából csakugyan elég 
egy, Orosházán. Szeghalomnak igaza van, ha nevén 
nevezi a gyereket s gimnáziumot kér, mert, íme, a 
vége az, hogy akármilyen néven kérné is a közép- 
iskolát, a valóságban csak gimnázium lenne belőle, még 
ha esetleg gazdasági szakiskolának neveznék is. 
k 


Ismert dolog, hogy a Rákóczi-féle szabadságharc 
után az egész Békés vármegye egyetlen nagy kincstári 
uradalom volt, mindössze kilenc helységgel és alig 
kétezerötszáz lakossal. A gyulai uradalmat aztán Ha- 
ruckern János báró kapta s ő kezdte meg az újra- 
telepítés nagy munkáját. Ő hozott Gyulára és Mező- 
berénybe németeket, ugyancsak  Mezőberénybe és 
Szarvasra tótokat, fia, Haruckern Ferenc telepítette 
Orosházára a dunántúli magyarokat s Tótkomlósra a 
tótokat. Ezekkel a telepítésekkel vetették meg a ma 

virágzó nagy békési városok és községek alapját. 
Ugyanezt a telepítési politikát művelte a  Károlyi- 
család szatmári és szabolcsi birtokain. Nyíregyháza 
s a szatmári nagy és gazdag sváb eredetű falvak 
jelzik a nyomait és eredményeit ennek a nagyszabású, 
nagy koncepciójú munkának. Aki olvasta Eble Gábor 
munkáját, az ecsedi uradalom történetét, tudja, hogy 
Rákóczi egykori vezérlő tábornokának, Károlyi Fe- 
rencnek micsoda anyagi, fizikai és adminisztratív erő- 
feszítésébe került ezeknek a telepeknek létesítése és 
felvirágoztatása. Ahogy Tótkomlós széles uccáit járjuk 
s Gajdács Pál nagy tiszteletű úrral, a neves költővel, 
a tiszteletreméltó ősz pátriárkával az itteni tót nép 
gazdasági és erkölcsi jótulajdonságairól beszélgetünk 
s fölemlegetjük a nagy telepítők munkáját, az jár 
eszünkben, mi lenne, ha a mai magyar arisztokrácia 
követné az ősök példáját s az újratelepítésnek, az 
Alföld vagy a Dunántúl népszaporításának óriási fel- 
adataiból ugyanúgy kivenné a részét, mint elei tették! 
Mi lenne, ha ez az arisztokrácia nem várná, hogy 
ilyen vagy olyan földreform, ilyen vagy olyan forra- 
dalmi megrohanások kényszerítsék kedve ellenére erre 
az útra, hanem maga lépne fel, mint kezdeményező, 
s az új kor szükségleteihez igazodó új eszközökkel, 
de a régi nagy célokat és nemzeti érdekeket követve 
segítene ennek az égető problémának megoldásában? 
Amit Károlyi Ferenc és társai a sajátmaguk gazda- 
sági érdekeitől és a nagy nemzeti szempontoktól ve- 
zéreltetve meg tudtak tenni, ha idegen országokból 
tudták telepes expedíciókat Magyarországra hozni, 
hogy itt falukat és városokat létesítsenek, miért ne 
tudnák ezt ma is megtenni, akár egyéni, akár korpora- 
tiv formában? Vagy ha Debrecen város, például, a 
világháborúban felépíttetett egy vagy két kárpáti falut, 
amelyek az orosz dúlásnak estek áldozatul, miért ne 
létesíthetne ilyen falvakat nem a Kárpátok között, 
mert, sajnos, azoktól egyelőre messze estünk, de csak 
a saját határában, a sajátmaga s a környező nagy 
hajdúsági városok földművesszegénységéből? Csonka- 
magyarország belső gazdasági és szociális problémái 

az új idők új feladataihoz képest nem kisebbek, mint 
a török hódítás utáni Magyarországé voltak. Azzal a 
különbséggel, hogy akkor már visszaszereztük a törté- 
nelmi Magyarországot, most pedig csak úgy szerez- 
hetjük vissza, ha előbb idebenn ezeket a nagy kérdé- 


seket megoldottuk. 
k 


Tótkomlóson túl, körülbelül a feleúton Makó felé, 
egy fordulónál szárnyait vesztett régi szélmalom bús- 
lakodik. Megállunk egy percre, körülérdeklődjük, hátha 
be lehet menni? Vajjon miért nem jár s miért áll itt 
még mindig, mint az alföldi ősidők tanúja? A szom- 
széd házból, egy kőhajtásnyira innen, amely egyben 
kovácsműhely is, csakhamar előkerül a gazda. Azt 
hiszi, hogy meg akarjuk venni a malmot. Azért nin- 
csenek szárnyai, mert motorra van átszerelve. — Na- 
gyon jó vállalat ez, kérem, — érdemes volna foglal- 
kozni vele. Messze környéken ez az egyedüli malom, 
az egész tanyavilág, amelynek Makó is, Tótkomlós 
is hosszú út, mind ide járna. Kár, hogy a bérlő elme- 
nekült belőle. Három évig bírta, kis tőkéjét beleölte 
s aztán örült, hogy a bútorát magával vihette. Rossz 
idők járnak még a szélmalomiparra is. A derék ko- 
vácsmester, miután kiderül rólunk, hogy nem vagyunk 
ügynökök, képviselőjelölteknek vagy afféléknek néz 
bennünket s azt kérdi, hogy járunk-e a képviselő- 
házba? No, nem gyakran, de néha mégis benézünk 
oda. Akkor volna egy kérése. Ő is iszonyú bajban 
van. Sehogy se megy a mesterség. Új szerszámok 
kellenének, egy kis forgótőkére volna szükség. Pet- 
rovics képviselő úr Makóról meg is ígérte neki, hogy 
kap kétezer pengőt a Kisipari Hitelintézettől. Nagyon 
elkelne már, nagyon nehezen várja. Szóljunk odafenn, 
hogy folyósítsák mielőbb az összeget, különben neki 
is be kell zárnia a műhelyt... Mit tehetünk? Meg- 
ígérjük szívesen a segítséget. Le akartunk heverni 
egy kicsit a napsütésben, jólesett volna egy gondtalan 
félóra s íme tíz perc alatt a hazai ipar ilyen gondjai 
zúdultak a nyakunkba! Hát hol lehessen ezektől megpi- 
henni, ha még egy pusztai szélmalom tövében sem lehet? 


9. 
A HAGYMA 


Makó 


Szekerek jönnek velünk szembe a makó-tótkomlósi 
országúton. A tanyák népe a városban töltött vasárnap 
után hazafele tart. Alig látni rossz lovat errefele. 
Ezek a pompás parasztfogatok mind DOrsay Olivér 
gróf emlékezetét dicsérik, aki Kozma Ferenc után 
annyit tett az itteni lófajta kultuszáért. Most is előt- 
tem van kemény, zömök, katonás alakja, hallom re- 
csegő hangját, amint a makói gazdák szekérversenyét 
dirigálja. Régen volt ez, még a háború előtt. Az 
Alföldön keresztül, a Dunán át, a Balatont megke- 
rülve, szinte a fél országot bejárták s itt vártuk 
őket a város alatt az országúton. Dacára rettenetes 
k. u. k. magyarságának, pompásan tudott az emberek 
nyelvén. A gazdák úgy néztek rá, olyan respektussal, 
ahogy a régi huszárok szoktak az ezredesükre, de 
egyúttal olyan nagy szeretettel, mintha az apjukat 
tisztelnék benne. Ennyi tekintélye és népszerűsége 
talán csak Justh Gyulának volt még errefelé, aki kép- 
viselő létére is meg merte tenni azt, hogy mikor 
Makóra jött, kiíratta az ajtajára: Protekciós ügyek- 
ben senkit se fogadok! Melyik képviselő merné ezt 
ma megtenni? El is búcsúzhatna örökre a mandá- 
tumától. 


A vasúti állomásnál hagymásszekerek álldogálnak. 
A hagyma azt jelenti Makónak, amit Köőrösnek a 
saláta, Kecskemétnek a barack vagy Orosházának az 
aprómarha jelent. Most ugyan egy kis krah van a 
hagymában, nagyon lementek az árak a nemzetközi 
piacon, de a nagy pénzszűke miatt a termelők már 

régebben túladtak készleteiken s az áresés következ- 
ményeit inkább csak a kereskedők érzik, azok közül 
is főleg az úgynevezett gyenge kezek, akik nem tud- 
ják raktáraikat tartani. 

A makói hagymának csakugyan nemzetközi már- 
kája van és az ára is nemzetközi viszonylatokra 
reagál. Petrovics György, a város volt polgármestere, 
jelenlegi képviselője, megírta a makói hagyma eposzát. 
A termelés és a hagymapiac arányaira nézve hadd 
álljanak itt ebből a következő adatok: A háború 
alatti esztendőkben a bevetett terület átlaga a makói 
hagymavidéken évenként négy-ötezer hold volt. De 
a maximuma elérte a hétezer holdat. A hagymater- 
melők száma a háború alatt négy és ötezer között 
mozgott csak Makó városában. Jó esztendőkben el- 
szállítottak a makói hagymavidékről négy-ötezer vá- 
gón hagymát. A háború után visszaesett a hagyma- 
kertészet, de a beültetett terület most is négyezer 
hold körül lehet. A termelők legnagyobb része kis- 
ember, kishaszonbérlő, csak csekély hányada kerül ki 
a gazdák sorából. A kertészek többnyire kis, másfél- 
egyholdas parcellákon folytatják a termelést. Ez tehát 
a szó szoros értelmében a kisemberek keresetforrása. 
Makó 46.000 katasztrális hold kiterjedésű határában 
egyetlen egy nagy és középbirtok sincs. Kétszáz hol- 
don felüli gazda van néhány, a száz holdon felül 
húsz-harminc, a harminc és száz hold közötti föld- 
birtokok száma 338, ezeknek túlnyomó többsége is 
jóval közelebb áll a harminc holdhoz, mint a száz- 
hoz, 10-30 holdig terjedő földje 1200 gazdának van, 
legtöbb azonban, négyezer körül, a tíz holdon aluli 
törpebirtok. 

Nem lehet meghatóbb és érdekesebb történetet 
olvasni annál a karriernél, amelyet a makói hagyma 
közel száz esztendő alatt megfutott. Ennek a karrier- 
nek egyik első lépését Kazinczy Ferenc jegyezte föl 
yPályám emlékezetévben. Kazinczy 1799-ben Ausztriá- 
ban szenvedi hat és fél évi nehéz rabságának ötö- 
dik szomorú esztendejét. Egy napon óriási fej ve- 
reshagymát lát az egyik vendégfogadóban. Megha- 

tottan néz rá és zsebébe teszi, hogy emlékül nála 
maradjon, úgy érezze, hogy ez a magyar föld ter- 
mése. yHa ezt a Mizraim népe imádhatá — írja 
naplójában — miért ne én? A hagyma valóban ma- 
gyar hagyma volt. Egy tyrolisi lakos a leopoldstadti 
hídról nézé, mint fereszté pudliját a barátja és meg- 
látá a Magyarországról odaérkezett hajón a szörnyű 
nagyságú hagymát. Megvevé két zsákkal...x Ez az 
első adat a makói hagyma külföldi útjáról. Ma a 
termés 80-85 százaléka külföldre megy, de a makói 
hagyma hosszú utat tett meg, míg ide elérkezett. 
Kezdetben a makói kofakereskedelem szállította el a 
hagymát kocsikon. Ezek a szekeres hagymakereske- 
dők bejárták az egész Bánátot, Aradon és Nagy- 
váradon túl az egész Erdélyt Fogarasig és Brassóig. 
Tergovácoknak nevezték őket. A múlt század har- 
mincas-negyvenes éveiben Szirbik Miklós református 
lelkész volt nagy apostola ennek a hagymakulturá- 
nak. Tény, hogy a múlt század első felében csak 
református vallású polgárok foglalkoztak hagymater- 
meléssel és ezt a termelést, egykorú írásos feljegy- 
zések szerint, kálvinista foglalkozásnak nevezték. A 
nyolcvanas években már osztrák és német cégek je- 
lennek meg Makón, Hamburgból és Lignitzből s az 
ő közvetítésükkel jutott el aztán a makói hagyma 
Németországba, azután Hollandiába és Angliába. Ké- 
sőbb követték őket mások is, úgy, hogy a makói 
hagyma a világpiacon egyre ismertebbé vált és erős 
versenytársa lett az olasz és a spanyol hagymának. 
Elismertsége és hire akkora lett, hogy a XIX. század 
végén a németek makói hagymakertészeket szerződ- 
tettek, hogy betanítsák a német termelőket az okszerű 
hagymatermelésre. Ma a hagyma-exportüzlet egész 
sor nagy céget foglalkoztat s roppant összegeket for- 
gat meg. Ezelőtt négy-öt évvel még háromszázhatvan 
bejegyzett hagymakereskedő volt Makón. A hagymá- 
nak legnagyobb külföldi piacai voltak a háború előtti 
régi osztrák tartományok, Csehország, Galícia, Német- 
ország és  Orosz-Lengyelország. Ment azonban a 
hagyma Franciaországba, Belgiumba, sőt Afrikába is. A 

makói hagyma világhíre elsősorban a kitűnő maros- 
menti kiöntéses talajnak köszönhető. Ahogy Egyiptom- 
ban a Nílus kiöntései, Hollandiában pedig a tenger 
áradásai tették alkalmassá a földet a hagymaterme- 
lésre, itt ugyanezt a szerepet játszották a Maros ár- 
vizei. Ezenfelül a klíma sajátságai, a makói hagyma- 
kertészek hosszú gyakorlati tapasztalatokon alapuló 
tudása juttatta odáig, hogy minőség tekintetében, értve 
ezalatt a nagyságot, keménységet, tartósságot, súlyos- 
ságot, ellenállóképességet, ma a legelső helyen áll 
a világon. Utána következnek a német fajok, aztán 
a bolgár, spanyol és olasz hagymák. A tengeri halak 
konzerválásánál ma is csaknem kizárólag makói hagy- 
mát használnak. Kötetnyi könyvet lehetne írni róla, 
mit jelent ez a hagymakultúra a népszorgalom s a 
szociális és kulturális egészség tekintetében. A föld- 
nek ilyen kiterjedt és intenzív művelését a makói 
hagymavidéken kívül csak Olaszországban, Belgium- 
ban és Badenben lehet megtalálni. Micsoda ellentét 
a hortobágyi katasztrális holdak évi másfélpengős jö- 
vedelme s a hagymatermelés alá fogott öt-hatezer 
holdnyi makói határ között! És milyen példa ez akár- 
hány nagy tiszántúli város részére, amelyeknek hatá- 
rában ma is sok helyen bolgár kertészek termelik 
a zöldséget s tartják kezükben a helyi piacok árala- 


kulását! 

Ennek a makói hagymakultúrának gondjairól és 
áldásairól beszélgetünk Csorba Jánossal, a lelkes, 
fiatal ügyvéddel, a makói kisgazdatársadalom egyik 
vezető emberével. Mert van itt, persze, más baj is, 
nemcsak a hagymakrah. Makó egész kereskedelmi és 
ipari élete a hagymán épül föl. Ha jó a hagyma- 
szüret, akkor jól megy a boltoknak és a mesterembe- 
reknek is, ha rossz, akkor ők is sínylik, az ügyvé- 
dekkel és orvosokkal együtt. A kisgazdáknak, persze, 
akik nem a hagymából élnek, más bajaik vannak. 
Ugyanazok, mint mindenütt: a nagy adó, a rossz 
időjárás, a még rosszabb hitelviszonyok miatt. Csorba 

János nagyszerűen látja ennek az egész társadalmi 
kategóriának a helyzetét. Pompásan ismeri lelkivilá- 
gukat, morális vagy politikai képességeiket, ugyan- 
úgy, mint annak a nagy megrendülésnek tüneteit, amely 
a gazdasági bajok következménye gyanánt jelentke- 
zik itt is a legkonzervatívabb társadalmi osztályban. 
Ez a fiatal ügyvéd típusa annak az alföldi új értel- 
miségnek, amelynek értékes és rokonszenves példá- 
nyai Ecsedi István Debrecenben, Görgey Márton Haj- 
dúban, egy másik Csorba Antal Böszörményben, vagy 
Nagy Ferenc nagytiszteletű úr Sárrétudvarin és még 
oly sokan mások, akikkel útközben megismerkedtünk, 
kezet szorítottunk. Mindnyájan ennek a kisbirtokos- 
osztálynak gyermekei, annak minden jó tulajdonságá- 
val megáldva. Nem az az újsütetű, stréber félértel- 
miség ez, amelyik a városi írnokságért megtagadja, 
lenézi származását. Nem is az a kisgazda-fiatalság, 
amely bricsesznadrágban és tollas kalapban száz hold- 
dal a háta mögött a dzsentrit akarja játszani. Nem is 
az, amelyik mint gazda, a városi kávéházból gaz- 
dálkodik, de nem is a véresszájú, nadrágos agitá- 
tor, a radikális fiskális, pap vagy lapszerkesztő, aki- 
nek a demagógia a kenyere. Csorba János és társai 
a földből nőttek ki s ezért közvetlenebb a kapcsolatuk 
vele. Tele vannak praktikus, reális életérzékkel, de 
a kisgazdaosztály helyzetét egy szélesebb horizonton 
látják, nemcsak osztály bajnak, de az egész nemzeti 
társadalom bajának. Szociális fogékonyságuk több, 
mint a dzsentrinek, vagy a városi, egészen lateiner 
értelmiségnek. Böszörményben a másik Csorba, egy 
csupalélek fiatalember, a földmunkástömegeket szer- 
vezi nemzeti alakulatokba. Ezek olyan szocialisták, 
akik fogadalmat tesznek az integritásra. Ecsedi ISst- 
vánt nem szükséges fölfedezni. A hortobágyi pász- 
torélet országosnevű tudós kutatója egész kis könyv- 
tárt irt össze a puszta történelmi múltjáról, jgeoló- 
giai alakulásáról, dalköltészetéről, szokásairól, hagyo- 
mányairól. Úgyszólván gyalog járta be Palesztinát, 
Bulgáriát, Törökországot, Finnországot tudományos és 
néprajzi kutatások kedvéért. Görgey Márton, a hajdú- 

megyei főorvos, királygyűrűs doktor, aki egy nagy 
egyetemi és tudós karrier minden föltételének bir- 
tokában el tudott menni Balmazújvárosra községi or- 
vosnak, hogy ott a szegénység istápolója és gond- 
viselője legyen. Azok közt a megnyugtató és föl- 
emelő benyomások között, amelyeket barangolásunk 
közben szereztünk, ezeknek a Csorbáknak és Gör- 
geyeknek munkája és egyénisége az, ami leginkább 
szívünkhöz férkőzött. Ha mindenütt belőlük kerülne 
ki a tiszántúli nép értelmi vezetése, mindjárt köny- 
nyebb lenne azt a nagy légköri nyomást elviselni 
és levezetni, amely errefele a küzdő és nélkülöző 
társadalmi osztályok lelkét mindenütt megüli. Semmi- 
féle reformpolitika, mely az Alföld, vagy a Tiszántúl 
nagy problémáira néz, nem hagyhatja ki számításai- 
ból az ilyenfajta embereket. Az értelmi és anyagi 
fölemelkedésnek ők a legértékesebb tényezői. A TI- 
szántúl válsága akkor fajulna katasztrófává, ha nem 
az ő szellemükben keresné sebeinek gyógyítószereit. 


(1929 május.) 


II. 


KEHIDÁTOL A CENKI SÍRBOLTIG 


1. 
KÉT KORSZAK, KÉT FESTETÍCH 


Keszthely 


A Festetich-kastély bezárt kapuja előtt néhány 
ágrólszakadt német turista bámészkodik. A Balaton 
környékét járják, (ki tudná, hogy vetemedtek erre) 
Hévízről jönnek, ahol megfürödtek a csodatevő tóban 
s most meg szereinek nézni az épületet és a parkot. 
Tudják jól, hogy egyik leggazdagabb magyar főúr 
lakik itt, akinek birtokai egy kis német hercegség 
terjedelmével vetekszenek s akinek vendégszeretetét 
és vadászatait fejedelmi látogatók keresik. A kastély 
parkját magas, hatalmas kőfal keríti, csak a három- 
szárnyú pompás rácsoskapun át lehet bepillantani. 
A németek azonban aligha fognak bejutni. Ha itthon 
van a herceg: azért nem eresztik be a kíváncsiakat, 
ha nincs itthon: akkor azért. A legöregebb keszthe- 
lyiek között is kevesen vannak, akik egyszer-egyszer 
bejutottak ide. A Festetich-udvar zártabb életet élt 
a cárok téli palotájánál, vagy a schönbrunni isárga 
császári kastélynál is. Ugyanolyat, mint  Festetich 
Tasziló, a végletekig konzervatív, exkluzív mágnás, 
aki a békevilágban csak különvonaton utazott, ma 
is külön szalonkocsit használ a vonaton s ha meg- 
érkezik Keszthelyre, a vasúti állomáson ma is piros 
futószőnyeget terítenek elébe a kupéjától az állomás 
kijáratáig. 


Ferenc József élete végéig nem akart automo- 
bilba ülni, védekezett a telefon ellen s a maga hét- 
köznapi életvitelében épúgy rendíthetetlenül ragasz- 
kodott a régihez, mint ahogy hajszálnyit se engedett 

a császári udvartartás évszázados etikettjéből és repre- 
zentációs hagyományaiból. De Ferenc József azért 
akarva-nemakarva mégis a mát élte, mert állásánál, 
uralkodói kötelességeinél fogva számolnia kellett az 
élet változásaival, koncessziókat kellett tennie a ro- 
hanó időnek és szokásoknak, tudomást kellett vennie 
arról, hogy a világ nem áll meg cott, ahol 1848-ban 
állott, érintkeznie kellett, sőt kezet kellett fognia 
olyan emberekkel, akiket nem szeretett, vagy lenézett, 
fogadnia kellett őket, kórházakat, betegeket, kiállítá- 
sokat kellett látogatnia s a keresztény fejedelmi alá- 
zat demonstrálására minden évben egyszer meg kel- 
lett mosnia a lábát annak a tizenkét öreg szegénynek, 
akiket erre a célra kiválasztottak. Ferenc József, 
akármilyen konzervatív arisztokrata volt is, polgári 
életet is élt és polgári kötelességeket kellett betöl- 
tenie. Festetich Tasziló makula nélkül, megalkuvás 
nélkül élte és élhette a világtól különvált, a világ 
felett lebegő arisztokrácia életét, nagyobb, zárkózot- 
tabb úr lehetett a császárnál, udvart tartott, külön 
udvari ceremóniákkal és udvari hierarhiával és soha 
ki nem lépett abból a körből, melyet a hagyomány és 
a saját ízlése s előítéletei magán-, társas- vagy tár- 
sadalmi életében számára megszabtak. Ezen az élet- 
vitelen csak egyszer esett csorba, egyszer Zavarta 
meg idegen kéz, egy nálánál is nagyobb hatalom, a 
szokásait. A proletárdiktatúra tapintatlan keze volt 
ez, amely nem respektálta a feudális hagyományokat, 
kíméletlenül áttört azon a bűvös körön, melyet a 
Festetich név és a Festetich-udvar jelentett, kiűzte 
a herceget kétszáz szobájából, százholdas parkjából 
és százezerholdnyi birtokából. A határon még vasúti 
kocsiját is megállították, ujjairól még a gyűrűit is 
lehúzták, csak annyi aprópénzt hagytak nála, amely- 
lyel a harmadik osztályon tovább utazhatott. 

A diktatúra azonban elmúlt s a Festetich herceg 
élete s a keszthelyi udvar élete is ott folytatódott, 
ahol pillanatra abbamaradt. A kellemetlen epizód 
azóta fantasztikus, valószínűtlen élménnyé finomúlt. 
Ki akarna rá még egyszer emlékezni? A monarchia 

is elmúlt, Ferenc József is elmúlt, Nagymagyarország 
is elmúlt, a Festetich-udvarnak s urának életmódja 
mindennél örökkévalóbbnak és  változhatatlanabbnak 
bizonyult Ma is hajszálra ugyanaz, ami tíz, húsz, 
vagy ötven évvel ezelőtt volt. A herceg maga csak 
annyi koncessziót tett az új kornak, a konszolidációnak 
és a demokráciának, hogy a rettentő adóterhek miatt, 
pedig a nagy számoktól nem igen szokott megijedni, 
a rettentő adóterhek miatt egyszer, azaz egyetlen- 
egyszer személyesen szólított meg egy minisztert, 
ugyanúgy panaszkodva, mint bármelyik adófizető pol- 
gár. De ezt is bizonyára inkább csak tapintatból 
tette s valami olyasfélét mondhatott Bud Jánosnak, 
hogy talán nem volna illő, hogy ő több adót fizessen 
Esterházy hercegnél, akinek kétszázezer holdja van 
s aki ezt talán még sértésnek is vehetné. Ez volt 
az egyetlen alkalom, hogy Festetich Tasziló tudomást 
vett a polgári életről, hogy csodálkozott valamin és 
megkérdezett valamit, sőt kért is valamit a maga 
számára. Egyébként ma is, hetvenhat évvel a vállain, 
ugyanolyan fáradhatatlanul vadászik, mint ötven év- 
vel ezelőtt. A berzencei őserdőkben, hűvös, holdfényes 
szeptemberi estéken el nem mulasztja a szarvas- 
bőgést. Hanyatló kedvvel ,de a tradíciókhoz híven 
gyönyörködik a fenéki ménes telivéreiben s ural- 
kodik kilencvenezer holdnyi uradalmainak javai és 
gondjai fölött. Csak uralkodik, de nem kormányoz, 
nem vezet, nem kezdeményez, nem gazdálkodik ennek 
a szónak személyes értelmében. A sport, a vadászat, a 
lótenyésztés örömei, egy nagyszabású fejedelmi élet 
egyéb társadalmi elfoglaltságai mindig jobban érde- 
kelték és igénybevették, mint maga a gazdálkodás. 
Politizálni sohase politizált. Az ő szemszögéből nézve, 
ez mindig sokkal alacsonyabb mesterség volt, hogy- 
sem beleárthassa magát, még akkor is, ha egyébként 
kedve is lett volna hozzá, ami pedig sohase volt. Nem 
voltak katonai ambíciói, mint annyi sok Festetich- 
ősnek s köztük különösen annak a Lászlónak, aki a 
hétéves háború történetébe olyan fényes haditettekkel 

irta be a nevét. Olyan méretű mecénás-hajlamai fse 
voltak, mint a nagy György grófnak, aki nagy kato- 
likus létére 170.000 pengőforinttal megvetette alapját 
a csurgói református gimnáziumnak, mérhetetlen va- 
gyont áldozott a Georgikon létesítésére, negyvenezer 
forintos alapítványt tett Bécsben tanuló magyar nemes 
ifjak számára s ezenfelül, úgy mellékesen, 1809-ben 
az inszurrekció alkalmával ötszáz huszárt állított ki 
és százezer forintot adott a szegényebb nemesség 
kistafírozására és lóraültetésére. Az irodalom és mű- 
vészet pártfogása vagy személyes kultusza se gyö- 
kerezett meg benne annyira, mint ezekben a nagy 
ősökben, akik között még olyan is akadt, mint Fes- 
tetich Leó, aki az abszolutizmus idejében, 1850-ben, 
a Nemzeti Színház igazgatója volt, sőt — horribile 
dictu — 1853-ban Délibáb címmel szépirodalmi lapot 
is alapított és mint színiiskolai igazgató is tevékeny- 
kedett. Festetich Tasziló nem ambicionálta azt sem, 
hogy uradalmai intenzív megművelés, modern be- 
rendezés dolgában a tudomány színvonalán mozgó 
mezőgazdaság mintaképei legyenek, hogy üzemvite- 
lükben mindazt alkalmazza, amit a termelés kémiája 
és technikája csak biztosítani tud s mindezt egybe- 
kösse a mezőgazdasági nagyiparnak és a hasznosí- 
tásnak azzal a kapitalista és kommerciális szellemével, 
amely nélkül egy nagybirtok ma már csak fogyasztó 
gazdálkodást üzhet. Fogyasztva és felélve önmagát 
olyan értelemben, hogy ha ötven évvel ezelőtt százezer 
katasztrális holddal kezdtem, ötven év alatt elkölthet- 
tem belőle ötvenezret, s a megmaradó ötvenezer 
majd jó lesz az örökösömnek, ugyané szisztéma 
mellett ő is elélhet belőle még ötvenig... 


2. 
EGY MAMMUTBIRTOK GONDJAI 


Keszthely 


Azt mondják, hogy a Festetich-birtokok tizenhat- 
ezer hold földdel adóztak a földreform céljaira. A 
herceg egy szisszenés nélkül áldozta föl ezeket a 
birtokrészeket, seholse ment olyan simán a váltság- 
földek leszakítása, mint az uradalomban. A herceg 
mindent némán, szó nélkül, tiltakozás nélkül tudo- 
másul vett, nem protestált semmi ellen, nem pró- 
bált alkudozni, egy ujját se mozdította az igény- 
lőkkel s a bíróság ítéleteivel szemben, méltóságán 
alulinak tartotta, még ha a legősibb parcelláról volt 
is szó, hogy huzakodjék értük. Ha a fogukat fenik 
rá, hadd vigyék! — ez volt az álláspontja s emellett 
ugyanazzal a megközelíthetetlenséggel tartott ki, mint 
amellyel egyéb nézeteihez ragaszkodik. Ez a tizenhat- 
ezer hold pedig, mint a beavatottak mondják, annál 
súlyosabb tehertétel a hitbizomány számláján, mert 
legnagyobb részében szántóföldet és belsőséget, ház- 
helyeket jelent. S olyan birtokoknál, mint a herceg- 
ségiek, ahol igen sok az erdő, a nádas és legelő, 
ennyi szántónak elvesztése az uradalom belső gazda- 
sági egyensúlyának veszélyeztetését is jelenti. 


kh 


A háború előtti Nagymagyarországon a Festetich- 
féle hitbizomány területe kerekszámban 130.000 katasz- 
trális holdat tett ki. Terjedelemre csak négy másik 
hitbizomány múlta felül, a herceg Esterházy-féle a 
maga négyszázezer, a gróf Schönborn-féle 240.000, a 
herceg Kóburg-Gotha-féle 147.000 s a Frigyes királyi 

hercegé a maga 145.000 katasztrális holdjával. Az 
1925. évi gazdacímtár kilencvenhatezer katasztrális hol- 
dat tüntet föl, mint a Festetich-féle hitbizomány meg- 
maradt tartozékát. Ezek a birtokrészek névszerint a 
következő községek határát érintik: Alsók (552 kat. 
hold), Alsózsid (729), Balatongyörök (5623), Balaton- 
keresztur (9273), Balatonszentgyörgy (3424), Bélavár 
(2855), Berzence (4854), Bolhás (1571), Csurgó (2935), 
Csurgónagymarion (549), Égenföld (933), Egregy (264), 
Felsőzsid (779), Főnyed (654), Gyékényes (1062), Héviz- 
szentandrás (153), Keszthely (11.208); Porrogszentkirály 
(248), Rezi (3471), Sármellék (1763), Sávoly (4027), 
Somogyudvarhely (5410), Szenta (5302), Tarany (6177), 
Tikos (105), Vállus (3538), Vindornyaszőllős (859), 
Vízvár (3739), Vanyarcvashegy (1435), Vörs (2806), 
Zalaszántó (4152). Ebből 23.000 hold a szántóföld, 
8000 hold rét, 12.000 hold a legelő, 32.000 hold erdő 
és 18.000 hold földadó alá nem esői terület. Bérbe van 
adva 35.000 hold s ebből 20.000 hold szántó. 

Keszthely főterén ott áll a nagy Festetten György 
szobra, egy letűnt történelmi kor emlékezetét idézve, 
amelynek arisztokrata héroszai voltak, elméleti és 
gyakorlati téren egyaránt nagy reformerek, akik az 
új kor s az új kötelességek fuvallatától megérintve, 
annak a gigászi feladatnak gyürkőöőztek neki, amely 
ki akarta emelni elmaradottságából az ősi, primitív, 
patriarhális Magyarországot, hogy a morális és poli- 
tikai újjászületés mellett a gazdasági újjászületés út- 
jára vezesse. Ez a nagy Festetten előtte járt ebben 
a reformátori munkában Széchenyi Istvánnak is, aki- 
nek különben nagybátyja volt. Nemcsak olyan érte- 
lemben volt lángoló hazafi, aki a Graeven-huszár- 
ezred nevében a magyar vezényszóért kopogtatott 
Ferenc császár ajtaján, de, ami ennél sokkal több, 
a  Széchenyi-féle reformgondolatot, mindenki mást 
szinte félszázaddal megelőzve, saját erejéből akarta 
megvalósítani százhatvanezer holdnyi birtokain. Ez a 

nagy ember a neonacionalizmust és a népjólétet a 
barázda tövében kezdte. Olyan lángoló lélekkel, amely 
tele volt a reális élet átérzésével, tervelte ki és szer- 
vezte meg a modern, haladószellemű magyar mező- 
gazdaság praktikus iskoláját. Abban az elgondolásban, 
mely a Georgikont létrehozta, több volt az életviszo- 
nyokkal, a kor s a magyar föld szükségleteivel szá- 
moló gyakorlatiasság, mint összes mai alsó, felső, 
vagy legfelsőbb mezőgazdasági tudományos és tan- 
intézeteinkben. Mert ez a Georgikon, mint Deininger 
János oly érdekes kis könyvében elbeszéli, nemcsak 
magas képzettségű gazdatiszteket, uradalmakat kezelő 
tisztviselőket és szakembereket nevelt, de a béresek 
oktatását s az egyszerű kis parasztember gyakorlati 
ránevelését a helyes gazdálkodásra épp úgy feladatá- 
nak ismerte, mint a ménesmesterek és lovászok, a 
falusi nagy- és kisgazdaasszonyok, az erdészek, vagy 
erdőkerülők, a kertészek, és  zöldségtermesztők, a 
mezőgazdasági mérnökök, gép- és malomépítők ki- 
képzését. A nagy gróf maga ügyelt föl személyesen 
szinte haláláig az intézet elméleti és gyakorlati mű- 
ködésére egyaránt, ösztöndíjasokat küldött ki évről- 
évre Angliába és Németországba a modern mezőgaz- 
dálkodás elsajátítására, ezer holdat bocsátott kísér- 
leti területül az egész intézet rendelkezésére s a ma- 
gáéból viselte az egésznek költségeit évtizedeken át. 
Kiváló gazdatisztek, erdészek, elméleti és gyakorlati 
szakemberek nemzedékei kerültek ki ebből az inté- 
zetből, halhatatlan nyomokot hagyva maguk után a 
Dunántúl mezőgazdasági kultúrájának előbbrevitelében 
éppen úgy, mint az erdélyi vagy alföldi pusztaságok 
felvirágoztatásában. 

A keszthelyi birtokrész az 1925-ös földbirtoksta- 
tisztika kimutatása szerint 11.200 holdból állott, amely- 
ből csak 2000 hold volt szántó, 2300 hold rét, 2500 
hold legelő és 2000 hold használatlan, földadó alá 
nem eső tőzeges terület. Ez a birtoktest négy majorra 

tagozódik, az úgynevezett Felsőmajor 350 hold szántó- 
val és többezer hold réttel, a Georgikon-major 6-700 
hold szántóval. Fenékpuszta és Újmajor kerekszámban 
900 hold szántóval. Amint ez a statisztika is mutatja, 
az uradalomnak elsősorban az intenzív állattenyész- 
tésre kellene magát vetni, mert a szomszédos balaton- 
györöki, balatonszentgyörgyi, valamint balatonkeresz- 
turi uradalmi területek legnagyobb része is legelő, 
rét, vagy tőzeges terület. Közel húszezer holdnyi, össze- 
függő, vízjárta balatonparti legelők ezek, amelyeken 
több helyen folytatnak rétjavítási kísérleteket. A Do- 
bogókő-majornál például százhúsz hold műrétet csinál- 
tak műtrágyával. De egyébként a nagyszabású modern 
állattenyésztésnek, legalább is a házi kezelésben ma- 
radt birtokrészeken, úgyszólván semmi nyoma. Leg- 
nagyobb számban juh legel az uradalom terüle- 
tein, magán a Felsőmajoron kilenc falka van valami 
háromezer juhhal, amelyek közül ezer darab anyajuh. 
A gyapjújuk príma minőségű, messzi földön híres. A 
fenékpusztai ménes ugyan remek telivéreket tenyészt, 
de az állományt itt is újabban erősen csökkentik, 
mindössze 26-28 darab telivérből áll most a létszám 
s ebből talán tíz anyakanca van. A rideg gulyák, 
melyek Fenékpuszta mellett legelnek, jó marhákat ad- 
nak, szívós és kitartó igásökröket. A Georgikon-major 
tehenészetében száz marha van istállózva, a modern 
tehenészet módszerei mellett. A tej átlag, dacára a 
szép piros-tarka fajtának, igen alacsony. A legmaga- 
sabb tejhozam idején sem volt az idén hét és fél 
liternél nagyobb, télen három és fél liter körül moz- 
gott. A kitermelt tejből azonban semmit se dolgoznak 
fel, mindent azonmód eladnak a városban. Van ugyan 
a majorban egy igen modernül berendezett tejház, 
hütőkádakkal és a legmodernebb alfaszeparátor rend- 
szerű, motorhajtású vajköpülőkkel és tejtermékfeldol- 
gozókkal, de ez most lezártan, pókhálólepetten áll és 
évek óta nem dolgoznak benne. 


73 


Meglátogatjuk a Dobogókő melletti majort. Kerí- 
tetlen ócska tanya ez, két régi időből származó hatal- 
mas istállóval és két apró cselédházzal. Összesen tíz 
cseléd van benne, négy béresfogat tizenhat ökörrel, 
melyekből nyolcat most hoztak be a rideg gulyából. 
Szekérszín nincs, mint ahogy az egész keszthelyi ura- 
dalomban egyetlen tanyán sincs fészer a szekereknek. 
Kinn állnak a szabad ég alatt, éppen úgy, mint az 
ekék és a mezőgazdasági gépek, amelyek ugyancsak 
kinn rozsdásodnak. Itt a dobogókői majorban négy 
régi rendszerű Sack-eke dolgozik, egy hármas-henger 
és két borona az összes mezőgazdasági fölszerelés. El- 
maradt, külterjes gazdálkodás képét mutatja minden. 
Két juh-falka tanyázik az egyik istállóban, tőlük el- 
választva ugyanabban az istállóban kilencvenkét da- 
rab angol sertés, melyeknek most csinálnak modern, 
betonirozott aljú disznóólát, farekeszekkel. A földeket 
itt ökörszántással munkálják meg, a réteket minőség 
szerint ötödében, negyedében vagy harmadában ad- 
ják ki a környékbeli gazdáknak. Traktor csak szo- 
rultság idején jön át a Felsőmajorból, mert az egész 
keszthelyi uradalomnak mindössze három traktorja van, 
ebből egyet tavaly, a másik kettőt csak az idén állí- 
tották be. Azelőtt két gőzekegarnitúra dolgozott. Azok- 
nak a majoroknak, melyek a hercegi kastély közelében 
vannak, vagy ahol a herceg megfordulhat, a külseje 
mintaszerű. Minden rendezett, ragyogóan tiszta, ki- 
sepert, kimeszelt, aminthogy a hercegi magánutak is 
csodálatosan gondozottak és parkírozottak. Általában 
az a benyomása az embernek, hogy ez az egész gaz- 
dálkodás kizárólag a kastélyért van és a kastély sze- 
szélyeitől függ. A három majornak évenkint száz öl, 
azaz kétszáz-kétszáz szekér fát kell beszállítania a 
kastély fűtésére. Ez a szállítás sokszor huszonöt-har- 
minc kilométer távolságra fekvő erdőből történik s 
a cselédség nagy része sokszor a leghevesebb munka- 
időben is a hercegi magánutak tisztítására van be- 
rendelve. Indusztrializált gazdálkodásnak sehol semmi 
nyoma, mezei vasút az egész uradalom területén egy 
kilométer sincs. Az intézői karban igen sok az igyekvő, 


74 


jól képzett gazda, de köztudott dolog, hogy ezeknek a 
keze igen meg van kötve. Minden a kastélynak kell, 
nagyszabású befektetést sehol sem eszközölhetnek. 

A Festetich-féle hitbizomány is, mint általában a 
magyar mammmeutbirtokok, a forgótőkehiány krónikus 
betegségében szenved. Hogy ez a körülmény milyen 
következményekkel járhat a hitbizomány okon való 
gazdálkodásra, elég talán idézni a Károlyi Mihály-féle 
esetet, aki annakidején, 1916-ban, mint a kompolt- 
debrői hitbizomány haszonélvezője, azzal a kéréssel 
fordult a hitbizományi bírósághoz, hogy engedjék meg 
neki a birtokok bérbeadását. Károlyi Mihály kérvényé- 
ben előadta, hogy 1914-ben tizennyolcezerholdnyi me- 
zőgazdasági jellegű birtokán mindössze hatezer mé- 
termázsa búzát termelt s a birtok átlag alig hozott 
több tiszta jövedelmet 250.000 koronánál, míg a hit- 
bizományi bérbe venni szándékozó társaság ötszáz- 
ezer koronát, vagyis még egyszer annyi bért ajánlott 
föl. Az alapos gazdálkodáshoz, amint azt Károlyiék 
kifejtették, legalább  öt-hatmillió korona  tőkebefek- 
tetésre lett volna szükségük. 

A hitbizományok haszonélvezője birtokait vagy 
éppen nem, vagy csak nagyon körülményes eljárással 
s azok értékének csak kisebb részéig (nálunk egyhar- 
madáig, de csak hasznos beruházások címén) terhel- 
heti meg. Sokszor tehát uzsorahitelre van kényszerítve 
s hitelezőinek úgy nyújt fedezetet és kielégítést, hogy 
átengedi nekik a birtok kezelését, amely legtöbbször 
rablógazdálkodásra vezet. De ha van is pénze, leg- 
többször nem a földbe fekteti, amely neki és a hit- 
bizomány örökösének felületes gazdálkodás mellett is 
nagy jövedelmet hajt, hanem elkölti, vagy többi örö- 
kösei kárpótlására fordítja. Hogy a magyar hitbizo- 
mányok a háború előtt milyen mértékig voltak eladó- 
sodva, arra Kenéz Béla idézi nagy munkájában a kö- 
vetkező adatokat: A hitbizományok területének csak- 
nem hatvan százalékát teszik a jelzálogilag megterhelt 


75 


fidei comissumok és ezek bekebelezett terheinek ösz- 
szege kerekszámban 78 millió koronára rúg. Hitbizo- 
mányaink kataszteri tiszta jövedelme tehát körülbelül 
26-27 millió korona, ami  ötszázalékkal tőkésítve 
500-500 millió korona tőkeértéknek felel meg. Az 
adósság eszerint a tőkeérték 15-16 százalékát ütötte 
meg. Ha azonban figyelmen kívül hagyjuk a tehermen- 
tes hitbizományokat, — mondja Kenéz — arra az 
eredményre jutunk, hogy a jelzálogilag megterhelt 
ilyen birtokok értékük egynegyed vagy egyötöd ré- 
széig vannak eladósodva. 

De mindez — tegyük hozzá -— természetes is 
mindenütt, ahol a haszonélvező főúr egyéni kedv- 
telései és luxusigényei mellett a gazdasági szempon- 
tok teljesen háttérbe szorulnak. Ez a rendszer az, 
ahol azi a pénzt, amelyre égető szükség volna trak- 
torok beszerzésére, .kártyaveszteségek kiegyenlítésére 
fordítják, azokat az összegeket, amelyekkel a vizenyős 
területeket lecsapolhatnák, vagy a szárazakat öntöz- 
hetnék, afrikai vadászexpedíciók emésztik föl, vagy 
egy skóciai kirándulás befektetései, amikor reprezen- 
tációban és költekezésben versenyezni akarunk a 
northumberlandi herceggel. Az igásökrök kidőlnek té- 
len a rossz takarmányozás miatt, vagy tavasszal alig 
birnak föltápászkodni az istállókban, mert egy hölgy 
avatkozott bele a várományos életébe, az adóhátralékok 
kamatai a végtelenségig halmozódnak, mert az autók 
tekintetében három új londoni márka beszerzése vált 
halaszthatatlanná, a parasztok. nem kaphatnak kisbér- 
letet, mert csak ü negyedévi árendát tudják letétbe 
Eeíyezni, a zsidó nagybérlő viszont .előleget is tud 
adni s ő aztán albérletet nyújt a parasztoknak, a 
jobbágykorszakra emlékeztető föltételek mellett. Nem 
azt mondjuk, hogy ez a Festetich hitbizomány beteg- 
sége, de igenis legtöbbször, vagy nagyon sokszor a 
magyar hitbizományoké. A kivételek, persze, itt is ki- 
vételek. Czettler Jenő szerint nemcsak cukorból szán- 
utakat készítő, Rembrandt-képeket ruhának szabató 
majoreszkók vannak, hanem olyan boldogtalan hit- 
bizományosok is, akik kénytelenek tizenöt százalékra 

felvett pénzből fizetni cselédjeik konvencióját s akik 
kastélyaikba visszavonulva, az önkéntes száműzetés 
kenyerét eszik, hogy egy-egy katasztrofálisan rossz 
termés következményeitől szabaduljanak. 

De ettől eltekintve, lehetséges-e a mai viszonyok 
között — mikor az intenzív mezőgazdaság olyan sok- 
rétű, olyan komplikált feladattá vált, mikor a trá- 
gyázás és talajjavítás külön tudomány, mikor a tej- 
gazdaság gépüzemmel folyik, mikor az erdőkitermelés, 
feldolgozás és piacrahozatal a világverseny ismeretét, 
a konjuktúrák figyelemmel kisérését, a legmodernebb 
és leggazdaságosabb tehnikai módszerek gyors alkal- 
mazását igényli, mikor az állattenyésztés üvegházi 
kertészetté és laboratóriumi kísérletekké finomult, mi- 
kor a szőlő- és borkultúra a magas kémia, a talajtani 
ismeretek, a kezelési eljárások végeláthatatlan szöve- 
vényét jelenti s a rétművelés az olasz rizstermelés 
öntözési és csatornázási eljárását veszi igénybe s ami- 
kor a gazdának tudósnak és kereskedőnek, mérnök- 
nek és szociális reformernek, tőzsdespekulánsnak és 
vadászszakembernek kell lennie, — lehetséges mindezt, 
száz-, ötven-, vagy csak huszonötezer holdon alkal- 
mazva is, egy embernek ellátnia, még ha zseni, ha 
gépszerű munkaerő, ha hivatásának aszkétája lenne 
is az illető? Amikor a tizezerholdakon még ridegmarha 
legelt, mikor az őserdőben disznót makkoltattak s 
fáját csak házi tüzelésre vagy házi építkezésre hasz- 
nálták, mikor a feltört ezer holdakon monoton egy- 
hangúságban búza, dohány, kukorica és krumpli válta- 
kozott, egy tulajdonos, egy gazda megfelelhetett száz- 
ezer holdnak. Ma, ha maga gazdálkodik, talán ötezer 
hold az az emberi mérték, amelynek eleget tud tenni 
a kor színvonalán és versenyképes módon. A na- 
gyobb birtok, a tizenöt-, húsz-, vagy ötvenezer hold, 
különösen ha széttagolva fekszik, azt jelenti, hogy a 
tulajdonos szükségképpen elveszti a földdel és a nép- 
pel való minden személyes kapcsolatát s mindabból, 

amit a társadalmi vezetés, a személyes vagy politikai 
ráhatás igényelne, úgyszólván semmit be nem tölthet. 
Vagy olyanná válik, mint a nagyvállalkozó, a gyá- 
ros, a bankár, vagy a gigászbérletek zsidó haszon- 
élvezői: csak üzletté lesz számára a föld, vagy olyanná, 
akinek számára csak egyéni luxus, ezrek egziszten- 
ciájának bőrére és az egész nemzeti társadalom ro- 
vására. 


3. 
DEÁK FERENC KÖŐLÓCÁJÁN 


Kehida-Berzence 


Pár évvel ezelőtt a lapok cikkeket írtak róla, 
hogy a kehidai Deák-birtok gazdát fog cserélni ;s 
alighanem véglegesen idegen kézre kerül. A földmí- 
velésügyi kormány közbelépett, a birtok maradék ré- 
szét a Deák-kúriával és a hozzá tartozó gazdasági 
épületekkel együtt megvette s földmívesiskolát léte- 
sitett kisgazdafiúk elméleti és gyakorlati oktatására. 
Az iskola maga kétemeletes, pompás, új épület, két 
évvel ezelőtt készült el, hatalmas gazdasági udvar 
veszi körül, istállókkal, magtárakkal, kocsiszínekkel, 
cselédházakkkal. Jobbra tőle fenyves út vezet a régi 
Deák-kúriához. L-alakú öreg nemesi udvarház ez, 
előtte egy virággrupp, közepén Deák Ferenc mell- 
szobra, mögötte kis kert ereszkedik az országútig, 
kőoszlopos, rácsos kerítéssel. A kúriában helyezték el 
az igazgatói lakást s a házat magát az építkezések- 
kel kapcsolatban egészen átalakították. Azelőtt még 
érintetlenül, régi épségében, kopottságában őrizték itt 
azt a szobát, amelyben Deák legszívesebben tartóz- 
kodott. Széles, balkónosan előreugró ablakában sokat 
üldögélt egy karosszékben s a falon még mutogatták 
a gyufagyújtás helyét. A szoba még megvan régi 
alakjában, de egy szép Deák-képen kívül, melyet a 
főhelyre akasztottak, semmi sem emlékeztet többé a 
régi lakóra. Újra festették, új ajtókat, ablakokat rak- 
tak rá, elől egy kicsit meg is toldották. A ház mögött 
még ott hevernek a nehéz vasalt ajtók, az elkorhadt 
zsalugáterek, amelyeket leszedtek. Éltető igazgató úr 
pár régi levelet őriz egy üveges szekrényben, köz- 
tük az egyikben Deák a Vörösmarty-árvák részére 
gyűjtött adományokat nyugtázza. 

A kertben, a terrasz előtt, még áll az öreg száz- 
esztendős juharfa, melynek lombjai alatt Deák Ferenc 
oly szívesen üldögélt. Szép, messze kilátás nyílik 
innen a nyájas Zala völgyére, amelyen túl a látha- 
táron a Tátika orma ködlik kékesen. Még (áll az 
ócska kőpad és köőasztal, — a régi falusi kertek- 
ben oly elengedhetetlen pihenő az öreg fák alatt, — 
köröskörül az alkonyati csend s a juharfa sötét ko- 
ronája megreszket a hűvösödő szélben. De micsoda 
csöndesség lehetett itt negyvenkilenc után, azokban 
az években, mikor még a remény is meghalni lát- 
szott számunkra! Idegen hadak rajtunk, az ország 
címere széttörve, teste szétszakítva, csak a kivégzé- 
sek, elfogatások hírét hozza ide napról-napra a sut- 
togó rémület. Mit beszélhettek akkor ezen a kőpadon, 
azokon a szörnyű szeptemberi estéken? S milyen 
álmai lehettek annak, aki itt várt éveken keresztül, 
hogy rákerüljön a sor az ő hitére és az ő igazára? 
De akkor könnyű volt várni, neki is, nekünk is. 
Benne ültünk a kúriákban, a föld szilárd volt alattunk 
és körülöttünk. Elnézhettük a kőpadon ülve a juharfa 
alatt ezer év rendíthetetlen flegmájával, hogy szállja 
meg a német, cseh és morva beamterek söpredék- 
hada az országot, a hivatalokat. Ma nincs egyebünk, 
csak a hivatal. Csehek és morvák lettünk idehaza. 
Te öreg juharfa, mivel biztathatsz most? Te hü öreg 
kőpad, mivel marasztalsz? Az idő most nem nekünk 
dolgozik... 

Éltető igazgató úr lelkes szakember. Él-hal az 
iskolájáért. Mindent megmutogat benne, a tanterme- 
ket, a fiuk hálószobáit, a mintagazdaság üzemterveit. 
Az internátusi helyiségek ragyognak a tisztaságtól. 
Szinte megilletődve járjuk végig a tehénistállókat, 
megbámuljuk az intézet büszkeségeit, a remek faj- 
teheneket és bikákat, akik itt egy klinikai műtőszoba 
tisztaságát és minden tehnikai berendezését élvezik, 
az önműködő itatócsészéktől a padlásnélküli, felső- 
világosításos ablakokig, amelyeken kék fényt szűrnek 


80 


be a tehenek jobb hangulata kedvéért. A falak ola- 
josfestékkel fehérre mázolva, a padló kicsempézve, a 
béresek lábujjhegyen járnak, a középső utón halkan 
siklik a keskenyvágányú kocsi, amelyen a takarmányt 
vagy a trágyát szállítják. Ventillátorok biztosítják az 
állandó friss levegőt. Majdnem lószőrmatrácokat ke- 
resünk a tehenek alatt, akik a jólét és kultúrfölény, 
a kérődző konszolidáció néma közömbösségével alig 
alig méltatnak egy tekintetre bennünket. Nem csoda, 
hisz a gondozó személyzet is külön szobában lakik 
itt, hogy ezt a tehéncsendéletet és tehénhigiéniát semmi 
se Zavarja. A személyzet, mint az orvosprofesszorok 
a szanatóriumokban, csak rendelni járnak be a tehén- 
uraságokhoz. No, itt van mit tanulniok a kisgazda- 
fiuknak. De honnan veszik odahaza a kék fényt az 
istállóba és a röntgenaparátust? Csodálattal járjuk 
végig a kis mintatelep egyéb intézményeit, a pompás 
silói, ahol a zöld takarmányt konzerválják. Elnéze- 
getjük az emelődarukat, melyek egy szénásszekér tar- 
talmát egy markolással a padlásra emelik s mindazt 
a furfangját a modern tehnikának, amit egy ilyen 
mintatelepen csak alkalmazni lehet. Éltető igazgató 
úr büszkén említi meg, hogy ilyen berendezések Német- 
országban is alig akadnak. A földmívelésügyi kormány 
áldozatkészsége igazán példátlan az intézet iránt. 
Aztán sajnálkozva ismeri be, hogy a gazdafiúk innen, 
ebből a laboratóriumból, ebből a tehenészeti és 
mezőgazdasági csillagászati intézetből nem igen akar- 
nak visszamenni az eke szarvához, vagy a tehén 
farához. Mindnyájan inkább állásba akarnának menni, 
kisispánnak vagy felügyelőnek nagy  uradalmakba. 
Gazduramék, az apák szintén azt mondják, hogy ha 
már annyi pénzt költöttek rájuk, ne maradjanak pa- 
rasztnak odahaza. Nem is arra valók ennyi tudomány 
után. Legyen úr belőlük, keressenek hivatalt. Éltető 
igazgató úrral együtt beismerjük, hogy ez nem 
jól van így, de ahhoz már nincs lelkünk, hogy azt 
tanácsoljuk neki, vagyis inkább rajta keresztül a bu- 
dapesti hatalmaknak, nem jobb volna-e, ha ehelyett, 
hogy a parasztfiukat az agrárbiológia ilyen magas 

színvonalára emelik, inkább az intézet egész mód- 
szere és színvonala ereszkednék le hozzájuk? Ezzel 
az agrárkultúra is jobban járna és Kovács István 
uram se hiába ölné a sok pénzt a fiába, innen 
Nemesbükkről, Gyülevészről vagy Alsókustányból... 


Késő este érjük el a berzencei erdőket. Az ár- 
nyékok egybefolynak, egy-egy fészkét kereső madár 
rikolt utolsót a fák hegyén. Az égen bronzszínű fel- 
hők nyargalnak, mint óriási lovasoszlopok kelet felé. 
Hogy szeretem én ezeket az ősi magyar erdőket. Az 
ezeréves magyar történelmet érzem bennük. Fanem- 
zedékek éltek, haltak itt évszázadokon át egymásután. 
A szél kicsavarta őket, tűz emésztette, fejsze irtotta, 
víz elöntötte, de az erdő mindig csak erdő maradt. 
Eötvös Károly és Herman Ottó legendákat tudott 
elbeszélni ezekről a délsomogyi történelmi erdőren- 
getegekről, a bennük virágzó ősmagyar pásztorélet- 
ről, a királyi kanászságok birodalmáról, azoknak ős- 
nomád, félvad, mégis arisztokratikus társadalmáról. 
Az Árpádok nyájait makkoltatták itt valamikor s 
évszázados kanásznemzetségek osztozkodtak a vége- 
láthatatlan őserdőkön, legelőkön, mocsarakon. Olyan 
hatalmas népek voltak, hogy IV. Béla királyt, mikor 
a tatárok elől menekült, szegény, somogyi kanászok 
kisérték és védték Segesdtől egészen Dalmáciáig. Itt, 
ezen a tájon, vagy innen nem messze, a hajdan sok- 
kal nagyobb Balaton messze eláradó mocsarai által 
járhatatlanná tett rengetegekben védte Koppány az 
ősi vallás utolsó foszlányait. Egy-egy öreg tölgy, 
amit úgy megcsavart a szél, mintha egy óriási barokk- 
oszlop lenne, még talán látta Zrínyi Miklós huszár- 
jait. Őzek ugranak át a holdfényben az országúton, 
vagy kibukkannak az erdőszélen és bámulnak reánk 
feltartott koronás fejjel. Nyulak szaladnak előttünk 
a lámpa vakító fénykörében megbódulva. Csak las- 
san haladhatunk, hogy el ne üssük őket. 


82 


És még az erdőkön innen, mindenütt, amerre já- 
runk, ezek a jegenyesorok, amelyek a nyílegyenesre 
szabott utakat, s az óriási négyszögbe futó búzatáb- 
lákat szegélyezik. Mint testőrgránátosok fekete sor- 
fala, lábhoz eresztett fegyverrel, harminc méter magas- 
ságban suhogó forgótollal. Sokszor olyan magas két- 
oldalt ez a jegenyesor, oly végeláthatatlan, a csodá- 
latos esti világításban sokszor úgy érezzük magunkat, 
mintha valami roppant sziklahasadék fenekén rohan- 
nánk előre, földhöz lapuló kicsinységben. Vagy va- 
lami égigérő dóm kettéhasadt boltívei alatt csúsznánk, 
ahol csillagok rezegnek fenn a magasságban, az osz- 
lopok hegyén ... Micsoda imperializmus van ezekben 
a fasorokban, micsoda uraság, micsoda tizezerholda- 
kat bekanyarító kézmozdulat! A nagy grófi és her- 
cegi uradalmak gesztusai, egy nagyszabású, tizezer- 
holdakra épített grand seigneur-i agrikultúra távlatai. 
Csak a négyesfogatok és a négyökrös szekerek szi- 
luettje esett ki belőlük visszahozhatatlanul... 

Berzence alatt az országút mentén kétoldalt, ha- 
talmas líceumbokroktól eltakarva, zsúptetős, fehérre 
meszelt zsellérházak húzódnak meg. Nem tudunk el- 
lenállni, beköszöntünk az egyik portára. A háznak 
nincs kéménye, a szabad tűzhelyről úgy szívárog iá 
füst ősi módra a nyitott padláson keresztül. Száz-száz- 
ötven esztendős építkezési mód ez. Ezek még sövény- 
falu házak, itt boronaházaknak hívják őket. Alakjuk- 
ban, beosztásukban, szerkezetükben a régi pásztor- 
cserény közvetlen utódai, egy-két fejlődési fokot je- 
lentve a nomád pásztorságtól az állandó, földmívelést 
üzö megtelepülésig. Pergőnyelvű, elevenszemű  asz- 
szony jön elibénk. Tar Mártonnénak hívják, magát a 
telepet Hőkamalomnak. Tán nyolc vagy tíz ház van 
itt együtt. A földváltság alkalmával harminc holdat 
kaptak a Festetich-uradalomtól. Tar Mártonéknak most 
öt hold ilyen váltságföldjük van, két hold telek, kettőt 
pedig Prinke úrtól bérelnek, aki vodaátx lakik. Odaát 


83 


alatt a Muraköz értendő, ahol most a szerbek az 
urak. 

Tar Mártonné boldogan újságolja nekünk, hogy 
mikor a váltságföldeket megkapták, akkor végleg meg- 
szűnt rájuknézve is a vrobotx, amelytől addig annyit 
szenvedtek. Nem hiszünk a fülünknek és újra meg- 
kérdezzük Tar Mártonnét, hogy mi szűnt hát inieg 
voltaképpen? Hát a robot, kérem, — ismétli (mo- 
solyogva. — Zsellérek voltunk s nekünk ezért a kis 
portáért akkor kellett úrdolgára menni, amikor haj- 
tottak. Pirs-utakat kelett tisztítani az erdőben, aztán 
spáciumot vágni, a bozótot sarabolni, ahogy az erdő- 
sök (Tarné így nevezi az erdészeket) parancsolták. 

Hallgatjuk a fiatalasszony lelkendező örömét a 
mostani nagy szabadságon s mintha a negyvenes évek 
országgyűlési vitáiból elkapott szófoszlányokat halla- 
nánk. Ezek az emberek még a régi jobbágy szókincset 
beszélik. Ilyen, a negyvenes évekből való kifejezéseket 
használ az öreg Tar Mártonné is, aki olyan öreg, 
hogy nem tudja megmondani, hány éves, se azt, 
hogy mióta lakik itt. Csak törölgeti a könnyes szemeit, 
amelyeket a lecsapódó örökös füst vörösre csip. Az 
öreg Tarné legalább is a füstre fogja a könnyeket. 
De van azok közt olyan is, amely nem a füst miatt 
ered meg, míg nagy bőbeszédűséggel előadja, hogy 
három szép fia veszett el va harconcx. így nevezi 
a világháborút. Elvesztek s azóta hiába várja haza 
őket. Azok nem fognak többé se spáciumot vágni a 
berzencei őserdőkben, se bozótot sarabolni... 


4. 
AZ OMLADOZÓ TEMPLOM 


Délsomogy 


A vendéglőben a szomszéd asztalnál alacsony kis 
fekete ember ebédel. Sokáig méreget bennünket, aztán 
megszólal. Úgy látszik, lókereskedők járnak erre mos- 
tanában, bennünket is annak néz. Panaszkodik, hogy 
nincsen ára semmiféle jószágnak. Ő a szomszéd falu- 
ból való, Alsókról. Bemutatkozik tisztességgel, Ko- 
vács István uram, az ottani közgyám. 

— Mi lovat nem veszünk, de ha volna itt valami 
jó kis birtok, inkább az iránt érdeklődünk. 

— Nincs itt, uram, egy talpalatnyi föld se eladó. 
Itt ugyan egy holdat se kapnak. Földinség és föld- 
éhség van. 

Délsomogyban járunk, ez itt az egyke ős hazája. 
Föltesszük a kérdést Kovács uramnak: 

— Maguk is egykések? 

- Igen kérem, mi reformátusok vagyunk, — 
hangzik a felelet. 

— Hát jó dolog az az egy gyermek? Nem jobb 
volna a több? 

— Persze, hogy jobb volna, kérem, ha volna 
mindjárt föld is hozzá. De mit csinálnék én hat hold- 
dal hat gyerek mellett? Egy lányom van, de azért 
tessék elhinni, most már bánom. Jobb szeretném, ha 
volna legalább egypár fiú is hozzá. Nem is tudom, 
minek éltem. No, de van itt a berzenceieknek annyi, 
hogy Dunát lehetne velük rekeszteni. Az Isten áldása 
van rajtuk. Mert nincs több ilyen szorgalmas, vallásos 
nép az országban, mint ezek. Dolgoznak, szaporák, be- 
csületesek, elmennek a munkáért a világ másik vé- 
gére is. 

Így beszél Kovács uram, az alsoki közgyám, hogy 
öt perc alatt rácáfoljon minden tudományos teóriára, 
amely azt tanítja, hogy a nagybirtok szomszédsága, 
illetve a vele együtt járó földinség mindenütt kerék- 
kötője a népszaporodásnak. Országos viszonylatokban 
ez igaz, de, íme, Alsók egy macskaugrásra van innen 
s épp úgy a Festetich-birtokok torkában, mint akár 
Berzence és ott mégis az egyke a divat, itt meg a 
gyerekekkel Dunát lehetne rekeszteni. De azért ne 
gondoljuk, hogy Alsók argumentum a kötött birtok 
ellen, Berzence pedig argumentum mellette. Amint 
mindjárt látjuk, végeredményben mind a kettő argu- 
mentum ellene, az egyik a szaporaságával, a másik 
az egykéjével. 


Az 1900-as statisztika azt bizonyítja, hogy a mező- 
gazdasággal és kertészettel foglalkozó lakosság sűrű- 
sége teljesen azonos mértékben nő, mint amilyen mér- 
tékben a föld elaprózódik. A régi Magyarország négy 
vármegyéjében, ahol a nagybirtok területe a legma- 
gasabb százalékot mutatja, Fejérben (63.5), Somogy- 
ban (58.9), Biharban (50.8), Zemplénben (50.4), száz 
hektár szántóra, kertre és szőlőre 23, 34, 38 és 36 
mezőgazdasággal foglalkozó lakos esett. Míg ugyané 
statisztika szerint az ország ama négy vármegyéjében, 
amelyeknek területéből a nagybirtok a legkisebb szá- 
zalékot foglalta el, Brassóban (2.4), Besztercenaszód- 
ban (3.7), Szebenben (3.9), Udvarhelyben (5.7), 49, 
59, 75, illetve 64 lakos esett ugyanennyi területre, a 
magyar birodalomnak legelaprózottabb földű megyéje 
Várasd volt, ahol egy-egy birtokosnak átlag két-két 
hektárnyi szántóföldje, kertje és szőlőterülete volt s 
ugyané megye a birodalom legsűrűbben lakott vi- 
dékének számított, egy négyzetkilométerén 109 em- 
ber élt s szántóföldjén, százhektáronkint számítva, 
százötvennégyen keresték meg a kenyerüket. Fejér 
megyében pedig, ahol a nagybirtok százalékaránya 
legmagasabb volt, a száz hektár szántón dolgozók 
száma csak huszonhárom, vagyis hétszerte kevesebb 

volt, mint Varasdban. A nagybirtokkal leginkább meg- 
terhelt nyolc vármegye (Fejér, Somogy, Bihar, Zem- 
plén, Bereg, Veszprém, Gömör, Arad) 1890-től 1910-ig, 
tehát húsz év alatt, 2,100.000 hektárnyi szántóföldjén 
336.000 főnyi népszaporodást ért el, míg annak a 
nyolc vármegyének, ahol a kötött birtok százaléka a 
legkisebb volt: Brassó, Besztercenaszód, Szeben, Ud- 
varhely, Nagyküküllő, Fogaras, Ugocsa és Csík lakos- 
sága ugyané húsz év alatt 570.000 hektárnyi szántó- 
földjén 138.000 fővel szaporodott, ami ezer hektár 
szántóföldre, több mint 240 főnyi szaporodást jelent, 
vagyis kereken 33 százalékkal többet, mint a nagy- 
birtok megyéinek hektáronkint 160 lelket kitevő sza- 
porodása. Somogyban ama hat község közül, amelynek 
határában latifundium van (Berzence, Csurgó, Két- 
hely, Kiliti, Marcali, Tarnóca) az 1900-től 1910-ig el- 
telt tíz esztendő alatt csak kettőnek szaporodott a 
mezőgazdasági népessége. Biharban ugyané tíz év 
alatt a mezőgazdasági népesség általában véve növe- 
kedett, de a tizenhat község közül, amelyeknek hatá- 
rában latifundium van, (Bél, Bélfenyér, Bihardiószeg, 
Biharegregy, Biharkristyor, Biharlonka, Élesd, Mikló- 
irtás, Nagybáród, Ökrös, Sarkad, Tenke) hatban fo- 
gyott, egyben stagnált és csak ötben szaporodott a 
mezőgazdasággal foglalkozó népesség. íme, a helyi 
okokon tul az országos számok tanúsága a nagy- 
birtok és népszaporodás viszonyáról. 
k 


A berzencei határból 4854 hold Festetich-birtok. 
A háború előtt kerekszámban 3500 lakosa volt a falu- 
nak, a háborúban háromszáz hősi halottat vesztettek 
s most mégis négyezren felüli lelket számlálnak, s 
ezek kivétel nélkül katolikusok. A kovács, a tanító - 
kisasszony, a fűszeres, mind ugyanazt mondják, amit 
az alsoki közgyám. Hat-nyolc gyermek közönséges 
dolog itt akármelyik háznál, de egymást érik az olyan 
porták is, ahol a tucat körül jár ez a szám. 

Valami délies, délszlávos jellege van itt a magyar- 
ságnak. A csodálatos, élénkpiros színek, amelyek az 

asszonyok ruháján virítanak, a furcsa, mélytüzű barna 
szemek, az arc vágása, a bőr sötét jellege, mind ilyen 
keveredésre mutat. Mintha az egész vidéken még most is, 
évszázadok múlva, visszaütne a hosszú török uralom 
hatása. A régi emberek még emlékeznek rá, hogy eze- 
ken a vidékeken a kilencvenes években még fehérben 
gyászoltak a nők és gyakran fehér kendővel, vagy 
fátyollal bekötött szájjal jártak, akár a boszniai török 
parasztasszonyok. Horvátul, magyarul egyformán jól 
beszélnek, amellett, hogy a legősibb magyar neveket 
viselik. — De most már csak inkább otthon, magunk 
között horvátozunk, — mondja az öreg Szász József. 
- A Dráván túl meg az ottaniak, csupa rokonság, 
kérem, magyarul beszélnek. Persze, most erősen tiltják 
nekik... 

Meglátogatjuk Kanizsai Sándort (mert nott még 
a szekér alatt is gyerek lakikc). Hát csakugyan tizen- 
hármán vannak, hét lány és hat fiú, a hatodikkal most 
fekszik gyerekágyat Kanizsainé. A nagy lányok közül 
kettő oda van Pápán, az ottani uradalomban summás- 
nak. Félesztendőre kapnak kilenc mázsa gabonát. Az 
egyik tizennégyéves fiú répakapálásra jár. Itt az ura- 
dalomban a bér ugyanaz, mint másutt, de itt, mint 
mondják, durván bánnak velük a vpallérokx, hát in- 
kább elmennek idegenbe. Mindössze egy hold földjük 
van és a kis házuk. A gyerekek tíz évtől lefele otthon 
nyüzsögnek. Egészségesek, mint a makk, kettőnek úgy 
ragyog a szeme a homályos szobában a kemence 
mellől, mint a szentjánosbogár. Kanizsainé, ekkora 
gyerekdicsőség birtokában, bepályázott az idén Pestre 
az anyák díjára, mert olvasott egy plakátot Kapos- 
váron, hogy a sokgyerekes anyákat Pesten megjutal- 
mazzák. No, ha ez igaz, gondolta, akkor őt nem hagy- 
hatják ki. Kapott is a kérvényére hosszú várakozás 
után egy levelezőlapot, amelyen megdicsérik s biz- 
tatják, hogy előbb vagy utóbb rá fog kerülni a sor a 
jutalomban. De ki tudja, mikor lesz ez? Messze idő 
telik még abba, itthon meg nincs pénz az iskolás- 
könyvekre. Három gyerek nem tud iskolába menni. 
Az egyiknek hat pengő kéne, a másiknak négy, a 

harmadiknak, az elsőosztályosnak kettőhetven. Nem 
hisznek a szemüknek, mikor pénzt adunk nekik, hogy 
vegyék meg a könyveket. Roppant hálálkodást csáp- 
nak, de úgy magukban bizonyosan azt gondolják: 
no, ezek képviselőjelöltek, nemsokára választás lesz. 
Máskülönben nem volnának az urak olyan bőkezűek. 
Jó szívvel ajánlhatom Kanizsai  Sándornét az 
anyák díjára. Barna arcával, égő szemeivel, ahogy ott 
fekszik az ágyban, mellén a hatalmas, csámcsogó új- 
szülöttel, maga a termékenység Hungáriája. S mindez 
egy hold földön s egy tenyérnyi portán !... 


Ha Berzencén vigyázni kellett a gyerekekre, hogy 
az út porában kárt ne tegyünk bennük. Alsókon bez- 
Zzeg nem háborgatnak. Milyen tiszta, rendes falu, mi- 
lyen fehérre meszelt házak, milyen üres, hallgató ud- 
varok! Még csak kutya se szalad az ember után. 
Mintha elköltöztek volna a népek valahová. Egy fÍran- 
cia folyóiratban Ludovic Naudeau neves francia kato- 
nai író és publicista hosszú cikksorozatban számol 
be mostanában Franciaország elnéptelendő vidékein 
szerzett benyomásairól és tapasztalatairól. Leírja a 
pusztuló, kihaló délvidéki kisvárosokat, falvakat és 
tanyákat, az üres, romladozó házakat és uccasorokat, 
az elhagyott, elgazosodó földeket. Itt Alsókon mind- 
ennek semmi nyoma. De épp ez a rend, ez a kimért, 
megrögzített, szemmellátható jólét, szörnyűbb minden 
pusztulásnál. 

A református templom a Fő-utcától délre, domb- 
oldalban áll. Ősi diófák hallgatnak körülötte s két 
öreg fenyő a templom két sarkán. Csodálatos őszi 
nap van, olyan mélaság és olyan édes, altató csend, 
amilyen csak szeptemberi délutánokon lehetséges. Itt 
megállt a világ. Talán ötven esztendőben, ha lép 
"egyet, azt is csak úgy halkan, lábujjhegyen. Hát mi 
Égiek sietünk, hova megyünk? Nem volna jobb itt- 
máradni, leheverni a fűbe, az öreg diófák alá? Nézni 
a sárguló lombokon át a végtelen kék eget, hall- 
gatni az öreg fenyők zúgását s ezt az öreg sárga- 

kék csendet, a fehér, kopott, hallgató templom körül, 
a rozsdavert bádogzászló csikordulását fenn a to- 
rony hegyén, s hagyni, hadd nőjön be bennünket 
is a buja zöld fű, amelyet itt még az utón se tapos 
ki a templomba özönlők sokasága. Egy héten egy- 
szer, vasárnap ballagnak ide ezek az egykés ma- 
gyarok. Rakoncátlan gyerekhadak nem rúgják itt a 
port, nem tördelik a bokrokat, nem birkóznak, ker- 
getőznek a fűben, a torony kötelére nem kapasz- 
kodnak vásott kis betyárok, hogy versengjenek a 
virtusért, amit a harangozás jelent. A padlás ge- 
rendái között, betört ablakok rekeszeiben nem kutat- 
nak galamb- vagy vércsefészek után. Olyan egykés, 
hallgató, holdokló csend van itt a templom körül 
is. Maga a templom is olyan egykés, hideg, sze- 
mérmes, hallgató kis istenháza. Mintha valami roppant 
bün miatt szégyenkeznék, az imádságok miatt, me- 
lyek nem harsogva, diadalmasan, erőt, életet, har- 
cot, hitet, alázatot, hálaadást hirdetnek itt. A med- 
dőség, a magánosság, az egy holdért és egy por- 
táért remegő, kegyetlen és üres, fásult és sötét szi- 
vek számítgatása elegyül itt az imádságba, a bűn- 
tudat távoli, szorongó dacával és arcpirító érzésével. 

Ez a templom belül is abban az állapotban van, 
mint ahogy százhúsz esztendővel ezelőtt megépítet- 
ték. Ugyanaz az aranyozás a kopott karzatdeszká- 
kon, a szószék sorompóján. A mennyezetről ugyanaz 
az aranyozott Istenszem néz le a hideg csendben 
a kopott tölgyfapadokra. A fehérre meszelt falat sö- 
tétzöld penészfoltok verik ki. Ide eljönnek vasárna- 
ponkint az emberek unalomból, megszokásból, de 
sehol egy meleg, áhítatos kéz nyoma, a szeretet, az 
Istentől ihletett jóság és gyöngédség jele, akár csak 
egy hímzett asztalkendőben, egy színes ablaküvegben, 
vagy egy bokréta árva mezeivirágban is. 

Jártam már elhagyott falusi templomban, melynek 
küszöbét fölverte a gyom s az istentisztelet alatt a (szó- 
szék alól el kellett kergetni a turkáló malacokat, jár- 
tam oláh és orosz fatemplomokban, ahol a víz becsur- 
gott a tetőn, a libák benéztek az ablakon s galambok 

turbékoltak a mennyezetgerendákon, de ebben az el- 
hagyottságban, vagy ebben a profánságban mégis 
élet volt. Itt viszont csak hidegség van, iszonyú csend 
és kőszívű magány. És mégis, ahogy lehajtom fe- 
jem a szűk kis tölgyfapadban, ahogy az ajtón át 
besüt a nap, olyan testi közelségben érzem a jó 
Istent, hogy kinyújtott kézzel megérinthetném. Csak 
ülök és nem tudok neki egy árva szót se mondani. 
Az alsokiakért sok imádságot elmondhattak itt, de 
amit most én elszenvedek értük és az egész vVve- 
szendő magyarságért, mellet elnehezítő, torkot elszo- 
rító fájdalomban, azt semmi zsoltár, semmi ének, 
semmi imádság vissza nem adhatja... 


5. 


MIT MULASZTOTT A MAGYAR ARISZTOKRÁCIA? 


Délsomogy 


Az alsoki templomnál talán csak egy csendesebb 
ház van a faluban. Ez a református papi lak. Ahogy 
az udvaron áthaladunk, hajlott öreg nénike topog 
elibénk. Arcán és szemében annyi a kétségbeesés. 

— Mit keresnek az urak? Nincs itthon senki, nem 
jár ide senki. 

— Ne tessék megijedni, nem akarunk mi semmi 
rosszat. 

— Jaj, kérem, félünk mi az ilyen előkelő urak- 
tól. Csak a minap járt itt kettő, azokról is kiderült, 
hogy végrehajtók voltak s az adóért jöttek... 

Nagynehezen megnyugtatjuk, hogy mi se végre- 
hajtók, se előkelő urak nem vagyunk. Pestről jöt- 
tünk, szeretnénk a nagytiszteletű úrral beszélgetni. 
A nénike gyanakvása egy kicsit megenyhül, de még 
mindig ijedten, féloldalt néz ránk, úgy kísér ben- 
nünket előre, mert hátha mégis végrehajtók vagyunk. 
Ő maga különben a nagytiszteletű asszony, a nagy- 
tiszteletű úr pedig Németh Zsigmond, a kopogtatásra 
mindjárt előttünk is áll. Galambősz, reszkető fejű 
öregúr, mintha most lépett volna ki valami régi 
hatvanhetes albumból. Apró zsinóros, hosszú fekete 
kabát van rajta, szélesen megcsavart fekete nyakkendő. 
Maga a lakás is olyan, mintha a Vasárnapi Újság 
régi számait forgatnánk. Öreg diófaalmáriumokon be- 
főttes üvegek, körték és sárga birsalmák sorakoznak, 
tele van illatukkal az egész ház. Ódon, feketére fes- 
tett könyvespolcokon régi bőrkötéses könyvek, egy 
aranykeretű tükör a sarokban, fehér függöny az ab- 
lakokon, egy Kossuth-kép a falon és több színe- 
hagyott metszet, negyvennyolcas csataképekkel és or- 

szággyűlési jelenetekkel. Nyolcvannyolcéves a nagy- 
tiszteletű úr, a nagytiszteletű asszony hetvenhat, de 
most is frissek, elevenek. Amint megered a szavuk, 
kipirul az arcuk, egy-kettőre ott vagyunk a negyven- 
nyolcas emlékeknél, amikor az öregúr öt-hatesztendős 
gyerek volt, de, mint mondja, jobban emlékszik arra, 
ami nyolcvan évvel ezelőtt történt, mint a tegnapi 
vagy tegnapelőtti dolgokra. Negyven esztendeje lel- 
készkedik Alsókon. Emlékezete szerint mindig ugyan- 
annyi lakosa volt a falunak, mint most, se több, 
se kevesebb. Arra a kérdésre, hogy miért van ez így, 
mi ennek az oka, ő is csak azt mondja, amit Kovács 
uram, a közgyám, mondott: Földinség van, hát mire 
szaporodjanak? Aztán már meg is szokták így. De 
a nagytiszteletű asszony  pártfogóan,  engesztelőleg 
közbeveti: 

— Most már azért inkább igyekeznek egy kicsit. 
Belátják, hogy nem jól van így. 

k 


Németh Zsigmond bátyánk negyven éve szolgál- 
tatja ki az alsokiaknak a lelkieket, de, hogy hány 
katasztrális hold a határ, azt bizony sehogyse tudja 
megmondani. Nem érdekelte az ilyesmi, sose foglal- 
kozott vele. Istenem, negyven esztendő! Az éjjel a 
nagyatádi vendégfogadóban olvastam Széchenyi Imre 
gróf egy tanulmányát a somogyi nép szaporátlan- 
ságáról, az egykéről. A nemes gróf sokat foglalko- 
zott ezzel a kérdéssel, társadalmi és gazdasági akció- 
kat kezdett leküzdésére. Ő írja, 1892-ben, hogy a 
nagyatádi és szigetvári járások helvét hitvallású köz- 
ségei, — valami harmincöt ilyen falut említ, — az ötve- 
nes évek óta nem igen szaporodnak lélekszámban, de 
sok van köztük, amelynél következetes fogyás ész- 
lelhető. Ő azt mondja, hogy az 1850-es évek előtt 
ezeknek a községeknek anyakönyvei még rendes sza- 
porodást mutatnak, csak azóta nő a szaporátlanság 
évről-évre, kezdetben lassankint, újabban óriási lép- 
tekkel, ami arra enged következtetni, hogy ez a csapás 
akkor kezdődött, amikor a volt úrbéresek vagyonuk 

felett önrendelkezést kaptak, ami a birtokfeldarabolás 
szabadságát is jelentette. Mintha csaknem azt mon- 
daná, íme, a jobbágyfelszabadítás egyik káros követ- 
kezménye. Széchenyi gróf mindjárt javaslatokat is 
tesz, amelyek alkalmasak volnának a bajt, ha nem 
is megszüntetni, de legalább is mérsékelni. A bábaügy 
rendezését, szigorú büntetéseket, tandíjmentességet, a 
költséges keresztelési, lakodalmi és temetési ünnepé- 
lyek betiltását, aztán az örökösödési törvények meg- 
felelő módosítását tartaná szükségesnek s a lelkészek 
fokozottabb érdeklődését a nép erkölcsei, lelki és 
szellemi élete iránt. Hány javaslat készült Széchenyi 
pontozatai óta, hány tanulmány, hány hírlapi cikk 
jelent meg, hány beszéd hangzott el, mennyi fánkét 
zajlott le e nagy kérdés körül? És, íme, az alsokiak 
s a többiek is, semmit se tudnak minderről. Némethné 
nagy tiszteletű asszony azt mondja ugyan, hogy most 
már igyekeznek egy kicsit, de ezt inkább csak az ő 
jó szíve mondatja így. Mindenképpen le akar kenye- 
rezni bennünket, hogy ne írjunk rosszat az alsokiakról. 
Búcsúzóban még két szép érett körtét és egy almát 
is a zsebembe dugdos nyájas erőszakkal, hogy .a 
protekciónak annál inkább foganatja legyen. 


Íme, így folyik a dulakodás Alsókon a hat-nyolc 
vagy tíz holdon egy gyerekért, Berzencén az egy 
holdon tíz vagy tizenkét gyerekkel. Melyik a bor- 
zasztóbb, nehéz volna megmondani. Kenéz Béla azt 
mondja, hogy a baj az ilyen helyeken mindenütt 
alapjában véve a nagybirtok szomszédságában van, 
mert a kötött latifundium legszélesebb térfoglalása 
mindenütt együtt jár a kisbirtok elaprózódásával. 
Fejérben, például, a nagybirtok mellett, amely 64 iszá- 
zalékát teszi ki a megye művelhető területének, a 
gazdaságok majdnem hetven százaléka törpebirtok, 
mert a szilárd kézben lévő nagybirtokok új kisgazda- 
ságok keletkezését lehetetlenné teszik s a meglevők 
végtelen elforgácsolódását okozzák. Ugyancsak Fejér 
megyében, amelynek  662.000 holdnyi területéből 

420.000-ret mindössze 127 nagygazdaság foglal el, 
21.000 törpebirtokos van, akik együtt 27.000 holddal 
kénytelenek beérni, vagyis egyre átlag 1.3 hold föld 
esik, holott a törpebirtok országos átlagterülete 1.7 
hold. 


xk 


Az ember elgondolkozik rajta, mennyi mindent 
elmulasztottunk mi az elmúlt félévszázad folyamán 
ezeknek a bajoknak leküzdésére és fölteszi magának 
a kérdést, nem jobban jártak volna-e a latifundiumok 
urai, ha feloldják, vagy legalább is a kor viszonyaihoz 
képest leszállítják ezeknek a mammutbirtokoknak [ki- 
terjedését olyan mértékig, ami nekik lehetővé tette 
volna a bőségesebb forgótőke biztosítását, az extenzív, 
sokszor ősprimitív gazdálkodás helyett a nagybirtok 
indusztrializálását, belterjes megművelését és haszno- 
sítását? Mi történt volna, ha a földinség levezetésére 
se állami beavatkozást, se forradalmi erőszakot nem 
várnak, hanem maguk összeállnak, hogy Széchenyi út- 
mutatása szerint önerejükből segítsenek a maguk 
baján, amely egyúttal az ország baja is? Mi lett 
volna, ha egy e célra létesített vagy fölhasznált föld- 
hitelintézet útján maguk bonyolítják le ennek az egész- 
ségesebb birtokmegoszlásnak egész folyamatát? Ha az 
amerikai kivándorlás állami megszervezése s az agrár- 
szocializmus tervszerű kitenyésztése helyett ezt az 
utat választják? 

De az uralkodó osztályok örök tragédiája az, 
hogy nem ismerik föl idejekorán kötelességeiket 
s görcsösen ragaszkodnak olyan előnyökhöz, ame- 
lyek rájuknézve is előbb-utóbb a hanyatlás, vagy 
a pusztulás következményeit jelentik. Mályusz Ele- 
mér, a kitűnő, fiatal történetíró beszéli el a reform- 
kor nemzedékéről irt egyik pompás kis munkájában, 
hogy mulasztotta el a főnemesség ugyanígy azt ;a 
félszáz esztendőt, amely az 1792-es országgyűléstől 
a negyvennyolcas forradalomig tartott, vagyis inkább 
ebből a félszázadból azokat az első évtizedeket, ame- 
lyek az ország gazdasági és politikai békés megújho- 

dását előkészíthették volna. Leírja, hogy szakadt meg 
annak a nagy reformgondolatnak útja, amelyre a 
kilencvenkettes országgyűlés annyi önfeláldozással és 
előrelátással rálépett, hogy torlaszolódtak el két-három 
évtizeden át ennek a békés kibontakozásnak lehető- 
ségei, ép az arisztokrácia szükkeblűsége folytán, hogy 
aztán ne legyen számunkra más út, mint az, amelyet 
Kossuth választott, miután voltaképpen már az ő szá- 
mára se kínálkozott más választás... 


MEGÉRKEZÉS AZ ESTERHÁZY BIRODALOMBA 


Délsomogy 


Iharosberény alatt egy kies kis erdőszélen ülünk, 
lent a réten, a domboldalban juhnyáj legelész. Olyan 
az egész tájkép, mintha valami képeslevelezőlapból 
vágták volna ki. Ráérünk szemlélődni. Csurgón hagy- 
tuk az egyik táskánkat, meg kell várni, míg a kocsi 
utánunk szalad vele. 

Hogy is írja Széchenyi Imre gróf: vNincs idilli- 
kusabb látvány, mint egy verőfényes májusi napon 
egy erdővel szegélyezett kies rétvölgynek üde zöld- 
jében látni a megmosott, de még nem nyírt juho- 
kat, melyek csak úgy fénylenek a fehérségtől és di- 
deregve szárítják lucskos bundájukat a jótevő nap 
sugaraiban. Milyen szép ez, mennyi munkából áll, 
mennyi befektetés és tapasztalat kell ahhoz, hogy 
oly hibátlan, szép mosást állítsunk elő, és mégis 
mily  hálátlanná válik évről-évre mindinkább! A 
gyapjuárak fokozatosan hanyatlanak, a finomságok 
magasabb fokát mindinkább gyengébben honorálják 
a vevők. Éppen ezért sokan már zsírban (mosat- 
lanul) kezdenek nyírni s a magas nyereséggel dol- 
gozó gyapjúmosógyáraknak engedik át a mosás mun- 
káját. Akik még kitartanak a finomabb irány mellett, 
azok a gyapjút nagyrészben saponariás meleg háti- 
mosással patyolatfehérre mosva, egyenesen francia 
posztógyárakba szállítják, ahonnan mint legfinomabb 
fekete szövet-, frakk— vagy reverendakelme tér vissza 
hozzánk.c 

Nem tudom, a kilencvenes évek óta milyen irányt 
vett a somogyi juh- és gyapjútenyésztés, de ne is 
elmélkedjünk most ezen. Nemsokára beérjük a dél- 
zalai Esterházy-uradalmakat, használjuk ki az időt, 


97 


itt, az erdőszélen lapozzuk át, mit jelent számok- 
ban a hercegi hitbizomány. A háború előtt kerek- 
számban négyszázezer holdat tett ki a területe, az 
1925-iki statisztika 222.232 katasztrális holdat mutat 
ki ilyen címen. 


xk 


A birtokok így oszlottak meg: Baranya megyé- 
ben 18.500, Somogy megyében 38.100, Sopron me- 
gyében 48.100, Tolna megyében 53.900, Vas megyé- 
ben 731, Zalában 60.800, Győr megyében 1714 kat. 
hold. 

Hogy ezekben a megyékben hogyan viszonylik 
az egyes községek egész határa az ottlévő Esterházy- 
birtokok területéhez, arranézve az 1925-ös birtoksta- 
tisztika a következőket mondja: 

A baranyamegyei-hegyháti járásban Ág község 
határa 2139 katasztrális hold, ebből Esterházy-birtok 
999 katasztrális hold, tehát az egész határ 4690-a. 
Csikóstöttös községben 3742 kat. holdból 914 kat. hold, 
azaz az egész határ 2490-a, Gerenyesen 2136 holdból 
511 hold (2390), Hörkényen 1542 holdból 459 hold 
(2990), Jágonakon 2896 holdból 765 holt (2690), Ka- 
posszegcsőn 3665 holdból 1201 hold (3290), Kisvaszaron 
3492 holdból 2481 hold (7190), Mekényesen 3073 hold- 
ból 1007 hold (3290), Meződön 1810 holdból 760 
hold (4290), Ráckozáron 4247 holdból 1167 hold 
(2799), Sásdon 792 holdból 45 hold (590), Tékesen 
2195 holdból 721 hold (3290), Vásárosdombón 1913 
holdból 78 hold (499). 

Ugyanebben a megyében, a szentlőrinci járásban, 
Boda község 2459 holdas határából 452 hold Ester- 
házy-birtok (1890), Botykán 1701 holdból 225 hold 
(1390), Cserdin 1132 holdból 13 hold (190, Csonka- 
mindszenten 1092 holdból 35 hold (390), Dinnyeber- 
kén 1490 holdból 373 hold (2590), Hevesfán 1652 
holdból 226 hold (1390), Kacsótán 1646 holdból 349 
hold (2190), Kispeterden 1667 holdból 809 hold 
(4890), Monosokoron 1556 holdból 1185 hold (7699, 
Nagyvátyon 2205 holdból 532 hold (2490), Nyugotszent- 

erzsébeten 1453 holdból 213 hold (1590), Ronádfán 1014 
holdból 331 hold (3296), Szentdiensen 2859 holdból 
5 hold, Szentlőrincen 5177 holdból 2745 hold (5390). 


Somogy megyében, a kaposvári járásban, Cserén- 
fán 3107 holdból 2125 (6890), Kaposfüreden 3420 
holdból 1634 (4790), Kaposmartonon 1903 holdból 
1301 (6899), Kaposváron 2337 holdból 486 (690), Ma- 
gyaregresen 2445 holdból 922 (3796), Mezőcsokonyán 
5334 holdból 2524 (47979, Sántoson 1639 holdból 768 
(4690), Somogyaszalón 4029 holdból 271 (5690), Szen- 
nán 4833 holdból 2254 (4690), Szentbalázson 2400 
holdból 1568 (6599), Szomajón 4T4A1l holdból 1090 
(2299), Toponáron 7198 holdból 810 (1190), Tőröcskén 
4114 holdból 3025 (7390), Zselickisfaludon 4533 hold- 
ból 2276 (6190), Zselickislakon 2078 holdból 833 (4090),. 
Zselicszentpálon 1810 holdból 675 (3790). 

A somogymegyei nagyatádi járásban Gige község. 
4238 holdas határából 752 hold (1790), Rinyakovácsin 
1684-ből 419 (2590), az igali járásban Gölle község- 
ben 11.394-ből 2021 (1790), Kapospulán 1783-ból 30) 
(190), Szentgáloskéren 5159-ből 1672 (3290), Török- 
kopányon 4482-ből 634 (1490), Zimányon 3175-ből 1298 
(4090), a barcsi járásban Istvándin 5268-ból 1298 (2490), 
a lengyeltótii járásban Simogyiádon 4351-ből 1840 
(4290), a marcali járásban Tótszentpálon 4557-ből 
2917 (6490), Varjaskéren 3679-ből 255 (790). 

Sopron megyében, a csornai járásban, Acsalagon 
1581 holdból 476 hold (3090), Barbacson 2373-ból 442 
(1790), Bogyoszlón 4680-ból 1615 (3490), Bősárkányon 
3192-ből 433 (1390), Csornán 16.738-ból 8646 (5190), 
Magyarkereszturon  2943-ból 14 hold, Rábatamásin 
3946-ból 198 (590), Szilen 5051-ből 332 (690). A ka- 
Ppuvári járásban Agyagoson 885-ből 110 (1296), Ba- 
bóton 3904-ből 982 (2590), Csapodon 5924-ből 3086 
(5290), Eszterházán 1016-tól 790 (77 "4), Fertőendréden 
2619-ből 1010 (3890), Fertőszentmiklóson 6980-ból 1765 
(2590), Fertőszéplakon 4167-ből 1891 (4590), Fertőszer- 
gényen 1192-ből 238 (2090), Kapuvárott 17.222-ből 

11.127 (64o0/o), Osliban 2131-ből 1013 (4790), Sarródon 
6398-ból 4625 (6290), Süttörön 7292-ből 5507 (7599), 
Szárföldön 3058-ból 152 (590), Veszkényen 1330-ból 
142 (1090), Vitnyéden 5705-ből 1798 (3190). A sop- 
roni járásban Harkán 1910-ből 8 hold, Sopron váro- 
sában 22.516-ból 23 hold. 


Tolna megyében, a dombóvári járásban, Döbrökö- 
zön 5676 holdból 13 hold, Nakon 1632-ből 5, Szakcson 
7087-ből 341 (496), Ujdombóvárott 36.023-ból 31.151 
(8690). A tamási járásban Majsamiklósváron 38.844-ből 
20.798 (5390), Pincehelyen 3651-ből 2, Tengődön 4995- 
ből 1547 (3190), Tamásin 7228-ból 64 hold. 

Vas megyében, a kőszeg-felsőőri járásban, Köő- 
szegen 7999 holdból 19 hold, Köszegdoroszlón 1662-ből 
38 (20/0), Magygencsen 3369-ből 61 (190). A szombat- 
helyi járásban Söpíén 2466-ból 613 (2490). 


Zala megyében, az alsólendvai járásban, Alsószent- 
erzsébeten az 1606 holdas határból 347 (21970), Belső- 
sárdon 1737-ből 211 (4090), Gödeházán 532-ből 151 
(28970), Gáborjánházán 995-ből 197 (2090), Kálócfán 
1772-ből 609 (3490), Kerkakutason 3473-ból 1971 
(5690), Kerkanémetfán 863-ból 132 (1590), Kerkapén- 
tekfán 1642-ből 1052 (6490), Kerkaujfalun 1233-ból 646 
(5290), Márokföldön 1292-ből 202 (1590), Rédicsen 
4712-ből 2844 (6090), Szentistvánlakon 429-ből 115 
(2690), Szijártóházán 671-ből 117 (1796), Zalabaksán 
2285-ből 17 hold, Zalaszombatfán 1037-ből 602 (5890). 
A letenyei járásban Alsószemernyén 1113-ból 526 
(4799), Bánokszentgyörgyön 5886-ból 4260 (7290), Bu- 
csután 2608-ból 1810 (6890), Csernecen 841-ből 150 
(1779), Csörnyeföldén 3773-ból 1784 (4790), Erdőháton 
338-ból 190 (2990), Felsőszemenyén 937-ből 126 (1390), 
Kerkaszentkirályon 1862-ből 805 (4390), Kerkaszent- 
miklóson 1993-ból 828 (4190), Kerkateskándon 682-ből 
281 (4190), Kerkatótfalun 882-ből 329 (3790), Kisla- 
koson 960-ból 485 (5090), Kistolmácson 2125-ből 1563 

(1090), Lasztonyán 852-ből 504 (5990), Lendvaújfalun 
2355-ből 1756 (7490), Oltárcon 5123-ból 3777 (7394), 
Tormaföldén 2345-ből 1185 (55090), Valkonyán 1308- 
ból 862 (6590), Várföldén 2607-ből 1978 (7590). 

Ugyané megyében, a nouai járásban. Bárhelyen 
1061-ből 627 (5190), Bördöcén 672-ből 254 (379), 
Csertalakoson 351-ből 73 (2090), Csömödéren 1296-ból 
243 (1990), Dömeföldén 1151-ből 494 (4290), Hernyéken 
1744-ből 1172 (6790), Kerkaszentmihályfán 2957-ből 
1996 (6790), Kisszigeten 1289-ből 122 (996), Lentiben 
2759-ből 1154 (41 96), Lentikápolnán 1979-ből 911 
(4690), Lentiszombathelyen 2265-ből 1380 (6090), Má- 
homfán 805-ből 118 (1490), Mumoron 825-ből 425 
(5190), Ortaházán 1190-től 872 (7390), Pákán 2564-ből 
1003 (3990), Pördeföldén 3922-ből 2082 (5390), Szent- 
péterföldén2130-ból 1067 (5090), Szilvágyon 4237-ből 
3280 (7790). A tapolcai járásban Badacsonytomajon 
5674-ből 3010 (5390), Diszelen 10.270-ből 3475 (3390), 
Gyulakeszin 2307-ből 980 (4290), Hegyesden 1911-ből 
1325 (6990), Kisapátin 1217-ből 3, Monostorapátin 
4434-ből 9, Monoszlón 1285-ből 14 (190), Raposkán 
844-ből 333 (39970), Rendesen 1948-ból 9, Salföldön 
2471-böl 17, Sáskán 1161-ből 73 (690). A zalaegerszegi 
járásban Csődén 1847-ből 614 (3390), Zalalövőn 9283- 
ból 518 (590). A sümegi járásban Szökön 1172-ből 93. 
A balatonfüredi járásban Zánkán 1195-ből 197 (999). 
Győr megyében egyetlenegy községben van Esterházy- 
birtok, Magyaróváron 4600 holdas határából 1714 
hold, ami 3796-ot jelent. 


ls 
ITTFELEJTETT VILÁG A KERKA MELLETT 


Délzala 


Milyen érdekes volna, ha egyszer valaki, arra 
illetékes ember, rászánná magát s megírná egy olyan 
uradalom történetét, mint az Esterházy-birtokok. Nem 
családtörténet formájában, nem a leszármazás, a csa- 
ládi összeköttetések, a kiváló családtagok politikai, 
vagy katonai karrierjének ismertetését, még csak nem 
a birtokszerzések módozatait, vagy  elvesztésüknek 
okait és körülményeit. Ilyen családtörténeti munkák- 
ban nincs nálunk hiányosság, de milyen érdekes volna 
ezek mellett csak évszázadra visszamenőleg is meg- 
ismerni egy ilyen roppant birtoktömeg, ekkora föld- 
terület gazdasági élettörténetét, kezelésének, haszno- 
sításának primitív módjaitól kezdve a mostani modern 
mezőgazdasági eljárásokig. Micsoda történelem, milyen 
korkép, milyen emberi erények, vagy gyarlóságok, 
milyen hibák és tanulságok bontakoznának ki egy 
ilyen ismertetés számaiból, egykorú okmányaiból, jö- 
vedelmi statisztikájából, a váltakozó rendszerekből, 
melyeket az uradalmak hasznosításában alkalmaztak, 
az összevetésekből, amelyek a bérbeadás, vagy a házi 
kezelés előnyeire, a kisbérletrendszer tapasztalataira, 
a kapitalizált gazdálkodás bonyolultságára vetnének 
világosságot. S mindezzel együtt, ebbe beleszőve, az 
egykori tulajdonosok képességeire, előrelátására, szo- 
ciális vagy pénzügyi érzékére, takarékosságára, vagy 
pazarlásaira és ezek következményeire és ugyanígy 
a kitenyésztett és kipróbált állatfajták minőségére, 
a vetőmag, a gyümölcs- vagy bortermelés körül vég- 
zett gyakorlati kísértetekre- A magyar földért, annak 

érdekeiért, vagy érdekei ellen folytatott emberi mun- 
kának és erőfeszítésnek micsoda eposza bontakoznék 
ki egy ilyen birtoktörténetből! Szekfü Gyulának van 
egy munkája a magyar bortermelő lelki alkatáról, 
amely csak egy területen nyomozza az okait annak, 
miért nem tudott a magyar bor az adott természeti 
föltételek dacára s kiváló minősége, zamata, sokféle- 
sége ellenére olyan világhódító sikereket elérni, ami- 
lyeneket ezeknek birtokában el kellett volna érnie. 
Nem lehet emberi megrendülés nélkül olvasni a meddő 
kísérletezéseknek, a tragikus bukásoknak azt a so- 
rozatát, amelyek mind ugyanennek a célnak érdekében 
évtizedeken át elpazarlódtak, látható nagyobb ered- 
mény nélkül, hatalmi, gazdaságpolitikai, kormányzati, 
vám- és kereskedelmi akadályokon túl, vagy ezek 
nélkül is, a bortermelő magyarságnak évszázadokon 
át kialakult lelki diszpozíciói folytán. Mit lehetne írni, 
miiyen munkát a magyar búza hasonló történetéről, 
vagy a magyar gyümölcséről, vagy a magyar ba- 
romfiéról ! 


Ilyen hiábavalóságok füstölögnek az ember eszé- 
ben, miközben Lentiből a Kerka folyócska és a Vá- 
licka patak völgyén végig ezt a domboktól, erdőktől 
borított vidéket járjuk, a zalai Esterházy-birtokok kö- 
zepén. Kerekszámban hatvanezer holdból negyvenezer 
hold erdő van itten s mintegy húszezer hold szántó. 
Az erdőségek házi kezelésben, az uradalom maga 
termeli ki a vágásra kerülő famennyiséget, saját kis- 
vasutjain maga szállítja be s maga dolgoztatja föl 
a lentii hatalmas fűrésztelepen, amely modern be- 
rendezésével, teljesítőképességével talán a csonka or- 
szág legnagyobb ilyen vállalkozása. A birtokok mező- 
gazdasági részét a Glaser Testvérek részvénytársa- 
sága bérli, akik itt indusztrializált gazdálkodást foly- 
tatnak pótkávégyárral, bőrcserző üzemmel, lenselyem- 
földolgozó teleppel. Még a régi híres lentii Zrínyi-vár 
is olajgyárrá átalakítva tölti be új hivatását. 1920-ig 

az egész uradalom a Mándy Sámuel bérlete volt év- 
tizedeken keresztüli s a bérlet lejárta után Mándy meg- 
vette a simontornyai harminchatezerholdas uradalmat. 


tÉ 


Micsoda történetet lehetne írni ezekről az egykori 
Esterházy-bérletekről is! Móricz Pál egyik könyvében 
régi periratokat idézve elbeszéli annak a bérleti pe- 
riódusnak történetét, amely Esterházy Pál hercegnek, 
az egykori 48-as magyar külügyminiszternek, későbbi 
pétervári nagykövetnek gondnokság alá helyezése után 
szakadt a hitbizományi birtokok nyakába. Ezek a 
periratok elmondják, hogyan kapták bérbe a kisvárdai 
és derecskéi uradalmakat együttesen Popper Leopold, 
Wahrmann Mór és Stern Simon, a bujáki uradalmat 
Stern, Karpelesz és Stafler pesti vállalkozók, a ka- 
posvárit Freystaedtler Antal, a szarvkői, pecsenyédi, 
kaboldi, keresztúri, lakompaki uradalmakat Figdor J. 
fiai és Wittgenstein Hermann bécsi kereskedők, a 
lendva-nemti-i uradalmat Rosenfeld Jakab és Lenk Sa- 
muel, az ozorai uradalmat Gold Mór közvetítésével 
Strasser, König és Bischitz nevű bérlők, a süttöri 
uradalmat egy Fleischmann nevű vállalkozó, hogy 
gazdálkodásuk nyomán új dinasztiák, a magyar föld- 
vagyon új hatalmas tényezői nőjjenek ki ezekből ia 
bérleti szerződésekből. Mert ezek a szerződések, ezek 
a romániai viszonyokra emlékeztető roppant bérleti 
dominiumok nemcsak a föld sorsát, hanem a rajtuk 
élő, hozzájuk kötött föld népének a sorsát is évtize- 
dekre, generációkra megszabták. 


kk 


Ezek a faluk itt, a Válicka völgyében úgy hat- 
nak az emberre, mintha valahol a rutén Felvidéken 
utazgatna. Ugyanazok a zúgó erdők, zöldelő rétek, 
csobogó patakok, az elhagyatottságnak, a világtól 
való elzártságnak ugyanaz a csöndje és némasága, 
Csak a hegyek szelídebbek, alacsonyabbak s a rutén 

szó, a rutén színek, falutípusok helyett itt mindenen 
az ősi magyarság bélyege. A göcseji nyelvjáráshoz 
tartozik ez a vidék, annak ősi, a székelyekére emlé- 
keztető szóképzése, hangja, furcsa idiómája üti meg 
az ember fülét lépten-nyomon. Vasút nincs itt napi 
járóföldre, csak a kis keskenyvágány új erdei vonal 
kanyarog velünk párhuzamosan, hogy el-eltűnjék egy- 
egy mély völgyben s aztán újra előbukkanjon légy 
letarolt hegyoldal aljában. Ősi, füstös, náddal, vagy 
szalmával fedett boronaházak guggolnak az utcasorok 
mentén. Soknak az idők és a gondok súlya alatt úgy 
megrokkant a tartószerkezete, úgy félre van dőlve 
szegény, mintha oldalba ütötték volna. Az évszázados 
zsúptetőkön egész moharétek, dudvakertek  virítanak, 
a házak elején, gerendázatán, tornácoszlopain, kapu- 
félfáin régi primitív faragások. A füstös sonka— és 
lapockacsontokat a tornác alatt az ereszek alá /dug- 
ják ma is, ugyanúgy, mint a kirgizek, vagy az eszki- 
mók a bőrsátrak gerendáihoz. Három, négy falun 
végighaladunk, anélkül, hogy templomot találnánk. 
Öreg, düledező harangtornyok árváskodnak itt is ott 
is az ucca közepén, egyik helyen fagerendákból, zsin- 
dellyel fedve, másutt, ami már jobb módra mutat, 
kőből építve, bemeszelve, mint az olasz, vagy osztrák 
falusi haranglábak, vagy kálváriastációk. 

A határok ötven-hatvan-hetven százaléka minde- 
nütt uradalmi erdőbirtok, mint a Schönbornoké oda- 
fönn, ahol valamikor Egan Ede és Bartha Miklós járt. A 
tenyérnyi sovány szántóföldeken ittott egy-egy sovány 
tehénpár húzza az ekét, már az őszi alá szántanak. Ez 
is mind Ruténországra emlékeztet, azzal a különbség- 
gel, hogy az ilyen magyar vidékeknek sose jutott semmi 
abból a megértő szívből, s abból az állami vagy 
kormányzati gondoskodásból, amelyet a derék ruté- 
nek számára Egan Ede, vagy Darányi Ignác í(kép- 
viselt. És van még egy óriási különbség: ugyancsak a 
Ruténföld javára, vagy inkább az itteniére? Az, hogy 
innen még a zsidók is megszöknek. Pákán beszéli 
el a jegyző, hogy tűnt el a faluból az a pár família, 
amelyik az utolsó évtizedekben még itt kísérletezett, 

hogy aztán belátva minden kísérlet reménytelenségét, 
odább álljon. Hogyis tudnának megélni itt ennek a 
valamikor erdőirtó, pásztorkodó kerkavölgyi szegény- 


ségnek a nyakán? 
kk 


Az ember elneveti magát, mikor a kerkatótfalusi 
határban a tenyérnyi falusi közlegelőn azt látja, hogy 
két cigány-família új kunyhóépítéssel vesződik. A régi 
már beomlott, tavaly ősszel építették, de a tetejét 
elhordta a szél, falait szétmosta az eső, az új tél 
elébe új rezidenciát kell építeni. Ez se lesz rangosabb, 
mint a régi, legfeljebb valamivel nagyobb. Ami alatt 
az értendő, hogy mélyebben lesz a földbe ásva, mint 
a tavalyi. Hogy melegebb legyen. Pedig mind ia két 
família elég népes. Legalább nyolc vagy tíz tagot 
számlál, az elmaradhatatlan malacról nem is beszélve, 
amelyet úgy dédelgetnek körül, mint az élet elké- 
nyeztetett fejedelmét, egész téli egzisztenciájuk alap- 
ját. A belügyminiszteri rendelet állandó letelepedésre 
kényszeríti őket, állandó lakóhelyre és állandó fog- 
lalkozásra. De hogy mi lesz itt ez az állandó fog- 
lalkozás, azt csak a jó Isten tudná megmondani. 
Mikor a közeli kukoricásra célzunk nekik, ahol még 
töretlenül áll a csöves tengeri, a családfő, egy tiszta 
Ghandi-arcú, hindu típusú szép férfi, olyan borza- 
lommal tiltakozik a lopásnak még csak a gyanúja 
ellen is, mintha a legnagyobb istenkáromlással illettük 


volna. 
kk 


Fényes Elek 1836-ban készült magyarországi sta- 
tisztikájában utánanézünk, mekkora lehetett száz évvel 
ezelőtt ezeknek a falvaknak a lakossága. Páka, Kerka- 
szentmiklós, Kerkatótfalu, Teskand, Szécsisziget, Döme- 
földe, Vakonya, Várfölde, Lasztonya,  Bánokszent- 
györgy, Kányavár, Oltára A legtöbbnél alig van 
százfőnyi szaporodás száz esztendő alatt. Pedig gye- 
rek van itt is annyi, mint a tesirke. Más kérdés 
persze, hány éri meg közülök az asszony vagy a férfi- 

kort. Bánokszentgyörgyön 5800 holdból 4300 az ura- 
dalmi birtok. Bucsután 2600-ból 1800, Kistolmácson 
2100-ból 1600, Lasztonyán 850-ből 500, Lendvaújfalun 
2300-ból 1700, Oltárcon 5100-ból 3080, Várföldén 
2600-ból 1800 és így tovább. Az emberek itt ugyanazt 
a régi úrbéresnyelvet használják, mint a Hóka-malom- 
ban Tar Mártonék. Szessziót, oktávot, robotot, por- 
ciót emlegetnek, ami persze itt is régen elmúlt a 
maga régi formájában, de új köntösben, új címek 
alatt tovább él, mert a viszonyok kényszerűsége na- 
gyobb úr minden törvénynél és minden reformnál. 
Oltárc például a világ vége. Ha rajta túlmennénk, 
úgy érezzük, csakugyan lemennénk a térképről. Nyári 
időben is hetenkint csak egyszer jut el ide a posta. 
Az őszi esőzések beálltával, mikor az utak járhatat- 
lanok lesznek, jó, ha kéthetenkint egyszer hozzájut- 
nak. Az az idegenforgalom, amit mi művelünk itt, 
akkora feltűnést gerjeszt, mindenütt kiszaladnak a 
kapun, összecsoportosulnak s úgy néznek utánunk, 
mintha fehérbőrű vadászok lennénk valahol a déli 
Amazon mentén. Hogy miből élnek mégis? Hát Iste- 
nem, amiből tudnak. Elmennek hetedhét országig a 
napszám után, Baranyába, Fehérbe, Tolnába, söt 
Sopronba is. A tizenkétéves gyerek már napszámos- 
munkára megy. A fő munkalehetőséget az erdő adja, 
de most már az is egyre vékonyabban. Inkább csak 
a téli hónapok alatt. Nyolcvan fillért kapnak egy öl 
fa után és ezt a bizonyos részt is a hasábfából kapták, 
amikor még jobb világ volt. De most már ennek is 
vége. Aki két öl fára fölviszi egy nap alatt, az 
már szerencsés ember, kap a munkájáért egy pengő 
hatvan fillért. De egymás között még erre a nap- 
számra is rálicitálnak, mert ebből se jut mindenki- 
nek. Még erre is sok az eszkimó és kevés a fóka. 
És mivel vigasztalják magukat? Hát arra jó az ameri- 
kai szőlőfajta: a noha, amely itt lassankint kiszo- 
rítja a régi, filoxerára kényes magyar szőlőfajokat. 
Mert a noha mindennek ellenáll, se ,a fagy, se a 
filoxera nem árt neki és azonfelül van egy jó tulaj- 
donsága, az, hogy háromszor annyi a  szesztartalma, 

mint a legerősebb magyar bornak. Gyilkos, fanyar, 
erős ital, de a mámorhoz kevés kell belőle. Az idén 
a noha nagyon jól fizet s a bánokszentgyörgyi jegyző 
úr félig nevetve, félig sóhajtva mondja, hogy lesz 
is verekedés a télen, annyi, mint még soha. Mert 
ez a félbor-félpálinka folyadék egy-kettőre megva- 
dítja az embereket. 

Kerkatótfalun, ahogy beszélgetünk a népekkel, 
egy szép, sugár, kerekarcú, feketehajú leány sóvá- 
rogva lesi-hallgatja a szót, mintha igazán Kolumbus 
Kristófék lennénk, akik egy más világból jöttek. Csak 
néz, néz s végül nem áll benne a szó. Azt mondja 
nagy elszántan, ő is Pestre szeretne menni. Mert a 
faluból egy barátnője ott dolgozik a gyárban, iaz 
egy évben egyszer haza szokott menni s csodákat 
beszél a pestiek ragyogó életéről. A moziról, a fényes 
kirakatokról, a villamosokról, a Dunáról, az emeletes 
házakról. Istenem milyen nagyszerű lehet mindez! Ö 
húsz esztendős és még csak Zalaegerszegen sem volt. 
Nem volt még túl a szomszéd falunál. De ha addig, 
él is, előbb-utóbb Pestre megy. Úgy mondja ezt, 
annyi meggyőződéssel, annyi vággyal és fájdalom- 
mal a hangjában, nem lehet megindulás nélkül hall- 
gatni. S amint egy kis kerülő után elhagyjuk a falut, 
kit látunk az utolsó házaknál reánk leselkedni: ott 
áll a mi pesti rajongónk s mintha csak el akarná 
állni az utunkat, úgy néz utánunk, annyi néma es- 
deklés van a tekintetében, szinte kitárja a karjait 
és repülni szeretne. Szegény, nyomorult oltáréi kis- 
madár nem nyugszik addig, míg a pesti világító- 
tornyon össze nem zúzza magát... 


8. 
VELANCSICS ÚR MALMÁNÁL 


Sopron 


Adolf Halfeld leírja Amerikáról és az amerikániz- 
musról szóló pompás munkájában, hogy a gazda- 
sági civilizáció mindent kiegyenlítő, uniformizáló ereje 
hogyan törli le az Egyesült Államokban még a tájak 
természetadta egyéni jellegét is. Ez a civilizáció ki- 
irtja a nádasok romantikáját, a szabályozatlan folyó- 
kat mértani vonalak közé szorítja, eltünteti szeszé- 
lyes kanyarulataikat a kísérő berkekkel, a rétek íkülön 
flórájával és külön madárvilágával, lekaszálja az ős- 
erdőket az egyhangú kávéültetvényekért, lehordja a 
hegyeket, kiszárítja a tavakat, standardizálja a lakó- 
házakat, a farmokat és városokat, eltöröl minden in- 
timitást, monoton gyári és üzemi jelleget ad óra- 
számra és mérföldszámra egész országrészeknek. Ná- 
lunk ugyanez történt bizonyos mértékig az Alföld- 
del, mely valamikor az ős tájak változatosságával, 
romantikájával volt tele, hogy ma olyan sivatag mó- 
don egyforma, uniformizált legyen a végtelen szántó- 
földek sivárságával. De nem kell az Alföldre menni. 
A Balaton környékét, a csodálatos badacsonyi hegy- 
vidéket a maga miniatűr tűzhányóival, fantasztikus 
bazalthegyeivel, romantikus várromjaival már ugyan- 
csak kikezdte a gazdasági civilizáció, a nagyindusz- 
tria érdeke. Bazaltbányászat kedvéért megtámadják, 
deformálják, lehordják, elpusztítják ezeket a csodá- 
kat, amelyekről Kisfaludy Sándor és Eötvös Károly 
oly rajongással beszéltek s ezzel megtámadják és 
megváltoztatják az egész hegyvidék eredeti  ar- 
culatát is. 

De mégis milyen más ez a Dunántúl, az Alföld- 
del szemben! Van valami nagy egység a színeiben, 
az ég kékjében, a dombos vidékek zöldjében, vona- 
laiban és mégis tele helyi, egyéni változatokkal. Ilyen 
egyéni táj a Velencei-tó, a maga pusztai, alföldi han- 
gulatával, külön tájképi lélek és típus a Bakony vi- 
déke a maga ős, zárt völgyeivel, öreg kolostorok 
magányával, megbontott, letarolt erdőromjaival, meg- 
rekedt, múlt századot lehelő nemes községeivel, kis 
kúriáival. Aztán Somogy a maga jegenyesoraival, 
gyümölcsfákkal szegett kisbirtokaival, Dél-Zala őser- 
dőivel, a primitív gazdasági és kulturális élet külső 
nyilvánulásaival. És milyen mások ezek az észak- 
nyugati részek, Sopron, Vas, Mosón, a kövér föld 
gazdagságával, az intenzív nyugati mezőgazdaság SZÍí- 
neivel, sok helyen a hollandus bőség képeivel, a 
cukorrépaföldekkel, csatornákkal, vízimalmokkal, (kö- 
vérre hízott piros-tarka csordákkal, a napfényben ra- 
gyogó tiszta falvakkal, a sok, fÍrissen fedett, piros- 
cserepes épülettel, a jókarban tartott kastélyokkal és 
parkokkal, a szeszgyárak és malmok égretörő kémé- 
nyeivel, az ápolt, gondosan festett templomokkal, a 
polgárosult parasztság típusaival, büszke, pompázó 
vasárnapjaival. Földrajzilag párszáz kilométeres tá- 
volság a déltől. Kultúrában évszázadok és világtájak 
különbsége. 

A vasi, soproni tájak gazdasági és kulturális 
arcképe mögött két nagy alapvető tény érzik, iaz 
egyik: a nyugat, Ausztria és Bécs közelsége, a másik: 
a zavartalan fejlődés ritmusa, annak a nagy árnyék- 
nak hiánya, melyet a kétszázados török uralom !nyo- 
mott rá, hagyott rajta letörölhetetlenül az Alföld két- 
harmadán és a Dunántúl nagy részén is, különösen 
déli vidékein. Itt, ahol most járunk, kilencszázados 
magyar élet folytonosságát, kilencszázados békés em- 
beri munka eredményeit érzem a parasztházak épsé- 
gében, a templomok köveiben, a kastélyok parkjaiban, 
a gyárak kéményeiben. Velem folytonosan az a szug- 
gesztió játszik, mintha annak a francia utazónak le- 
írásait olvasnám, aki hétszáz évvel ezelőtt, III. Béla 

király idejében járt nálunk s tolla alól a tejjel-mézzel 
folyó Magyarország szépsége és gazdagsága csurog. 
Istenem, mi lenne, mivé lehetett volna Magyarország, 
ha a maga egészében ezt az életet élheti, amit él- 
hettek innen nyugatra tőlünk szomszédaink, jórészt 
mind a mi jóvoltunkból, a mi pusztulásunk árán! ... 


kk 


De ha közelebb lépsz ehhez a képhez, első pilla- 
natra ragyogó vonásai mindjárt mély relifet, árnyékot 
kapnak. Sopron mezőgazdaságilag művelhető terüle- 
tének jó egynegyed részét teszik ki az Esterházy- 
biriíokok. Vannak járások, mint a kapuvári, csornai, 
a pulyai és ilyen volt a kismartoni is, amelyekben 
órákig tartó vasutak és országutak szelik keresztül 
ezeket a birtokokat. És ezek mellett itt vannak a 
Széchenyi-, Zichy-féle hitbizományok, a maguk tíz- 
ezerholdas méreteivel, a Czirákyak birtokai, a győri 
katolikus püspökség, a premontrei rend, a pápóci 
prépostság uradalmai, a cisztercitáké Klastromban, 
Ligvándon és Perványon. Itt alig van középbirto- 
kosság. Mint Berényi Pál írja, a kilencvenes években 
készült monográfiájában, a hatalmas nagybirtokok 
roppant komplexuma ez, amelyeknek forgalma meg 
van kötve, amelyekből nem hullik le egy talpalatnyi 
se, hogy megvásárolhassa a kisgazda. Középbirtok 
nem létében hiányzik a kellő átmenet a nagy gonddal, 
nyugateurópai értelemben művelt nagyuradalmak és 
a parasztgazdaságok között. És ezt írja ez a kitűnő 
monografus már negyven évvel ezelőtt: vErről az 
áldott földről igen sokan kivándorolnak, mivel nem 
képesek megélni. A kapuvári és csornai járásban 
olyan drága a föld, hogy a kisgazda nem is gondol- 
hat vásárlásra, ha talán itt vagy ott módja is volna 
rá. Azok az uradalmak, amelyek a hercegi hitbizo- 
mányi bérletek mellett e két járásban még létesül- 
hettek, a bérletekkel együtt fölfalnak minden talpa- 
latnyi földet, amely eladásra kerül. A vármegye föld- 
nélküli munkásnépe mind sűrűbben és sűrűbben ke- 
resi gazdasági bajainak megváltását az arannyal ke- 

csegtető új világban. Mivel látja, hogy kicsinyke telkén 
roppant nagy az adósság, munkája után megélni kép- 
telen, eladogatja amije van és útra kél, hogy a tenge- 
rentúl próbáljon gondtalanabb életet biztosítani ma- 
gának.x Ugyanő írja az akkori állapotokról: A föld- 
éhség akkora, hogy átlag négyszáz-hatszáz forintért 
adnak egy katasztrális holdat, de ez az ár akár- 
hányszor megüti az ezer forintot is. Mert ha itt-ott 
eladásra vagy dobra kerül egy csekélyke parcella, 
minden szomszéd kapva-kap utána és hatalmas tem- 
póban fölveri az árát. A Rábaközben 1200-1600 fo- 
rintot is adnak egy katasztrális holdért, főleg, ha az 
eladásra kerülő terület nem nagyobb egy holdnál.x 
Pedig ez a soproni kisgazda már akkor, negyven év 
előtt is, intenzív gazdálkodást folytatott. A paraszt- 
birtokokon már akkor ritkaságszámba ment a tarló, 
a máshol ugarnak hagyott területeken itt már akkor 
bükkönyt, lóherét, vagy más takarmányfélét termel- 
tek. Sopron megyében már akkor katasztrális hol- 
dankint átlagosan 80-120 forintra becsülték az élő 
és holt instrukció értékét és már akkor, negyven év 
előtt jelentkezett ezeknek az állapotoknak nyomán 
a népszaporodás visszaesése. A lakosság az 1890-iki 
népszámlálás szerint az utolsó tíz évben mindössze 
13.800 lélekkel szaporodott, ami a megelőző tíz évhez 
képest közel kétezer főnyi visszaesést jelentett s a 
természetes szaporodás mögött 12.500 lélekkel ma- 


radt el. 
kk 


De hogy a kötött földbirtoknak milyen követ- 
kezményei jelentkeztek a népszaporodás szempontjából 
a háború előtti két-három évtized alatt, arranézve 
közelebbieket mond Kenéz Béla nagy munkájában. 
Ő azt írja egyebek között, hogy Sopron megye 
ielsőpulyai járásában, ahol harminchat község közül 
húsznak a határában van hitbizomány, egynek egyházi, 
ötnek grófi uradalom, 1890-től 1900-ig a harminchat 
község közül tizennégynek a népessége fogyott. Csá- 
szárfalué például, ahol a határ jó egyharmada hit- 

bizomány, 1059-ről 976-ra szállt le. További tizen- 
egyben a népesség stagnált. (Csáván, ahol a határ 
60 százaléka hitbizománnyal van megkötve, tíz év 
alatt 1423-ról 1427-re, tehát mindössze néggyel sza- 
porodott a népesség, holott rendes körülmények között 
legalább százötvennel kellett volna növekednie.) Az 
egész járásnak 1890-ben 27.378 lakosa volt, tíz évvel 
később, 1900-ban 27.673. 1900-tól 1910-ig a sorvadás 
csak folytatódott, a harminchat község közül tizen- 
hatnak lett kevesebb a népe és a lakosság nem egy 
községben változatlan maradt. A kismartoni járás 
huszonhat községe közül 1900-tól 1910-ig tíznek fo- 
gyott a népessége, ebből kilencnek a határában hit- 
bizomány terül el, helyenként a határ felét meg- 
haladó mértékben. 1900-tól 1910-ig a járás népessége 
egészben véve is visszaesett, 34.637-ről 33.739-re. Nem 
csoda, hiszen huszonhat községből tizenötnek kisebb 
volt a lakossága e tízesztendős időszak végén, mint 
elején. 
k 


Az Esterházy-hitbizomány soproni uradalmai ke- 
rekszámban 48.000 katasztrális holdat tesznek ki és 
huszonöt község határait érintik. Sopronban van en- 
nek a kétszázezer holdas birodalomnak a lelke, admi- 
nisztrációs és gazdasági központja. A Burgenland el- 
csatolása előtt idetartozott a kismartoni komplexum 
is a maga mintegy ötvenezer katasztrális holdnyi 


területével. 
kk 


Mielőtt belépnénk ebbe a birodalomba, megpi- 
henünk egy kicsit, Nemeskisfaludon, a Valencsics úr 
portáján, akinek pompás, nem is tudom hány kőre 
állított vízimalma van itt a Rábca-csatorna egyik zu- 
góján. Hatalmas, régi épület ez a malom, kőlábakon 
nyugvó tágas, fedett állással, az  utasemberek, az 
éléshordó szekerek és fuvarosok számára. Átalellenben 
vele, az ucca túlsó oldalán kellemes úri kúria. Va- 
lencsics úr apja, nagyapja, szépapja is vízimolnár 

volt, ami a legnyugalmasabb, legbecsületesebb fog- 
lalkozás a világon. Leülünk egy kicsit a keskeny 
pallóra a csatorna vize fölött és hallgatjuk Valencsics 
urat a vízimolnárság dicséretéről és az jár az eszünk- 
ben, hogy igen, csakugyan a két legszebb, legtisztább, 
leghatalmasabb, legősibb elementum a tápláló lelke 
egy ilyen vízimalomnak: a víz és a búza. Mind a 
kettő az életet, az élet, az erő, az egészség ős forrását 
jelenti; a gazdagság, a bőség, a tisztaság, az isten- 
áldás szimbólumait s egyben mind a kettő a halhatat- 
lanság szimbólumát is, az örök életei. Mennyit pél- 
dálózott velük Jézus Krisztus, akinek élete és tanítása 
tele van a víz zúgásával, a tenger háborgásával, 
végtelen nyugalmával s a kenyér izével, illatával, 
csodatevő hatalmával, A magyar életnek is, a magyar 
ősieteknek és ősköltészetnek ez a két, leghatalmasabb 
forrása. Még a szerelmi dalaink motívumai is ezek- 
hez térnek vissza lépten-nyomon: a tiszta vízhez és 
a tiszta búzához, képekért és hasonlatokért. A; magyar 
paraszt fantáziája, amely mindig a realitások szép- 
ségének megérzésében van, nem tud ezeknél szebbet 
és nagyobbat mondani. Egy ilyen vízimalomban, ott 
Vázsony alatt, a Balaton környékén emelgette vala- 
mikor a malomköveket ama bizonyos Kinizsi Pál s 
a malomkő duruzsolása mellett hallgatta valamikor 
Szent Gellért püspök a magyar szolgálólány énekét, 
amelyet még valahonnan, a Volga tájékáról hozott 
magával... 

Így hallgatjuk a Rábca zúgását a keskeny pallón 
mélázva, a roppant kerék egyhangú csapkodását, a 
gépek csöndes zümmögését, a molnárlegények fütyö- 
részését és hallgatjuk a Valencsics úr panaszait, hogy 
maholnap ez a mesterség is kimegy a divatból. Nincs 
fia, aki követhetné a nagyapákat és szépapákat. A 
lányok már Pestre vágynak, ő meg öregember, snem- 
sokára eladja a malmot s végeszakad az évszázados 
tradíciónak... 


9. 
AHOVA NAGYON KÖZEL VAN KANADA 


A hatvanas évek, a zárgondnokság nagybérleti 
periódusa után, amely tíz, húsz, harmincezer holdas 
mammutbérletekén, részben ma is virágzó, zsidó bérlő- 
dinasztiák karrierjét alapozta meg, egy másik perió- 
dust jelent az Esterházy-hitbizomány történetében az 
úgynevezett cukorgyári bérletek rendszere, amelyre 
a kilencvenes évek elején tértek át. A háború előtt, 
mint egy szociális intermezzo, érvényesült a gazdák- 
nak nyújtott kisbérletek gondolata és most, a háború 
után mindezeken túl és mindezekkel szemben a házi 
kezelés és az indusztrializálás lett a vezető irányzat. 
A cukorgyári bérletek idején Sopronban öt ilyen bér- 
leti uradalom volt: a kismartoni béruradalom a cinn- 
íalvi cukorgyár bérletében, a fraknó-peesenyédi a 
félszerfalvi cukorgyáréban, a szarvkői béruradalom a 
landeggi cukorgyáréban, a németkeresztúr-lakompak- 
kaboldi béruradalom a nagycenki cukorgyáréban, a 
süítör-mexikói béruradalom a Feszti Adolféban s a 
kapuvári béruradalom, amely hat bércsoportra osztva, 
előbb az Agricola részvénytársaság kezén volt, 1890 
után pedig hat magánbérlő kezére került. Ezek a 
bérletek már az intenzív, kapitalizált gazdálkodásra 
való áttérést jelentették, mindazoknak a modern el- 
járásoknak alkalmazását a mezőgazdaságban és az 
állattenyésztésben, amelyek Nyugateurópában, főleg 
Németországban olyan sokat tettek az  agrikultúra 
óriási kifejlődésére. Kétségbevonhatatlan érdeme volt 
ennek a szisztémának, hogy a maga példájával kö- 
vetésre serkentette a kisgazdatársadalmat s  megte- 
remtette példaadás útján azt a mintaszerű kis-paraszt- 
mezőgazdaságot, amely eredményeiben a legbelterje- 
sebb nagy uradalmakkal versenyez. Különös érdemei 

voltak ezen a téren a kapuvári uradalom bérlőjének, 
Berg Gusztáv bárónak, a Szászországból bevándorolt 
zseniális mérnöknek és gazdának, aki maga vette ke- 
zébe az uradalmat borító belvizek lecsapolását, már 
a kilencvenes években behozta az első gőzekét, ipar- 
vágányokat fektetett le, nemes magvakat hozatott kül- 
földről, malmokat és egyéb mezőgazdasági ipari üze- 
meket létesített s nevét ma is példaképpen emlegetik 
a dunántúli gazdaságok történetében. 
k 


A cukorgyárak által úÜzött bérleti rendszernek 
azonban egyéb következményei is jelentkeztek. Való- 
ságos új jobbágyság alakult ki abból a szerződéses 
viszonyból, amely a kisgazdabirtokosok és a gyárak 
között létesült. Érdemes idézni Berényi Pálnak ide- 
vonatkozó megjegyzéseit a kilencszázas évek viszo- 
nyairól. 3nA  cukorrépaszerződésben — írja —  ren- 
desen szó volt arról, hogy mi módon legyen meg- 
művelve a föld, milyen magot vessen el a termelő, 
mennyi területet ültessen be és mennyi répát köteles 
szállítani. Mikor tél derekán kidobolják, hogy kezdő- 
dik a cukrosokkal a szerződés, siet a sok pénzre 
szomjas a faluházához, hogy eladja magát a répa- 
termelőnek és kapjon előleget. Mikor aztán a paraszt 
beszállítja az első évi termést tél elején, levonják 
az előleget. Nagy reményeinek alig van valamelyes 
eredménye, újra előleget kell hát vennie. És ez így 
járja néhány évig. Közben a földet erősen kell trá- 
gyázni, mivel a cukorrépa emészti a föld erejét s az 
egyezmény meg a tartozás miatt is a földet pihentetni 
nem lehet. Pihentetőt csak a nagybirtokos, vagy az 
olyan parasztgazda engedhet, aki váltógazdaságot foly- 
tathat és aki nem kénytelen arra, hogy rabja legyen 
a gyárnak. Mert amilyen arányban veszti a föld 
termőerejét, úgy fogy a répatermés és úgy apad 
a jövedelem. A parasztnak hovatovább nincs egyebe 
agyoncsigázott kicsinyke telkénél és rengeteg adós- 
ságánál, amelytől menekülni akar. Eladja telkét, leg- 
többször éppen a cukorgyárnak, mely az  összevásá- 

rolt kisgazdaságokból nagyot szerkeszt és rajta ok- 
szerűen gazdálkodik. A régi gazda? — az Ameri- 
kában van, vagy Ausztriába jár napszámosnak. A 
cukorgyárak hatalmas tőkeerejüket fölhasználva, min- 
denkor vásárolhatnak ingatlant, a terjeszkedés vágya 
fűti őket s a legkisebb területért is olyan árat adnak, 
hogy a parasztnak gondolnia se lehet a földszerzésre. 
Ilyen körülmények között érthető, hogy 1880-tól 90-ig 
1350-re rúgott a honpolgári kötelékből elbocsátottak 
száma Sopron megyében, tehát 1165-tel többre, mint 
a behonosítottaké és a kilencvenes népszámlálás sze- 
rint több mint tizenhétezer sopronmegyei ember járt 
idegenben kenyér után. 
k 


A fiatal Esterházy Pál herceggel, a mostani ha- 
szonélvező nagykorúságával nyílt meg az az új kor- 
szak, amelyet a házi kezelés jelent a hitbizományi 
uradalmak életében. Ez a nagybérletek fokozatos likvi- 
dálását jelentette, sajnos, ezekével együtt a kisbér- 
ietekét is s jelentette egyúttal a még fokozottabb, még 
intenzívebb  indusztrializálást s mindezek betetőzése- 
képpen a hercegi uradalmak autonóm életét, a mező- 
gazdasági nagy üzemek legmagasabb, legkiteljesedet- 
tebb formáját. Ez az autonómia abban nyilvánul, 
hogy az uradalom szinte minden növényi és állati 
termékét maga dolgozza föl. Amint egy kitűnő szak- 
ember félkomolyan, féltréfásan mondta, a búza csak 
mint nemesített vetőmag, vagy mint kétszersült kerül 
forgalomba, a marha mint szafaládé, a disznó mint 
sonkakonzerv távozik, a tej mint sajt, az őserdők fája 
mint deszka, épület- vagy bútoranyag. Ez az auto- 
nómia azt is jelenti, hogy az uradalom kísérleti te- 
lepeken végzi a legjobb gabonafajok kitenyésztését, 
(az Esterházy 18-as számú búzát az egész országban 
mindenki ismeri kiváló tulajdonságairól.)  Ugyan- 
így tenyésztik ménesekben és mintatehenészetekben, 
disznótenyészetekben a legproduktívabb és leghasz- 
nothajtóbb fajtákat. Az uradalom Kapuváron külön 
nagy húsgyárat létesített prágai sonka, kolbászfélék, 

szalámik és húskonzervek készítésére, amelynek fiókjai, 
árusító expozitúrái vannak szinte minden nagyobb 
városban. A gyár részére a nyersanyagot részben 
maga az uradalom, részben a közvetlen vidéki na- 
gyobb gazdaságok és a kisgazdák szolgáltatják. Na- 
ponta átlag száz disznó és nyolc-tíz marha kerül itt föl- 
dolgozásra. A gazdaságokban mindenütt gőzekék, trak- 
torok, motorok dolgoznak, az egész birtokkomplexum- 
nak, mint egy külön országnak, saját iparvasúthálózata 
van, ez bonyolítja le az anyagforgalmat, részben a 
személyszállítást is. Többszáz kilométer hosszúságban 
futnak ezek a vasútvonalak s átszállásokkal el lehet 
jutni rajtuk az uradalmak legtávolabbi pontjaira. És 
ez a birodalom még ma is egyre növekszik. Kísérleti 
telepek dolgoznak a tőzeges hansági talaj hasznosítá- 
sán, amelyből eddig több mint tízezer holdat vontak a 
Kovacsics-féle eljárással szemtermelés alá s fokoza- 
tosan még vagy tizenötezer hold várja meghódítását. 
Évről-évre mintegy ötszáz holddal halad előre ez 
az úgynevezett vtelkesítőx eljárás. Az uradalomnak 
gőzmalmai, szeszfinomítói, óriási szőlőterületei, bor- 
pincéi vannak a legmodernebb kezelés színvonalán, 
átlagterméseivel minden téren rekordokat teremt az 
országban. Óriási erdőségeiben számon tartva és gon- 
dosan tenyésztve szaporítják és lövik ki a vadak 
ezreit. A hitbizomány a tanyai központokon saját- 
iskolákat tart fenn mintaszerűen berendezve. Nyug- 
díjintézete van nemcsak a tisztviselőknek, de a cse- 
lédségnek is. Az öregeket és a munkaképteleneket 
menházakban és ingyenkonyhákban látják el. Csak- 
ugyan egy egész külön ország ez, amely ezernyi ezer 
embert mozgat, adminisztrál s tízezrek, sőt százezrek 
egzisztenciájára hat ki a maga puszta létével s gaz- 
dálkodási módszereivel. 


És most tegyünk néhány látogatást Rábakecölön. 
Tipikus uradalmi község, határából  kétezerötszáz 
hold uradalmi birtok, 600 hold uradalmi erdő, a la- 
kosságnak van 1150 holdja, ebből 90 hold erdő. A 

falunak legelője nincs s van 1500 lakosa. 1845-ben 
az örökváltságkor, mikor a földet megosztották, ugyan- 
ezt az 1150 holdat kapta négyszázötven lakos. A falu 
népessége háromnegyed század alatt megháromszoro- 
zódott, az 1150 hold azonban csak 1150 hold maradt. 
Száz évvel ezelőtt 450-en osztoztak rajta, most 1500 
lélek dulakodik érte. Bekopogtatunk a Sós István 
uram portáján, aki egyike a legmódosabb gazdáknak. 
Tágas, széles porta az övé, négyökrös szekérrel meg 
lehetne fordulni az udvarán. Pedig itt az első udvar 
mögött még a második, a gazdasági udvar következik, 
ahol az istállók vannak s harmadikul még a szérűs- 
kert, szalma— és szénakazlakkal. Gyönyörködünk a 
nagy tágasságban, de a házigazda mindjárt megma- 
gyarázza, hogy itt a bőség tulajdonképpen a szükség 
jele és következménye. A községnek nem volt merre 
terjeszkednie, mikor szaporodtak s építkezni akartak, 
nem jutottak házhelyhez, kénytelenek voltak végig, 
az egész uccasoron, magát a termőföldet portáknak 
felfogni. 

Micsoda rend van itt, micsoda  szemét-lelket 
gyönyörködtető tisztasági. A jószág számára külön 
téli és szellős nyári istálló. A falak ragyogó fehérre 
meszelve, a hídlás friss alommal felhintve. Gyönyörű 
pirosíarka tehenek, borjak bekötve, számszerint tizen- 
három darab, két pompás hámosló, pedig Sós uram 
az idén eladott már két csikót, két ökörborjút és egy 
tehenet. A disznóólban olyan yorkshirei malacok fü- 
lelnek, rózsaszín b3rük majd kireped. A huszonhat 
holdból nyolc holdon búzát, kettőn rozsot, hármon 
árpát termelt a gazda az idén, két holdat kapások alá 
használt, a többit takarmányra. El is dicsekszik vele, 
hogy jó esztendőben búzában 16-18 mázsás átlag- 
termései vannak, rozsban átlag 12 mázsa, árpában 
16. A hercegi uradalom se viszi többre — mondja 
büszkén -, nem maradunk mi el semmiben mögöttük! 
Akárhányszor elnyerjük előlük a díjakat az állatki- 
állításokon. Itt helyben is az uradalomnak csak két- 
száz szarvasmarhája van a maga 2500 holdján, a 
polgároknak van 574 az ezerholdas határ mellett. Az 

uradalom tart negyvennyolc lovat, a községnek van 
vagy százhúsz darab. 

Bemegyünk a házba, az első nagy szobába és 
Sós Istvánné, derék, kedvesarcú menyecske még ma 
is, boldogan és büszkén mutogatja a családi fény- 
képeket. Hét gyerekük van, hat fiú és egy leány. A 
Sós uram testvére, páter Sós, egyik vezető embere 
az amerikai katolikus magyarságnak. Mutatják mind- 
járt az ő fényképét is s előszámolják hirtelen, hogy 
eddig, csak az ő tudomásuk szerint, tizenhét pap 
és öt apáca került ki a családból. A fiuk közül is 
az egyik, aki már hetedik gimnáziumba jár, jezsuitá- 
nak készül, egy tanító, három növendékfiú, szép, 
sudár növésű, barna arcú leventegyerekek, otthon se- 
gítenek a gazdaságban. Hát a hatodik fiú? — kér- 
dezzük, mire a gazda nagyot sóhajt: — Az, kérem, 
Kanadában van. Most már jól megy a sora, eleinte 
bizony sokat küzködött, de most már háromszáz 
holdon gazdálkodik .., 

— Hát, hogy került oda, Kanadába? 

— Hja, nem ő az első, nem is az utolsó innen. 
Mindjárt megszólal a sarokban egy magas, ba- 
rázdáltarcú, már kicsit őszbecsavarodó szép férfi. 
Sós Béla, a házigazda testvére: 

— Én is kint voltam nyolc esztendeig, ami va- 
gyonom van, ott szereztem, úgy jöttem haza. 

— Sokan mentek ki már a faluból? 

Egy kicsit elgondolkoznak s aztán azt mondják: 

— A mi emlékezetünk óta kimentek már talán két- 
százan is. S ha szabadon mehetnének, — teszik 
hozzá elkeseredve, — talán a falu fele mindjárt ki- 
menne. Mit csináljanak itt, mikor minden háznál 
nyolc-tíz gyerek van s az az ezerszáz hold határ 
úgy eloszlik a nép között, már most is, hogy semmi- 
féle mesterkedéssel nem lehet tovább osztani? Mert 
a Sós István uram huszonhat holdja a legnagyobb 
gazdabirtokok közé tartozik. Ilyen alig van egypár, 
a többiek három-négy, hat, nyolc holdon húzódnak 
meg a hat-nyolc gyerekkel. De a legtöbbnek, igen 
soknak, csak ép a kis portája van. A szegénység 

kubikolni jár, ha ugyan munka akad. Mennének sok- 
szor napszámba a módosabbak is, de, mint Sós Béla 
mondja, nincs szívük a szegény elöl elvenni a ke- 
nyeret. Pedig mit kezdjenek négy-öt felnőtt fiú mel- 
lett a tenyérnyi gazdasággal? Akármilyen gondo- 
san, intenzíven művelik, forgatják is, nem tudnak 
annyi munkát beleölni, amennyi egy-egy ilyen népes 
famíliától kitelik. — Sokszor csak lógunk, kérem, 
nem tudunk magunkkal mit kezdeni... Föld nincs, 
szerezni nem lehet. Ha valaki vmegbukikx, húszan 


is lesnek a üár holdjára. 

Sós István uram barnapiros arcával, sötét holló 
bajuszával, szúrós kék szemével, ha sisakot tenné- 
nek a fejére, elmehetne a hét vezér között. S mennyi 
értelem, mennyi nyugodtság, mennyi szív és belátás 
abban, amit mond! És ennek az erőnek, tennék a 
szaporaságnak, ennek az értelemnek, vallásosságnak, 
rend— és tisztelettudásnak, a magyar értelmiség ilyen 
forrásának, a honvédelem alapjának, ezeknek az em- 
bereknek Kanadába vagy Brazíliába kell menniök, 
mert hetvenöt százalék a határból az uradalomé, 
mert ma is annyi földön osztozkodnak ezerötszázán, 
mint száz évvel ezelőtt, mikor még négyszázötvenen 
voltak. Mert az uradalomtól egy talpalattnyit se kap- 
nak se bérbe, se örökáron. A hitbizomány mint vas- 
fal keríti őket, amelynek rácsain nem lehet áthatolni. 
Arrafelé egy lépést nem tehetnek, mennek tehát ia 
tengerentúlra, Kanadába. A minap olvastam éppen, 
hogy a kanadai kormány mekkora erőfeszítéseket tesz, 
hogy hidegálló búzafajokkal a szemtermelés északi 
határát minél feljebb tolja s ez az utolsó évtizedek 
aiati párszáz kilométerrel sikerült is neki. A rába- 
kecöli Sósok és a többiek ott küzdenek azon a fron- 
ton. A százkilométeres sikerből egy rész ott őket 
illeti. Itt, Rábakecölön egy fél métert, egy fél lépést 
se tudnak előre tenni. 


10. 
SZARVASBŐGÉS 


Szarvasbőgésre megyünk a kapuvári égererdőbe. 
A hold sarlója már magasan áll, mire az erdő szélét 
elérjük, ott le kell szállnunk, a keskeny utón csak 
gyalog mehetünk tovább az ölnyi magas fű és bozót 
között. Egész tavasszal, sokszor nyáron át is víz 
boritja itt a földeket. Ilyenkor megközelíthetetlenek 
az erdők az ember számára. Az erdő aljában lenn 
szederbokrok áthatolhatatlan szövevénye, maga az 
erdő csupa világoszöld törzsű szálfarengeteg, amed- 
dig csak a szem ellát. Ezek a fatörzsek nem olyan 
fehérek, mint a nyírfák, de az alkonyat félhomályá- 
ban világítanak, mint a gyertyák vagy az ezüst or- 
gonasipok. Végtelen csöndesség van köröskörül, semmi 
hang se közel, se távol. Lenn a bokrok közt, ahol 
járunk, szinte éjféli sötétség, fölfele, a fák koronája 
felé, egyre világosabb. 

A kis Rába és Répce-csatorna összefolyásánál le- 
telepszünk a víz fölött egy keskeny  vadászpallón, 
leülünk és várakozunk.  Fölöttünk elkésett  ma- 
darak . suhognak sebes  szárnycsapásokkal éjjeli 
pihenőre, alattunk a víz mint egy sötétzöld acél- 
tükör. Tisztán hallani a  csobbanását, amint egy- 
egy hal fölveti magát a felszínre. Néha szinte te- 
nyérnyi magasságra kiugrik és visszazuhan nagy 
ügyetlenül. Messze ellátni a csatorna fölött odáig, 
ahol a föld az éggel egybefolyik. Kétoldalt ős fák 
csüngetik lombjukat a vízbe, mintha nem is lombok, 
de gyökerek lennének. 

Hat-nyolcezer holdon körülöttünk csupa  éger- 
faerdő és mindenütt ilyen csöndesség. Ilyen le- 
hetett a csáktornyai ős vadon, ahol Zrínyi Mik- 
lóst a vadkan felöklelte. Nem tudom miért, egy- 

szerre őt látom, amint Betlen Miklós leírja, ahogy 
mennek a könnyű vadászszekéren s a bán a maga 
szaggatott beszédmódján keserű anekdotákat mond 
a magyarság sorsáról, amelyet a török nyom, a német 
pusztít, köztük azt a legkeserűbbet, az emberről, akit 
az ördög visz a pokolba, s aki még rosszabbul is 
lehetne. Ha a pokolig az ördögöt is neki kellene vin- 
nie ... Aztán ahogy megtalálják vérében fetrengve, 
a kannal birkózva, s ahogy kebléből kivonja a csoda- 
tevő fadarabot, a maga talizmánját: próbáljátok ezzel 
elállítani a vért, a csatákon ez mindig használt! 
Aztán ahogy a szekéren kinyújtóztatják, otthon a 
haját kibontják s hosszú fehér brokátdolmányában 
kiterítik... 

Szél húz át a fák között s egyszerre a roppant 
csendben, nagy messzeségből felböffen az első hang. 
Hosszan elnyújtott, rekedt bőgés. Három-négy kilo- 
méter távolságból jöhet, fiatal bika lehet. Kisvártatva 
rá már sokkal közelebbről felel rá egy másik. Ez 
már oroszláni mély hangon böfög, mintha óriási bőr- 
dobot szaggatnának. Az öreg bika tipikus basszusa ez. 
Aztán néhány percnyi várakozás után egyre több- 
felől és egyre közelebbről is felhangzik ez a hang, 
hogy szinte reng belé a holdvilágos erdő. A szerelmi 
féltékenység, a férfias kihívás, az epedés és fenye- 
getés meg-megszakadó és újra felhördülő hangver- 
senye. És az egész erdő, az ég és a föld, a víz és 
csillagok halálos némaságban hallgatnak. Tőlünk két- 
háromszáz lépésnyire halkan loccsan a víz. Egy ma- 
gasra tartott koronás fej tűnik fel rajta, amint lassan 
áthúz egyik partról a másikra. Egy kalandvágyó hős 
liheg ott s lábai alatt hallik, hogy törik a bozót, 
amint partra ér. Aztán újra mélységes csönd és újra 
felbúg az előbbi hangverseny. Megrendítő dolog ez, 
de én nemcsak, hogy semmi vadászlázat nem érzek, 
inkább valami mélységes szégyenkezést. Milyen utá- 
latos az ember, hogy betolakszik ebbe a roppant 
titokba, hogy leskelődik itt, hogy meglopja a kirá- 
lyok magányát, amelyet tisztelnie kellene, amelyhez 
semmi köze. És milyen borzasztó, milyen szomorú eze- 

ket a királyokat látni, itt-ott a vasúti állomásokon, 
ahogy a vagonokba dobálják őket, koronájuk lefű- 
részelve, sötét, rőt bundájukban összerogyva, élet- 
telenül, hogy kimérjék őket valahol valamelyik vad- 
kereskedésben vagy vásárcsarnokban... 

Már menni kellene s még mindig itt vagyunk. Le- 
köt és visszatart ez az éjjel élő erdő, ez a csillagok 
alatt dörgő nászéjszaka. Úgy óvakodunk el belőle, 
mintha egy királyi ház ablaka alatt járnánk, lábujj- 
hegyen, röstelkedve. Az autó nehezen megy előre a 
hepehupás utón s még ki se érünk a vágásból, az utón 
keresztül átveti magát egy hatalmas eltévedt bika. A 
lámpa fényében megáll egy pillanatra s visszanéz ránk. 
Mintha egy erdőt emelne hatalmas üstöke. Aztán 
hossszu szökésekkel eltűnik a sötétben... 


A rábakecöliek semmi rimánkodásra nem tudnák 
egy talpalatnyi bérlethez jutni. Most, hogy lejárt ott 
a kétezerötszázholdas uradalmi bérlet, a falu húsz- 
harminc százalékkal többet ígért annál az árnál, amit 
a mostani bérlő, Cziráky Béláné grófné fizet. Ezen- 
felül vállalták volna az uradalmi gazdasági épületek 
karbantartását, az intéző számára bérlet alakjában 
középbirtokot biztosítottak volna. Elutasították őket. 
Ez a módszer merőben ellenkezik azzal, amelyet az 
elhalt Miklós herceg már a háború előtt fölkarolt a 
parasztoknak juttatott kisbérletek formájában. Jórészt 
Nagy Emilnek, az uradalom akkori kormányzójának 
tanácsára több mint harmincezer holdat juttattak így 
a legföldéhesebb községeknek. A bérletek hitelügyi 
és közvetítette. Azt mondják, soha nem voltak pon- 
tosabb fizetői az uradalomnak, mint ezek a kisgazdák 
s e bérletek nyomán mindenütt enyhült ez elégedet- 
lenség és a szociális feszültség, amely most a nagy 
birtoktestek alatt oly türelmetlenül rázza a falvak 
életét. A paraszt kisbérlők olyan pontosak voltak és 
olyan lelkiismeretesek, hogy a kommunizmus alatt, 
mikor Hamburgerek kimondták a nagybirtokok  álla- 

mosítását s a kisgazdákat arra utasították, hogy a. 
bérösszegeket ezután az adópénztáraknál fizessék be, 
a legtöbb közülök továbbra is kitartott amellett, hogy 
ők csak az uraságnak fizetnek. Azzal kötöttek szerző- 
dést, annak tartoznak és csak abban bíznak. Akár- 
hányan fölkeresték az uradalom éléről eltávolított 
Nagy Emilt s kékpénzben leolvasták neki az esedékes 
részletet. Még nyugtát se kértek róla. Csak tessék 
beírni, elég az nekünk! 

Ezekről a kisbérletekről mondta aztán nagyatádi 
Szabó István egy alkalommal a képviselőházban, hogy 
ha a többi latifundiumok is már régebben erre az útra 
térnek, akkor ő nemcsak hogy miniszterségre nem 
viszi, de, mint politikus, egyáltalán meg se születhe- 
tett volna. 


Azt mondják, hogy a latifundiumok búzatermelése 
nélkül elaprózódásuk esetén annyira visszaesne szem- 
termelésünk, hogy nemcsak exportunk sinylené meg, 
de a belföldi fogyasztás is. Ezzel szemben nagytekin- 
télyű szakemberek kimutatják, hogy az öttől száz 
holdig terjedő nagyságú gazdaságok a régi Magyar- 
ország 44 millió métermázsányi búzaterméséből 25 
milliót produkáltak s a saját fogyasztásukra szük- 
séges mennyiség levonása után még legalább 10-12 
millió métermázsát vittek a piacra. Amiből kiderül, 
hogy a magyar birodalom összes belső fogyasztásá- 
nak jelentékeny részét ezek a kisgazdaságok fedezték. 
A kisbirtok produktivitása tekintetében ugyanezekre 
az eredményekre jutnak olyan tekintélyek, mint Golz 
vagy Petersilie s részletes adatokkal bizonyítják, hogy 
Poroszország búzatermésének 29 százaléka, rozster- 
mésének 47, árpatermésének 33, zabtermésének 44 s 
a burgonyáénak 54 százaléka a húsz hektárnál kisebb 
gazdaságokból kerül ki. A húsprodukció tekintetében 
az 1915-ös statisztika szerint szarvasmarha-, 1ó— és 
sertésállományunknak kilenctized része, sőt még a 
juhállománynak majdnem kétharmada is a száz hold- 
nál kisebb gazdaságokra esett. Pedig ezek az összes 
magyar gazdaságok területének alig több, mint felét 

foglalták el. Még ennél is nagyobb a szerepük a 
baromfitartásban. Az 1895-iki összeírás szerint ba- 
romfiállományunknak több, mint kilenctized részét e 
gazdaságok tenyésztették. Azóta ez az arány csak 


emelkedhetett. 

Hadd iktassunk ide még néhány megdöbbentő 
számol, amelyek azt mutatják, hogy az Esterházy- 
hitbizomány által érintett vidékek népesedése, hogy 
szenved a latifundium hatása alatt. Senki se fogja 
elhinni a következőket: Baranya megye hegyháti já- 
rásában Ág község lakossága 1870-ben 553 lélek volt. 
1920-ban, tehát ötven év múltán, ez a szám 486-ra 
csökkent. Gerényes községben ugyanez idő alatt 690-ről 
685-re, Kisvaszaron 655-ről 634-re, Ráckozáron 1361- 
ről 1243-ra, Vásárosdombón 846-ról 813-ra, a szent- 
lőrinci járásban Bodán 737-ről 623-ra, Botykán 496- 
ról 430-ra, Helesfán 588-ról 574-re, Kacsóián 499-ről 
433-ra, Kispeterden 331-ről 277-re, Nagyvátyon 490- 
ről 451-re, Szentdienesen 1069-ről 855-re. Somogy 
megye kaposvári járásában Szennán 1048-ról 972-re, 
Töröcskén 545-ről 531-re, Zselizkisfaludon 869-ről 
643-ra, a nagyatádi járásban Rinyakovácsié 406-ról 
350-re, a barcsiban Istvándié 1336-ról 1014-re, a mar- 
cali járásban Tótszentpálé 1004-ről 891-re, Varjaskéré 
786-ról 714-re. Tehát ötven év alatt, öt évtized alatt 
szaporaság helyett mindenütt fogyás és visszaesés. 
Pedig ez csak pár kikapott példa, amelyet meghárom- 
szorozva folytathatnánk, nem is beszélve azokról a 
községekről, amelyeknek szaporodása ez ötven év alatt 
alig pár lélekszámot jelent, ami a halálos stagnálás- 
sal egyenlő. A szaporaságot ezeken a helyeken min- 
denütt vagy az egyke vitte el, vagy a külső kivándor- 
lás, vagy az a folyamat, melyet belső elvándorlás 
néven ismerünk, s amely a faluban megélhetést, mun- 
kát, kenyeret nem találó lakosságot a városok, iaz 
ipari centrumok felé hajtja, hogy sokasítsák annak a 
proletariátusnak számát, amelynek elégedetlenségét és 
izgatásait aztán oly kétségbeesve, vagy olyan értet- 
lenül nézik a magyar agrárpolitika vezértényezői. 


11. 
ÉG A NÁD! 


A Hanságon. 


Én még láttam valamit gyerekkoromban az ecsedi 
láp nádrengetegeiből. Láttam az élő lápot, amely 
mérföldeket borított, községeket rejtett el vadvizei 
között, ismertem a pákászokat s azokat a vízi embe- 
reket, akik csíkkal, hallal, piócával járták a homokos 
nyiségi falvakat s borért, gyümölcsért, gabonáért vál- 
tották be a lápon szerzett zsákmányukat. Ismertem 
a lápi ember másik típusát, azt, amelyik vásárról- 
vásárra járt s a vizek és nádasok madárvilágának 
ékességeit árulgatta, a darvak, gémek és kócsagok 
szárny- és farktollait a legények kalapja mellé daliás 
bokrétának. Ezek az emlékek elevenednek föl bennem, 
ahogy Sarródon keresztül megyünk. Ha nem is tudná 
az ember, akkor is megérezné, hogy Sarród is úgy 
maradt itt a szárazon a nagy vizek lecsapolása után, 
mint arra nálunk Ecsed és a többiek. A vízi és nádi 
világ eltünt innen, de a vidék arcán rajta maradt 
letörülhetetlen bélyege. 

Néha úgy érzi az ember, mintha a  Hortobá- 
gyon járna. Köröskörül tágas, fátlan, füvetlen pusz- 
ták, kiszáradt zsombékosok, amelyeken itt-ott fe- 
hérszőrű magyar gulya legel, a híres hercegi 
ősgulyának ideszorult maradékai. Az ázsiai szarvas- 
marha utolsó képviselői itt a pinzgauiak és szimen- 
táliak között. Milyen nehéz számot adni róla, miért 
támad az emberben egy ilyen kép nyomán valami keleti, 
ázsiai melankólia, amely jön iszonyú, fölmérhetetlen 
messzeségből, a lélek legeslegmélyebb, évezredes em- 
lékeiből s azon vesszük észre magunkat, hogy sóhajt 
fakaszt bennünk és egy kicsit fátyolosan elszomorít. 

Sarródon egy-egy ház előtt — a házaknak is 
olyan nyírségi-szatmári formájuk van itten, a cserép- 
tetők mellett még ott barnulnak a régi nádfedelek, 
— egy-egy öreg akácfához kötve ott búslakodik ma- 
gánosan egy korhadó csónak. Valamikor úgy ide 
jártak a vizek, hogy a gazdának, amint a házból 
kilépett, egyenest a csónakba kellett szállnia. Olyan 
ez, mint ahogy a régi pusztai csárdáknál valamikor 
elmaradhatatlanul ott búslakodott a betyárnak, a pász- 
tornak vagy a pandúrnak a lova. Ezek a sarródi 
csónakok már csak a ló csontvázát jelentik. Múzeumi 
relikviát, amelyet a gazda nem tud eldobni, vagy 
tüzelőnek fölaprítani. Megszokta valamikor s most is 
otí taríja, ha egyébnek nem, az elmúlt szép idők 
emlékének. 

A sarródiakról azt mondják, hogy egészen más- 
fajta emberek, mint a soproniak általában. Erköl- 
cseikben, hajlamaikban ma is benne él a régi jő 
szabad hansági halász-pákász világ. Nehezen törtek 
hozzá az eke szarvához, a vérük most is szívesebben 
vinné őket a náderdők közé, az ingoványok, bujdosó 
erek, zsombékok rejtelmes útjaira, amikor a nagy víz 
még tulajdonképpen mindenkié volt s halat, vadat, 
nádat és kaszálót egyformán adott mindenkinek, aki 
éppen hozzáférhetett. Valamikor a Fertő halbősége 
majdnem akkora volt, mint a Tiszáé vagy a Balatoné. 
A kilencvenes években aztán, mint az öreg Tóth 
Mihály beszéli nekünk, egy roppant száraz nyárra 
gyilkos, kemény tél következett. A Fertő nagyon meg- 
apadt s aztán fenékig befagyott. Mikor a fagy en- 
gedett, a tó halai mind kivesztek. A tavaszi víz a 
döglött halak olyan tömkelegét vetette partra, hogy 
külön egészségügyi intézkedéseket kellett foganato- 
sítani eltakarításukra. A rothadó halbűz kilométer tá- 
volságokra elhatott. Azóta aztán a fertői halászatnak 
be is fellegzett. Pedig valamikor — mondja Tóth 
uram sóhajtva — még a Mária Terézia asztalára 
is került hal a fertői halászok hálójából. Azóta a 
Fertőnek csak a csücske maradt magyar, Trianonban 
Ausztriának ítélték a többit. Így maradtak a sarró- 

diak szárazon a 6400 holdas határral, amelyből 4600 
hold, tehát közel hetven százalék, uradalmi birtok. 

A hallal és a vízzel együtt abban a mértékben, 
ahogy a Fertőt lecsapolták, egyre szűkebb területre 
szorult a Fertő-vidék két másik legfontosabb terméke, 
a nád és a széna. Régente a Fertő ingoványainak 
sás és nádtermését learatni sem tudták s hogy a te- 
rületek kitisztuljanak a learatatlan és gyökéren el- 
korhadt növényektől, felgyújtották az óriási táblák- 
ban álló nádasokat. A nádasok tüze sokszor hetekig 
eltartott s éjszakánkint a füst és tűz gyönyörű pa- 
nomárájába vonta az őslápok világát. Mérföldnyi 
hosszúságban lángtenger úszott ilyenkor a magyar 
holttenger fölött. 

A sarródiaknak még a kilencvenes években is ezek 
a nádasok nyújtották egyik legfőbb keresetforrásukat. 
A nádat mennyezetnádnak metszették, másrészt mint nád- 
gyékényt hozták forgalomba. Tóth Mihály uram azt 
mondja, hogy valamikor két krajcárért olyan kéve 
nádat kapott a sarródi paraszt, hogy három ember 
kellett egyetlen kévének szekérre rakásához. Ennek 
a fertői sarródi nádnak neve volt messze külföldön 
is. Eljutott bajor-, német— és franciaországi nádgyára- 
kig. Egy Rüll Pál nevű német gyáros nádgyékény- 
gyárat létesített Fertőszentmiklós közelében és ezzel 
kapcsolatban nádkiviteli üzletet alapított. Évi nád- 
kivitelét csak Sopronmegyéből hatszázezer kévére be- 
csülték. De a sarródiak olyan ügyesek voltak a sás- 
és nádfonásban, még a Balaton vidékére is eljártak 
gyékénysás után. Annakidején tízezerre mondták az 
évenként Sarródon földolgozott gyékénysáskévék szá- 
mát. Hát ez után sóhajtanak még most is a sarródiak 
és talán azért tartják még mindig odakötve a csónakot 
a kapufélfához, hogy hátha megjön egyszer a víz s 
akkor megint lóra lehet kapni. 

Az oslibeliek viszont ugyanilyen sóhajtva emle- 
getik a régi Fertő szénaáldását, mert őnekik a széna 
jelentette azt, amit a sarródiaknak a nád és a gyé- 
kény. A hansági turfás talajban termett ez a híres, 
savanyu széna, amely gazdaggá tette Oslit és a körü- 

lötte fekvő községek lakóit. Egy-egy darabka földön 
a Fertő áradásai jóvoltából annyi szénát termeltek, 
hogy egész Bécset ellátták vele, sőt messze Német- 
országba és Svájcba is szállították. Átlag négy-öt- 
millió  métermázsára becsülték azt a mennyiséget, 
amit évente exportáltak. A katonaszállítók, a nagy- 
városi fuvarosok és a hajdan lóerőre berendezett 
közúti vaspályatársaságok mind ezt a hansági szénát 
fogyasztották. Ennek a savanyu szénának olyan becse 
volt, hogy a Hány vidéki gazdák a saját marhájukat 
sokszor idegenben vásárolt takarmánnyal etették, 
hogy ezt a szénát a bécsieknek tartogathassák. 
k 


Mindabból, amit valamikor a Fertő jelentett ezek- 
nek a faluknak, ma már csak a tőzeg maradt meg, az 
is persze kiszáradt formájában. Mert a Hanság tulaj- 
donképpen a Fertő gyephantokkal, meg zsombékok- 
kal takart folytatása, amelyet fűből, rekettyéből és 
nádgyökerekből összevegyült három-négy láb vastag- 
ságú úszó földkéreg borított. Ezen a hansági úszó 
földrétegen olyan bizonytalan volt a járás-kelés, a 
közlekedés, akárhányszor mélyen a víz alá süllyedt, 
ez sarkallta arra Esterházy Miklós herceget, hogy la 
XVIII. század végén Eszterházától Somogyig közel 
tíz kilométer hosszú átjárót készíttessen a víz felett. 
Ez a kiszáradt, tőzeges, turfás terület eredeti álla- 
potában minden művelésre alkalmatlan. Kovacsics 
Miklósnak, a jeles erdőmérnöknek, az uradalom egy- 
kori igazgatójának sikerült egy olyan eljárási módot 
alkalmaznia, amelynek segítségével ezek a turfás föl- 
dek pompás termőtalajjá változtathatók. Az eljárás 
lényege abból áll, hogy a tőzegréteget a maga egész 
vastagságában kivágják, kibányásszák, elhordják, a 
visszamaradt talajt felszántják, mélyen  porhanyítják 
s elsőízben kapásnövényekkel vagy lucernafélékkel 
bevetik, hogy aztán szemtermelés alá fogják. Csong- 
rádi és csanádi kubikosok végzik ezt a munkát szak- 
avatott vezetés mellett. Minden talpalatnyi föld meg- 
hódítása horribilis összegekbe kerül, a költségek nagy 

része azonban megtérül a kibányászott tőzeg felhasz- 
nálásában, amely istállóalomnak és kazánfűtéshez egy- 
aránt kitűnő anyag. 


Sarródon és Eszterházán túl fekszik az urada- 
lomnak a Fertő partján legelőretoltabb gazdasága, a 
Mexikói-puszta. Köröskörül már mindenütt a megtört 
megjavított tőzegterületeken dolgoznak a traktorok, 
fasorok szegélyezik az újonnan fölfogott táblákat s 
a tanyaépületek, melyek valamikor a mocsár és nád- 
erdő közepében egy kis partos szigeten emelkedtek, 
amelyet az év nagy részében csak csónakokkal le- 
hetett megközelíteni, ma viruló agrikulturát szolgál- 
nak. Ezerhatszáz hold szántó van itt ezidőszerint, 
a többi még rét, de a szántó máris tizenötmázsás 
átlagtermést ad. Körülbelül háromszáz lélek lakik itt, 
az intézőn és a tanítón kívül jóformán csupa cse- 
lédember. A cselédlakások ragyognak a tisztaságtól. 
Egy közcselédnek évi járandósága nyolc métermázsa 
búza, hat métermázsa árpa, négy mázsa rozs, 1600 
négyszögöl komenciós föld, tíz köbméter puhafa fű- 
tésre, készpénzben egy métermázsa búza ára negyed- 
éves részletekben, mindezekhez járul egy tehéntartás 
és két sertés házi hizlalásban. A gazdaságnak tizen- 
négy öreg vagy munkaképtelenné vált kegy díjas cse- 
lédje van, akik ilyen címen lakást, napi két liter 
tejet, évi százhatvan kilogramm búzát, ugyanennyi ro- 
zsot kapnak és négyszáz négyszögöl szántót hasz- 
nálatra. 

Meglátogatjuk az iskolát, amelyet ugyancsak 
az uradalom tart fenn, olyan modern berendezéssel, 
amelyet akármelyik nagyváros megirigyelhetne, csa- 
pópadokkal, felgördíthető térképekkel, nagyszerű szá- 
mológépekkel és faliképekkel. A gyerekek ingyen tan- 
könyvellátásáról, pedig kilencvenketten vannak, ugyan- 
csak az uradalom gondoskodik. Se a palatábla, se a 
palavessző miatt nem kell a szülőknek fejüket tör- 
niök. 

Mindezt óriási  füsttengerben, sűrű  köhécselés 
közben magyarázza el nekünk a tanító úr. Pár kilo- 

méternyire innen a szomszéd gazdaságban valahol 
fölgyújtották a parti nádat, a tűz pár nap óta elha- 
rapózott, erős nyugati szél éleszti, a messze láthatáron 
szürke oszlopokban száll a magasba, a szél lehajtja 
és a földre nyomja a füstöt s idáig hordja sűrű 
hullással az elégett nádpihéket. 

— Vizet már nem kapunk a Fertőtől, — mondja 
egy öreg béres -, de még megérjük, hogy tüzet 
küld ránk s le fogunk égni tőle. 


12. 
ESTE A NAGYCENKI KRIPTÁNÁL 


Eszterháza-Süttör. 


Az Esterházy-kastélyról azt írta egy látogatója 
a kilencvenes évek végén, hogy félig-meddig pusz- 
tulóban van. Roppant parkjai elhanyagolva, gaz és 
dudva veri fel az utakat, a kastély évtizedek óta la- 
katlanul, használatlanul áll, az üvegházak bedőlnek, 
képtárait, kincstárait, csodálatos gyűjteményeit az el- 
múlt század folyamán a bécsi, kismartoni, pottendorfi, 
fraknói  kastélyokba szállították, a  százhuszonhat 
szoba jórészt üresen áll, a híres nagyterem, melyet 
nyolcvanhat  márványoszlop tartott, omladozik, az 
alabástromfaragványok  letöredeznek, a színházban 
denevérek ütöttek tanyát, a Haydn-teremben por lepi 
a kottatartókat, a gránátosok házába, ahol az Ester- 
házyak híres házi katonasága tanyázott, becsurog az 
eső. A látogató csodálkozott ezen, csodálkozott rajta, 
hogy az élet otthagyta Eszterházát, pedig inkább 
azon kellett volna csodálkoznia, hogy lehetett egy- 
általában csak húsz-huszonöt esztendőre is valamikor 
idekényszeríteni, idevarázsolni azt az életet, mely en- 
nek a kastélynak, ennek a labirintusnak, ennek a 
magyar Versaillesnak falait, márványtermeit, szobáit, 
színházát, parkjait, üvegházát, kaszárnyáit, tiszti- és 
cselédszállásait betöltötte. Csak egy magyar főúrnak, 
egy Esterházynak juthatott ilyesmi az eszébe és csak 
a XVIII. század végén, vagy egy orosz cárnak, aki a 
Néva mocsarai között fővárost épített, vagy annak 
a spanyol királynak, aki Madrid homokpusztáin az 
Eskurial gigászi falait lerakta, vagy annak a XIV. 
Lajosnak, akinek szeszélye és parancsszava azt a 
másik Versaillest életre hívta. A gesztus, mely a 
Fertő tövében, a Hanság mocsaraitól elrekesztett 

magyar faluban, minden kultúrától és minden civi- 
lizációtól távol, kis paraszt tanyaházak és pákász- 
kunyhók szomszédságában a francia napkirály és az 
osztrák császári udvar életét utánozta, a nagyszabású 
oligarhának, a feudális nagy úr mindent tehetek gőg- 
jének, pazarló és teremtő dühének ugyanaz a nyil- 
vánulása. Az állam én vagyok! — mondták a Lajosok 
és II. Fülöp, s az életre alkalmazva ugyanezt mondta 
az Esterházyak szelleme. Az élet súlypontja, fénye, 
hatalma, gazdagsága, nyüzsgése, élvezete oda jön 
velünk, ahova megyünk. Minket vesz körül, ha va 
Hanság mocsaraiba telepszünk is, mert belőlünk árad 
és miérettünk van. Sőt a Hanság mocsaraiban ezt 
a hatalmat, ezt a központiságot, ezt az értemlevőséget 
még jobban érzem, mert versenytárs nélkül nekem 
szól s mert a semmiből teremtettem! ... 

Az Esterházy-kastély most sokkal jobb karban 
van, mint a kilencvenes években. De micsoda élet 
kellett ide, amely valamikor ezeket a roppant ará- 
nyokat kitölthette! Az ember ugyanolyan Zzavar- 
tan áll a Hansággal körülvett pétervári és  esku- 
riali méretek előtt, mint ahogyan Dioklecián palo- 
tájának romjait a szegény, piszkos kis Spalatóban, 
vagy az afrikai homokban itt-ott kiásott templomok 
és kolosszeumok oszlopait és boltíveit szemléli. Hon- 
nan vegye a XIX. vagy a XX. század ezt az életet, 
mikor maholnap az autó, a motor és a repülőgép 
a kispolgári otthonok létjogát is elvitatja, üressé teszi, 
a kastély, palota vagy a polgári ház otthontartó, 
helyhezkötő erejét egyformán feloldja s az egy hely- 
ben forgó pompa, nyugalom, vagy szemlélődés él- 
vezeteit a végtelenig fokozható rohanás izgalmával 
és mámorával helyettesíti. Honnan legyen élet ilyen 
falak, ilyen méretek között ma, amikor a walesi her- 
ceg, a brit birodalom örököse a szénbányászokkal 
közös csajkából eszik, a futballversenyeken egysort 
ül a gyepen a kék-fehérekért üvöltő külváros pol- 

gáraival, s este ugyanúgy valamelyik bárban táncol, 
mint a Piccadilly klub bármelyik aranyifja. A majesz- 
tuózus. grand seigneuri, pár ember számára szabott 
monumentális nagy élet, amelyre Eszterháza is építve 
volt, eltűnt, mint a nagy vad. Halálra van Ítélve, 
mint a bölény s még ott is, ahol módja volna magát 
fentartani, demokratizálódik, leszállítja magát és el- 
vegyül a többi közé, hogy feltűnő ne legyen, hogy 
szerénynek és igénytelennek hitesse el magát a kö- 
rülötte és alatta feszülő roppant szociális nyugta- 
lansággal. 

Az Esterházy-kastélyban, melyen valamikor ezer 
vagy tízezer jobbágy dolgozott, hogy Haydn ott C 
zenekarát dirigálhassa, hogy egy oratóriumot vagy 
egy századvégi preciőz színdarabot előadhassanak, 
hogy a császárnő egyszer megfordulhasson és otthon 
érezze magát, — ebben a kastélyban, vagyis csak 
néhány szobájában, ma egy szerény, szorgalmas fia- 
talember lakik, az ifjú herceg, a hitbizományok ura. 
Ez a fiatalember ekkora örökséggel vállain, kétszáz- 
ötvenezer hold földbirtokával, kastélyok, paloták, föl- 
számlálhatatlan "műkincsek, erdők, gyárak, bányák, 
uradalmak birtokában csak a munkának és köteles- 
ségnek él. Személyes igényei nem nagyobbak a Rocke- 
fellerénél, aki tejszint és főtt tojást vagy gyümölcsöt 
eszik. Nem szenvedélye se a versenyistálló, se iá 
kártya, se az automobil, se a vadászat, se a politika. 
Húsgyárainak számadásait épúgy átnézi, mint a fü- 
résztelepekét, a sajtüzemét vagy a bérgazdaságokét. 
Mindettől a munkától és kötelességtől úgyszólván élni 
se ér rá. Egy öröme van: a zene s azok a meghitt, 
csendes félórák, amelyeket a zongora mellett tölthet. 
Romantikusabb bármelyik ősénél, annál is, amelyik ezt 
a kastélyt ideparancsolta s annál is, amelyik a Sándor 
cár koronázására aranypatkókat veretett a lovaira. 
Romantikusabb, mert mindez hiábavaló, mert mindez, 
amin annyi szorgalommal, a modern, jő gazdának 
annyi ambíció jávai, annyi kötelességtudással csügg, 
mindez fenntarthatatlan. Már a kettős-monarchia ará- 
nyai között is az volt s most hátterében Csonka- 

magyarországgal s ilyen  Esterházy-méretek szerint, 
szociális és  gazdaságpolitikai értelemben egyaránt 
anakronizmus... 

Süttörön ülünk, öreg Mentes Mihály uraméknál, 
a hátsó szobában, ami az öregeknek dukál, akik már 
nyugalomban vannak. Lehetnek is, mert Mentes Mi- 
hály nyolcvanhetedik esztendejét tölti a Mindenható 
jóvoltából. Felesége a hetvenhetediket. Egész életük 
munka volt, törődés és küzdelem. A bácsika, aki nem 
látszik  hetvenévesnél többnek, panaszkodik, hogy 
egész nap nincs egyéb dolga, csak a legyeket csap- 
kodja a hosszú bőrcsapóval és a bibliát olvasgatja. 
A nénike meg csak a csirkékkel bajlódik, pedig még 
kenyeret is tudna sütni. Nyolc hold földön neveltek 
föl hat gyereket. Ma harmincegy unokájuk és nyolc 
dédunokájuk van. Tavaly ülték meg a gyémántlako- 
dalmukat, hatvanegy élő családtaggal. Ott volt kö- 
zöttük a legidősebb fiuk, Mentes Mihály dr., a kitűnő 
teológiai tanár és igazgató, Mentes Domokos fertő- 
rákosi plébános, egy harmadik fiú, aki művezető, 
egy negyedik, aki géplakatos és a többiek. Hallgatjuk 
ennek a falusi matuzsálemnek csöndes, nyugodt, jóizü 
beszédét s úgy nézünk fel rá, mint Arany János 
vén gulyására a fiatalok: 


Elgondolják, hogy ha évük 
összeraknák hárman-négyen, 
Az ha lenne olyan lépcső, 
Ami e tetőig érjen... 


Csakugyan Arany János magyarjai ezek. Az élet- 
szemléletnek ugyanazzal a józan derűjével, a becsület 
és munka ugyanazon romlatlanságával, a szív és az 
értelem ugyanazon adományaival. Az egyik unoka, 
egy szép eladó lány, a faji szépségnek és szerénység- 
nek ugyanazzal a bájával, mint Toldi Piroskája, ahogy 
a kisebbik húgának kenyeret szel, ahogy székkel meg- 
kínál bennünket s ahogy a háttérből kissé mosolyogva, 

odaadóan hallgatja az öregek beszédét. És kívül- 
belül az egész ház ragyog, mint a pohár. Ezek, ha 
lehet, még kitűnőbb gazdák, mint akár a kecöliek. 
Lovuk, marhájuk, disznójuk mind tiszta faj tenyésztés, 
istállóik mint egy lakás. Az első szobában, a pitvar- 
ban olyan modern emeletes tűzhely, amely kemence, 
sütő, húsfüstölő egyben. És végesvégig az egész falu, 
széles uccasorával, mint az Andrássy út, csupa ilyen 
büszke, kőből rakott, népes, derűs porta. Nincsen ház, 
amelyik tűz ellen ne lenne biztosítva s:nincs egy hold 
föld, amelyet a fagykár ellen ugyanígy biztosítás ne 
védene. Mikor azt kérdezzük, sok-e az ilyen öreg- 
ember a faluban, azt mondják, van vagy hat kilenc- 
ven éven felüli. Beteg embert meg nem is igen tu- 
dunk, kérem. Mikor azt kérdezzük, hány zsidó van, 
nevetve, de szinte sértődötten mondják: Mit keresne 
az itt? Egy volt évekkel ezelőtt, annak a házát is meg- 
vette a falu. A gazdáknak maguknak van itt szö- 
vetkezeti boltjuk, a kocsma és mészárszék is ötven- 
két kisgazdarészvényesé. Van gazdaolvasókör, van 
nagyszerű templomi énekkaruk. Mutatják a helybeli 
leventecsapat fényképét. Olyan arcok, mintha egy 
régi, békebeli huszárezred tisztikara ült volna a gép 
előtt. Nem lehet felemelőbb látvány, szívdobogtatóbb 
valami, mint mikor a templomból vasárnap kijönnek, 
a falusi hierarchia katonai rendjével és alakulataival, 
külön az öregek, az asszonyok és férfiak, külön a 
legények, a hajadon leányok, külön a leventék, iaz 
iskolások, az apróságok beláthatatlan sora és mind- 
nyájukon a szép ünneplő ruha, az arcokon az egész- 
ség, a tisztaság. Párszáz embert adtak a hazának a 
háborúban s hetven hősi halottjuk nevét írják föl 
a készülő emlékre. 

Amerre mégy, amit kérdezel, amit látsz, ez min- 
denütt a megromlatlan élet, ez a nagy magyar álom, 
amelyei a népről és a faluról mindnyájan álmodunk, 
a maga épségével, egészségével, erejével. Szinte meg- 
ijedsz tőle, hogy ez lehetséges, szinte nem jól esik, 


137 


olyan tökéletes. Keresnél egy foltot rajta, egy hibát, 
hogy azon át még nagyszerűbbnek lássad, de csali 
újabb erőt, nagyságot és egészséget találsz. Istenem, 
micsoda út ez, micsoda távolság a szatmár-szabolcsi, 
vagy borsod-zempléni megszállt falvaktól, a sötét, 
gondsújtotta házaktól, az uccákon sűrű rajokban kó- 
száló, boltban, korcsmában, malomban, faraktárakban, 
vasútállomásokon falkában csatangoló galíciaiaktól, az 
uccaporban fetrengő piszkos, rongyos apróságoktól, 
a szemrehúzott kalappal, melyet a pipaszár támaszt 
alá, az ajtófélfának támaszkodó rongyfoltos gazd- 
uramtól, a lovakat csépelő káromkodástól, a kiéhe- 
zett, ganéjjal lepett tehércsordától, a soványan sival- 
kodó disznókondától, a rosszul meszelt papi házaktól, 
a modern, vakolat ját hullató községházától, az uccán 
felgyűlő bűzhödt pocsolyalétől, a falu végén kubik- 
gödrök közt fagylódó FAKSz-házaktól, vagy a hajdú- 
városok sivatag, gondot, szociális nyomort és láza- 
dást ásító uccáitól, a csongrádi falvak és proletár- 
városok Zegzugos kültelkeitől, mindettől a másik 
magyar élettől idáig, a csonka ország egyik határá- 
tól a másikig! íme, a korcsmától, zsidótól, lezüllött 
vagy züllő uraságtól, a zsaroló bérlőtől, a nadrágos 
demagógiától, a krajcáros szocializmustól/megrontat- 
lan magyarság, amely ilyen lett és ilyen tudott ma- 
radni s idáig tudott tökéletesedni egy roppant lati- 
fundium malomköve alatt, saját erejéből, ezer éven 
megtartott és kifejlesztett képességeiből! 

De mi lehetne mindebből, ha szétáradhatna sza- 
badon, ha a határ hétezer holdjából ötezerötszáz nem 
volna ma is kötött birtok, ha ez az ezerhatszáz 
lélek nemcsak egyötöd részét bírná és művelné ennek 
az áldott televénynek, amely álmaiknak álma s .amely- 
től el vannak zárva és tiltva reménytelenül. A föld- 
árakat itt már nem holdakban, mert azt ki se lehetne 
fejezni, csak négyszögölekben szamítják, mint Buda- 
pesten a Belvárosban, vagy Hollandiában. Ezerkét- 
száz szarvasmarhájuk van és nincs egy talpalatnyi 
legelőjük. Aki kinn akarja tartani a jószágot, uradalmi 
rétet kell bérelnie. A falu a  vadászbérletből, amit 

az uradalom fizet a gazdák kezén lévő haiárrész- 
ért, tartja el a papot, tanítót. És hiába néznek Esz- 
terháza felé. Az, aki ott ül, a százhuszonhat szobában, 
számadásai, könyvei fölé hajolva, talán nem is tudja, 
kik a süttöriek s hogy mindennek a nagyságnak, hero- 
izmusnak, az egész süttöri jövendőnek sorsa az ő 
egy tollvonásától, egy számától, vagy egy fejbiccen- 
tésétől függ... 

Késő őszi este van, mikor megállunk a nagy- 
cenki temető előtt és megállunk a szerény sírboltnál, 
melynek boltozata alatt a legnagyobb magyar pihen. 
Valahol messze még mindig ég a láp, az ég alján 
föl-fölszikrázik piros fénye, fenn a felhők közt vad- 
ludak sikoltoznak. Odatámaszkodunk a kripta vas- 
rácsos kapujához, felnézünk a tűztől piros, felhős égre 
s arra gondolunk, hogy ez a legnagyobb, aki itt pihen, 
bizonyosan arról a Magyarországról álmodik, amelyért 
életét áldozta. 

Milyen lesz az az új Magyarország, amelyről mi 
álmodunk? 

A láthatáron a láptűz piroslik és odafenn a vad- 
ludak sikoltanak... 


(1929 szeptember.) 


III. 


A SZEGEDI DÓMTÉR MÖGÖTT 


1. 


ALOM A SZENT A4ÁRK TÉREN 


Szeged. 


A fogadalmi templom előtt állunk és gyönyör- 
ködünk az előttünk kitáruló kép szépségében, hatal- 
mas, harmonikus arányaiban. Az imént még odabenn, 
a roppant román boltozatok alatt, az építőállványok 
lépcsőin, ingó padozatain bujkáltunk, négy-öt eme- 
letnyi magasságban. Lázas munka folyik még itt, az 
utolsó relifeket illesztik a falakba, szobrokat emel- 
nek csigaszerkezettel fülkéjükbe, vasrácsokat kovácsol- 
nak, mozaikberakásokat csiszolnak, de ennek a gigászi 
műhelynek zaja és zűrzavara mögül a színek és 
vonalak lenyűgöző pompája bontakozik ki, a bazi- 
likák csöndjét és fenségét lehelve az egymásra hajló 
kupolák alól. 

Ragyogó szeptemberi reggel van, sietni szeretnék, 
meri odakünn, a határban, a szegedi tanyavilág ezer 
gondja, látnivalója vár, de nehéz innen csak "úgy 
egy-kettőre továbbrohanni. Az óriási négyszög, melyet 
a bazilikával együtt a püspöki palota és az egyetemi 
épületek körülzárnak, mindenkit lenyűgöz. Komoly, 
majdnem komor és mégis fölemelő benyomás ez. 
Zavarba jövünk, ha számot adni próbálunk róla, 
micsoda építészeti emlékeket elevenít föl bennünk. 
Vannak, akik a velencei Szent Márk-teret emlegetik, 
mások az Escurial tömegeit, a pétervári Téli-palota 
nagy terét. A stílust illetőleg végül is megegyezünk 
benne, hogy román formák vannak itt finoman, nagy 
tapintattal összehangolva a modern német építészet 
formanyelvével, anélkül, hogy a kettő összeházasí- 
tása zavart vagy diszharmóniát okozna. De az egész- 

ből együtt a reneszánsz fejedelmek, az építtető nagy 
pápák, vagy az újkori abszolút impériumok nagy 
stílusa, bőkezű gazdagsága tekint vissza a szemlé- 
lőre. Szegedi barátaink elmondják, hogy mindez hat- 
nyolc év alatt nőtt itt ki a földből, hogy III. Napoleon 
gesztusával uccákat és régi házsorokat sajátítottak 
ki és söpörtek el a föld színéről, hogy helyet csinál- 
hassanak ezeknek az új épületkolosszusoknak, egy 
egész új városrésznek, amely csupa palotából áll, 
amely még koránt sincs befejezve, mert körülötte 
még új uccák várnak lebontásra és átépítésre. Míg 
a bazilika terraszáról nézzük ezt a csodát, vagy 
mialatt négyszögbe futó árkádjai során félóraszámra 
gyalogolunk s a magyar kultúra hőseinek itt össze- 
hordott, falbaillesztett, márványba, bronzba és kőbe 
vésett szobrait, síremlékeit, plakettjeit szemléljük, a 
nemzeti nagyság és virulás álomszerű érzése lep 
meg bennünket. Valami kísérteties dolog ez. Valami 
furcsa ellentmondás küszködik az emberben, amelyet 
kívülről hozott magával s amelytől a nagyság és 
gazdagság benyomásai közt járva, se tud szabadulni, 
sőt amely egyre erősebb lesz, minél inkább birtokba 
akarnak venni ezek, hogy meggyőzzenek és elrin- 
gassanak. Vannak pillanatok s fölmerül benned az 
az álom, hogy Magyarország győztesen került ki ia 
háborúból, amelyet sose akartunk, Szerbia és Románia 
gazdag, termékeny országrészeit, a régi magyar bán- 
ságokat magunkhoz csatoltuk, hogy Lajos és Mátyás 
birodalmát éljük, mienk a Balkán fölötti uralom, óriási 
gazdasági és kulturális föllendülés erői ömlenek egy 
diadalmas ország  városcentrumai felé, katonai és 
politika értelemben vezető nemzete vagyunk Közép- 
európának, új piacok gazdagsága, természeti kincsei, 
forgalma, fogyasztása duzzasztja egy új magyar biro- 
da m szellemi és tehnikai igényeit. Azt álmodjuk, 
hogy a szegedi Szent Márkus-tér pompájában, épí- 
tészeti arányaiban ennek az új magyar birodalom- 
nak bősége, erőfölöslege teremtett csodát. Azt álmod- 
juk egy pillanatra, hogy Szeged a birodalom déli 
fővárosa, a dunai és drávai részek empóriuma, amely- 


143 


nek vonzó köre a macsói bánságon, Szlavónián és 
Bosznián át a dalmát partokig hat. Ezt álmodjuk a 
bazilika előtt és a végtelen árkádok alatt, amelyeknek 
árnyékában ott világit Körösi Csorna Sándor fehér- 
márvány szarkofágja, Mátyás királynak a bauzeni 
relifről mintázott arcképe, Munkácsy Mihály átszel- 
lemült piktorarca, Bessenyey György daliás testőr- 
figurája, Pázmány Péter zordon nagysága, Zrínyi 
Miklós mellképe, Semmelweiss Ignác Szent Péterre 
emlékeztető jóságos feje és a többieké, művészeké, 
költőké, tudósoké, akik mind Nagy-Magyarországot 
mondják. Ezt az álmot zúgja odabenn, a templom 
belső homlokába illesztve, Európa legnagyobb orgonája 
olyan ezüstsípokkal, amelyek a tátrai fenyvesek szálfa- 
erdőire emlékeztetnek. És ezt az álmot kongja a köz- 
ponti épület ormába befalazott nagyszerű  harang- 
játék, hogy el se hagyjon, amíg ebből a bűvös kör- 
ből ki nem lépünk... 

A számok, amelyekkel lelkes kalauzaink az épít- 
kezések költségeit illusztrálják, ugyanilyen álomsze- 
rüek. A magyar állam, illetve a kultuszkormány, tíz 
év alatt tizenegymillió pengővel járult hozzá a sze- 
gedi egyetem létesítéséhez, a város, hozzávetőleges 
adatok szerint, legalább ugyanennyit áldozott. Sok- 
ezerholdas birtokok és határrészek jövedelmét kö- 
tötte le éveken keresztül ezekre a célokra, pótadókat 
vetett ki s újabb és újabb rendkívüli kölcsönöket 
vett föl, hogy az építkezés meg ne szakadjon és az 
elgondolt arányok változtatást ne szenvedjenek. Ez 
a húszmillió pengő arról az álomszerű, diadalmas, 
győztes és gazdag Magyarországról beszél, amely ha 
élne, akkor mindaz, amit látunk, természetesnek hatna, 
szükségszerűnek, mint amilyen természetes volt Nagy 
Lajos Visegrádja, vagy Mátyás budai palotája, ami- 
lyen következménye volt az új Paris a Napóleonok 
nagyságának, vagy az új Berlin a Hochenzollernek 
Németországának, amilyenek az amerikai vagy brazí- 
liai városok, mögöttük fölfelé rohanó világrészek ha- 
talmával, gazdagságával, vagy amilyen természetesek 
az új Belgrád palotasorai, a megnőtt szerb birodalom 

erőmutatványa gyanánt, vagy amilyen természetes volt 
az új Budapest Andrássy-útja és palotarengetege a 
kiegyezés utáni Nagy-Magyarország közepén. 

A mi álmunk azonban itt csak addig tart, amíg 
kikerülünk ebből a bűvös négyszögből, ahol egy másik 
Szeged fogad bennünket, a szegedi Belváros, amely 
tegnap még szépnek, nagynak, elegánsnak hatott, ha 
csak vidéki értelemben is s amelyről most az az 
érzésünk, hogy a harmónia kedvéért az egészet le 
kellene bontani, mert amellett, amit az imént láttánk, 
mind kicsinyessé és szegényessé sülyed. Milyen ellen- 
tét a régi, földszintes, vagy egy-két emeletes házak 
és az új építkezés mindent elnyomó tömegei közölt! 
Hova törpült ezek mellett a királyi tábla egyemeletes 
székháza, vagy akár a híres városháza, a kultúr- 
palota ott a Tiszaparton, vagy maga az egész Szé- 
henyi tér, az egész szerénykedő régi város, ahogy 
azt Ferenc József és Tisza Kálmán nagynak és szép- 
nek elképzelték! Egy milliós amerikai centrum, egy 
Chicago, vagy egy Cleveland kellene ezekhez az épít- 
kezésekhez háttérnek, kiegészítésnek, roppant bulvárok- 
kal, terekkel, parkokkal, forgalommal, rohanó autó- 
és autóbuszközlekedéssel, földalatti és földfeletti vas- 
utakkal, felhőkarcolókkal, rakpartokkal, hidakkal. Itt 
azonban mindjárt Ferenc József Szegedje következik, 
rajta túl a másik, a még régibb, a külvárosi Szeged, 
azon túl pedig a tanyavilág, a szőlőskertek végtelen- 
sége ... A szegediek úgy járnak ide, olyan érzéssel, 
úgy nézelődnek ezen a téren, mintha maguk úse hin- 
nék, hogy mindez Szegeden van, olyan messzinek, 
olyan idegennek, olyan nagyszerűnek tetszik. Amint 
belépnek ide, az az érzésük, mintha külföldre utaztak 


volna. 

Szegednek összesen százharmincezer lakosa van. 
Ebből a tanyákon él ötvenezer, a modernebb belvá- 
rosban ugyanennyi, a külvárosi részekben harminc- 

ezer színmagyar lélek. S ha nagy az ellentét, az 
árvíz utáni és a Irianon utáni Szeged között, mekkora 
lehet ez a külvárosokhoz mérten. Nem jut időnk rá, 
hogy elmenjünk ezekre a perifériákra, tul a Nagy- 
körúton, de hogy ezek a részek a Szent Márk tér ál- 
maival szemben a valóság milyen tényei között élnek, 
arról egyebek között egy memorandumot nyújtanak át 
nekünk barátaink. A külvárosi társadalmi körök és 
egyesületek egy nagybizottsága terjesztette ezt be két 
vagy három évvel ezelőtt a városhoz, hogy föltárja 
benne ezeknek a külső városrészeknek építészeti, köz- 
egészségügyi és közbiztonsági viszonyait. xÖltözzünk 
olcsó hétköznapi jelmezbe — mondja ez a memoran- 
dum -, tegyük félre a fényhez, pompához és ha- 
talmas palotákhoz szokott érzékeinket s így lépjünk 
arra a földre, ahol mindent látunk, amit nem keilene 
látnunk s semmit sem találunk, amibe minden lépés- 
nél bele kellene ütköznünk, A kikövezetten, kátyúkkal 
telt kocsiút s a gidres-gödrös gyalogjárda között 
húzódnak el a víz levezetésére szánt, de szemét, 
szennyvíz és állati hulladékok elhelyezésére használt 
árkok, melyek csak arra jók, hogy a mindenféle be- 
tegséget terjesztő  bacillusok ezreinek  melegágyául 
szolgáljanak s hogy az épületek falazatába való be- 
szívárgás elősegithetése céljából a bennük összegyü- 
lemlett víznek tartályul szolgáljanak. Vízcsapot ta- 
lálunk minden harmadik, ötödik saroknál, de ez js 
sokkal jobb volna, ha nem volna, mert vagy nem 
elégíti ki a közszükségletet s akkor nincs célja, vagy 
több vizei termel és az épületek szilárdságát veszé- 
lyezteti. Lámpával a külvárosrészekben csak níhány 
uccában találkozunk, mert a világháború zivatara 
kidöntötte még azt a néhány pislákoló petróleum- 
lámpát is, amely régen is csak arra volt jó, hogy 
az este hazabotorkáló a kiálló fa karójának neki ne 
menjen... x vSem hatalmas középületeket, sem par- 
kokat, sem inver-világitást, sem szobrokat, sem azt 
nem kérjük, — mondja tovább a memorandum -, 
hogy a mi külvárosrészeink is vidéki Parissá varázsol- 
tassanak. Csupán az az óhajunk, hogy rendezett gya- 

logjárdán, kövezett kocsiutakon s világos uccákon 
mehessünk fáradságos munka után otthonunkba, hogy- 
ne kelljen se az elmerülés, se pedig a megtámadás 
veszélyétől rettegnünk. Csatornát és vízvezetéket ké- 
rünk, hogy ezáltal házaink megnedvesedése és mi- 
előbbi összedőlése megakadályoztassék és értékesí- 
tése megkönnyíttessék. Hisz mindannyian fizetjük a 
vizdijat, anélkül, hogy vizet kapnánk. Mindezekkel 
karöltve megszüntetendő a por- és sártenger. Külö- 
nösen megközelíthetetlenek esős időben az uccák s 
a kocsiknak tengelyig érő mocsarakon kell keresztül- 
haladniuk, amíg rendeltetési helyükre eljutnak. Nem 
ritkán annyira megfeneklik egyik-másik kocsi, hogy 
csak segítséggel lehet tovább haladni. Ha esős időben 
kell temetést végezni, a halottat két-három uccán ke- 
resztül is vállon kell vinni, mert halottaskocsival le- 
hetetlen a térdigérő sáron átmenni. Ilyen az állapot 
sáros időben, nyáron pedig bokáig érő por borítja 
a kocsiutat s egy-egy kocsi nyomában olyan porfelhő 
támad, hogy az ember sem önmagát, sem a mellette 
haladó társát megismerni nem képes... A nagyarányú 
fejlődés, a lakosságnak tehetős idegenekkel való sza- 
porodása mentheti csak meg városunk iparosait, de 
különösen mezőgazdáit a végpusztulástól, mert a sze- 
gedi ipar és kereskedelem túlnyomórészben mezőgaz- 
dáktól él, ezek pedig a paprikának, mint különleges 
szegedi terméknek lehanyatlásával csak akkor tudnak 
kisterületű földjeiken jövedelmező gazdálkodást foly- 
tatni, ha a kertészkedéshez hasonló foglalkozásra tér- 
nek át, melyet csak virágzó nagyváros határában 
lehet sikerrel űzni... 


2. 
A SZEGEDI HONFOGLALÁS 


Egy darabig paprikaföldek virítanak körülöttünk 
az út két oldalán, zöld, sárga és égő vörös színekben. 
De ez a paprikadicsőség se az már, ami régen volt. 
Mintha csak ugyanaz a nagy válság nehezednék )Jrá 
a magyar föld minden termékére. Nemcsak a király, 
a búza, küzködik a detronizáció szégyenével, nemcsak 
neki kellett megérnie, neki, a magyar búzának, hogy 
eladhatatlanná vált, hogy nem keresik, hogy nem 
kell senkinek, hogy a külföld sorompói lezárulnak 
előtte, hogy itthon gyűlnek, halmozódnak fölöslegei, 
hogy az ára és tekintélye napról-napra, sőt óráról- 
órára lefelé csúszik, hogy akire eddig olyan büszkék 
voltunk, akit olyan gőgösen emlegettünk, azt most 
szégyelni kezdjük, megtagadjuk, sőt káromoljuk. A 
búza-dicsőséggel együtt inog és omlik ugyanúgy a 
hagymáé, amely Makóról uralkodott valamikor ide- 
gen világrészeken is és a szegedi paprikáé, amelynek 
nevére ugyancsak mi tanítottuk meg a külföldet. Őrá- 
juk is rossz idő fordult. Nemcsak a királyok buknak 
meg, de a növény-kisemberekre, a növény-kisgazdákra 
és növény-proletárokra is rossz világ jár. 

k 


Alig negyedóra után benn járunk a tanyai te- 
lepülések birodalmában. Árnyas dűlőutak, mindenütt 
akácfa az utak oldalán, gyümölcsöskertek, szőlők, 
ameddig a szem ellát s a zöld és sárguló lomberdő- 
ben tanyaházak lapulnak. Szeged város határa kerek- 
számban 140.000 katasztrális hold, ebből 62.000 hold 
városi birtok s ebből az utóbbiból 50.000 hold csupa 
kisbérlet. Tíz-, harminc-, hatvan-, nyolcanholdas par- 
cellákon folyik itt, ezen az irdatlan területen, a tanya- 

bérleti gazdálkodás. Hetven-nyolcvan évvel ezelőtt 
kezdték ezt az őstalajt, ezeket a külső területeket 
feltörni, művelés, szántás, ültetés alá fogni s ez a 
folyamat még ma sem ért véget, az átokházi legelők 
8-10.000 holdnyi terjedelemben még feltöretlenek. 
Milyen világ volt itt még öt-hat évtizeddel ezelőtt, 
a híres szegedi puszták ősi, elhagyatott, romantikus 
világa!  Százezerholdnyi kiterjedésben sívó homok, 
szélhordta buckák, nádasok, szikes legelők, itt-ott a 
védettebb helyeken cserjések és erdőfoltok, az a 
duna-tiszaközi tájkép, amelyet Petőfi verseiből és a 
régiek elbeszéléseiből olyan jól ismerünk. Rózsa Sán- 
dor és a híres pusztai komisszáriusok kifogyhatatlan 
legendái bujkálnak itt ma is a népfantázia szárnyain, 
azok térnek vissza történeteiben, kipusztíthatatlan em- 
lékeiben. S öt-hat évtized elég volt hozzá, hogy az 
alföldi sivatag helyén lomberdők, szőlőskertek, gyü- 
mölcsültetvények óceánja támadjon. Tájképi értelem- 
ben is olyan átváltozása ez egy roppant darab magyar 
földnek, amilyenre csak az amerikai települések tör- 
ténetében van példa. Negyvenezer lélek népesíti ma 
be ezt a szegedi tanyavilágot. Nyolc-tízezernyi kis- 
bérlő, önálló egzisztencia túrja, munkálja, szépíti ezt 
az új arcot öltött területet. A háború előtt, 1910-ben 
már 9000 tanyai lakóház volt a határban, ebből a 
felsőtanyai részekre több mint 2500, az alsótanyaiakra 
5700 ilyen épület esett. De ez a hihetetlen .szapora- 
sággal szétáradó magyarság túlrajzott a szegedi ha- 
tárokon is. A szegedi tanyavilág népe az elmúlt fél- 
század alatt, szakemberek megállapítása szerint, több 
mint ötven községet népesített be és hódított imeg 
a magyar etnikumnak a Délvidéken. Milyen ellentét 
ez a hajdúsági és debreceni példákkal szemben, (ahol 
a negyvenezerholdnyi Hortobágy ma is a félszázad 
előtti állapotban terpeszkedik s ahol a falvak és 
mezővárosok vagyontalan,  proletársorsba  sülyedő 
mezőgazdasági népessége a városokba rajzik és szi- 
várog be évtizedek óta, hogy ott a növekvő szociális 
elégedetlenség melegágya legyen. 
k 


149 


Hogy keletkezett ez a szegedi tanyatelepülés, a 
városi birtokoknak ilyen tanyai kisbérleti formában 
történő hasznosítása? Talán egy messze, előretekintő 
várospolitika szabott itt irányt a fejlődésnek és je- 
lölte meg előre a jövendő útjait? Részben az is, de 
alapjában véve a föld törvénye, a változhatatlan, nagy 
természeti föltételek diktálták ezt az irányt s az em- 
beri és hatósági belátás csak ezekhez alkalmazkodott. 
Kerék Mihály, a szegedi határ egyik kitűnő ismerője, 
azt mondja, hogy ezen a területen, a futóhomoknak 
és a szikes mocsaraknak ebben a birodalmában nagy- 
birtokrendszer vagy nagybérleti gazdálkodás ki se 
alakulhatott. Ezeknek a földeknek hasznosítására a 
kisbérleti forma volt az egyetlen reális és jövedel- 
mező megoldás. Nem lehet elképzelni épeszű vállal- 
kozót, aki akár a csengelei, akár a balástyai vagy 
átokházai pusztákat bérbe merte volna venni. Ezeket 
a területeket keresztül-kasul vízállásos erek szaggat- 
ják meg, úgyhogy nincsen száz hold összefüggő 
szántó se egy tagban. Nem is szólva a futóhomok- 
eredetű felszíni egyenetlenségekről, amelyek előzetes 
planírozás nélkül nem is művelhetők. Ehhez járul 
még a talaj összetételének, rétegződésének és mi- 
nőségének szinte tízméterenkinti változása. Tízholdas 
parcellákon öt-hatféle talaj fordul elő, gyakran 15-20 
egymástól élesen elhatárolt foltokban. Olyan sok 
rossz, javíthatatlan, sziksós vagy futóhomokos al- 
talajt, mint a szegedi határnak ezeken a pusztaságain, 
alig lehet találni másutt, az országban művelés alatt 
álló földeken. Óriási munkát kellett itt végezni annak, 
aki ezeknek a földeknek megművelésére vállalkozott. 
A buckák és mélyedések előzetes kiigazítására, kubi- 
kolására, a roppant változó összetételű földrészletek- 
hez való aprólékos alkalmazkodásra van rá szükség, 
amelyek a nagyüzemben való művelés számára ezeket 
a földeket teljesen alkatmatlanná teszik. Itt csak a 
magyar paraszt hatalmas energiája, hangyaszorgalma, 
igénytelensége és megrögzött földszeretete csinálhatta 
meg azt a csodát, amelynek eredményeit most olyan 
természeteseknek, maguktól értetődőknek találjuk. 

Benn, a városban, a Széchenyi-tér lombjai között, 
szemközt a városházával, ott áll Fadrusz János gyö- 
nyörű alkotása, Tisza Lajosnak, az árvízkormány- 
biztosnak bronzszobra, amint egy hatalmas kőtömbről 
nézi a töltésépítő szegedi és csongrádi kubikosok 
munkáját, akik közül kettő félmeztelenül, remekbe 
faragva, dagadó izmokkal ott rakja és talicskázza 
a földet, az új Szeged alapjait. Milyen kár, hogy 
a kubikosoké mellett nem áll ott valahol a városháza 
előtt ezeknek a tanyai kisbérlőknek a szobra, a szegedi 
határ csodatevő hőseinek szimbóluma. Az a munka, 
amelyet ők félszázad alatt végeztek, semmit se von 
le magának Szeged városnak szolgálataiból és áldo- 
zataiból, amelyekkel ezt a települést előmozdította 
s amelyekkel népének jóvolta mellett a saját érdekeit 
is munkálta. 

A pionírok dicsősége azonban a tanyai települőké. 
Mert ez a földhódítás nem úgy folyt itt, mint az ame- 
rikai vagy kanadai települések, ahol előre megépítik 
az irdatlan pusztaságokba a csupasz vasúti vona- 
lakat s csak ezeknek nyomán indul meg a farm- 
település s a városi kolonizáció lendülete. Itt hatvan- 
hetven éven át nem volt vasút, a modern közlekedési 
eszközök csak utánakullogtak a fejlődésnek, melynek 
legnehezebb kapavágásait a tanyai kivándorlók tették 
meg. A Szegedről készült gazdaságtörténeti munkák 
leírják, milyen viszonyok voltak itt, ebben a tanyák- 
kal benépesült, óriási birodalomban sokáig, de még 
csak a háború előtt is, hogy éltek negyven-ötven 
kilométernyi távolságban a várostól és minden na- 
gyobb lakott helytől, közigazgatási, közegészségügyi, 
kulturális tekintetben egyaránt elhagyatva. A Szeged- 
Budapest és a szeged-szabadkai vasúti fővonal alig 
változtatott valamit ezeknek a területeknek mostoha 
viszonyain. Hiszen megtörtént, Tonelly Sándor be- 
széli el többek közt, még a háború előtt is, hogy 
télvíz idején, járhatatlan utak mellett nem tudtak 
papot hivatni a halotthoz, hogy az egyház törvényei 
szerint megadják neki az utolsó tisztességet, maguk 
a bajtársak, a tanyai szomszédok csinálták meg a 

temetést úgy, ahogy tudták, imádsággal, énekléssel 
s hogy a beszentelés se hiányozzék, tömjént tettek 
a pipába s így ráfüstöltek, rápipáltak a halottra, 
hogy legalább az ne hiányozzék neki. Most kisvasút 
szalad több mint hetven kilométernyi vonalon végig 
ezeken az alsótanyai részeken. Ez is a háború után 
létesült. Három és félmillió pengő költséggel. Eddig 
az alsótanyai ember, ha vasúton akart Szegedre be- 
menni, el kellett mennie előbb Kelebiára, ott felült 
a vonatra, elutazott Kiskunhalasra, onnan Félegyhá- 
zára és csak innen jutott el Szegedre. 


k 

Megállunk egy helyen, hogy elgyönyörködjünk 
egy pompás erdőben, amely kihajlik lombjaival az 
út két oldalára. Sűrűségéből már a hulló avar fanyar 
illata száll. Csak egy foltja, egy kis oázisa ez annak 
a több mint hétezer holdnyi erdőségnek, amelyet négy 
évtized alatt a határban szerte a város és az állam 
telepített. Egy ember nevéhez, Kiss Ferenc erdő- 
tanácsos munkájához fűződik ennek az erdősítésnek 
halhatatlan dicsősége, ő adott példát, megint csak 
Debrecennel szemben, arra, hogyan lehet ezeket a 
fátlan, futóhomoksivatagokat lombos szigetekkel meg- 
kötni, természeti és gazdasági tekintetben hasznosí- 
tani. Debrecen 40.000 holdnyi őserdőit egy harmad- 
részig kipusztította ötven év alatt a gondatlan rabló- 
gazdálkodás. A szegedi statisztika viszont elmondja, 
hogy 1890-től 1920-ig ezeknek az erdősítéseknek révén 
megháromszorozódott a határ és a város élőfa-birtok- 
állománya ötvenezer  köbméterről  százötvenezerre 
emelkedett s a város jövedelme az utolsó években 
megközelítette az erdőkből a 120.000 pengőt, ami hol- 
danként több mint 16 pengő tiszta bevételt jelent. 


3. 


A SZEGEDI TANYAVILÁG NAGY VÁLSÁGA 


A bukolikus képek mögött azonban, az őszi napfény 
aranyfüggönye alatt, egy roppant válság sötét ár- 
nyékai lappanganak itt, ebben az egész kisbérlő-im- 
périumban. Két-három éve egyre sűrűbben kísértenek 
föl nyugtalanító jelenségei s nyomasztó feszültsége 
ma már a szegedi városháza s a földművelésügyi 
minisztérium párnázott ajtóit ostromolja. Vele együtt 
nőnek a város gondjai, amely békében alig ismerte 
bérlőivel szemben a pörösködést, mert ezek viszont 
alig ismerték a hátralékot, a fizetésben való kése- 
delmet. Most harc dúl közöttük, amelynek mérge 
egyre mélyebbre eszi magát, amely egyre elkeseredet- 
tebb lesz, mint olyan ellenfeleknél szokás, akik közt 
valami megszakadt, akik nem tudják egymást többé 
megérteni. Küldöttségek járnak egymásután a város- 
házán, bérelengedést, haladékot, revíziót sürgetnek. Az 
idei rossz esztendő még súlyosbította a különben is 
romlott helyzetet. A kukorica kisült, rozs alig termett, 
a paprikára alig volt eső, se jószágnak, se termény- 
nek semmi ára. A város pedig egyre idegesebb. Költ- 
ségvetésében másfélmillió pengő van beállítva a kis- 
bérletek jövedelme címén. Ezen nyugszik a kommu- 
nitás háztartásának egész egyensúlya. Az építkezések 
meg nem állhatnak. Az e téren vállalt kötelezettségek- 
nek eleget kell tenni, a fölvett kölcsönök esedékes- 
ségeit is fizetni kell. Mi lesz mindezzel, ha a bérlők 
teljesítőképessége végleg csődöt mond, hiszen már 
eddig is több mint egymillió pengővel vannak hátra- 
lékban? Horribilis összeg ez, de minden jel arra 
mulat, hogy ezután még lavinaszerűen növekedni fog. 
A nagy pörről újságcikkek jelennek meg, polgármes- 
teri nyilatkozatok arról, hogy a város nem engedhet, 
elment az engedékenység végső határáig, két-három- 

esztendős haladékokat engedélyezett, most már a végső 
eszközökhöz kell nyúlnia. És csakugyan a végső (esz- 
közökhöz nyúl. Augusztus folyamán már tizenöt-húsz 
bérlőcsaládot telepítettek ki, az idei termésüket le- 
foglalták, a tanyaházakból ki kellett hurcolkodniok, 
csak a bérlőcsalád fejének szabad éjszakánkint a 
bérleten tartózkodnia, a családtagok kenyér és hajlék 
nélkül a szomszédoknál húzódnak meg. A városházán 
azt hiszik, hogy csak pár rendetlen emberről van 
szó, vagy olyanokról, akik erejükön felül bérleteket 
vállaltak, példát kell tehát mutatni közöttük, megfelelő 
szigort alkalmazni s minden rendbejön. Az ügyészi 
felszólítólevelek lavinája zúdul a hátralékos bérlőkre, 
pörök tömege indul ellenük. De barátaink azt mond- 
ják, hogy mindez óriási tévedés, ezt a válságot nem 
lehet csak az ügyészi hivatalon vagy bíróságokon 
keresztül megoldani. Általános, óriási krízis ez, egy 
földindulás, amely ötvenezer holdra terjed s tízezer 
család egzisztenciáját érinti. 
k 


Az Alsótanyán, a  Hangya-szövetkezet udvarán, 
száz-százötven ember vár bennünket. Összefutottak 
arra a puszta hírre, hogy jövünk és a bajaik iránt 
érdeklődünk. Szomorú kép ez a százötven ember, 
csizma nélkül, rossz nadrágban, tépett ingekben, 
szvetterekben. Hiába keressük rajtuk a szegedi gaz- 
dák régi, jellegzetes habitusát. Hol vannak az ezüst- 
pitykés mellények, a kossuth-körszakállas, nyugodt, 
nyájas arcok? Még el se helyezkedünk, már a pa- 
naszok özöne hull a fejünkre. Tízen is akarnak egy- 
szerre beszélni. A tetőn éppen kőművesek vagy nád- 
kötők dolgoznak, azok is beleszólnak onnan felülről 
a dologba. Az asszonyok előretolakodnak, legtöbb- 
nek gyerek a karján, a másikat kezénél fogva ve- 
zeti. Hangosabbak, mint a férfiak, alig lehet őket 
csendre inteni. Amit előadnak, zaklatott, ideges köz- 
beszólásoktól kisérve, abból a  gondterheltség és 
nyugtalanság fojtott levegője árad! Arcukon kétség- 
beesés, bizalmatlanság, méltatlankodás vagy sápadt 

elszántság, a dac, hogy: jöjjön, aminek jönnie kell, 
már úgyis minden mindegy! Majd elsodorják az asz- 
talt. Nagy tisztelettel, de nagy keserűséggel beszélnek 
a város urairól. A polgármester neve mellől soha 
el nem hagyják a méltóságos jelzőt, a végrehajtó 
mellől a királyi előnevet. Most ezekkel van, (szegé- 
nyeknek, legtöbb dolguk, nem csoda, ha annyira res- 
pektálják őket. 

Elsőnek Csóti István tolakszik az asztalhoz. Vé- 
kony, sovány ember, háromnapos szakállal, véres sze- 
mekkel, kopaszodó fejjel, ócska sárga nadrágban. 
Keze reszketve kotorássza elő a papirosait. A habo- 
mban idegneuraszténiát kapott. Ügyészi  felszólító- 
levél, fizetési meghagyás, váltó-óvatolás, árverési hir- 
detmény, kilakoltatási végzés, egy egész irattár, amit 
kirakosgat. Két és fél holdat bérel, már két esztendő 
óta van hátralékban, kétszáz pengővel tartozik, de 
nem tud fizetni, nincs miből. Tegnap jártak kint nála 
a hivatalos urak, ha egy-két nap alatt ki nem hurcol- 
kodik, autóval fognak jönni, felrakják minden holmiját 
és elszállítják. Kilakosítják, kérem, magyarázzák az 
emberek. S miért, miért nem, szerkesztő tanácsos 
urnák szólítanak. Úgylátszik, a kormánytanácsosi nya- 
valya már az átokházi pusztákig hatolt. 

- — Azt mondták, — beszéli Csóti -, ha rendőr 
kell, lesz rendőr, ha csendőr kell, lesz csendőr is, 
dví ki kell menni. Csak a tegnapi autókiszállás költ- 
sége nyolcvan pengőt tesz ki. Gavallér vagyok, fi- 
zetem — mondja dühös nevetéssel -, de a házat le- 
rontom, ha tíz rendőr kapaszkodik is belém! Én épí- 
tettem, hát szétszedem, még a falait is lehordom, 
a földdel egyenlővé teszem. 

- Tennéd ám —- feleli közbe valaki -, ha 
nem volnál hátralékban! 

- De legalább autón visznek be a városba, 
mint egy urat. Nem fizetek, mégis kocsizom! Majd 
a polgármester úr ad valami hivatalt. Csak az asz- 
szonnyal van baj, — teszi hozzá csendesen -, mert 
az nem akar kimenni a házból. Azt mondja, inkább 
ott verjék agyon, ő nem megy a városba éhenhalni... 

Pap Antalt, aki a fejünk fölött nyújtogatja a 
bérleti könyvecskéjét, augusztus 30-án már ki is tet- 
ték a maga tíz holdjából. Huszonöt esztendőn át 
dolgoztak benne a szülei, tanyát építettek, szőlőt, 
gyümölcsöst telepítettek, ő maga 1924 óta bérli. Húsz 
métermázsa rozsot termett az idén, fizet holdanként 
két métermázsa tíz kilót. Mi marad neki? Most az 
apósánál húzódik meg, oda költözött a bérlőtársa 
is, Horváth Vilmos, hat gyerekkel. A bérletre szep- 
tember 25-én lesz új árverés, most üresen áll. 


xk 


Tíz-tizenöt esetet meghallgatunk még. Alapjában- 
véve mind ugyanaz. Ugyanúgy kezdődik és ugyanúgy 
végződik. 

— Hányan vannak így? — kérdezzük. 

— Mindenki így van, — felelik. — Ezren és 
ezren ugyanígy elúszva, ugyanígy fuldoklanak. A 
bérek oly magasak, a terményárak oly alacsonyak, a 
termés oly rossz, hogy nem tudnak fizetni. Aki egy- 
szer hátralékba jutott, nem tud kilábolni belőle. Eladja 
a jószágait, sokszor lábán a termését, jótállásra adós- 
ságot vesz föl a banknál, annak kamatai, törlesztése 
terheli, ha egyszer elmarad, ott is perlik. A városnál, 
csak párnapi késedelemre, már jön az ügyészi fel- 
szólítás, azután a kereset egy-kettőre a fizetési meg- 
hagyás, vagy az árverési hirdetmény s a perköltségek 
csakhamar egyharmadát teszik a bérhátraléknak. Egy 
zsákuccába jutott rendszer képe bontakozik ki ezek- 
ből az esetekből. Mi történt itt? Hogy állt elő ez 
a helyzet? A város 1921-ben búzaértékre konvertálta 
a haszonbéreket, hogy biztosítsa magát a korona- 
árfolyam esésével szemben. Ezt a bért pár esztendőn 
keresztül, az akkori agrár-konjunktúra mellett, minden 
nehézség nélkül meg is tudták fizetni. A bérbeadott 
területek jelentékeny részének bérlete aztán 1925-ben 
lejárt és új árverés alá került. Ugyanakkor határozta 
el a város, hogy az addig csak legelőnek használt 
pusztáit bérbeadja, mert az akkor megindult építke- 
zésekhez új bevételi forrásokra volt szüksége. A város 

látta, hogy a bérlők egy kissé összeszedték magukat. 
Arra számított, hogy a mezőgazdaságra pillanatnyi- 
lag kedvező helyzetben maximális béreket érhet el. 
Nem is csalódott, az emberek egymást gázolták le 
a parcellákért folytatott versenyben, mely a legkép- 
telenebb béreket eredményezte. A tanyával ellátott, be- 
fásított, szőlővel betelepített bérleteket épúgy  ár- 
verés alá bocsátották, mint a szűz területeket, ha 
a régi bérlő a város által egyoldalúlag megállapított 
irreálisan magas bért nem volt hajlandó vállalni. A 
tanyás bérletek kereslete nagyobb volt, mint a puszta 
földeké és ha árverésre kerültek, magasabbra ver- 
ték föl az ilyenek haszonbérét, amit a régi bérlő 
kénytelen volt tartani, nehogy évtizedek beleölt mun- 
kájával és költséges befektetéseivel fölszerelt, meg- 
szokott és már magáénak tekintett tanyája idegen 
kézbe kerüljön. Az árverések ebben az időben a leg- 
könnyelműbb hazárdjáték jegyében folytak. A kis- 
embereket elvakította a milliókkal dobálódzó mező- 
gazdasági látszatkonjunktúra és senki se akadt, aki 
őket a bekövetkező nehézségekre figyelmeztette volna. 
Százával voltak olyanok, akik nemcsak minden meg- 
takarított pénzüket adták oda, hanem még párnájukat 
is pénzzé tették, csakhogy a magasra fölvert haszon- 
bér félévi részletét és az ezzel egyenlő biztosítékot 
letehessék. Mások viszont minden forgótőke nélkül, oly- 
kor a legszükségesebb instrukciók hiányában, telje- 
síthetetlen  kötelezettségekkel a nyakukban mentek 
neki huszonöt esztendőnek, olyan időkben, mikor már 
az önálló és erős gazdasági egzisztenciák alatt is 
megroppant a talaj. 


kk 


Az átlagos haszonbér most az alsótanyai bérle- 
teken 22-28 pengő. A felsőtanyai részeken 25 pengő. 
A legkisebb haszonbér az Alsótanyán 25-40 kilo- 
gram búza, a Felsőtanyán 60 kilogram rozs holdan- 
ként. A legnagyobb haszonbér az Alsótanyán 60-86 
pengő, a Felsőtanyán 76 pengő. Szakértők megálla- 
pítása szerint a ma fizetett haszonbérek általában 

oly magasak, hogy azok a legjobban gazdálkodó bérlőt 
is a teljes anyagi romlásba kell, hogy döntsék, még 
abban az esetben is, ha teljesen tehermentesen ma 
menne bele a bérletbe. A bérösszegek nem is tekint- 
hetők reális és állandó jövedelemnek, ezt a behajt- 
hatatlan nagy hátralékok is bizonyítják. A bérösszeg 
nagysága és a talaj minősége között semmi (össze- 
függés nincsen. Ugyanabban az időben az egyik 
parcelláért sokszor kétszer akkora haszonbért fizetnek, 
mint a közvetlen közelben fekvő jobbminőségű föl- 
dekért, aszerint, amint azt az árverés esélyei maguk- 
kal hozták. A múlt évben Szemes Árpád nyugal- 
mazott gazdasági felügyelő, mint a földmívelésügyi 
minisztérium szakértője, megállapította, hogy a bér- 
lők által vállalt, illetve azokra sokszor egyoldalúan 
rákényszerített kötelezettségek teljesíthetetlenek. Hi- 
szen a békebeli haszonbér pengőre átszámított össze- 
géhez még negyven százalék pótlékot csaptak. Ez 
volt a kikiáltási ár oly időben, amikor a rozsot a 
szegedi piacon már csak nyolc-kilenc pengős áron 
lehetett értékesíteni. Az átlagosan megfizethető ha- 
szonbérösszeg, ugyancsak a szakértők megállapítása 
szerint, 100-250 kilogram rozs ára között váltakoz- 
hatik. A gyepterületek után fizethető haszonbér átlag 
40 kilogram rozs lehet. A bírósági ítéletek is, vala- 
hányszor a bérlők pörre mentek a várossal, körül- 
belül ezeket az árakat állapították meg. A város sok 
küldöttségjárás, sok instanciázás, az egyre növekvő 
hátralékok dacára, ragaszkodott a szerződésekben 
megállapított  bérösszegekhez, tavaly eszközölt egy 
tízszázalékos bérrevíziót, amely 1928-tól kezdődően öt 
esztendőre ennyivel csökkentette a haszonbért, egyen- 
kint, esetről-esetre ad valami kedvezményt, de álta- 
lában minden maradt a régiben. Így jutottak a dol- 
gok az egymillió pengős hátralékig, amin túl ott áll a 
bérlők ezreinek teljes kimerültsége, eladósodása s egy 
olyan általános kétségbeesés, amelynek képei és tüne- 
tei, ha a valóságnak megfelelően visszaadnánk őket, 
a lázítás erejével hatnának. 

A Csótiék portája csak annyi, mint egy jókora 
paraszttenyér. Egy megkezdett kútgödör ásít a be- 
járatnál. Maga a gazda áskálja, párszor már be is 
omlott. Ott áll félbehagyva, lassan benövi a dudva. 
Az udvar hitvány kis sövénykerítését a tyúk is át- 
lépheti. Egy kis hevenyészett, sárból rakott szabad- 
tűzhely van az egyik sarkában, a másikban nyomo- 
rult disznóól, akkora, mint egy gyufaskatulya. De 
ez is halálos néma, az idén még nem került bele 
télirevaló. Az ól falához támasztva egy sarkából le- 
emelt deszkaajtó, amögött tanyázik pórázra kötve egy 
csapzotszőrű kis kuvasz. Éktelen vonítással fogad 
bennünket. Öt-hat tyúk kaparász unottan az ól körül 
a porban s egy szürke macska mosdik álmosan a 
küszöbön. Benn a ház két szobából áll. A kisebbik, 
az első, jóformán üres, pár marhatök sárgálik az 
egyik sarokban, hagyma és paprika a földre öntve, 
két faszék és egy ládaféle árvul a falhoz támasztva, 
néhány cseréptál é s bádogedény a falon. A nagyobbik 
szobában karosláda az ablaknál, asztal, székek, egy 
ágy, egy sublótféle, a parasztház szokványos beren- 
dezése, amit a szegénység standardizált. Az ablako- 
kon hófehér papírfüggönyök. A ház maga, kívül-belül 
vakítóan fehérre meszelve, a tisztaság és a magán- 
való szegénység lehangoló együttese. A gazda, hiába 
tiltakozunk, nagy tálon maradék sonkacsülköt tesz 
elénk. — A többit megettük télen, ezt ünnepekre 
tartogatjuk, akkor szelünk belőle egy-egy falatot. - 
Hát bizony ezt már alaposan körülvagdalták. Mi is 
vágunk belőle, hogy sérelem ne essék a házon, de 
nekem alig megy le a torkomon a falat. Pedig Csóti 
még dinnyét is kerít valahonnan. Felvágja s diadal- 
lal mutatja, mekkora vérbélű óriás. Termett egy sze- 
kérrel, de mire bevitte a piacra, a fuvar, a vám többe 
került, mint amennyit árult belőle. Büszkén beszéli 
hogy a házat maga építette. Favágó ember, erdei 
munkára is jár, úgy szerezte a gerendákat. A nádat 
a tetőhöz ugyancsak maga vágta, a falakat maga 
rakta. Bizonyítgatja, hogy erős, szilárd építmény ez. 
Ahogy megáll a szobában és kezével körülkanyarítva 

mutatja: Az egészet magam hoztam össze! — abban 
majdnem annyi büszkeség van, mint Klebelsberg gróf- 
ban, aki a bazilika terraszáról órákra el szokott gyö- 
nyörködni a Szent Márk tér panorámájában. 

Távozóban megtraktálom a cirmost is, a szürke 
kuvaszt is sonkabőrrel, kenyérhajjal. Olyan farkcsó- 
válást csapnak hozzá, annyi hála ragyog a szemük- 
ben, az ember sírni szeretne, míg megsimogatja őket. 
Csóti Istvánnak különben félhold kukoricája kisült, a 
rozsot, amit vetett, ki kellett szántania, olyan silány 
volt, a szőlőjét háromnegyedrészben elverte a jég. 

És holnap jön a királyi végrehajtó úr a városi 
urakkal és Csóti Istvánt a kis holmijával együtt autón 
viszik be a városba. 


4. 


HARC A VÁROS ELLEN 


A dél Hebők Ferencék szép, árnyas, akácos ta- 
nyaudvarán ér bennünket. A két tágas tanyaházon, a 
széles, dróthálós tornácokon, ahol csizmák, ruháit, régi 
nemes holmik, úriformájú bútorok szellőznek, a kis 
virágoskerten, a szeszfőző-szerszámokon, szüretelő és 
borházi fölszerelésen mind jómód és gazdagság lát- 
szik. Úrimódon  sültcsirkét kapunk ebédre, foszlós 
kenyérrel és csípős piros musttal, de a beszélgetés 
során aztán kiderül, hogy már erre a házra, ezekre 
a dolgos, ügyes emberekre is ráült az utolsó évek 
nyomasztó árnyéka. 1922-ben járt le egyik tízholdas 
parcellájuknak a bérlete, amelyet huszonegy évig bír- 
tak, ők ültettek bele három és fél holdszóőlőt, ők 
kubikolták a homokot, kétszáz darab nemes gyümölcs- 
fát telepítettek s olyan terméseket értek el, hogy száz- 
ötven-kétszáz hektoliter bort is adott. Békében tizen- 
hat koronájával fogták ki ezt a tíz holdat s az 1922-es 
új árverésen két métermázsa tiszta búzát kért a 
város adóval együtt érte. Ezt már nem tudták meg- 
adni. A szomszédok rájukígértek, azoké lett, ők pedig 
kipusztították belőle a szőlőt, a gyümölcsfát, verej- 
tékes munkájuk minden eredményét, úgy adták át 
az utódnak, aki aztán rövid kísérletezés után eladó- 
sodva megszökött belőle. 

A közeli szomszédban, Míg Imrééknél, a környék 
legszebb tanyáján, is fészket vert már a félelem. Ők is 
paradicsomot varázsoltak az 1902-ben kibérelt puszta 
földből. Néhány rissz-rossz épületet kaptak csak, ki- 
dült-bedült kerítéssel, most pedig ötszáz őszibarack- 
fa, széles tanyaházak, nagy epreskert, hatalmas szérűs- 
kert terjeszkedik itt. Egy másik tízholdas bérletébe 
pedig öt és fél hold kadarka-szőlőt, kétszáz nagy 
almafát, szentjános-barackot, körtét telepített a gazda. 

Azonkívül egész kis erdőt eper- és akácfából. 
Az apjától kapott örökföld árát is beleköltötte a 
bérletbe. Ő is kubikolt és olykor harminc-negyven 
kilométerről hordta a trágyát a sivár homokföldre, 
százszekérszámra. Most az egész család remeg már, 
hogy mi lesz három év múlva, ha a bérlet lejár, 
mert 1933-ban a legszebb tízholdas parcella árverés 
alá kerül és ki tudja, nem kell-e majd egy húszkilós 
differenciáért valami jöttment embernek, aki majd 
rajukárverez, évtizedek, egy egész generáció munkáját 
átengedni? 
k 


Az egész árverési és bérleti rendszernek talán 
ez a legsötétebb és legérthetetlenebb oldala. Micsoda 
abszurdum az, lehetővé tenni a bérlőnek, sőt arra 
kényszeríteni, hogy abban az esetben, ha a bérlet- 
ből távoznia kell, az általa ültetett szőlőt, ;a gyü- 
mölcsösöket, az erdősítést kipusztíthatja és sivataggá 
teheti s ugyanezt teheti vagy ugyanezt kell tennie 
az épületekkel is, anélkül, hogy az új bérlő köteles 
lenne ezeket az évtizedek alatt beinstruált, beépített 
vagy kitermelt értékeket a réginek visszatéríteni! 
Hogy erre a szörnyűségre sor ne kerüljön, hogy ne 
önkezükkel pusztítsák el, amit maguk építettek, a 
hajlékot, amelybe annyi munkát, szeretetet öltek, amely- 
hez annyi küzdelem, annyi megpróbáltatás élményei 
fűződnek, ne maguk rombolják le, hogy a gyümöl- 
csösöket, melyeket olyan szerető gonddal ültettek, 
ápoltak, hernyótól, fagytól, vadkártól  védelmeztek, 
amelynek termésére olyan büszkék, mert ugyanúgy 
nevelték őket, mint a gyerekeiket, hogy ezeket a 
gyümölcsfákat, ezeket a szőlőket ki ne pusztítsák, 
árverések idején ezért mennek olyan irreális végle- 
tekbe, a vetélytárssal szemben ezért ajánlanak meg 
teljesíthetetlen béreket és a város ezt a lelkiállapotot 
használja föl arra, hogy ezeket minél magasabbra 
verje föl! Hogyne árvereznének, hogyne ígérnének, 
mikor az egész életmunkájukat, a magukét és a szü- 
leikét együtt védelmezik, az otthonukat, a vackukat, 

az üldözött, a kiűzhető állat félelmével és kétségbe- 
esésével. Ez a kényszer, ez a kétségbeesés arra viszi 
őket, hogy megváltsák magukat ettől a barbárságtól 
s annyit ajánljanak meg a bérletért, amennyiért egy- 
két évig tarthatják, hogy aztán annál biztosabban, 
menthetetlenül beleszakadjanak. Lehet ennél szerző- 
dést immorálisabbat, akár jogi, akár szociális, akár 
gazdasági szempontból elképzelni, lehet borzasztóbb, 
embertelenebb szankciót? S mindezt egy olyan magas 
erkölcsi testületnek kell velük szemben képviselnie 
és végrehajtania, mint amilyet egy nagy magyar 
város kommunitása jelent. 
k 


Egy kitűnő szegedi törvényszéki bíró, Kelemen 
László dr., aki ezeket a bérleti szerződéseket vizs- 
gálat tárgyává tette, a legsúlyosabb kritikát mondja 
róluk szakvéleményében. Van a szerződési formulá- 
nak egy pontja, amely szerint a város bármikor fel- 
mondhatja a bérletet, ha arra közelebb meg nem 
határozott célból szüksége van, felmondhatja, anél- 
kül, hogy a bérlő ezért kártérítést követelhetne. Ha 
a felmondás a gazdasági év vége előtt valamelyik 
napra történik, a város csak az elvégzett munkála- 
tok költségét és a bevetett mag értékét köteles meg- 
téríteni, de már az elmaradt hasznot megfizetni nem 
tartozik. E felmondások esetén a szerződéses viszony 
a bérbeadó és a bérlő között, minden bírói jog- 
segély igénybevétele nélkül, egyszerűen megszűnik. 
Ez a pont Damoklész-kardként állandóan ott lógatja 
a bérlők feje fölött a földönfutóvá tétel veszélyét. 
A város — mondja Kelemen László — ezáltal bérlői- 
vel szemben oly korlátlan jogot biztosit magának, 
aminőt hazai magánjogunk még a jobbágyság ide- 
jében sem engedett a földesúrnak. A jobbágyok bir- 
tokát a Werbőczi törvényei a földesúrral szemben 
is oltalmazzák, elmozdításukat csak vétkességük ese- 
tén és szabályszerű bírói eljárás útján engedik meg, 
de kártérítési jogukat minden esetben biztosítják. Sze- 
ged szabad királyi város hatósága pedig a szerződési 

szabadság kihasználásával olyan egzisztenciális füg- 
gésben tartja a huszadik században polgárait, mint a 
pallosjogú földesúr tartotta a középkorban a maga 
jobbágyságát. A szerződésnek egy másik pontja a bér- 
leti jog átörökítéséről rendelkezik s az a lényege, hogy 
a város annak a bérlőnek javára, aki huszonöt, ötven 
vagy több éve gazdálkodik már valamely parcellán, 
nem ismeri el a bérlettel való rendelkezés legcseké- 
lyebb jogát sem. Pedig nyilvánvaló, hogy a városi 
birtokpolitikának nem lehetett és nem lehet ma sem 
célja, hogy az egyes parcellákon bérlő-váltógazdasá- 
got űzzön és az évtizedek során át meggyökeresedett 
kisbérlőket kiszakítsa onnan pillanatnyi, talán látszó- 
lagos előnyök kedvéért. Ennek a szerződési pontnak 
egyéb rendelkezéseiről azt mondja Kelemen László, 
hogy az önkényeskedésnek, a protekciónak, a po- 
litikai üldözésnek olyan tág kapukat nyit, amely al- 
kotmányos államban és az emberi alapjogok szelle- 
métől áthatott jogrendszerben egyenesen tűrhetetlen. 

Délután kimegyünk Horgos alá, a szerb-magyar 
demarkációra. A tengelyig érő homokban lépten-nyo- 
mon elakad az autó, pedig kitűnő kocsi. Minden száz 
lépésre ki kell szállni belőle s magunk toljuk váll- 
vetett erővel, míg újra erőre tud kapni. Az egyik 
útkereszteződésnél magyar határőrök állítanak meg. 
Kukorica-szárból, napraforgó-kóróból összetákolt, fe- 
hérre meszelt kis putriban tanyáznak, a putri mellé 
egy kilátótornyot róttak össze, ha ugyan annak lehet 
nevezni ezt az építményt. A szarvas— és vaddisznó- 
vadászatok lesállásaira emlékeztet, vagy azokra az 
őrgórékra, amilyenekből a törökvilágban, amint azt 
Takács Sándor oly színesen, oly érdekesen leírja, 
a szélső, a legkitettebb végbeli őrszemek vigyázták 
a védtelen határt, a szomszédos palánkok török por- 
tyázóit. Az egész együtt, az őrkunyhó és messzelátó- 
torony, nem különb a kukorica- vagy a dinnyecsőszök 
hajlékánál. Ezekben tanyáznak a magyar állami szu- 
verenitás, a magyar katonai hatalom megszemélye- 

sítői. Velük szemben — micsoda különbség! — a szerb 
őrszemek posztja, egy  szőlőbeli villa, valóságos 
erőddé kiépítve, terméskőből rakott mellvédekkel, ki- 
lövőnyílásokkal a  gépfegyverek számára, betonból 
épített őrtoronnyal. Félelmes és impozáns valami. Gőg, 
jólét, hatalom hivalkodik belőle, úgy néz farkas- 
szemet a mienkkel, a kukoricakunyhóval. Száz-száz- 
ötven lépésre, egy másik fordulónál, ugyanez a lát- 
vány. Ha lehet, még mostohább, még szegényesebb 
kunyhó a magyar oldalon, még hatalmasabb erődít- 
mény a másikon, sövénnyel megerősített sáncokkal, 
a lövészárkokat utánzó magas földhányással. 

ÚJ RUTÉNFÖLD RÉME 


Kisteleknek menet, három-négy kilométernyire a 
város alatt, az úttól jobbra végtelen pusztaság ásít. 
Szikes tófenék szürkesége, ameddig a szem ellát. 
Sehol egy fűszál, egy fa, egy bokor rajta. Fölötte 
a halványkék szeptemberi ég. A láthatár szélén az 
elkésett délibáb fasorokat, tanyaházakat emel a le- 
vegőbe. Erős nyugati szél fuj, felkavarja a kiszáradt, 
fehér port s olyan füstfellegeket hömpölygtet maga 
előtt sűrű gomolyagokban, mintha egy tengeri üt- 
közet dúlna ott a messzeségben s egy menekülő hajó- 
raj fedezné magát a felhőtorlaszok mögött. Csak az 
ágyúszó nem hallatszik. A füstfelhő aztán egyszerre 
szétoszlik s helyén tornyok emelkednek, sodródnak 
az ég magasságáig, roppant homoktölcsérek, felfelé 
egyre szélesedő koronával. Valahonnan egy felhő 
árnyéka esik rájuk s egyszerre mint gyökerükből ki- 
szakított fekete pálmafák ingának a szélben, hogy 
a következő percben összeomoljanak, eltűnjenek a 
semmiségben. A szegedi híres  Fehér-tó kiszáradt 
medre álmodik itt őskori, óceánmivoltáról. Az idei 
szárazság minden vizét felszívta s most Szaha- 
rát játszik, hogy az őszi esők jöttével újra meg- 
gyűljön, megáradjon. Párezer holdas területe a leg- 
hálátlanabb, leggonoszabb talaj. Víznek is, száraznak 
is egyaránt használhatatlan. Maradványa valami ha- 
talmas mocsárnak, a tiszai kiöntések világának; se 
meghalni nem tud, se az életnek helyet engedni. A 
lecsapolás nem segít rajta s ha lecsapolták, hiába 
öntözik a nyomán támadó sivatag-pusztát. Társával, 
a vak szikkel együtt több mint egymillió holdnyi 
területet ront meg az Alföldön ez a talajnem. Olyan, 
mint a fertőző seb, ahol megjelenik, ahol kiütközik, 

6ti kiirthatatlanul terjed, harapódzik, növekszik és 
nem lehet vele mit kezdeni. Lelkes, fáradhatatlan, 
önfeláldozó elméleti és gyakorlati szakemberek küsz- 
ködnek vele évtizedek óta, hogyan lehetne ezeket 
a sebeket eltüntetni, ezt a roppant epidémiáját laz 
alföldi talajnak megállítani s a kopár százezerholdakat 
a termelés szolgálatába állítani. Treitz Péter,  Szent- 
annay Sámuel, Küzdényi Szilárd és a többiek hal- 
hatatlan nevet szereztek maguknak ebben a küzde- 
lemben. Ennek egyik legújabb fázisa az a kísérlet, 
amely  rizstermelésre akarja felhasználni ezeket a 
szikes területeket. Mielőtt Budapestről elindultunk 
volna, egy birtokos barátom, aki ezeket a kísérleteket 
végzi, meginvitál bennünket, nézzük meg, milyen 
nagyszerű eredményeket sikerült végre elérniök. Me- 
zőtúron és öt-hat más tiszántúli határban tíz-húsz, 
ötven holdas telepeken folytatják már ezeket a pró- 
bákat egy kisázsiai rizsfajtával. Most mutatják majd 
be az első nyilvános rizskásaaratást a sajtónak és 
szakembereknek. Ha igaz, amit mondanak, lehet, hogy 
ez a szikbirodalom és az egész Alföld üj jövendő 
előtt áll.  Ezidőszerint 2600 vágón rizskását hozunk 
be 12 millió pengő értékben. Mi lenne, ha megérnénk, 
hogy a szik rizsben fizesse vissza azt, amit évtize- 
deken át elpusztított? Jókai álma, - mondják ja 
szkeptikusok. Kézzelfogható valóság, — mondják me- 
zőtúri barátaink. Majd eldől, kinek van igaza. 

A Fehér-tó túlsó partján, Dorozsma irányában 
egy szegény szélmalom árválkodik. Vajjon mikor fog 
ez rizskását őrölni? Két szárnyra van bocsátva a 
jámbor, a másik kettőt leszerelték róla. Idők jele, a 
bolettakorszak tünete. Mert ha két szárnyra jár, ez 
azt jelenti, hogy csak daráltatni lehet vele, a darálás 
után pedig nem jár őrlési adó. így védekezik a szél- 
malom Wekerléék ellen. Sose hitte, hogy a bolettát 


is meg kell érnie, 
:k 

Átokházán kívül talán Csengéié a legmostohább 
része az egész szegedi határnak. Az elképzelhető 
leghitványabb homokföld. Nem csoda, ha itt van iá 
legtöbb baj a bérlőkkel s a bérleti rendszer hibáinak 
és hátrányainak itt van a klinikai telepe. 

Kikötünk az öreg Losonczy György tanyáján. 
Mintegy kétszáz ember sereglett itt össze, Késő dél- 
után van s alig ereszkedünk velük szóba, mozgás 
támad az emberek közt, utat nyitnak s előre tolakszik 
közülük egy jól öltözött, szimpatikus fiatalember. Jó 
ismerőse az ittenieknek, a városi kézbesítő, ö hozza 
ki a mindenféle hivatalos iratokat. De azért nem 
haragszanak rá. Nem tehet róla szegény. Szívesebben 
hordana ő is pénzesleveleket, ha tehetné. Most éppen 
száznegyven darab fizetési meghagyást akar szét- 
osztani. Az előző nap már kihordott százhatvanat, 
azelőtt százat, ez összesen négyszáz. Van pedig az 
egész Csengelén mindössze hatszáz, azaz hatszáz kis- 
bérlő. De a többi kétszáz se kerülheti el sorsát: ha 
ma, vagy tegnap nem kapott fizetési meghagyást, hol- 
nap vagy holnapután majd meg fogja kapni. 

Az öreg Losonczy György tizennyolc évvel ez- 
előtt költözött ide Csengelére, a puszta sívó homokra. 
Két évtized alatt a maga erejéből épített egy négy- 
szobás, tornácos házat, egy nyári kisebb házat, pe- 
dig amikor idejött, csak egy összedült falderekat és 
tíz darab hitvány eperfát talált a parcelláján. Azóta 
ő maga kétszáz jegenyenyárfával  körülültette az 
egész tanyát és fölnevelt közel háromszáz gyümölcs- 
fát, két hold erdőt és telepített három hold fajszőólőt. 
Gyönyörűség járkálni benne a kert mögött. Meg van 
locsolva, kapálva, permetezve, karózva,  felfuttatva. 
Olyan az egész, mint egy jól gondozott virágoskert. 
Mikor idejött, volt tizenhat darab marhája, lova, szép 
számos birkanyája, volt az apjának négy hold örök- 
földje, az évek során annak árát is mind beleölte 
a gazdaságba. Most egy tehene van. Minden jószágát 
el kellett adnia, hogy a bérfizetésnek eleget tehessen. 

Mégis el van maradva kétévi haszonbérrel, több 
mint kétezer pengővel. Húsz holdat a bérletből már 

föl is kellett adnia, most már csak húszban gaz- 
dálkodik. A kétévi tartozás nyomán több mint hatszáz 
pengő perköltség nyomja vállait. Az öt mázsa rozsot 
termő egyik parcelláért 180 kilogramm, a másik par- 
celláért 195 kilogramm búzabért fizet katasztrális hol- 
danként. A hozadékkal arányban nem álló magas 
haszonbér, a nagy család, a sorozatos gyenge (ter- 
mések következtében fizetési nehézségek közé ke- 
rült. Jöttek az ügyészi felszólítások, majd a per, 
közben kénytelen volt fölvenni az anyósa jótállására 
háromezer pengő kölcsönt. Ebből az 1928. év vé- 
géig fölmerült perköltségekre befizetett nyugták sze- 
rint összesen 647 pengő 43 fillért. De a megindult 
lavinát már nem tudja föltartóztatni. Ma a szó szoros 
értelmében katasztrófa előtt áll. 

Csengéiéről egyébként kilakoltatták az utóbbi idő- 
ben Bozóki Jánost, Béres Pált (az anyjánál lakik 
nyolc gyerekkel), Bagi Pált (a bátyjánál lakik öt gye- 
rekkel), özv. Jóljárt Istvánná hadiözvegyet (fiánál 
lakik egy kis nádfészerben), Papp Antalt, Hell Fe- 
rencet (egy másik bérletére költözött, ott csinált egy 
kis viskót, a háza üresen áll) és Horváth Vilmost. 

A város úgy nyilatkozik a tömérdek perről és a 
megindult kilakoltatásokról, hogy a bérlők már há- 
rom-négy éve nem fizetnek, muszáj volt ellenük el- 
járni. De nem hisszük, hogy ennek a kilakoltatásnak 
eredménye lenne. Mert ötöt, tizet, százat a bérlők 
közül kitehetnek, elárverezhetnek, a parcellákat új 
bérlőknek adhatják, de azok is legfeljebb csak az 
első rátákat tudják majd megfizetni és végre nem fog 
akadni jelentkező. Három, négy vagy ötezer bérlőt 
pedig mégse lehet kiűzni, kicserélni, földönfutóvá 
tenni. A rendszert kell megváltoztatni, bérrevíziót 
keli csinálni, általános, reális leszállítást és minde- 
nekfölött haladékot kell adni az egymillió pengőnyi 
hátralékra. A városnak nem lehet az az érdeke, hogy 
Ruténföldet teremtsen itt, az Alföld közepén s az 
ezer meg ezer pörrel s az ezek nyomán fölhalmozódó 
rengeteg perköltséggel még jobban megnyomorítsa, 
minden feltápászkodásra képtelenné tegye saját leg- 

jobb adófizető polgárait. Ha a Szent Márk-téri épít- 
kezésekkel szemben, abban a nemes versenyben, 
melyet az egyetem céljaira a kultuszkormánnyal oly 
vetélkedve folytatott, milliókat és milliókat tudott 
igazán bőkezűen áldozni, ennek a harmincezer em- 
bernek, a tanyabérlők ezreinek egzisztenciája is meg- 
érdemel legalább ekkora figyelmet. Hiszen jórészt 
belőlük él a város, az ő évtizedeken át pontosan fi- 
zetett bérösszegeikből és adópénzeikből fejlődött és 
növekedett azzá, ami. S ha ezek az emberek nem is 
városi kultúrát teremtettek itt, palotákkal, szobrokkal, 
templomokkal, de teremtettek és létrehoztak egy Si- 
vatag határból egy másik kultúrát, amelynek nagy- 
sága, realitása és belső értéke nem marad a városi 
civilizáció mögött. Kérdezzék meg erről az egyetemi 
árkádok alatt akár Körösi Csorna Sándort, akár 
Zrínyi Miklóst, akár Pázmány Pétert, akár Tisza La- 
jost, Bessenyey Györgyöt vagy Semmelweis Ignácot, 
mind ezt fogják mondani. És ha meg fogják kérdezni 
az egyetemi tanár urakat, Laky, Győrffy, Kogutowitz 
professzorok és a többiek is mind ezt fogják mondani. 

Azt kérdezhetné már most az olvasó, hogy a 
tanyabérlőknek ez a sokezernyi okos, élelmes, össze- 
tartó, munkás népe csak egyénenkint védekezik és 
küzd ez ellen a lehetetlen helyzet ellen, meztelenül, 
egymagán, a szerződésadta jogok s a hatósági fölény 
páncéljába öltözött várossal szemben s úgy vívja 
ezt az aránytalan küzdelmet? Hát eddig úgy vívta, de 
most egy-két esztendeje pár lelkes ember, köztük 
a legszívósabb, a legfáradhatatlanabb, Nippold János 
mérnök, éjt-napot egybetevő munkával a szövetkezés 
gondolatának csinál közöttük egyre sikeresebb pro- 
pagandát. Ez a szövetkezeti mozgalom azt tűzte ki 
célul, hogy a bérbeadás mai rendszerét gyökeresen 
megreformálja. Amint Kerék Mihály mondja értékes 
memorandumában, az árverés helyébe olyan szisztémát 
akarnak léptetni, amely megszünteti az erőviszonyok 
mai egyenlőtlenségét és a kisembereket megmenti az 

árverés esetlegességeitől. Ez a szövetkezeti megoldás 
a város és a bérlő viszonyát egészen új alapokra 
fektetné. A város a szövetkezettel szerződnék és a 
bérlők a szövetkezettől kapnák a földet. Az árve- 
rés önmagától kiküszöbölődnék, mert valamennyi par- 
cellát a szövetkezet venné bérbe, a verseny tehát 
ki lenne zárva. A város garanciát kapna a szerző- 
dési feltételek pontos teljesítésére, a bérlők pedig 
arra, hogy reális haszonbért fizetnek és nem teszik 
őket tönkre az ügyészi és perköltségek. Mindkét fél 
megtalálná ilymódon a számítását, a súrlódási fe- 
lületek csökkennének és a kisemberek érdekei is 
kellő védelemben részesülnének. Ez a szövetkezeti 
mozgalom az utóbbi időben már olyan arányokat 
öltött, hogy most közel 1500 bérlőtagot számlál, akik 
15.000 katasztrális hold területen gazdálkodnak. A 
város, jóllehet minden tőle telhető eszközzel elő kel- 
kellene mozdítania ezt a megoldást, nem nézi jó 
szemmel a bérlők ilyen szervezkedését, alakuló köz- 
gyűlésüket a rendőrség is betiltotta, azzal a meg- 
okolással, hogy zavarná az éppen akkor működő vá- 
rosi revíziós bizottság munkáját. Legközelebb az egész 
kisbérleti rendszer nagy kérdése a szövetkezeti ak- 
cióval együtt a város törvényhatósága elé kerül. 
Nem tudják, mi lesz a további sorsa, de mindenki 
előtt nyilvánvaló, hogy a dolgok nem mehetnek úgy 
mint eddig és nem maradhatnak mostani állapotuk- 
ban. Magának a földművelésügyi kormánynak is sok- 
kal nagyobb érdeklődéssel kellene kísérnie ezt a 
szegedi nagy port, mert ez nem egy vicinális, helyi- 
érdekű kérdés, de az Alföldnek és a csonka országnak 
is egyik legnagyobb problémája, amelynek helyes 
megoldásától ezer és ezer kisembernek és az ország 
második nagy városának jövendője függ. 

Ha a rutén föld és a rutén (nép megmentésére 
annakidején állami akciót tudtunk indítani, sőt ál- 
landó  kormánybiztosságot szerveztünk szociális és 
gazdasági bajainak enyhítésére, a szegedi tanyavilág, 
a kisbérlők sorsát se hagyhatjuk magára. A nagy ár- 
vízből Szeged szintén csak állami beavatkozás,  irá- 

nyitás mellett tudott új életre kelni. Ezt az ötvenezer 
holdas határt, a kisbérlők birodalmát is árvíz fenye- 
geti most Még nem csapott össze felettük, de már 
szinte a szájukig ér, már megmozdította alattuk a 
talajt s ha gyors segítség nem érkezik, a megrendítő 
katasztrófa elkerülhetetlen. Az a másik Szeged oda- 
benn az egyetemi paloták körül, a Szent Márk-tér 
árnyékában, ugyanezen a talajon épült. Mi lesz belőle, 


ha idekünn megindul az ár?... 

Késő este van, mikor Csengeléről útnak eme- 
lődünk. A tanyák ablakában itt is, ott is felgyullad 
a lámpafény. A hold magasan áll s a mélységes őszi 
csendbe messze hallatszik minden kutyaugatás. A je- 
genyék éles árnyéka keresztülnyúlik az úton. Mintha 
végtelen távolságokig minden aludnék körülöttünk. 
Nagy messziről utolér egy-egy szélsóhajtás. De egy- 
egy ilyen kis sóhajban mennyi panasz és nyugtalan- 
ság bujkál! Oly tiszta, éles a levegő s mégis oly 
nehéz, olyan nyomasztó lélegzetet venni belőle... 


6. 
A KUBIKOSOK PANASZKODNAK 


Dorozsma 


ezer 


töltjük. Kedves úriház, pompás nagy kert közepén, 
fehéroszlopos nagy tornáccal, régimódra nádtetővel 
fedve. A hozzátartozó tanyával együtt egy mosolygó 
zöld sziget. A gazda három évtized alatt mintagazda- 
ságot, gyönyörű fasorokat, remek gyümölcsöst, nagy 
szőlőtelepet létesített itt a pusztaságban. Ő maga 
típusa a faját szerető, egyeneslelkű, tiszta karakterű 
magyar embernek. Vacsora után nagy beszélgetés fo- 
lyik a régi világ mulasztásairól, amelyekben a kor- 
mányrendszer és az egykori függetlenségi pártok 
egyformán hibásak voltak. Az előbbi az ellenzéki 
lelkű alföldi vidékek gazdasági, kulturális és közle- 
kedési érdekeit párturalmi okokból teljesen elhanya- 
golta, az utóbbiak pedig csak a közjogi Sérelmeken 
lovagoltak s csodálatos érzéketlenséggel álltak szem- 
ben az alföldi magyarság legfontosabb problémáival. 
Ez a régi függetlenségi politika kimerült az inszur- 
rekciós választási harcokban. Kossuth Lajos nevével, 
a negyvennyolcas jelszavakkal, a radikális liberaliz- 
mus programjával roppant tömegeket tudott meg- 
mozgatni maga mellett, de soha eszébe nem jutott, 
hogy a magyar parasztságot a gazdasági és szociális 
érdekközösség alapján megszervezze s ezzel a maga 
pártpolitikai törekvéseinek is mélyebb alapot vessen. 
Ezt a függetlenségi politikát a liberalizmus imádata, 
különösen a pesti liberális sajtótól való félelem el- 
riasztotta attól, hogy a szövetkezeti önsegély gon- 
dolatát a parasztság szociális és kulturális fölemel- 
kedésének szolgálatába állítsa. Pedig Kossuth nevé- 
vel akkor még csodákat tehettek volna ezen a téren. 

Az agrárszocializmus nagy kérdéseivel szemben, me- 
lyek ugyancsak az Alföldön jelentkeztek legelőbb, 
ugyanígy program nélkül állt a párt s ezt az egész 
mozgalmat csak közigazgatási és csendőrségi prob- 
lémának tekintette. Se a belső telepítés gondjai, se 
az egyre jobban elharapódzó tanyarendszer követ- 
kezményei nem érdekelték, egy egészséges evolúciós 
birtokpolitika szüksége éppúgy hiányzott gondolatkö- 
réből, mint az uralkodó rendszeréből. Pedig mit le- 
hetett volna tenni ezeken a területeken a régi Nagy- 
magyarország segítő eszközei és erőforrásai mellett! 

A társaság tagjai, többnyire környékbeli birto- 
kos urak, kifogyhatatlanok az érdekesnél érdekesebb 
példákból és esetekből, melyek a  Duna-tiszaközi 
tanyai és pusztai nép elmaradottságát oly szomorúan 
tükröztetik. Hogy virágzik közöttük ma is a babona, 
hogy ki vannak szolgáltatva a legképtelenebb tév- 
eszméknek, milyen primitív az iskoláztatásuk, mekkora 
az igénytelenség és a szegénység közöttük. Az asztal- 
szomszédomnál egy tizenötéves kis cselédlány szol- 
gál, aki felnőtt anélkül, hogy csak a legközelebbi 
várost, Félegyházát is látta volna. Valamelyik közeli 
rokona aztán meghalt odabenn s ebből az alkalom- 
ból neki is be kellett mennie az (atyafiakat meg- 
látogatni. Lelkére kötötték, hogy ha már a városban 
jár, el ne mulassza a templomot. Hisz az Isten házában 
se volt még, azt se tudja, mi az, mire való. Mikor 
hazajött, megkérdezték tőle, volt-e ott és mit látott, 
hogy tetszett a szentmise? 

— Nem láttam biz én semmi különöset, — felelte. 

— Fenn a padláson erősen énekeltek, lenn pedig az- 
alatt a pap fiai össze-össze rúgtak. 

A ministránsokat nézte szegény a pap fiainak 
s a szertartásta gyerekek lökdösődésének. 

k 


Reggel útban vagyunk Dorozsmára, ahol a Ku- 
bikosok várnak bennünket. 

Kisdiákkoromban látogatásra mentünk a Nyírség- 
ből a szatmári Rápoltra. Ez még akkor nagy vál- 

lalkozásnak számított, mert közbeesett az Ecsedi láp, 
a félelmeshírű ős mocsár, a maga rejtelmes útjaival, 
ingatag töltéseivel, kockázatos gázlóival. Azok a nagy 
lecsapolási munkálatok, melyek a harminc falu hatá- 
rát áztató mocsárvilágot eltüntették, már nagy erő- 
vel folytak s az egyik levezetőcsatorna medrét (és 
töltését talicskázó munkások százai lepték el. Csong- 
rádi kubikusok dolgoztak itt s amint a kocsi mel- 
lett ebédidőre tábort ütöttünk, nagy álmélkodással 
néztem ezt a nyüzsgő sokaságot, az egyik nyárfás- 
szigei alatt hevenyészett tanyáikat, a félig földbe 
ásott, náddal, falombbal befedett kalyibáikat, a rop- 
pant bográcsokat, melyekben az ebédet főzték, a na- 
pon szárítgatott rengeteg juhászbundák tömegét, a 
a kordés lovak hosszú sorát, amint egyetlen vezető 
mellett lassú csikorgással hordták a mélységből ki- 
emelt földtömegeket. 

Égető augusztusi hőség volt, az emberek feke- 
tére sülve a tűző napon, felülről is, alulról is kötésig 
meztelenül hajladoztak a töltés árkában. Nóta nem 
hallatszott itt, se káromkodás, se nógatás. Néma tem- 
póban úgy folyt minden, mint egy hadművelet. Sose 
láttam még ilyen munkát és ilyen embereket. A nyír- 
ségi parasztot, ezt a született arisztokráciát, közülök 
a legszegényebbet is, el nem tudtam volna képzelni 
ilyen munkában és ilyen állapotban. Hogy mezte- 
lenre vetkőzzön és földet talicskázzon, arra nálunk 
legfeljebb a cigány vállalkozott volna. Az egyik ve- 
zető mérnök, akivel beszélgetésbe elegyedtünk, el- 
mondta, hogy a szatmári nádas falvak mezítlábas 
félnemes, félparaszt népe is csodájára jár a csongrádi 
atyafiaknak. Ezek azonban gőgben és zárkózottság- 
ban nem adják lejjebb náluk. Szóba se állnak a dolog- 
talan, naphosszat elpipázgató, köpködő, politizálgató 
kocsordiakkal, tyukodiakkal. Úgy élnek sátortáboraid- 
ban mint egy külön kaszt, mint egy zárt hadsereg. 
Se asszonyt, se korcsmát nem ismernek. A maguk 
közül választott vezetők vasfegyelmet tartanak köz- 
tük, bár erre semmi szükség, mert már maguktól is 
ilyen fegyelmezettek. Nehéz munkájukat, amelyhez bi- 

zonyos szakértelem, nagy tréning, kivételes szívós- 
ság, józanság és fizikai rugalmasság kell, nagy ön- 
tudattal végzik, a külön hivatás büszkeségével. Többre 
tartják magukat nemcsak a napszámosnál, de lenézik 
a rongyos gazdaembert is. Többnyire világotjárt em- 
berek, nemcsak az ország sok helyén megfordultak, 
de külföldön is hónapokat töltöttek csatornaépítések- 
nél, vasúti munkálatoknál. Sokkal szélesebb szem- 
határuk is van, mint az otthonülő, földet túró, falu- 
jából soha ki nem mozduló parasztságnak. Ismerik 
a más nemzetbeli népek szokásait, erkölcseit, majd- 
nem kivétel nélkül tudnak írni, olvasni. A számve- 
tésben meg éppen kiválók. Ez együtt jár a hivatásuk- 
kal s túltesznek benne a gyakorlatlanabb mérnökö- 
kön is. Van köztük, aki egy szempillantásra fel tudja 
mérni egy terület köbtartalmát, a belőle kubikolható 
földmennyiséget. 

Nagy áhítattal néztem akkor ezeket a furcsa em- 
bereket, sokszor találkoztam velük azóta is, de ezek- 
nek az első gyermekkori benyomásoknak respektusat 
mindig újra éreztem velük szemben. A kubikosvilág 
aranykora már akkor is végefelé járt. Azok a nagy 
árvizmentesiítő,  mocsárlecsapoló,  — folyamszabályozó 
munkálatok, amelyeket tulajdonképpen még Széchenyi 
István kezdeményezett, a 900-as években már nagy- 
részt befejezőrtek. Az így támadt munkátlanság nyo- 
mán kelt aztán életre és harapódzott el az Alföldön, 
különösen a Maros-Kőrös-Tisza vidékén az agrár- 
szocializmus mint a preeri-tüz. 

De milyen ez a mozgolódás ahhoz a nyomorúság- 
hoz képest, amely most ezeknek a vidékeknek föld- 
munkásnépet eltölti. Csak innen Csongrád vármegyé- 
ből azt jelentette a múlt évben a vármegye főispánja 
a miniszterelnökhöz, a földművelésügyi és belügymi- 
niszterhez intézett fölterjesztésében, hogy tizenhatezer 
olyan munkást tartanak nyilván, akik tisztán kubik- 
munkával keresik kenyerüket. Szentes és Csongrád 
városok, Mindszent, Szegvár, Hódmezővásárhely a leg- 
tömegesebb fészkei a kubikosságnak. Családtagjaikat 
számításba véve, körülbelül hatvanezer lélekről van 

itt szó. Vessük ehhez hozzá, hogy Csonkamagyar- 
országon a legújabb statisztikai adatok szerint több 
mint kétszázötvenezer olyan munkás van, akik a 
mezőgazdaságban elhelyezkedni nem tudnak. Nagy- 
Magyarország szántóföldterületéböl a trianoni béke- 
szerződés folytán 8,650.000 hektárt, vagyis a szántó- 
földterületek hatvankét százalékát elvesztettük, ellen- 
ben a kereső munkásoknak több mint a felét meg- 
tartottuk. 

Negyedórába se kerül, míg ott ülünk a dorozsmai 
községházán s Rátz Rudolf községi főbíró úr üzene- 
tére máris ötven-hatvan ember tolong a széles tor- 
nácon. Mind munkanélküli kubikosok. Körülbelül ezer- 
kétszáz ilyen család van a községben. Valamikor, 
még a nyolcvanas, kilencvenes években is, többnyire 
pásztorkodó nép lakott itt, szinte egész falut kitettek 
a juhászok, akik a szegedi nagy pusztákon a nyája- 
kat terelgették. Amint aztán a pusztai legelőket fel- 
osztották, feltörték, amint lassanként és egyre roha- 
mosabban eke alá kerültek, vége lett a szép, szabad 
pásztoréletnek. A nép is elszaporodott s a szegény- 
ség, a nincstelen emberek egyre, inkább a földmun- 
kára adták magukat, téglaverők, kubikosok lettdk. 
Olyan hírük volt, mondja Rátz főbíró úr, hogy az 
országban mindenütt keresték őket, de eljártak Ausz- 
triába, Galíciába, Morvába is, a bukaresti várerődité- 
seket is ők csinálták. Az anyakönyvek tanúsága sze- 
rint ezek a jó, fekete magyarok jórészt Brassó, Ung- 
vár falai alatt, a bukaresti erődítéseknél, Morvában, 
osztrák városok külterületein születtek. 

Jó esztendőben, mikor munkájuk volt, hatvan- 
hetven postautalvány is érkezett hetenkint a községbe, 
az otthonvaló családoknak. Ma hat-hét darab ha jön 
hetenkint. Akkor hatvan-nyolcvan koronát küldözget- 
tek, ma jó, ha hat-hét pengő érkezik. Az ezerkétszáz 
családból ezidőszerint talán kétszázötven ember van 
munkában, nagyrészt az algyői csatornánál dolgoz- 
nak. Akik itthonmaradtak, a sötét gondoktól, a köze- 

ledő tél rémképeitől űzve, a legkétségbeesettebb erő- 
feszítéseket teszik, hogy valami munkához jussanak. 
Elbeszélik, hogy akárhányan közülök biciklivel jár- 
ják be az országot. Baranyáig is elmennek így. Van, 
aki már ötszáz kilométert is megtett, hogy valami 
munkaalkalmat fölhajszoljon. Útközben, szégyen, nem 
szégyen, amit sohase tettek, koldulásból tartják fönn 
magukat. Oláh György azt kérdezi tőlük, megszokták-e 
még tartani a lakodalmat? Keserűen legyintenek. Az- 
előtt 6-7 birkát levágtak ily alkalomra a legszegé- 
nyebb háznál is, ma jó, ha egy nyomorult tyúkot 
fazékba tudnak dugni. Nincs egy tisztességes rend 
ruhájuk, amit akármilyen alkalomra magukra vegye- 
nek. S hogy ilyen koldusmódra ne kellessen az uccán 
végig a községházára s a templomba menniök, bérelt 
autót fogadnak s estefelé a sötétben csinálják meg 
a dolgot. Így három pengővel megússzák az egészet 
s azt mondják, nem kell legalább szégyenkezniük, 
nem látják őket, hogy milyen rongyosan mennek az 
Isten házába. Látunk is rajtuk olyan condrákat, lami- 
lyeneket azelőtt a vályogvető cigányok is rösteltek 
volna magukravenni. Négy-öt gyerek van mindegyik- 
nél odahaza. Jámbor Mihály mutatja a nadrágját. 
Folt hátán folt. Pedig ez se az enyém — mondja. — 
Meghalt az ipám, oszt attul maradt rám, annak a 
nadrágjában járok. — Rátz főbíró úr elbeszéli, hogy 
a múltkoriban a kerület derék képviselője, Steuer 
György, hogy valami szegényes kis örömet szerezzen a 
gyerekeknek, kiflit osztogatott közöttük, de akárhány 
közülök hozzá se mert nyúlni, bele se mert harapni. 
Soha életében nem látott még ilyet, nem tudta, hogy 
mit kell vele kezdeni. Az emberek százas, kétszázas 
csoportokban szoktak fölvonulni a községházára, hogy 
munkát sürgessenek, de sehonnan semmi segítség nem 
érkezik. Panaszolják bizalmasan, hogy ha munka van 
s árlejtésen adják ki, úgy rálicitálnak egymásra, úgy 
lenyomják az árakat, hogy folyóméterenkint az egy- 
pengős munkát tíz-húszfillérért is elvállalják. Ha nem 
lesz más mód, gyalog nekivágnak Franciaországnak. 
Azt hallják, hogy ott igen keresik a magyar munkást. 

Két kistelki ember már el is ment előre, most azok- 
tól várják az értesítést. 

Sztriha Kálmán esperes úr, aki közben hozzánk 
csatlakozik, nem győzi dicsérni őket, hogy iszonyú 
szegénységében, kétségbeesésében is milyen tisztes- 
séges, szelíd nép ez. Nincs semmi kívánságuk, csak 
az, hogy munkát kapjanak. Elmennének akárhová, 
de ahová eddig szabadon mehettek, a régi monarchia 
tartományai, az új országok zárva vannak előttük. 
Jobban tudják ezek Trianont — mondja az esperes 
úr -, mint bárki más. 

Perecz Pál mindjárt meg is szólal közülök: — 
Tudjuk, kérem, hogy ezen az alapon, amin ma az 
ország áll, nem lehet mirajtunk segíteni... 


7. 


AHOL NIKOLAJEVICS NAGYHERCEG 
VADASZOTT 


Sövényháza-Algyő 


Nem tudjuk, miért, egyszerre olyan csendes lett 
körülöttünk a világ. Míg a tanyabérletek sűrűségében 
jártunk, lépten-nyomon szekerekkel találkoztunk, a 
városból jöttek hazafelé, vagy oda tartottak, egy-egy 
autóbusz vagy teherautó pöffögött el mellettünk, gya- 
logos emberek tehenet, disznót, csikót hajtottak, asz- 
szonycsoportok kosarakban gyümölcsöt, szőlőt vittek 
a messze piacra. Köröskörül mindenütt a lakott he- 
lyek falusias zaja köszöntött, a kovácsműhely kala- 
pálása, az iskolából hazatérő gyerekek kiáltozása, 
közeli vagy távoli harangzúgás, sűrű kakaskukoré- 
kolás, libagágogás. A csupa kert, csupa lomb között 
alig láttunk harminc-negyven lépésnyire. A művelt 
és benépesített táj intimitását éreztük, az otthonosság 
hangulatát s most egy idő óta mintha egy láthatatlan 
kéz leeresztette volna a függönyt mögöttük. A nagy 
levegő, a messze távlatok, a beláthatatlan határok, 
a köröskörül leboruló ég, a roppant fekete szántás- 
táblák, a kihalt országút új benyomásokkal fogad. 
Mintha a kikötők családi zaja után a nagy tenger 
magánya venne körül. Mozgó kis pont vagyunk a 
végtelen síkságon, amelynek némaságában van va- 
lami hideg és nyugtalanító elem, pedig gyönyörű 
őszi nap ragyog s álmatag ökörnyál úszik a leve- 
gőben. A Hortobágyon van ilyen forgalomtalan, Zaj- 
talan, lakatlan némaság. De ott ez az őstermészet 
lelkét és életét érezteti. Itt valami szörnyű mesterkélt- 
ség van benne, mintha erőszakkal tartanák fenn ezt 
a csendet, az élet, a természet ellenére. Négyökrös 
igák szántanak az egyik fasor mögött. Ez már a 
Pallavicini-féle hitbizományi uradalom... 

A háború előtt még nyolcvanezer holdon volt itt 
ilyen csend. Az uradalom adminisztrációs és gazda- 
sági központján kívül voltaképppen csak egyetlen 
községnek nevezhető hely volt ezen a területen. Azok 
a kisebb falvak, melyek az úrbériség előtt meghú- 
zódtak itt a latifundium abroszán, az örökváltság; 
után végpusztulásra jutottak. Ezek ugyanis az úr- 
bériség megszűnésekor azt hitték, hogy ők is fel- 
szabadultak s ebben a hiszemben nem tettek eleget 
szerződési kötelezettségeiknek. Az uradalom azután 
ezt ürügyül használta fel velük szemben arra, hogy 
megszabaduljon tőlük. A telepeket kiüríttette, a há- 
zakat leromboltatta. Még olyan községet is, mint 
Anyás, amelynek temploma és plébánosa is volt, 
a földdel tettek egyenlővé s így Csanád megye ti- 
szántúli járásában és az uradalom Pest vármegyébe 
kiterjedő részében nyolcvanezer magyar hold jóformán 
lakatlan föld maradt egytagban. 

Milyen iszonyú ellentétek ezek itt egymás köz- 
vetlen szomszédságában! A szegedi határból egykor 
ugyanilyen néma, ugyanilyen kihalt hatvanezer hol- 
dat a népszaporodás halhatatlan ereje vehetett bir- 
tokába s megteremtette itt a kisparasztkultúra cso- 
dálatos oázisait. Ma ez a határ negyvenezer léleknek 
ad kenyeret, jövőt, megélhetést. Negyvenezer lélek 
életétől, munkájától nyüzsög s fenntartója, anyagi és 
gazdasági bázisa az ország második legnagyobb vá- 
rosának. Ipart, forgalmat, kereskedést, kultúrát táp- 
lál, katonát nevel, a háború előtt és a háború lalatt 
ezredeket és ezredeket állított ki, roppant közintézmé- 
nyeket visel teherbíró vállain s a közadókon felül 
haszonbér fejében évente több mint egymillió pengőt 
fizet közcélokra. Itt meg körülöttünk ez az ötvenezer 
hold ma is szinte olyan néptelenül ásít, mint ahogy 
a török hódoltság után visszakerült az Erdődyek, 
azoktól zálog fejében a génuai méltóságos kereskedő 
urak s ezektől az indigéna Zichy-Pallavicini család 
birtokába. A szegedi árvíz után Sándorfalva kelet- 
kezett itt azokból a menekültekből, akiket az ura- 
dalom letelepített s a nagy birtoktest szélein, a kecs- 

keméti, szegedi, kunsági pusztákkal érintkező ré- 
szeken kisebb, se tanyának, se községnek nem ne- 
vezhető lakóhelyek alakultak a volt úrbéresekből a 
máshonnan ideszivárgó népességből, akiket határőrök 
gyanánt ültettek itt le, hogy a pusztai betyárok, ba- 
rangoló pásztorok, félkézkalmár gulyások, juhászok 
becsapásai, legeltetései, foglalásai ellen az uradalmat 
védelmezzék. Ezek közül Petricson, Kutyanyak és még 
egynéhány ma is itt vegetál. 

A baksi szőlőtelep a legnépesebb helysége az ura- 
dalomnak. Valami hatezer ember verődött itt össze, 
akiknek nemrégen azelőtt egy talpalatnyi földjük se 
volt a házukon és udvarukon kívül. A földreform 
alkalmával hétszáz holdat osztottak ki közöttük, két- 
százat örökáron, a többit huszonötévi megváltásra. 
Ezenfelül 1200 holdat bérelnek az  uradalomtól 1-3-6 
holdas parcellákban. Holdanként 38-50 pengőt /fi- 
zZetnek. 

A Faluszövetség vezetőjének, egy derék asztalos- 
mesternek, udvarán hallgatjuk a panaszokat. Két hold 
után a váltságosok 135 pengőt fizetnek évente, ezt 
azonban az idén már egyik se tudta megfizetni. Van 
olyan, aki hat-nyolc éve nem fizet, a haszonbéresek 
ugyanígy hátralékban vannak. Az inkasszót a Föld- 
hitelintézet exponensei végzik az uradalom megbí- 
zásából, hogy neki ne kellessen közvetlenül vesződnie 
ezzel a gonddal is. A legjobban az fáj az emberek- 
nek, hogy az uradalom xkülföldrőlx hozatja a mun- 
kásokat. Mikor megkérdezzük, nyújtsa föl a kezét, 
aki aratást, vagy egyéb munkát kapott az idén, ketten- 
hárman jelentkeznek az ötven-hatvan főnyi tömegből. 
Az uradalom a napszámosmunkát is a részesekkel 
végezteti, a többi nem kap semmit. Enyhítésül azt 
kérték, hogy holdanként nyolcvan kiló gabonáért kap- 
ják a bérletet, az uradalom azonban azt felelte, hogy 
nem kell neki a termény, a magáét se tudja eladni. 
— Ha nem fizet az ember, az is baj, ha meg vönér- 

zettelx fizet, azt hiszik róla, könnyen teheti s még 
többet akarnak, — mondja a leghangosabb asszony. 
Télen aztán végleg nincs semmi munkájuk. — He- 
verünk az árokban a napon, ha süt, — mondják dacos 
keserűen. Egyébként szégyelünk a kapun kijönni, hogy 
ne lássuk egymást lézengeni. A gyerekek heteken 
át félmeztelenül a kemencepadkán fetrengenek. Nincs 
se tűzifánk, se egyéb fűtelékünk. Megfagyunk a té- 
len. — De mégis csak csurran-cseppen valami a 
nagy  vadászatokból? -— Hát igen, négy-öt napon 
áí egy pengő ötvenért kergetjük a nyulat térdigérő 
hóban-sárban. Az eleven nyúlfogásnál, ahol hálóval 
kerítik a vadat, az ügyesebbek, gyakorlottabbak két 
pengőt kapnak. Hajnalonkint már négy órakor ka- 
pával, vasvillával a vállukon elindulnak munkát ke- 
resni.  Majorról-majorra járnak és  délfele fáradtan 
vánszorognak haza. Napról-napra sehol semmi, he- 
teken át. A kutyanyakiak már csak falkákba verődve 
járnak, csatangolnak helyről-helyre. A nyomor-szoli- 
daritás odáig megy közöttük, hogy egyik társuknak, 
Dékány Jánosnak, akit a házából kilakoltattak, se- 
gítségére siettek és huszonketten összeállva, házat 
építettek neki Petricsonban. Azt már nem is pana- 
szolják, hogy a templomot, amit az uradalom emel- 
tetett, öt kilométerre a községtől építették a plébá- 
nialakkal együtt. A községháza ugyancsak öt kilomé- 
terre van a falutól Sövényházán. 

Így beszélgetünk és közben nem merem fölemelni 
a fejem az asztalról, hogy rájuk nézzek. Én még soha 
ilyen arcokat nem láttam. Hogart vagy Dürer szörnyű 
víziós paraszt-fiziógnómiái elevenednek meg előttem. 
A nyomor, a nélkülözés, az állati elnyomorodás, a 
testi-lelki lealacsonyodás iszonyú, foszforeszkáló vo- 
násai rajtuk. Mintha valami külvárosi hordalék-nép, a 
csatornák és tömegszállások lakói lennének. Bolse- 
vista micisapka, kajla kalap, kopott, zöld pincs, avas 
szalmasüveg a fejükön. És micsoda szemek a kalapok 
árnyékában. 

Benézünk az iskolába. Szép, új tágas épület. De 
két tanterembe két tanítóhoz száznegyven gyerek jár. 
A száznegyven közül csak harminc tudta befizetni 
az egy pengő beiratási díjat. Itt nincs ingyenkönyv, 
tanszer, irka, naponta pohár ingyen-tejecske, nincs 
ajándékruha, karácsony alkalmával iskolai ünnep, a 
karácsonyfa télirevaló holmikkal megrakva az ura- 
dalom jóvoltából, mint az Esterházy-iskolákban. Ezek- 
kel itt a tanítón kívül senki se törődik, irántuk senki 
se érdeklődik. Istenem, ezek a kedves, otthon úgy- 
ahogy megmosdatott ártatlan arcok, ezek a hitvány 
ruhácskák! Télen félórába telik, míg a hidegtől der- 
medt teremtéseket a tanítónő eszméletre tudja hozni. 
Arcukon a gyermekség ártatlansága, hamvassága, de 
belehelve a korai vénség és a korai nélkülözés szo- 


morú ködével. 
kk 


Az uradalom azt mondja, a baksitelepiek haszon- 
talan emberek, szocialisták, kommunisták, megbízha- 
tatlanok, követelők, naplopók. Ha így volna is, nem 
lenne csoda. Úgy nőnek itt föl, a latifundium kö- 
zepén, beszorítva, drótsövénnyel bekerítve, a nincs- 
telenség, a láncotrázó szegénység tébolyító gondjai 
között, nemzedékről-nemzedékre. A hatóságok rossz 
szemmel néznek rájuk, az uradalom is rossz szemmel 
néz rájuk. Minden felsőbbség úgy kezeli őket, mint 
a leprás telepeket. Csak a lelketlen, gyújtogató, arany- 
várakat ígérő demagógia köszönt be hozzájuk egy- 
egy képviselőválasztáskor, vagy a fülbesúgó szocialista 
izgatás jár-kél közöttük, kész ügynököket találva itt 
minden ajtó mögött. Hogyne nyomorodnának el az 
anyagi, erkölcsi és társadalmi levegőtlenségnek, vagy 
a ieiojtott, megrontott, betegséggel, robbanóanyag- 
gal megmérgezett légkörnek ilyen viszonyai között? 
Vajjon így lett volna mindez és így lenne, ha az 
uradalom uraiban több az érdeklődés irántuk, ha ele- 
jétől fogva többet törődnek velük, ha egészséges élet- 
föltételeket teremtenek számukra s a gondoskodás és 
jóakarat reális melegségét éreztetik velük? Mibe ke- 

rült volna ez, vagy mibe kerülne? Lehetne ennél 
szebb hivatás egy ekkora nagy úr részére? Lehetne 
szebb ambíció, mint az, hogy azokat az embereket, 
akiknek sorsa teljesen ki van neki szolgáltatva, nem 
hagyja ilyen pokolba sülyedni? Hiszen ezek nyugalma, 
boldogulása, biztos egzisztenciája neki ugyanolyan 
érdeke. Föl se merjük tenni a kérdést, mi lett volna, 
ha a Pallaviciniek azt csinálják itt csak felerészén 
is az ötvenezer holdnak, amit Szeged határában le- 
hetővé tettek. A nagy földvagyon nemzeti és szociális 
hivatását nem inkább betöltötték volna így s önmaguk 
gazdasági érdekeit is nem százszor jobban szolgálták 
volna? 


Algyőnek tartva, a sövényházi nagy sárga kas- 
tély mellett visz az utunk. Óriási park sötét lombjai 
közül világit ki az országútra. Minden ablaka, zsaluja 
becsukva. Egy évben egyszer-kétszer, nagy vadászatok 
alkalmával, szokott itt csak élet lenni. Valamikor la 
háború előtt többször megfordult itt Nikolajevics Mik- 
lós nagyherceg, az orosz fővezér. Otthon érezte magát 
az orosz jellegű tájak benyomásai között. És sokszor 
hallgatott itt cigányzenét, a lecsukott ablakok mögött 
a téli éjszakában, szegény Ferenc Ferdinánd trón- 
örökös. 


Késő este érünk az algyői révhez. Várunk egy 
kicsit a kompra. Lassan nyikorog velünk az öreg 
szerszám, alig vesszük észre, hogy eltávolodunk az 
egyik parttól és a másikhoz közeledünk. A sötét vizén 
bárkák horgonyoznak a rév alatt s a hajókról csön- 
des nótázás hangját, hozza a szél. Egy szép meleg 
baritonhang búsul ott, tele szomorúsággal, mondha- 
tatlan melankóliával. 

— Szegedi rabok dolgoznak a bárkákon, — ma- 
gyarázza a révész. —  Valamelyiken nagyon erőt 
vett a szívfájdalom ... 


8. 
VADNAY ANDOR NYOMÁBAN 


Hódmezővásárhely 


Miért ébreszt a Tisza bennünk valami csendes 
szomorúságot? Az ember megáll a partján, a hid 
karfájának dől, vagy a komp korlátjához, nézi ala- 
csony, sárga, agyagos partjait, a törpe fűzfabokro- 
kat, a csendes sárgászöld vizet, sóhajt egy halkat, 
maga se tudja miért, egy kis sajnálat lepi meg. Saj- 
nálja a Tiszát. A Dunára büszkén nézünk, vagy fé- 
lünk tőle, a sebes hegyi folyók felvidámítanak, a Ba- 
laton merengésre indít, a Tisza sajnálkozásra. Miért 
van ez, honnan jön? Mert ebben a sajnálkozásban 
több szeretet, több rokonság, több mélység és meleg- 
ség van, mint a büszkeségben, a merengésben vagy 
a vidámságban. Mintha a Tiszával együtt egy kicsit 
magyarmagunkat is sajnálnánk. Mintha valami ősi 
sorsközösség szólalna meg ebben, valami régi, árva 
testvériségé. Mintha ez a parttalan, élettelen, csen- 
des, sárga víz ugyanazt mondaná, amit a nomád egy- 
kedvűség és igénytelenség melankóliája ezer és ezer 
év óta a fülünkbe sugdos. Mintha azt a szózatot 
hallanánk belőle, amelyre a magyar lélek oly szíve- 
sen reagál, hogy itt élned, halnod kell. Vörösmarty 
sötét, tragikus akcentust adott ennek a gondolatnak, 
pedig ősi valósága szerint nincs ebben semmi egyéb, 
csak végtelen rezignáció. Ő mint egy parancsot 
mondta ezt nekünk. Az élet alatt egy felfokozott, 
aktivitással, feszültséggel,  villamosenergiákkal, nagy 
célokkal tele életet értve. A halál alatt pedig hősies, 
nagy erőfeszítésekben megszakadó elmúlást, vagy izzó 
lángokban való ellobogást. A Tisza nyelvén s a ma- 
gyar őslélek egyik húrján azonban se az élet, se a 
halál nem jelentenek ilyen emóciókat. A kettő majd- 

nem egybefolyik. Sokszor alig van köztük különb- 
ség. Hajszálfinom árnyalatok választják csak el őket 
egymástól. Majdnem a minden mindegy állapota ez, 
a kis reményé, vagy reménytelenségé. A változhatat- 
lan sors flegmatizmusa ez, egy kis szomorúsággal ele- 
gyítve. Hogy mindez máskép is lehetne, de ha így 
van, hát legyen így! 

Talán a Volga mond ilyesmit nagyobb arányok- 
ban s már szinte démoni mélységekkel, az orosz SzÍV- 
nek. S minden folyó közt talán annak élete leghason- 
lóbb a Tiszáéhoz. Végtelen sárga partok közt csen- 
des, álmodó, sárga Víz... 

A folyók mindig az emberi kultúra telephelyeit 
jelentették. Minden nagy civilizáció folyók mellett ke- 
letkezett. Az egyiptomi éppen úgy, mint a babiloni, 
a római épúgy, mint az amerikai. Szentpétervár ép- 
úgy folyó mellett épült, mint London, Róma vagy 
Babilon épúgy, mint Párizs vagy Budapest. Az 
Eufrátesz vize és völgye épúgy melegágya volt 
egy a vele egykoruaknál intenzívebb kultúrának, mint 
a Nílusé, a Póé vagy a Dunáé. Miért nem tudott a 
Tisza völgyében ilyen intenzív élet keletkezni, ha nem 
is a Nilus, vagy a Pó, a Hudson vagy a Mississippi 
arányai szerint, de csak a tiszai méreteknek megfe- 
lelő? De se a vízből élő kisfellah kultúra nem vi- 
rágzott ki, s a szinte nagyindusztriavá lett Pómenti 
földmüvelés sem. Sőt, a Tisza mellett szinte egyre fo- 
gyott ez a folyómenti élet, ahelyett, hogy növekedne, 
sűrűsödne. Széchenyi idejében, a szabályozás előtt, a 
természeti élete, a nádasok, mocsarak, kiöntések, vad- 
madárélete, a folyó őshalászélete terpeszkedett itt. 
Mióta szűk, egyenes árkába szorították, ez az élet 
is meghalt, kipusztult, elhallgatott s a másik, a nagy 
folyók indusztriális, forgalmi, kereskedelmi, gazda- 
sági élete se tudott föltámadni. Se az új Alföld nem 
adott neki életet, se ő nem adott az új Alföldnek. 
Mintha kölcsönösen meg akarnák bosszulni egymáson 
a radikális szakítást. Nem csodálatos dolog ez, mikor 

Széchenyi Istvántól kezdve Vadnay Andorig minden 
magyar reformer elme azon törte magát, mit kellene 
tenni a Tiszával s milyen életet lehetne teremteni a 
Tisza és az Alföld új összeházasításával? 


Szegény Vadnay Andor emléke kísért bennünket 
lépten-nyomon, mióta a csongrádi földeket járjuk. Ő, 
aki kormányhatósági ember létére, sőt főispán létére 
olyan mérhetetlen szeretettel és odaadással csüggött 
ennek a földnek népén és jövendő sorsán, itt élt kö- 
zöttük, szenvedte bajaikat, átélte gondjaikat és ke- 
reste ezekből a nagy kivezető utat, kétségbe volt esve 
az új Tisza meddőségén, az egyre jobban kiszáradó, 
elszikesedő Tiszavölgy helyzetén s úgy küzdött, úgy 
gyötrődött ezekért a  kubikosokért, mint talán se 
előtte, se utána senki más. Harcolt a duna-tiszaközi 
és az alföldi nagy csatornahálózat tervéért, az egyet- 
lenért, ami az Alföld gazdasági és szociális problé- 
máin segíthet. Az éjjel egy nyomorult, szemet gyil- 
koló villanylámpa fénye mellett az ő halhatatlan köny- 
vét olvastam. Hadd idézem belőle a következőket: 

yTudom, hogy nagy áldozattal jár ez az öntöző- 
csatornahálózat s ez nem is egy, nem is két nemze- 
dékre szól. Mert, ha nem elég rá ötvenmillió, rá kell 
áldozni kétszer annyit és ha ez sem elég, nem sza- 
bad sajnálni az ötszázmilliót sem. Szinte zúgni hal- 
lom az ellenvetéseket. Fönnakad Budapest fejlődése! 
Elmarad a harmadik egyetem fölállítása! Nem kerül 
pénz a véderőre, az iparpártolásra, a kormányzat ja- 
vítására! Legyen. Akadjon fönn minden egyéb fej- 
lődés, bomoljék meg a pénzügyi egyensúly, itt a 
magyarság megmentéséről van szó! Adjátok meg esz- 
közeit és lehetőségeit annak, hogy az Alföld négy- 
millió magyarsága, ez a csodás, erős faj, saját életre- 
valóságából, erejéből, szorgalmából megháromszoro- 
sodjék, mint a lucernában az arankafolt tányérja, ter- 
jeszkedjék ki a határszélekig, minden egyéb élőt ma- 
gábaolvasztva. Ezért a fényes, káprázatos jövőért 
nincsen akkora áldozat, amely nagy volna. Mikor eb- 
árnyékában! 

ben az évben már túl fogja haladni az ötvenezret ki- 
vándorló testvéreink száma, én a hangos följajdulás- 
tól visszatartani magamat nem tudom. Nem a selejtes, 
a romlott, vagy az élhetetlen emberek, hanem a mun- 
kát kereső felnőtt férfiak vándorolnak ki. A legerő- 
sebb és legmagyarabb elem, melyet munkaerejéért 
mindenki megcsodál, az Alföld munkása még nem 
mozdult meg. De látom vergődését és lelkem együtt 
vergődik vele. Szemem, mint a velencei rabé, folyton 
ama lassan és titkon mozgó falra van feszítve, mely 
napról-napra közeledik és szűkíti börtönünket. Még 
egy kis időhaladék, még egynéhány arasz és össze 
vagyunk zárva. Ahol egy egész osztálynak létküz- 
delmében csüggedés, lankadás, a fajfentartó erők csök- 
kenése, a család, a gyermekek jövőjéért való kitar- 
tásnak megrogyása állott be, ott nem lehet többé a 
lelketlenségnek azzal a jelszavával vállatvonogatnunk, 
hogy kaparj kurta. Ott a vergődőnek csak úgy, mint 
az árban fuldoklónak, gyorsan és erős kézzel kell a 
hóna alá nyúlni. Igenis, te állam, élő emberek szer- 
vezett egyeteme, egyenesen tartozol vele, hogy azok 
számára, akiket egy negyedszázad óta vezetsz a mű- 
velődés ösvényén, földi életük nehéz munkája fejében 
a tisztességes megélhetést lehetővé tedd. És ez a tar- 
tozásod nem tréfa-dolog. Époly becsületet érintő, 
mint volt Damonnak az a tartozása, hogy leghívebb 
barátját maga helyett a vérpadon meghalni ne en- 
gedje. Öntözés nélkül a mi Alföldünk, a világ leg- 
gazdagabb televénye, félig parlagon hever, mert nincs 
rétje, nincs kerti gazdasága. Nincs foglalkozása asz- 
szonynak, gyermeknek. Nincs okszerű és olcsó táp- 
láléka a munkásnak, nincs a mezei munkás számára 
kötelék, mely őt valamely területhez fűzze, nincs, ami 
vele a termőföldet megszerettesse, s a mi lehetővé 
tegye a mezőgazdasági munkásnak a nagyközségek- 
ből, azok erkölcs- és szellemrontó tömkelegéből a 
tanyákra vagy új községekre való kitelepítését. És 
végül nincs öntözés nélkül eszköz, senki olyat nem 
tud, a belterjes gazdálkodás meghonosítására, a föld- 
uzsora megszüntetésére és az egyre szaporodó mun- 

káselem kenyérrel való ellátására. Ha ez a terv ma 
nem sikerül, meg fogom föllebbezni ahhoz a jövő- 
höz, melyet még megérnem adatott. Ha soha nem 
sikerül, úgy veszem, mintha hiába éltem volna. Ha 
soha sikerülni nem fog, akkor hadd temetkezzem majd 
jeltelen sírba. Fekete Nagy Balázs vagy Szegvári Já- 
nos mellé, ők és társaik talán gyűlölnek engem, mert 
nagy különbséget látnak közöttünk. Ám én szeretem 
őket, mert bennük nemcsak magamat, de beszédük- 
ben, népdalaikban, parlagon maradt szellemükben 
Deák Ferenc prózáját, Arany költészetét és a ma- 
gyar géniusz nyilvánulását látom... 
k 


Szegény Vadnay Andor, mivel vigasztaljam meg 
emlékedet, itt az éjjeli villanylámpa fényében? Hogy 
derítsem föl sápadt, barna arcodat s mit írjak, mit 
üzenjek jeltelen sírodnak? A csongrádi föld sorsa 
és jelene még sötétebb, mint volt akkor, mikor sze- 
medet lehunytad. Ezek a nagy alföldi falvak, községek, 
városok, Dorozsma, Sövényháza, Hódmezővásárhely, 
Csongrád, Szentes, Szegvár a szociális nyugtalanság 
lelkétől "vemhesek. Ez a nyugtalanság szinte tör- 
ténelmi  gondolattá vált itt. Az alföldi és az 
országos agrárszocializmusnak itt ringatták a bölcső- 
jét Itt élt, Szentesen, Sima Ferenc, a veszedelmes 
úri lázító, Mezőfi Vilmos és Pásztor János szocia- 
lista agitáció ja, ez a negyvennyolcas jelszavakkal ke- 
vert agrár demagógia itt talált először sajtót és hí- 
veket ezerszámra. Nem messze innen, Békéscsabán 
nőtt meg Achim András a tót kisgazdamozgalom 
apostolává. Táncsics Mihály, a negyvenes évek pa- 
helyreállítása után itt, Orosházán, bontott zászlót, 
mint képviselőjelölt 1869-ben. Parasztszekéren, kopott 
ruhában, vak szemén fekete simléderrel járva a tanyá- 
kat. S az orosházi agrárproletariátus 1889-ben már 
vörös zászlók alatt ünnepelte meg május elsejét. Er- 
ről a földről írja Bodrogközy Zoltán, hogy népe a 
legmisztikusabb ellentétekkel van tele. Vallásos tu- 

dott lenni a legbuzgóbb értelemben, de ez a nagy 
vallásossága a legnemesebb rajongástól a végső fana- 
tizmusig el tudott menni. S amint a békési, csong- 
rádi és csanádi földeket elöntötte tavasszal a pity- 
pang sárga virága s a bódítóan illatos szegfű, úgy 
ömlött szét a nép lelkén a kétkedés, a vallási kérdések 
feszegetése, a szocialista bölcselkedés, hogy eljusson 
a parasztszocializmuson keresztül a voltairei isten- 
telenségig. Ezt a népet kétségbeejtő helyzete a leg- 
csapongóbb lélekkel látta el. Egyszer fölesküdött az 
antiszemitizmusra, képes lett volna a legvéresebb cse- 
lekedetekre, hogy csakhamar a legnemesebb ember- 
szeretetet prédikálja s pillanatnyilag hitt is ebben 
oly mélységesen, mint a legfanatikusabb misszioná- 
nárius. Ez a nép, amely egyébként tele volt önzéssel, 
szinte őrjöngve dobta oda magát az új tanoknak. Az 
Isten gyalázásától az igehirdető, megbékélt nazarénu- 
sig tudott ez a nép menni. Ijesztő volt ez a kettős- 
sége! 


Nézem a vásárhelyi hotelszoba ócska plafonját, 
behunyt szemekkel, álmatlanul s mintha a puszta 
csongrádi földön feküdnék a végtelen éjszakai ég 
alatt... 


9. 
APÁK ÉS FIÚK 

A vadszőlővel, hederával befuttatott öreg tanya- 
ház előtt egy barnaarcú, szőkebajuszú fiatalember 
köszönt bennünket. Kopott, naptól hagyult ruha, bri- 
csesznadrág, öreg, kis fekete kalap rajta, ahogy az 
ember munkaközben odahaza a tanya körül öltöz- 
ködni szokott. Elek Pál barátunk nagy zavarban van. 
Nem tudta, hogy jövünk. Azt mondja, legalább meg- 
borotválkozott volna. Egész paraszt lesz az ember 
idekinn. Pedig Elek Pál tetőtőltalpig úriember. Érett- 
ségit tett, három évig orvostanhallgató volt a buda- 
pesti egyetemen, 1918-ban, a Károlyi-forradalom és 
a bolsevizmus zavarai közben hazajött, hogy szülei 
ne legyenek egyedül az akkori bizonytalanságban. 
Hazajött és bár a lelke az orvosi tudományok felé 
vonta, sok tusakodás után végleg itthon is maradt. 

— Legyőzött ez a sötét föld! — mutatja a kert 
alatt a friss szántást, ahol motoros traktor fordítja 
mélyen az omló, fekete barázdákat egymás mellé. 

Száznyolcvanholdas kis birodalom ez itt, körös- 
körül. Egy részét a forradalmak óta vásárolták, egy 
kis bankteher is fekszik még rajta. Míg az lefogy, 
könyörtelenül, igénytelenül dolgozni kell. Azt a vál- 
ságot, amely a búza katasztrófájában mindenüvé el- 
hat, a vásárhelyi föld is érzi minden porcikájában. 
Ezzel szemben nem elegendő többé az öregek tudo- 
mánya. Mindent újítani, változtatni kell, új termelési 
módszereket alkalmazni, iparnövényekkel, tejjel, tojás- 
sal, zöldséggel, baromfival kísérletezni, ha a gazda 
azt akarja, hogy a földdel együtt el ne merüljön. 
A háború előtt a száznegyvenezerholdas határból közel 
százezer hold gabonával volt bevetve, valami har- 
mincezer hold kukoricával, egyéb terményekre, zöld- 
ségre, kertre, szőlőre talán öt-hatezer hold jutott. 

Szeles János kimutatása szerint ugyanekkor ötezerre 
volt tehető a munkásosztálybeli családfők száma s 
ugyanennyire a kisgazdáké. Holdankint negyvenforin- 
tos hozamot számítva, egy évben hatmillió lehetett a 
gazdák jövedelme s alig hétszázezer forinton oszto- 
zott a tizenezerfőnyi munkás- és kisbirtokos-tömeg. 
yEzért van Vásárhelyen — írja Vadnay Andor is 
ugyanezen időből — egyfelől ötmillió forint a ta- 
karékpénztárban, másfelől nyomor, kenyértelenség, ín- 
séggel küzdés a munkások és kisgazdák között. Itt a 
magyarázata annak az érthetetlen rejtélynek, hogy az 
Alföld egyik legtermékenyebb, óriási területén a leg- 
aránylagosabb birtokmegoszlás mellett csak az ötven- 
holdasnál gazdagabb ember van belenyugodva sorsába. 
A belterjes gazdálkodásra való áttérés segíthetne, 
amely több embernek ad munkát és kenyeret, de mi 
birja rá erre a gazdát, mikor a holdankinti negyven 
forint bevétel mellett a mai művelés szerint vcsak 
négy forint kiadása van? Neki a búza és kukorica a 
legjövedelmezőbb c. 

— Hát igen, ez így volt még a háború előtt 
is — mondja Elek Pál. — A szántóföldeknek ötven 
százalékán búzát vetettek, harminc százalékán tengerit, 
húsz százalékán árpát, s nagy területeken búza után, 
évről-évre, megint csak búza került a földbe. A mély- 
szántás szinte ismeretlen volt. A földet inkább csak 
karcolták. Nyolc-tizenkét centiméter mélységre szán- 
toltak. Az ilyen sekély szántásban aztán sokszor csak 
három-négy métermázsa búza termett, jó termés mel- 
lett is legfeljebb nyolc-tíz métermázsa. Ez a szisztéma 
a föld kiélésére vezetett, aminek jelenségei a háború 
előtt már erősen érezhetők voltak. Most, hogy a búza 
olyan bajban van, még mindig sok a disputánk iaz 
öregekkel, akik váltig ragaszkodnának a régihez, nem 
szeretik az új dolgokkal való pepecselést, ami nélkül 
pedig nincs kiút ebből a circulus vitiosusból. Az öre- 
gek és fiatalok között különben régi ellentétek ezek. 
Általános szokás volt itt, hogy az apák a legszebb 
férfikor delelőjén átadták a birtokot, ha nem a feles 
gazdálkodott rajta, a legidősebb fiúnak, mint ahogy 

valamikor az Árpád királyok az ifjú királyságot kreál- 
ták a trónutód számára. Az öregek aztán városi pol- 
gárokká lettek, a kávéházi politizálás, kártyázás, fe- 
ketézés, kupeckedés töltötte ki az életüket. így alakult 
ki a piacon ácsorgó, kétségbeesett, nyomorral küzdő 
munkás- és napszámostömegek szemében a látszatra 
hereéletet élő nagygazda típusa, a gyűlölet és irigy- 
ség érzéseit ébresztve a nincsetlenekben s a dühön- 
gésig felfokozva közöttük a szociális és gazdasági 


ellentéteket. 
mh 


Elek Pál fajbaromfival kísérletezik. Szidja a rode 
island-fajtát, amelynek gyönyörű, bronzbarna példá- 
nyai nagy tömegben ólálkodnak a kis udvaron. - 
Roppant nagy urak ezek — mondja -, csak a készre 
tartanak. Hogy egy kicsit maguk is keresnének, mint 
a mieink, az derogál nekik. Húsra, tojásra kitűnők, 
de kényesek, mint a kisasszonyok. Minden időváltozás 
megárt nekik, minden titkos nyavalyától halomra hul- 
lanak. De ha a baromfi néha megcsal, inát segítünk 
magunkon a tejjel. Nem tudunk annyit fejni, hogy 
Szegedig is el ne vigyék. Csak, persze, jobb utak, jobb 
közlekedés kellene. Tíz-húsz-harminc kilométer távol- 
ságra a várostól, ebből az isszonyú határból csak 
úgy lehetne kockázat nélkül megközelíteni a piacot. 
Az istállókon túl hatalmas répatábla terjeszkedik. A 
gazda mutatja, látjuk-e a különbséget, milyen friss, 
zöld az egyik része s milyen sárga, csenevész a má- 
sik. Mert az egyik felére csatornát vezetett, amit 
maga tákolt össze rossz bádogcsövekből s azon ke- 
resztül biztosította az intenzív vízellátást. A másik 
részre már nem jutott a vízből, azért maradt úgy 
vissza. Itt lófejnyi répák túrják ki magukat félig a 
földből, ott csak akkorák, mint a karalábé. 

Nagy áldás a vásárhelyi határnak az artézi kutak 
sokasága. Talán kétszáz ilyen fúrott kútból buzog a 
víz szerte a tanyákon. Ez a vagyonosság egyik szim- 
bóluma itt. Kétszáz-háromszáz méter mélységből né- 
melyik kút százötven-százhatvan liter vizet is ad per- 

cenkint. Az utóbbi években azonban mintha elfárad- 
tak volna ezek a kutak. A szakértők figyelmeztették la 
várost és a gazdákat, hogy jó lesz korlátozni a fo- 
gyasztást. Nem lehet tudni, mi történik odaalant, de 
roppant katasztrófa lenne, ha ez az életet adó víz- 
bőség elapadna, vagy éppen kimerülne. Azt jelen- 
tené ez az egész vásárhelyi határra s az egész mező- 
gazdaságra, mint mikor az oázisok forrása eldugul 
a Szaharában. Szárazságot, terméketlenséget, remény- 
telen elhomokosodást. 
k 


Míg a Kristó Sándor tanyájához érünk, nagy vita 
folyik a kocsiban az idegen és a magyar tyúkfajták 
előnyeiről, hibáiról. Itt aztán tíz perc alatt minden 
ellenvetés elhallgat, mely a hazai tyúk-fajvédelemmel 
és fajnemesítéssel szemben pesszimista húrokat pen- 
getett. A tanya tágas, tiszta, sodronnyal kerített tyúk- 
farmján közel ezer darab magyar parlagi aprómarha 
nyüzsög. Ezer darab hófehér tyúk, kakas, csirke együtt. 
Sárga lábakkal, vérpiros tarajjal, az előkelőség, a 
kitenyésztett tyúkarisztokracia egész hadserege. Kristó 
Sándor Pákozdy Lászlónak, a magyar parlagi tyúk- 
tenyészíés egyik lelkes és tudós tekintélyének biz- 
tatására, pár évvel ezelőtt kezdett foglalkozni a ne- 
mesítéssel s éveken át, generációkon keresztül, vá- 
logatás és továbbkeresztezés útján jutott el azokhoz 
az eredményekhez, amelyeket most olyan nyugodt 
büszkeséggel mutogat Elek Pálnak, a rode islandok 
gazdájának. Mikor tavalyelőtt a vásárhelyi gazdasági 
kiállításon először jelent meg ezekkel a hófehér tyú- 
kokkal és kakasokkal, száz remek példánnyal, lázba- 
ejtette velük az egész közönséget. Az idén a londoni 
világközi baromfikiállításon első díjat nyert velük s 
szerte a vármegyében olyan tekintélyt és népszerű- 
séget szerzett, hogy alig tudott eleget tenni a jelent- 
kező igényeknek. Pedig az ő tyúkjait csak tovább 
tenyésztésre vásárolják. Olyan híresek lettek, hogy 
Polónyi Manónak a parlagi tyúkról irt nagy munká- 
ján is egy innen való hófehér tyúk és kakas portréja 

ékeskedik. Egy tyúk egy szezonban átlag százötven 
tojást tojik, a tojás darabjáért ötven fillért fizetnek, 
a tenyészkakasok darabja pedig öt és tizenöt pengő 
között variál. Az adóhivatal meg ne tudja, de Kristó 
Sándor ezreket vesz be ebből a tyúkfarmból, pedig 
ő is megtehetné, amit a régiek, hogy csak a búzára 
tartson. Száz hold föld tartozik a tanyájához. Az 
édesapja híres volt a remek lovairól, neki van olyan 
szimentáli tehenészete, olyan bikákkal, amelyeknek da- 
rabjáért ezerötszáz pengőt kínálnak. Benn, a tágas 
úriházban, tele van légy szoba oklevelekkel, arany- 
és ezüstérmekkel, plakettekkel, serlegekkel, csupa ki- 
állításon nyert elismeréssel. Még a szalon egyik sar- 
kában is egy pihenő keltetőgép húzódik meg. De 
ott húzódnak a könyvespolcok is, roskadásig rakva 
mezőgazdasági, állattenyésztési  szakmunkákkal. A 
gazda maga szerényen mutatja mindezt. Az ember 
nem tudja levenni a szemét erről a talpig vasból 
öntött, szépszál férfiról. Ingujjban, rossz vászonnad- 
rágban áll előttünk, ahogy ép a malacot etette, 
sötétbarna arcához oly jól illik komoly homloka, 
melyet a kalap árnyéka fehéren hagyott. Elvezet hall- 
gatni, amint a tudomány és a gyakorlati szakismeret 
színvonalán az új, intenzív kisgazdaság problémáiról 


beszél. 
kk 


Karasz Péter, akinél délután iszunk egy pohár 
bort, ugyanebből az ifjú gazdarendből való. Az új 
magyar középosztály kialakuló típusát képviselik 
mindannyian. Csupa erő, életrevalóság, értelmi kiváló- 
ság, energia mindegyik. Csak úgy árad belőlük a 
földhöz való közelség, a vele való összeforrtság nagy, 
nyugodt biztonsága, az újítás vágyával és öntudatos 
szellemével összekötve. Nem reprezentálna történelmi 
neveket, nem emlegetik az ősöket, bár évszázados 
törzsek hajtásai. Az ősi enyingi Török-család ivadé- 
kai itt lappanganak a határban gazdasorsban. A Bálint 
név ma is örökös közöttük. (Török Bálint uram gon- 
dolkodószéke, egy fekete, magyaros öreg karszék 1830- 

ból, ugyancsak itt xálmosodik a tornácon, száz esz- 
tendő gondjait nyugtatva eresztékeiben.) Nem futkos- 
nak hivatal után, nem törik a fejüket politikai sikere- 
ken s mégis egy új világot hordanak vállukon. Az az 
ötven, száz, százötven hold, amelyet a modern jés 
sokrétű tanyai gazdálkodás szolgálatába állítanak, 
többet ér és többet jelent a kezükön, mint ötven évvel 
ezelőtt a négylovas dzsentrién az ezer vagy kétezer 
hold jelentett. Még nincs történelmük. Még lenn, a 
völgyben, a homályban élnek, a hegycsúcsokat érintő 
nap még nem tartja számon őket Még nincs zárt 
osztályöntudatuk, magukat mástól megkülönböztető 
szellemük, még nincs tradíciójuk, de amit élnek és 
teremtenek, az arra készül, hogy átadják követésre, 
mélyítésre, fölemelésre utánuk következő nemzedé- 
keknek. Nem a múltba néznek, nem is a ködös, 
kiszámíthatatlan jövőbe, de a jelent markolják, ölelik 
magukhoz, hogy diadalmasan  megtermékenyítsék. 
Nincs bennük annyi könnyedség, annyi szín, annyi 
romantika, mint a régi magyar középosztályban volt. 
Nem találkoznak bennük a fény és árnyék olyan vég- 
letei. Lelki és szellemi habitusukban nem érzik any- 
nyira a hagyományok finomsága, nem adtak még ise 
költőket, se művészeket, se Írókat, se politikai vezé- 
reket az országnak. De mindemmel sokkal több van 
bennük: egy nagy, szilárd ércfedezet szoliditása, ke- 
ménysége, a nyers földből, a durva anyagiasságból 
egy fokkal már kilépő értelmiség roppant tartalék- 
ereje, az anyagi függetlenség és az erkölcsi épség 
nagy záloga s a faji öntudat szerény, mélyreásott 
forrósága. Nagy élmény velük lenni, szavukat hallani, 
ércmarkukat megszorítani s a kézszorításon keresztül, 
ahogy egymás szemébe nézünk, megindultan érezni 
ugyanannak a iéleknek, ugyanannak a közös ősanyá- 
nak távoli üzenetét... 


10. 
VÁSÁRHELYI DŰLŐÚTON 


Hódmezővásárhely a török hódítás alatt huszon- 
két elpusztult falu összetelepüléséből keletkezett. A 
csomorkányi dűlőben még állnak, szinte a földig le- 
porladva, a régi templomromok. A vrossz templomx 
romjai, ahogy a határbeliek nevezik. A többi dűlő- 
nevek: Mártély, Téglás, Vereskutas, Erzsébet, Hat- 
rongyos, Szikács, Gorzsa, Batida, Koppáncs, mind 
egy-egy eltűnt falu határát jelentik. De ezeken ro- 
mok sincsenek már ,csak ásatásokból tudják, hogy 
falu volt itt is, ott is. Hogy lehessen egy ilyen 
óriási területet akár egészségügyi, akár szociális, akár 
iskolaügy tekintetében a kor színvonalán adminiszt- 
rálni? Ötvenhat népkör működik ma már szerte ezen 
a száznegyvenezer holdon. Van olyan, amelyik csak 
egy szerény, kis parasztszobából áll, s vannak az- 
tán rangosak, egyenesen erre a célra emelt épüle- 
tek, kölcsönkönyvtárral,  italkiméréssel,  olvasóterem- 
mel. De hogy csak a tanyai postakézbesítés körül 
milyen állapotok vannak, arra jellemző a  Vásár- 
helyi Újságnak az az indítványa, amelyet pár évvel 
ezelőtt kockáztatott meg ennek a kérdésnek rende- 
zésére. Ez az ötlet abból indult ki, hogy miután 
minden egyes tanyai olvasókör vidékéhez legalább 
húsz-harminc olyan tanya számítható, amelyen több- 
kevesebb ló és lóratermett fiatalember van, az ol- 
vasóköröknek egymás között kellene a postajáratot 
megszervezni, úgy, hogy ha kezdetben hetenkint há- 
romszor küldenének a postáért, akkor egy hónap alatt 
egyre tizenkét postaszolgálat esnék. Ilyen megálla- 
podás esetén, ha csak tizenkét lovas volna is a kör 
vidékén számításba vehető, egy-egy legénynek hó- 
naponkint csak egyszer kellene postaszolgálatra ki- 
állnia. . Ha pedig valamely kör vidékén huszonnégy 

lovast lehetne beszervezni, akkor egy-egy legényre 
két hónap alatt egyszer kerülne a sor. Ez a terv 
azonban mind a mai napig nem került megvalósításra. 
A határnak se kisvasútja, se autóbuszjárata. Ezer- 
harmine kilométer törvényhatósági útjából 1926-ig 
csak ötven kilométer volt kiépítve. 


k 


A dülőúttól oldalt, amelyen nagynehezen előre- 
vánszorgunk, szelíd dombhajlat peremén szép, régi 
úriház búsul. A Piukovics-kuria ez. A hozzátartozó 
gazdasággal együtt valamikor része a roppant Kons- 
stantin-vagyonnak. A Konstantin-ház, görög kereske- 
dőcsalád, kétszáz éve virágzik Vásárhelyen. Ugyan- 
azt jelentette itt, mint valamikor a Mannók, Harisok, 
Gajzágók Budapesten. A családi nagy bolton, városi 
házakon kívül kétezer holdat szereztek másfélszázad 
munkájával. A vásárhelyi nép azt mondja, könnyű 
volt ez valamikor, hisz egy selyemkendőért lehetett 
egy hold földet kapni. így gyűlt fel a nagy vagyon. 
Mert százötven év alatt sok selyemkendő kellett a 
vásárhelyi lányoknak és menyecskéknek. A kúria utolsó 
lakója nagyúri passzióból gyönyörű kertet létesített 
itt, a domboldalon leereszkedő utakkal, árnyas lu- 
gasokkal, nyílt gyeptérségeken sötét tujákkal, cipru- 
sokkal. Szerette a filozófusokat és költőket s egész 
rózsaligetet ültetett a legegzotikusabb fajtákból. A 
kert aljában halastó vize csillogott a fűzbokrok és 
ezüstnyárfák árnyékában s a ház szép, tágas terra- 
szán gyakran üldögélt nyári hajnalokon, hűvös késő 
délutánokon, egy komoly, magas, körszakállas férfi. 
Tisza István sokszor töltött itt pár rejtett nyári he- 
tet nagy politika idején, idebújva a messze világ- 
tól, s elnézett innen, a végtelen búzatáblák fölött. 
Ez régen volt. A rózsák és ciprusok filozófusa meg- 
halt, a család elköltözött, a kert gazdát cserélt s 
most, mint egy Turgenyev-regényrészlet, múlik, enyé- 
szik, hervad, gazosodik itt, emlékektől roskadozva. 
Az utakat fölveri a gyep, a rózsák kiszáradtak, a 

halastó vize nyálkás pocsolya lett s a terrasz kő- 
kockái megroppannak a látogató lába alatt... 
kk 


Csodálom, hogy az autó rég föl nem robbant 
már, vagy a föld meg nem nyílt alattunk, mióta a 
vásárhelyi határt járjuk. Az egész magyar jövendő 
össze van zsúfolva ebben a kocsiban s miközben 
járt és járhatatlan utakon hánykódik, dülöng, rázó- 
dik velünk, idebenn három fiatalember rapszodikus, 
dühödt, hangos vitatkozásban marcangolja egymást. 
Majd hogy a nyelvüket el nem harapják egy-egy 
erősebb zökkenőnél. Nincsen magyar sorskérdés, iro- 
dalmi, művészeti, politikai, erkölcsi, gazdasági pro- 
bléma, melyet föl ne dúlnának, nincs múlt, melyet elő 
ne ásnának, tekintély, amelyet meg ne forgatnának, 
revízió alá ne vennének, kétség, amelyet föl ne hány- 
torgatnának, igazság, amelyet részeire ne  bontaná- 
nak, hit, amelyet meg ne vizsgálnának, remény, 
amelynek fátyolát meg ne lebbentenék. Mintha nem 
a vásárhelyi határban, a Hód-tó fekete földjén, vagy 
a szikes puszta poros marhacsapásain hánykolód- 
nánk, egy bőr- és benzinszagú üvegketrecbe zárva, 
hanem egy pozsonyi kávéház gőzében ülnénk, a negy- 
venes évek jurátusai között, vagy még inkább egy 
orosz diákszobában, a nagy forradalom előtt, úgy 
fő, kavarog, füstöl, révedezik, lángol, birkózik, eszi 
magát ez a három egylélek, ugyanannak az arcnak 
három változata, hogy legyőzze a jelent és meg- 
hódítsa a jövőt, legalább így a képzeletbeli szamo- 
vár mellett, itt, a kocsi belsejében. Az egyik a jó- 
zan agrárdemokrácia híve, a művelt, modern kis- 
gazdagondolaté, a másik intellektuell-forradalmár, a 
naturalista és individuális világszemlélet fanatikusa, 
a faji erő és a tisztultabb Isten-hit csodálatos keve- 
rékével, a harmadik a tömegfegyelem, a fasiszta és 
hitlerista nemzetorganizáció szószólója. Az első a való- 
ságban is kisgazda, a második újságíró, a harmadik 
főispáni titkár. Alapjában véve mind egyet akarnak, 
ugyanazt a dolgot igenlik és bizonyítják a legellen- 

tétesebb oldaláról s eziránt való buzgalmukban majd- 
nem ölre mennek. Olyanok, mint az orosz legenda 
hősei, a hét egytestvér gyermek, akik elmentek az 
igazságot keresni, meg is találták túl az Óperencián, 
de az igazságnak hét oldala volt s mindegyik csak 
egyet látott belőle. Hazatérve, mindegyik azt vitatta, 
hogy ő látta az egészet, az igazit, s végül is ha- 
lomra koncolták egymást ezért az igazságért. 

A kocsiban forr, gőzölög a levegő, csodálatos 
szavaktól, csodálatos állításoktól, csodálatos argumen- 
mentumoktól. Most az újságíró van felül, diadalmasan, 
most a kisgazda egy józan, száraz szavával egy óriási 
hőlyagot szúr keresztül s ahogy az szétpukkad, sá- 
padt hallgatás támad. Most a fasiszta győz egy pil- 
lanatra, hogy aztán egyesült erővel a mélységbe ránt- 
sák, szavak özönébe fullasszák. Most ravaszul híze- 
legnek egymásnak, hogy megejtsék egymást, most epés, 
brutális valóságokkal verik fejbe, most andalogva jár- 
nak egy közös ösvényen s most együtt repülnek 
egy megoldott fantázia szárnyain a csillagok felé. 
Behunyom a szemem s hallgatom ezt az örvénylő 
zűrzavart, ezt a tragikus, reális, romantikus szárny- 
csattogtatást, s mintha az Ady Endre vörös gályá- 
ján ülnék. Valami dűlőúton járunk, sárguló kuko- 
ricatáblák suhognak a szélben, a nap most bukik 
le a messze város fölött, körülöttünk mindenütt a 
megmozdíthatatlan, fekete föld iszonyú hallgatásban. 
Repülj hajóm! Zötyögj, bukdácsolj, te szegény, ro- 
zoga autó: 


Új horizontok libegnek elébed, 
Minden percben új, félelmes az élet, 
Repülj hajóm!... 

k 


A vásárhelyi határban a birtokmegoszlás a há- 
ború előtt hozzávetőleges számokban ezt a képet mu- 
tatta: egynyolcad telken aluli törpebirtokos volt 5000, 
öt holdtól tíz holdig 1400, húszholdas 1400, negy- 
venholdas 1200, negyventől nyolcvan holdig 450, nyolc- 
vantól száz holdig 90, száz katasztrális holdon felül 

ötszáz holdig 70. Ez kerekszámban 10.000 gazda. 
1910-ben a városi lakóházak száma 6200 volt, a ta- 
nyáké 5100. A népesség proletarizálódása azután nagy 
léptekkel haladt előre. Ma legalább ötezerre rúg a 
földvagyon nélküli kisemberek és napszámosok száma, 
körülbelül ugyanennyi az ipari munkásságé. Ezek a 
szociális és vagyonbeli ellentétek a kilencvenes évek- 
ben véres tömegzendülésben törtek ki. Ekkor alakí- 
tották itt meg a földmunkások a szocialista kört, 
amelynek alapszabályait a belügyminisztérium nem 
hagyta jóvá. A rendőrség elkobozta a körhelyiség- 
ben talált szocialista iratokat s a mozgalom vezé- 
rét, Szántó Kovács Jánost, letartóztatta. Elfogatására 
nagy tömeg sereglett össze s Szántó Kovács János, 
bilincseit rázva, tüzelte az embereket: Ne hagyjatok 
el, elvtársak, szabadítsatok ki a kutya urak kezei 
közül! A nép között futótűzként terjedt el a letar- 
tóztatás híre s másnap a négy-ötezerfőnyi tömeg 
vonult fel a városháza elé. Köőzáport zúdítottak az 
ablakokra s Vesszenek az urak! kiáltással be akar- 
ták dönteni a kapukat. A csendőrség sortüzet adott 
a lázongókra s ezek már-már szétfutottak, amikor 
egy Lukács Mari nevű asszony éktelen ordítással tá- 
madt rájuk: Gyávák vagytok, ha elszaladtok, itt van- 
nak a karók, verjétek agyon a kutyákat! A feldühö- 
dött tömeg nekirontott a városháza körüli sétatér- 
nek, gyökerestől kitépte a karvastagságú növendék- 
fákat, felszaggatta az ucca burkolatát, kőzáport Zú- 
dított a városházára s rátámadt a néhány csend- 
őrre, akik tehetetlenül állottak a felbőszült ezrek- 
kel szemben. A zendülést csak nagynehezen lehetett 
a szomszédvárosból hozott katonaság segítségével el- 
fojtani. A véres vasárnapnak egy halottja, igen sok 
sebesültje volt s több mint hatvan lázongót letar- 
tóztattak. A zendülés után a hatóságok a nyomozás 
során olyan értesülések birtokába jutottak, hogy ez 
csak bevezetője akart lenni egy nagyobb és véresebb 
parasztlázadásnak, amelynek főbb pontjai Orosházán, 
Makón, Szentesen, Csorváson és Hódmezővásárhelyen 
voltak... 


11. 
BARÁTSÁG! 


A földmunkások szakszervezetében Jó estét kí- 
vánunk, de nem nagyon viszonozzák. Mindjárt rá- 
jövünk aztán, hogy máskép kellett volna kezdeni. 
Aki ide betér, azt mondja: Barátság! Ezzel köszön 
és ezzel felelnek neki. Ez olyan jelszó itt, mint a bá- 
nyászok között a Jószerencsét! A szolidaritás, a mun- 
kássorsközösség jelszava. De azért van benne valami 
erőltetett. Olyanformán hangzik, mint valamikor a ma- 
gyar legénység szájából az idegen, a német kommandó 
szavai. Megtanulják, dacból, demonstrációból,  párt- 
fegyelemből, de valahogy mégis a régi adjon Istenre 
jár a nyelvük. 

A szakszervezeti helyiség egy uccára nyíló, hosz- 
szu, füstös szoba, közepén öreg biliárdasztal. Egy ki- 
égett villanylámpa fényénél három gondterhelt ember 
azon bökdösi a golyókat. A fal melletti padokon 
hárman-négyen újságot olvasnak, egy öreg magyar 
fejére húzott kalappal szundikál. A falakon minden- 
féle szocialista plakátok, jelmondatok; nagyvárosi pro- 
letárklisék, egy ultramodern művészet nyelvén el- 
mondva, az ipari szegénység képzeletvilágából. Ide 
azonban csupa földszínű, földet túró szegény em- 
ber jár. Legnagyobb panaszuk, hogy a környékbeli 
falvak, Dorozsma, Mindszent, Sándorfalva, Szegvár, 
munkássága, miután odahaza munkát nem kapott, el- 
árasztotta a vásárhelyi határt, rálicitált a helybeliekre 
s elvitte keresetüket, amit az aratás után vártak 
volna, s ami a félirevalót jelentette volna nekik. Eddig 
egytizedrészért ment itt az aratás, az idén a nagy 
konkurrencia folytán egytizenharmadért is vállalták. 
A földmívelésügyi minisztérium egy kiküldöttje a 
cséplés alkalmával húsz gép közül tizennyolcnál más 

határbeli munkásokat talált. A másik csapás, hogy 
a katasztrofális kukoricatermés folytán, —  holdan- 
kint átlag két-három métermázsa — a részes műve- 
lők itt is teljesen megbuktak, sokan közülök ki se 
mentek, hogy letörjék a magukét. Nem volt érdemes. 
Hat-hétezer ember jórészt napszámosmunkából él itt 
s ezek nagy része márciusban már az új keresetre 
szedett föl adósságot. Aki az aratásnál vagy más 
mezei munkánál keresett valamit, abból törlesztette. 
De mit csinál a többi? A városi hatóság bevallása 
szerint is a mezőgazdasági munkásság hetven száza- 
léka nem tudott az idén foglalkozáshoz jutni. A ta- 
valyi és tavalyelőtti állapothoz képest nyolcvan száza- 
lékkal romlott a helyzet a munkanélküliség tekintete- 
ben. Ezek a szegények azzal vigasztalják itt magukat, 
hogy legalább a gazdáknak is rosszul megy. Nem 
adnak nekik a bankok kölcsönt, ha megtudják, hogy 
adót akarnak fizetni belőle. 


kk 


Közben megérkezik Erdei István, a helybeli szo- 
ciáldemokrata párt és az úgynevezett szakszervezeti 
bizottság titkára, Berta Mihállyal, a párt egyik osz- 
lopos emberével. A titkár fiatal, vékony, szőke kis 
ember, olyan, mint egy diák. Mellette az öreg Berta 
Mihály uram, csendes, méltóságtartó valaki, beillene 
juhászszámadónak vagy tanyagazdának. De ő ennél 
is több, egyetlen földmunkástagja az Országos Mező- 
gazdasági Kamarának. Szemmelláthatóan büszke erre 
nák, furcsán is állnak neki a szakszervezeti zsargon 
kifejezései. Olyan megfontoltan ejti a szót, mint Deák 
Ferenc a kiegyezési tárgyalásokon. 

Beinvitálnak bennünket a titkári szobába, egy 
fehérre meszelt, rideg kis helyiségbe s itt nagy vita 
keletkezik köztünk. Az integritás, a királykérdés, a 
földreform, mind szóba kerülnek. Szemrehányást te- 
szünk nekik; miért engedik, hogy a párt teljesen zsidó 
vezetés alá kerüljön? Hisz azok semmit se éreznek át 
az ő bajaikból. Mi fűzné a magyar szegénységhez 

őket, ezeket az örökidegeneket. Erdei úr erősen bizo- 
nyítgatja, hogy mindent megtesznek a vidék erősebb 
érvényesülése érdekében. A múltkor is nagy össze- 
tűzésük volt egy pápaszemes, borzas, borotvált fiatal 
úrral, akit ideküldtek a pártgyűlésre, s aki berlini 
példákkal és német tudományos munkákat idézve, 
nagy fölénnyel akarta kioktatni a vásárhelyi része- 
seket és kubikosokat a saját bajaikról és azok orvos- 
szereiről ... 

— Mi is nemzeti alapon állunk — mondja Erdei 
úr. Tudjuk, mit jelent az ország feldarabolása, hisz 
a mi munkásaink is eljártak innen Vásárhelyről jis 
Horvátországba, Fiúméba, Erdélybe, s ennek most 
vége. De ezt csak más politikával lehet reparálni, mint 
a mostani. Mi nem akarunk se a csehek, se a ro- 
mánok rabszolgái lenni, nem akarunk a kisántántba 
beolvadni. De a magyar polgárság, a magyar értelmi- 
ség miért nem foglalkozik a mi bajainkkal, miért 
nem törődnek velünk? Ha a szegénység azt látja, 
hogy az urak teljesen cserbenhagyják, azok után megy, 
akik mégis csak szót emelnek érte. Mi más politikát 
csinálunk, mint az urak, de miért ne érthetnénk meg 
egymást nagy dolgokban, mikor mi is magyarok va- 
gyunk...? 


Ezek az emberek alapjábanvéve ugyanazt a nyel- 
vet és ugyanazt az ideológiát beszélik. Gondolkozásuk- 
ban, követeléseikben, frázisaikban, igazságaikban saját- 
ságos módon szövődnek össze a régi függetlenségi 
szólamok, a  Kossuth-kultusz proletarizált program- 
pontjai, a budapesti nemzetközi szociáldemokrácia tan- 
tételeivel, agitációs és sajtóbeli szakkifejezéseivel. Ez 
a két oly ellentétes világ házasodik össze ezeknek a 
földmíves szakszervezeti titkároknak, elnököknek, ve- 
zető korifeusoknak okfejtéseiben. A kossuthi eszme- 
körből a szabadságjogok, a földfelszabadítás gondo- 
latai, a hazafias, nacionalista radikalizmus szemlélete, 
a szocialista tanításokból a szervezkedés, a tömegszoli- 
daritás fontossága, az  osztályellentétek éles tudata 

s a hatalmi szerepcsere ambíciója az urakkal, a kisebb- 
séggel szemben. A csongrádi és békési agrárszocia- 
lista mozgalmakban kezdettől fogva ezek az összetevő 
erők találkoztak. Ezek nyertek kifejezést a Táncsicsék, 
Achim Andrásék, Mezőfiék agitációjában s maga a 
hivatalos szociáldemokrácia is, ha boldogulni akart, 
kénytelen volt koncessziókat tenni az így értelmezett 
nemzeti gondolatnak s kénytelen volt a félpolgári 
félkisgazda demokrácia szólamaiból és követeléseiből 
sokat átvenni, hogy jobban megérttesse magát s kö- 
zelebb juthasson ezekhez a tömegekhez. Marxról, 
vagyonközösségről,  kollektivizmusról hiába beszélt 
volna itt azoknak, akiknek örök égető vágya, végcélja 
a földtulajdon, a saját kis telek, a saját kis birtok 
tudata és büszkesége. De ezen túl is mindenféle helyi 
engedményeket kellett tenni, a vidékről vidékre vagy 
városról városra változó viszonyok szerint. Ahol lati- 
fundium, nagybirtok volt a határban s annak szám- 
lájára lehetett írni a föld- és munkanélküliség pana- 
szait, ott elsősorban ez ellen irányult az agitáció. 
Ahol városi birtokok vannak, ott azok mikénti fel- 
használása az egyik fő programpont. Ahol erős nagy- 
gazdaosztály van, azokkal szemben éleződnek ki ía 
követelések. Ahol a közigazgatás nem egészen intakt, 
erre a helyi korrupcióra vetik magukat. Ahol ipari 
üzemek szívják fel a féllábbal és félszívvel még min- 
dig mezőgazdasági napszámosrétegeket, ott erősebb 
antinacionalista húrokat lehet megütni. Ahol lecsú- 
szott, eladósodott kisgazdarétegek kerülnek hatáskö- 
rükbe, ott meg kell találni a parasztdemogógia szótárát. 
A kubikostömegek számára a földmunkákról, csator- 
názásokról, vízszabályozó, öntöző tervekről kell pro- 
gramot készíteni. Es így tovább, hogy e változato- 
kon túl nagyban és egészben ugyanaz a gondolat 
szöjje át és abroncsozza össze az egészet. 
k 


A szervezés és agitáció sikereit, az elégedetlensé- 
gen, az egészségtelen birtokviszonyokon, az anyagi 
ellentéteken, a munkanélküliségen kívül, nagyban meg- 

könnyíti az a körülmény, amelyre már Vadnay An- 
dor is célzott: a piacokon való folytonos fömegben 
való ácsorgás, ami voltaképpen állandó gyűlésezést 
jelent, a közös bajok állandó hánytorgatását és a 
közös szenvedélyek kialakulását. Az, amit a gyárak- 
ban és műhelyekben való kollektív munka, a közös 
sajtó, a szakszervezeti élet hozzáad az egytípusú ipari 
munkáslélek kialakulásához, azt itt elvégzi ez a reg- 
geltől estig való kényszerű tétlenség, ez a szörnyű 
ácsorgás. A szociáldemokrácia térhódítása és azok a 
meglepetések, amelyeket ezen a téren a legközelebbi 
esztendők, a parlamenti és községi választások tarto- 
gatnak, mindezenfelül még egy körülményre vezet- 
hetők vissza. Az úgynevezett értelmiségi, vezető társa- 
dalmi és hivatalnoki rétegek csodálatos közönyére és 
tehetetlenségére ezzel az egész mozgalommal szemben. 
Bármily lehetetlennek látszik is, voltaképpen az egész 
Alföldön soha kísérlet se történt arra, hogy ez az 
értelmiség kezébe vegye ezeknek a tömegeknek lelkét, 
hogy hivatalon kívül, amelyet mint megyei vagy vá- 
rosi tisztviselő betölt, vagy amelyet mint lelkész, or- 
vos, mérnök, ügyvéd teljesít, érdeklődést mutasson 
ezeknek a rétegeknek bajai, szociális elégedetlenségük 
okai iránt s velük karöltve próbálja a gyógyítószereket 
megkeresni. Csodálatos előítéletek, csodálatos — szűk 
szemhatár, az úgynevezett úri hivatottság csodálatos 
értelmezése állott gátként közöttük áttörhetetlenül. 

Senkinek se jutott eszébe, hogy akár tisztán gaz- 
dasági érdekképviselet alapján, szakma és foglalkozás, 
szövetkezeti, altruista munkaközvetítési alapon meg- 
szervezzék őket, mint Steuer György csinálja most a 
kubikosok között, vagy mint Nippold János a szegedi 
kisbérlők között. A szétforgácsolt s csak választásokra 
összeverődő kisgazda és polgári pártok pedig cél- 
jaiknál és inszurrekciós jellegüknél fogva nem tudják 
őket magukhoz vonni. Velük szemben állandó a köz- 
ponti hatás a szocialisták részéről. Elég egy párt- 
titkár, a sajtó, időről-időre egy-egy röpirat, egy-egy 
gyűlés és megvan a siker. 

Ha ezek a rétegek már régebben résztvehettek 
volna a törvényhatóságok életében, sokat enyhültek 
volna a társadalmi és osztályellentétek. A személyes 
érintkezés, a közügyek és az anyagi-lehetőségek kö- 
zelebbi ismerete hatott volna rájuk, a növekvő felelős- 
séggel együtt mérséklődtek volna túlzásaik s az álta- 
lános irrealitások helyett a valósághoz alkalmazkodva 
kellett volna céljaikért küzdeniök. Ez az érintkezés 
használt volna az értelmiségnek is. Embereknek 
ismerte volna meg azokat, akikben eddig csak 
lelketlen  agitátorokat és  uszítókat látott s ezzel 
együtt kiszélesedett és elmélyült volna benne az a 
szociális érzék a munkás- és a kisgazdaszegénység 
érdekei iránt, amely olyan sokszor annyira hiányzott 
s a tisztára közigazgatási, sokszor csak zárt klikk- 
érdekeket szolgáló adminisztráció szemhatára és hi- 
vatásérzete is kitágult volna. Most, hogy ezek a réte- 
gek csak nagy és elkeseredett harcok árán jutottak 
idáig, tele az általános nyomorúság kétségbeesésével, 
sok mellőzés elfojtott dühével, bosszúvágyával, ki- 
számíthatatlan, mit fog jelenteni megerősödésük vagy 
felülkerekedésük, milyen rázkódtatásokat a nagy al- 
földi kommunitások anyagi és közigazgatási életében. 

Ahol erős kisebbségben kerültek be szocialista bi- 
Zottsági tagok a törvényhatóságba, a vezető értelmi- 
ség itt is, ott is bevallja, hogy nem is olyan vesze- 
delmes emberek ezek, nem is olyan műveletlenek. 
Sokszor pedig egyenesen sok értelmességet, józan 
ítéletet, gyakorlati érzéket mutatnak a városnak vagy 
a vármegyének közös gondjaival szemben. Együtt 
lehet velük dolgozni. Amire viszont Karasz Péter azt 
mondja nekünk Hódmezővásárhelyen: 

— Ez igaz, ha úgy táncol az egész magisztrátus, 
az egész adminisztráció, ahogy ők akarják! Mert ná- 
lunk, például, csak tízen vannak, de mindent ők kez- 
deményeznek, mindenki rájuk figyel. Ők mindig egyet 
akarnak. A polgári és gazdatársadalom viszont alá 
van ásva, párt, felekezeti, személyi és anyagi érdek- 
ellentétektől. Egyébként is senki se meri magát expo- 
nálni, csak úgy a fal mellett állnak. Nem lehet tudni, 

mit hoz a jövő, hátha ezeké lesz a többség legkö- 
zelebb, mi lesz akkor velünk? 
k 


Erdei titkár átnyújtja nekünk azt az emlékira- 
tot, melyet a munkanélküliség  hódmezővásárhelyi 
problémáiról a párt a kormányhoz fölterjesztett. Eb- 
ben a memorandumban óvodák, napközi otthonok, 
mezőgazdasági szakiskolák létesítését kívánják, sür- 
getik új rendőrségi palota építését, a városi múzeum 
és közkönyvtár kibővítését, az állami útburkoló-prog- 
ram végrehajtását, a városi csatornahálózat létesítését, 
munkás és tisztviselő családiházak építését. A föld- 
munkás-nyomorúság enyhítésére azt kívánják, hogy 
Hódmezővásárhely egy félköralakú csatornával köt- 
tessék a Tiszához, vagy pedig a város határán ke- 
resztül építsenek egy hajózható csatornát a Tisza- 
Maros között, mert enélkül nem lehet gyümölcs-, zöld- 
ség— és kertkultúrát létesíteni. Négy-ötszázalékos hosz- 
szulejáratu állami kölcsönt is sürgetnek. Mindezek 
nélkül az ezerötszáz ipari, a négyezer földmunkás és 
a körülbelül ezer kézműiparos nyomorúságán nem le- 
het segíteni. A memorandum azzal végzi, hogy azon 
a helyen, ahol Árpád vezér leszármazottai élnek, nem 
dologtalan emberek, de munkájuk után megélhetést 
akaró hasznos polgárok akarnak ők is lenni, közös 
hasznára az ezer sebből vérző maradék országnak. 
Azt mondja még, hogy ha a munkásság mostani ve- 
zetői nem tudnak érvényt szerezni ezeknek a köve- 
teléseknek, akkor egy olyan balratolódó áramlat fog 
jönni, amely a francia forradalom girondistáinak sze- 
repére és sorsára juttatja őket is. 

Késő éjjel van, mikor elválunk. Kezet szorítunk 
a sötét folyosón s Erdei titkár úr mégegyszer meg- 
állít: — Mit gondolnak az urak, mi lesz ennek a 
vége? 

A szeme olyan furcsán néz ránk, valami bujkál 
mögötte. Bizonyára az a nagy titok, amelyet még 
csak ők tudnak és amelyet senkinek se lehet el- 
árulni. 


12. 
BÖRTÖNBEN 


Mindszent, Szegvár 


Két nap óta mintha börtönben vagy óriási vas- 
ketrecben járnánk. Forgunk körbe-körbe s  akár- 
merre indulunk, minden oldalról ugyanazokba a kor- 
látokba ütközünk. Valami névtelen sötétben keressük 
a kilincset, amely megnyitná előttünk a szabadba 
vezető ajtót. Sokszor már mintha rátapintanánk, meg- 
ragadjuk, de nem nyílik, vagy ha kitárul is, úgy 
még mélyebb, még bizonytalanabb sötétségbe torkol- 
lik. Mi önként léptünk ebbe a reménytelen körbe 
s ha emlékeit, benyomásait, az élete iránt való ér- 
deklődést örökre magunkkal visszük is, fizikailag mégis 
kiléphetünk belőle, amikor akarunk. De mit érezhet- 
nek azok, akik lelkileg vagy képzeletben, álmaikban 
vágyaikban léphetik csak át ezeket a börtönrácsokat, 
a valóságban nem mozdulhatnak túl könyörtelen so- 
rompóikon s itt kell forogniok körbe-körbe a Dante 
Infernojában? Akik kénytelenek mindennap újra kez- 
deni s mindennap ugyanúgy végezni ezt a körfor- 
gást, a szabadulás minden esélye nélkül? Milyen lel- 
kiállapotot fejleszt ki ez a szakadatlan egy körben 
való topogás, hasonló a régi rabokéhoz, amelyet azok 
a taposómalomban végeztek, azzal a különbséggel, 
hogy ők akármilyen gépies, állatias munkát, de mégis 
csak munkát teljesítettek, foglalkoztatva voltak. Itt 
azonban talán ép az a legszörnyűbb, a munkával 
járó fizikai és lelki lekötöttség, elfoglaltság hiánya 
s az utána való hasztalan epekedés. Milyen gondo- 
latokat halmoz fel ez a tehetetlen körbe-körbejárás 
azokban, akik napokon, heteken, hónapokon át húz- 
zák maguk után rabláncait? Milyen kétségbeesést, mi- 

lyen dühöt vagy  fásultságot, vagy milyen elhatáro- 
zásokat? 

Pedig ezek a kubikos táborhelyek, Mindszent, 
Szegvár, Csongrád, mind nagy, külsőleg csendes, ren- 
des községek. Hatalmas, széles uccák, gonddal me- 
szelt házak, sok fa, sok ég, sok levegő mindenütt. 
A városi vagy külvárosi tömegszegénység ismert jelei- 
ből, külsőségeiből, a piszokból, zsúfoltságból, sötét- 
ségből itt semmi se látható. A magyar szegénység 
itt e nagy levegő, e tiszta falak, e rendes, katona- 
sorba állított házak mögött lappang, titkolja magát. 
Sehol, sehol a világon ennél büszkébb, szemérmesebb, 
arisztokratikusabb, magát rejtve rejtőbb szegénységet. 
Ez nem ordít, mint a városi proletariátus, pedig mi- 
csoda hangjai lehetnének. Ez nem megy rongyait 
mutogatni az uccára, nem csinál magából, szegény- 
ségéből tömegdemonstrációt. Nem gyűlésezik, nem 
tüntet, ablakot be nem ver, rendőröket meg nem 
támad. Ennek nincs sajtója, nincs parlamenti kép- 
viselője, pártja, amely sérelmeit, követeléseit napról- 
napra a nyilvánosság előtt felhánytorgatná. Ez a vi- 
lág legjózanabb szegénysége. Ez nem iszik, nem kocs- 
mázik, a hatóságokat respektálja. A templomokból, 
különösen a férfirésze lassan elidegenedik ugyan, de 
, Istent káromolni nem szokott. Kenyéren és hagymán 
él hónapokon át és úgy tud várni, mint semmi más 
nép a világon. Ezek várnak itt ezer és tízezerszámra, 
ezek mögött a hadisorban álló, egyforma kis há- 
zak mögött, ebben a roppant világos, levegős börtön- 
ben és járnak körbe-körbe a szabadulás reménye 


nélkül... 
kk 


Mindszentnek tizenkétezer lakosa van nyolcezer 
holdas határral. Kétezerötszáz-háromezer kubikos-csa- 
lád él itt, ezek hetven százaléka teljesen munka nél- 
kül van. Csak tavasszal volt az algyői, vagy mint 
ők mondják, a gyevi csatornánál hatvan-nyolcvan em- 
bernek munkája, később Péter-Pál körül valami ötven- 
nek két hétre. A legtöbbnél egy szem búza nincs a 

kamrában. Domokos Árpád főjegyző úr, Erdélyből 
ideszakadt ember, értelmes, széles látókörű tisztvi- 
selő, úgy szereti őket, mint a gyermekeit. Viszont a 
kubikosok is úgy beszélnek róla, hogy igen derék 
yalkalmasx ember. Tudják, hogy jó szívvel van hoz- 
zájuk, de hát ő se tehet semmit, szegény. A főszolga- 
bíróról is ilyen sajnálattal beszélnek. Ahhoz is hozzá- 
teszik, hogy szegény, mert az se tehet sokat. Pedig 
ezek a mindszentiek még a kubikosbirodalomban is 
külön márkát jelentenek, ők végezték két éven át 
1909-től 1911-ig a ferencvárosi nagy pályaudvar föld- 
munkálatait. Egymillió köbméter földet emeltek ki ak- 
kor. Egy osztrák érdekeltség pár évvel ezelőtt szenet 
szállított a derékegyházi uradalomnak. Egy egész te- 
herflottával jelentek meg a Tiszán s a szállítmány 
kísérői két hétre kalkulálták a kirakodást. Meleg nyár 
volt, s gondolták, strandolnak egyet a Tiszaparton. 
Csak sajnálkozva mosolyogtak rajta, mikor a mind- 
szenti kubikosok, ezek a csupa csont-bőr emberek 
megjelentek a sleppeken. No, ezek szegények három 
hétig se fognak elkészülni a dologgal. És öt nap 
alatt ki volt takarítva az egész szenesílotta s az 
osztrákok mehettek vissza, ahonnan jöttek. Azt mond- 
ták, hogy ilyent még soha életükben nem láttak, de 
nem is hitték volna, hogy ez lehetséges. 

Domokos főjegyző úr azt tartja a legszomorúbb 
és legjellemzőbb tünetnek a kisgazdatársadalom álta- 
lános elszegényedésére, hogy a többgyerekes gazdák 
fiai, akiknek már nincs min osztozkodniuk, szintén ku- 
bikosoknak mennek. Vagyis a fölemelkedés helyett ők 
is lefelé züllenek. Konkurrenciát csinálnak a hivatásos 
kubikosoknak, akik csak azt ismerik el maguk közt, 
ilyennek, akinek már az édesapja is ezt a mestersé- 
get folytatta s legalább egyszer már a külföldön is 


megfordult valahol. 
kk 


Szegvár tizenkétezerholdas határa hét és félezer 
ember között oszlik meg. A lakosság nagy többsége 
teljesen földnélküli. Verdon Lajos plébános úr sze- 

liden, de nagy rezignációval beszéli el, hogy egyre 
többen lesznek olyanok, akik vasárnaponkint követ- 
kezetesen eljárnak a templom mellé, ott csoportosul- 
nak egész délelőtt a bejárat előtt, de arra soha rá 
nem szánják magukat, hogy belülkerüljenek. Nem le- 
het borzasztóbbat elképzelni ennél a néma, dacos 
tüntetésnél. Mindig ugyanannak a tömegnek sorfala 
között kell a templomba bemennie. Egyik-másik ha 
megbillenti neki a kalapot, egyébként csakúgy fél- 
szemmel néznek utána. Vagy utána se néznek, egy- 
szerűen hátatfordítanak. 

Egész sor mindenféle gazdakör van a község- 
ben, függetlenségi kör, a 48-as kör, az újteleki gazda- 
kör, de ezek mind külön-külön maguk közt élnek. 
Egyik soha nem érintkezik a másikkal. Ha a pap 
vagy az intelligencia valamelyik tagja előadást tart 
az egyik körben, azt a másik kör tagjai a világért 
meg nem hallgatnák. Ha azt akarja, hogy azokhoz 
is szólhasson, mindegyiknek külön kell tartani elő- 
adást. A munkanélküliek most csöndesen viselked- 
nek, de általában mindennap kétszáz-háromszáz ember 
szokott megjelenni a községházán reggelenkint, hogy 
munkát sürgessen. A hatósági orvos, ha beteghez 
hívják, akárhányszor azt állapítja meg, hogy az illető 
két-három nap óta még kenyeret sem evett. Egysze- 
rűen az éhség verte le a lábáról. De ezt magától 
egyik sem vallaná be, annál sokkal büszkébb. És 
büszkébbek annál is, semhogy kérni menjenek. 

Megállunk az öreg parókia kapujában. Az őszi 
alkonyat csöndességében, véges-végig a széles, nagy 
uccán, sehol egy lélek, se fel, se alá. Állunk egy 
kicsit, hallgatunk, és a főtisztelendő úr azt mondja: 

— Úgy-e, kérem, milyen üresség ez, milyen csend 
van itt! Csak ha valami történik majd hirtelen, akkor 
eszmélünk rá, mi lappangott e nagy csöndesség mö- 


gött ... 
k 


Lehet a kubikosproblémán segíteni, s ha lehet, 
a mezőgazdasági munkanélküliség általános orvossze- 
reivel, vagy ezektől külön, csak speciális orvosszerek- 

kel? Legalább huszonötezer ember az, a családtago- 
kat nem számítva, akik két-három nemzedék óta eb- 
ből a speciális munkából élnek. Milyen méretű ál- 
landó csatornázási, vasút-, kikötő-, útépítési munká- 
latok kellenének ahhoz, hogy ennyi ember állandóan 
foglalkoztatva legyen? És hol vannak ezek a nagy- 
szabású munkák, vagy csak a terveik is? Nyilvánvaló 
dolog, hogy ha Csonkamagyarország igazán konszo- 
lidációs politikát akart volna követni az első pillanat- 
tól kezdve, ha a saját életföltételeihez alkalmazkodó 
gazdasági és gyakorlati reformpolitikát követett volna, 
ami egyben a jövő Nagymagyarország politikáját is 
jelentette volna, minden más igényt, problémát félre- 
tolva, neki kellett volna feküdnie az alföldi csator- 
názási, telepítési, közlekedési feladatoknak. Ha ezt te- 
szi, ha programot csinál erre és ezt évről-évre kö- 
vetkezetesen végrehajtja, ma nincs kubikosprobléma, 
vagy legalábbis nincs ebben a mértékben. S ami a 
legfőbb, meg van nyitva, meg van törve az ut a 
biztosabb, a virágzóbb jövő felé. Mindebből semmit 
se csináltunk, de most is csak ugyanazt lehetne csi- 
nálni, amit elmulasztottunk. A nagy öntözőcsatornák 
létesítése átmeneti időre, de hosszú éveken át meg- 
oldotta volna a munkanélküliség kérdését s egyben 
biztos alapját adná az alföldi gazdálkodás forradalmi 
átalakulásának. Csak így lenne elérhető, hogy újra 
Középeurópa éléstára legyünk, nem  vágómarhában, 
búzában vagy kukoricában, hanem gyümölcsben, tej- 
ben, zöldségben, aprómarhában s az intenzív fölei- 
kül túrán fölépülő mezőgazdasági ipar ezerféle ter- 
mékeiben. A konzervektől kezdve, a kosárfonóüzeme- 
ken folytatva, a mesterséges haltenyésztésig és netalán 
a rizstermelésig is. Hol van erre a kultúrfölényre, 
hol van az akarat, a belátás, az elhatározás? 

Az ember kétségbeesésében arra gondol, nem le- 
hetne az egész Alföldet, ezt az elsülyedt és föltáma- 
dásra váró Tigris- és Eufrates-vidéket városaival, ta- 
nyáival, szikeseivel, fekete földjével, iszonyú puszta 
határaival, százezernyi munkanélküli munkásságával 
emberestől, állatostól, természeti kincsestől együtt 

bérbeadni valami amerikai trösztnek? Hogy az a maga 
millió holdakat felölelő stílusával, anyagi és tech- 
nikai eszközeivel, csak a produktivitás szempontjait 
nézve, csináljon belőle itt, Európa közepén, azt, amit 
ez a vicinális, békaszemhatárú, tehetetlen, pártpoliti- 
kára méretezett magyarság sohase fog megcsinálni: 
kétannyi magyar ember számára, mint amennyi most 
lakja, életet, virágzást, boldogulást!? 


13. 


A CSONGRÁDI HAJNAL 


Csongrád, szeptember 


Ha másutt, mondjuk Angliában, egy ilyen nagy- 
szabású és állandó jellegű szociális és gazdasági vál- 
ság sújtja a lakosság valamely rétegét, vagy az Or- 
szág valamely vidékét, a kormányzat és a parlament 
nyomban felfigyel rá, legalábbis érdeklődik iránta. 
Parlamenti vagy minisztériumi szakbizottságot kül- 
denek ki, vagy egy kormánymegbízottat, hogy te- 
gye tanulmány tárgyává a kérdést, tegyen javaslato- 
kat megnyugtató megoldására. Nem csinálnak se bü- 
rokráciát, se pártpolitikát a dologból s ha radikáli- 
san nem is tudnak segíteni egy-egy problémán, de 
beiktatják a hivatalos nemzeti gondok közé, napiren- 
den tartják és nem engedik, hogy abszurdumokig fa- 
juljon, szégyenére az országnak és a társadalomnak. 
Ki törődik nálunk a kubikoskérdéssel? A mezőgazda- 
sági munkanélküliség iszonyú számaival? Hol van az 
az állandó fórum, amely lehajolna jelenségeihez s 
hivatalos, kormányzati vagy érdekképviseleti nyoma- 
tékával mindent megkísérelne vele szemben? Maga 
a polgári társadalom ezer gondtól sújtva, saját bajai- 
tól elnyomva, nem is látja az agrárszocializmus vihar- 
felhőit. A polgári sajtó vagy publicisztika nem érez 
szolidaritást vele, nem lát benne érdekességet. A hi- 
vatalos tényezők csak annyi tudomást vesznek róla, 
amennyire hivatalból kénytelenek. Nem marad más 
barátjuk, mint a rájuk sandító demagógia, szocialista 
vagy polgári álöltözetben... 

A Korona-fogadó előtt találkozunk Steuer György- 
gyei, a kubikoskerület képviselőjével. Vele különbet 
nehéz nem találkozni, akármikor jövünk ide. Ő itt 

futkos fáradhatatlanul, szervez, biztat, kapacitál, a 
szocialistákkal vitatkozik, a hatóságoknál zörget, ki- 
lincsel, munkát hajszol, közvetít, segítséget, megol- 
dásokat keres, érdeklődést kényszerit ki, fenyeget, 
sokszor kétségbeesik, hogy aztán megint csak újra 
kezdje az egészet, s hogy Budapesten ugyanezt csi- 
nálja. Minisztériumok süket ajtóit rázza, a parlament- 
ben általános nembánomság közben esdekeljen az 
embereiért s figyelmeztessen a veszélyre, a hallgatás 
és közömbösség veszélyeire. Lestrapálta, tönkretette 
már magát ebben az évek óta tartó lótás-futásban, 
de annyira magáévá élte ezeket a gondokat, mióta 
megismerte ezt a népet, nem bír megnyugodni pusz- 
tulásába, ha ő maga belepusztul is. ő egymagában, 
parlament, hatóság, munkaközvetítő iroda, pártvezető- 
ség, jótékonysági akció együtt és egyszemélyben. Nagy 
dolgokat nem tehet, ehhez se hatalmi, se anyagi esz- 
közei nincsenek. Könnyű annak, aki ilyenekkel ren- 
delkezik. Csatornákat nem ásathat, utakat nem épít- 
tethet, kikötőt, pályaudvart nem létesíthet, hát leg- 
alább kirimánkodni szeretné ezeket a magasabb hatal- 
maktól, hogy munkát, kenyeret biztosítson az övéinek. 
Az alföldi "mezőgazdasági  munkáskérdésnek  rég- 
óta egyik árnyékoldala a munkaközvetítők kizsákmá- 
nyoló, kiuzsorázó szisztémája. Az aratási és cséplési 
munkáknál, vagy a nagyobbszabású földmunkálatoknál, 
ahol a kézierő tömeges felhasználásáról van szó, ezek 
a professzionista munkaközvetítők tartják markukban 
legtöbb helyen a garasra éhes szegénységet, ők tobo- 
rozzák és szállítják a rendeltetési helyre, persze, 
legtöbbször úgy, hogy a haszon nagyobbik része az 
ő kezükön maradjon. Ezen a bajon próbált segíteni 
Steuer, amikor megcsinálta Csongrádon az úgyneve- 
zett munkavállaló szövetkezetet, amelynek az a ve- 
zérgondolata, hogy altruista alapon, minden hasznot 
a szövetkezeti tagoknak juttatva, biztosítson ezeknek 
munkát és keresetet. Derék munkatársai, Boér Antal, 
Wickl Frigyes igazgató-tanító, vitéz Hajdú Mihály mér- 
nök, elbeszélik, micsoda erőfeszítésbe került, a meg- 
győzés és rábeszélés milyen munkájába, míg sike- 

rült ezt a szövetkezeti gondolatot megkedveltetni, 
realitását és életrevalóságát bebizonyítani a csongrá- 
diak között. Milyen nehezen lehetett kivonni az em- 
bereket egyrészt a szocialista agitáció, másrészt az 
érdekelt kubikosközvetítők kezéből. A szövetkezet pár 
évvel ezelőtt létesült s ma több mint kétszáz fizető 
tagja van. Ennek közvetítésével kapták meg a csong- 
rádi kubikosok a Csongrád-kecskeméti többkilomé- 
teres útszakasz építését, ők végezték a csepeli sza- 
badkikötő és az ottani belga kikötő munkálatait. Ők 
dolgoztak a balatonedericsi tőzegkitermelésnél, részt- 
vettek a  Rába-Rábca mederkotrásában s most is 
állandóan hetven-nyolcvan embert foglalkoztatnak a 
szeged-baksi-út munkálatainál. A szövetkezet a tiszta 
hasznot az elvégzett munkaórák arányában osztja ki 
a tagjai között. Most már csinos, rendes, saját há- 
zuk, körhelyiségük van, a maguk erejéből. Az elmúlt 
télen ötven tag gyermekét cipővel látták el, százötven 
gyerekcipőtalpalást végeztettek, ruhákat és könyve- 
ket osztottak ki, a szövetkezeti jóléti alapból szülés- 
nél, halálozásnál gyorssegélyeket, kisebb kölcsönöket 
adnak. A kubikos-gyerekek iskoláztatását elősegítik. 
Csak a gimnáziumban húsz olyan tanuló van, akinek 
apja a kubikosrendhez tartozik. 

A csongrádi munkásság nagyobb része aratási és 
cséplési munkához se jutott az idén, pedig a nyáron 
nyolcvanhét cséplőgarnitúra dolgozott a határban. Nagy 
András, egy alacsony, kis, fekete ember megszólal a sa- 
rokban és azt mondja, hogy a múlt év október óta 
összesen háromszáz pengőt keresett. A fakereskedők 
csak úgy adnak hitelt a kubikosoknak, ha mindjárt 
beadják nekik a kis ház telekkönyvét is. A tízholdas 
gazdák is maguk és családjukkal dolgoznak, nap- 
számost nem fogadnak. A szomszédok azt mondják 
egymásnak: ma nálatok aratunk, holnap ti jöttök hoz- 
zánk Pozsár János fölemlegeti, hogy Bethlen minisz- 
terelnök úr, ittjártakor, arra biztatta őket, térjenek 
át a bolgár kertészetre. — Áttérnénk mi, kérem, akár- 
mire, de hol, kinek a földjén kezdjük, mikor ma- 
gunknak nincs egy talpalatnyi se? Bérelni meg ugyan 

mivel béreljünk, ahhoz is pénz kellene. Alapjában 
véve ugyanezt mondja Túri István is, a földmunká- 
sok szocialista szervezetének vezére. Rákóczi és 
Lassale képe lóg a feje fölött a körhelyiség falán. 
Nekik négyszázötven tagjuk van, ő kétezerre teszi a 
földmunkások számát s ezek közül legalább ezer van 
munka nélkül. Aki dolgozik is vlátástól látásigc, a 
napikeresete három-öt pengő között mozog. Az építő- 
munkásság egész éven keresztül munka nélkül volt 
Túri maga tagja a városi közgyűlésnek, de látja, hogy 
a városi hatóság, még ha akarna is, hisz a legjobb 
indulat vezeti, nem tud segíteni az ő bajukon. Na- 
gyon okosan fejtegeti, hogy a kubikoskérdést még 
közmunkákkal se lehet megoldani. Csak egy jobb és 
praktikusabb földreform és az iparosítás segítene. 
k 


A Piroska-városban, így hívják a csongrádi ku- 
bikos-városrészeket, két-három háznál is, ahol láto- 
gatási teszünk, fényképeket, képeslevelezőlapokat mu- 
tatnak. Franciaországba kivándorolt csongrádi mun- 
kások, iparosok küldik üdvözletüket az itthonvalók- 
nak. Nem dicsekednek, mintha nagyon jól menne 
sorok odakinn, mindegyik haza szeretne jönni, ha 
tudnák, hogy volna mire. Ha csak annyit kereshet- 
nének, hogy fönntarthatnák magukat és a családju- 
kat. Megkérdezik tőlünk többen is, igaz-e, hogy a 
franciák sokezer munkást kérnek tőlünk, különösen 
kubikosokat, s hogy húsz-harmincezer emberre fo- 
lyik az alku, akiket az alföldi munkanélküliek közül 
egyszerre kiszállítanának? Vajjon miben van ez a 
dolog, megvalósul-e csakugyan és hol lehetne jelent- 
kezni, hogy az ember le ne maradjon róla? Akartak 
már ide, hozzánk, kínaiakat hozni a háború előtt, 
mikor az uradalmakban az aratósztrájkok voltak, hogy 
a sztrájkolókat megtörjék. Most talán a franciák tő- 


lünk akarnak ilyen kínaiakat vinni, — mondja az 
egyik öregasszony. — De abból nagy háborúság lenne 
— teszi hozzá -, mert azt meg az ottani népek 


nem néznék szívesen s még tán rá is támadnának 

a mieinkre. A munka nagyon kellene, idehaza semmi 
kilátás, egymást fogják megenni az emberek, de 
oda kimenni, hogy ellenségnek nézzenek bennünket, 
arra nehezen szánnák rá magukat. 

Megnyugtatjuk a nénikét, hogy nem tudunk ilyen 
tervről. De hátha neki van igaza. Nem új gondolat 
ez, nincs benne semmi lehetetlen. Húsz-harmincezer 
ember, ez egy egész nagy magyar város népessége. 
Csongrádé, Békésé, Orosházáé, vagy Makóé se sok- 
kal többre megy. A háború előtt, ha nem is ilyen 
nagy tételekben s ha nem ilyen üzleti, vagy kor- 
mánymegállapodás formájában, az itthon munkát, 
megélhetést nem találó magyarság így szivárgott, öm- 
lött évtizedeken át a tengerentúlra. Akkor se azt ke- 
restük, hogyan tarthatnánk itthon őket, inkább csak 
azt, hogyan szabaduljunk tőlük simán, szinte észre- 
vétlenül, így lett Budapest után Cleveland a világ 
legnagyobb magyar városa. A háború óta ez az em- 
berexport a tengerentúlra megszünt. Északamerika le- 
eresztette a sorompóit, Délamerika olyan anyagi föl- 
tételeket szab, amelyeknek a mi kivándorlásra kész 
tömegeink már nem tudnak eleget tenni. De a meg- 
szállt területekről, különösen Erdélyből a magyarság 
és székelység nagy tömegei kerestek ott új hazát, 
űzetve és segítve ebben a szándékukban a megszálló 
hatalomtól. Mi nem tudtunk nekik helyet adni, nem tu- 
dunk a magunk emberfölöslegével semmit kezdeni. Ez 
a csonka ország vonzóereje. A franciaországi fényké- 
pek, itt a Piroska város tiszta szobáiban, erről beszélnek. 


Széchenyi második aldunai útja alkalmával, 1833- 
ban, jutott arra az elhatározásra, hogy gőzhajóval 
próbál a Tiszán felfele hosszabb utat tenni. Zichy 
Antal az ő naplói nyomán többek közt ezeket írja 
erről az utazásról: Augusztus 31-én Széchenyi Titelnél 
elszalasztotta a gőzhajót. Gyorsfogattal vágtatott utána, 
Éjjel érkezett Elemérre, Kiss Ernő kastélyába. Szep- 
tember elsején Törökbecsére, ahol utólérte az I. Fe- 
rencet. A rácok szájtátva bámulták a hajót, az asszo- 
nyok boszorkányságot sejtve keresztet vetettek  ma- 

gukra, a magyarok renyhén megmaradtak csónakjaik- 
kal a víz közepén, alig lehetett a robogó gőzössel ki- 
térni előlük. Szeptember 3-ikán kötöttek ki Szegeden, 
ahol nagy ünneplésekkel fogadták Széchenyit. Máso- 
dik tiszai útján, 1846-ban, még nagyobb lelkesedés 
kísérte. Kovács Lajos, aki Széchenyit elkísérte erre 
az útra, elmondja, hogy a hajón folytonos lakodalom 
volt. Lépten-nyomon fényes küldöttségek üdvözölték. 
A part mentén önkéntes bandériumok kisérték. A né- 
pet sok helyen bebocsátották a hajóra s az egy- 
szerű emberek álmélkodva szemlélték az eleven cso- 
dát. Ahogy előre haladtak, úgy nőtt az érdeklődés 
a tiszaparti lakosság körében a magyar argonauták 
iránt s úgy nőtt a lelkesedés, mellyel Széchenyi 
személyét körülvették. A legnagyobb magyar egyszerre 
megdöbbent a népszerűség e forró nyilvánulásaitól. 
Félt a bécsi kormány gyanakvásától s az egyre erő- 
södő reformtörekvések radikális tempójától és még 
radikálisabb jelszavaitól. Érezte a forradalom közel- 
ségét A hajón vezetett naplójában többek közt föl- 
jegyzi, sötét elborulással, hogy a tiszaháti zugkávé- 
házakban mindenütt a Marseillaiset húzzák. A francia 
forradalom gyújtó ritmusai már ott sírtak, lázítottak 
az alföldi kaszinókban s a füstös korcsmai ivókban 
egyaránt. Szinte száz esztendeje ennek. Ez a jelsza- 
vakkal lázító radikalizmus hosszú utat tett meg az- 
óta a szeged-csongrádi Tiszapart mentén. Ma már a 
munkás-Marseillaise, a III. Internacionálé dallama lap- 
pang itt a sárból vert parasztházakban. A Széchenyi 
reformgondolata pedig, a tiszai hajózás föllendítése, 
az alföldi öntözőcsatornahálózat kiépítése ott veszte- 
gel, ahol száz évvel ezelőtt. A gőzhajó ma majdnem 
ugyanolyan ritkaság errefele, mint Széchenyi idejé- 
ben. Csongrád alatt talán hetenként egyszer úszik le- 
fele csöndesen, néptelenül. Ma már meg se bámulják, 
nem lelkesednek rajta és nem várnak tőle semmit... 
k 

Hosszú, meleg nyár idején olyan sekély itt a 
Tisza, hogy egyes helyeken akár gyalog át lehet lá- 
bolni rajta. Ki hinné el ma, hogy a nagy szabályo- 

zások előtt ártere némely helyen hetven kilométer 
széles volt. Árvíz idején a városok szigetként emel- 
kedtek ki belőle, a közlekedést csónakok és evezős 
hajók bonyolították le. Akkor, a negyvenes években, 
olyan közvéleményt mozgattak meg a szabályozás kér- 
dései, akárcsak a nemesi adómentesség vagy az úr- 
béri terhek eltörlése. Pártok alakultak a tiszamenti 
vármegyékben, egyrészről a vtöltésesx, másrészről az 
yátvágásosk rendszer mellett. Az előbbit Paleocapa, 
a neves olasz szakértő, az utóbbit Vásárhelyi, a nagy 
magyar mérnökzseni javasolta. A Tisza akkor kétszer 
olyan hosszú volt, mint a völgye. Az átvágások kö- 
vetkeztében aztán Újlaktól Szegedig 970 kilométerről 
590-re rövidült. Ártere a szabályozás megkezdésekor 
2,660.000 katasztrális holdra terjedt. Mekkora kortes- 
kedés, gyűlések, szakviták zaja, egy minden nagy 
ideálért lelkesedő magyar értelmiség lángoló érdeklő- 
dése kísérte a szabályozási tervek minden fázisát! Hol 
vagyunk mi attól, hogy ugyanilyen lelkesedés emelje 
hullámaira az alföldi csatornázás és öntözés problé- 
máját? Pedig Széchenyi a szabályozási munkálatokat 
csak ezek bevezetésének, előkészítésének tekintette. Az 
alföldi gazdálkodás jövendőjét a közlekedés és öntö- 
zés megoldásában kereste. 

Szakemberek számítása szerint a Tisza vizének 
fölhasználásával százezer holdnyi területet lehetne mes- 
terséges öntözés alá fogni. A Duna vízfölöslege három- 
négyszázezer holdat táplálhatna. A nyilvánosság tud- 
tán kívül sok heves szakvita folyt a háború óta is 
erről a nagy feladatról. A háború előtt pedig a Duna- 
Tisza-csatorna kérdése már-már az állami elhatározás 
stádiumába jutott. Hogy az egykori szilaj, pusztítva 
termékenyítő, sokszor hét vármegyét tengervíz alá bo- 
rító ős Tiszától a magyar föld millió holdjait vissza- 
hódíthattuk, ahhoz egy Széchenyi István kellett. Hol 
van a másik Széchenyi, aki ezt a meddő, aluszé- 
kony, sorstalan és hivatástalan, elkallódott és elfelej- 
tett Tiszát új hivatására ébreszti s az új Magyaror- 
szág teremtő életerévé avatja? 

k 

Talán hajnali négy óra lehet, csak délelőtt uta- 
zunk haza, de én nem tudok aludni. Kinyitom az 
ablakot s kibámulok a roppant piacra, mely itt te- 
rül álmosan, a lapos, hallgatag, nagy alföldi város 
közepén, akkora dimenziókban, hogy egy kisebb vá- 
ros bőven elférne rajta. A marhatartó, ménest, gu- 
lyát terelő, tízezer holdakban számító régi paraszt 
kommunitások helypazarlása ez. A gazdagság és bő- 
ség térbeli fitogtatása. Mintha csak azt mondaná ez 
az óriás piac: nekünk telik! Jut is, marad is belőle! 

A lámpák már nem égnek, a kora hajnali tej- 
szinü köd reszket a fázó, alacsony park, az alacsony 
házak, az egész alacsony térség felett. Csak szem- 
ben a túlsó oldalon, de optikai látszat szerint óceáni 
messzeségben, a templom toronyórája világit. Ezek 
az erkélyes, vaskos templomtornyok úgy magaslanak 
föl a nagy, puszta alföldi városok laposságából, el- 
néznek felettük, mint botjára támaszkodó óriás ju- 
hász a heverő nyáj fölött, magánosan, hallgatagon. 
Néha megszólal az erkélyen a toronyőr tülkölése, 
amely ittmaradt a török idők zivatarai óta. Minden 
alszik vagy aludni látszik, oly mélységesen, ahogy 
csak itt, e tornyok árnyékában szoktak. Csak egy- 
egy kakaskukorékolás rezdül meg távolról, közelről, 
harcias harsányan, vagy rekedtes, méla szomorúság- 
gal. Ez a hangverseny, a kukorékolásnak ez az or- 
kesztere egyre erősödik. Lassankint tíz, száz, ezer 
hang kapcsolódik bele, felelget egymásnak, egymást 
erősítve, biztatva, megszakítatlan sokaságban. Leg- 
alább ötezer kakas kukorékol itt, ostromolja ezt a 
tejszinü ködöt, ezt a világosodni kezdő, nedves, csö- 
pögős sötétséget, ezt a mély, hájas, öntudatlan, vagy 
lidércenyomástól terhes, álmatlanságtól sápadt alföldi 
álmosságot. Ötezer kakas kukorékol és semmi más 
hang a földdel egybefolyó, egybelapuló háztenger 
felett! Nézek a ködbe, szinte elbódultan ettől a 
hangorkántól. Vajjon mi kerül ki győztesen, az örök 
álmosság s az ébredő élet alföldi viaskodásából?! 


(1930 október.) 

